
Doamne, tinde-Ţi patrafirul 
peste faţa mea de lut, 


eu opri-Te-voi din cale 
şi-n minunea vrerii Tale 


Te-oi sorbi dintr-un pahar. 


Valeriu Anania, Confessio 


PROFETISM ŞI HARISME 
ÎN LUCRAREA DUHOVNICEASCĂ 


uhovnicia — dulce povară este titlul pe care Arhiman- 
dritul Dumitru Cobzaru îl dă celei mai recente cărţi ale 
sale. Ne place să credem că numele pe care le purtăm 
nu sunt întâmplătoare, ele indicând, într-o formă simbo- 
lică, spre o realitate pe care am vrea să o întrupăm, iar în 
contextul creştin, ne îndreaptă spre viaţa sfântului al cărui 
nume îl purtăm, în măsura în care avem un nume de sfânt. 

Într-un mod similar, titlul esenţializează conţinutul 
unei cărţi, reprezentând primul nivel de lectură a acesteia. 
Aşadar, avem în faţă o carte care vorbeşte despre duhov- 
nicie, caracterizată deja ca dulce povară. Ce este duhovni- 
cia şi de ce este aceasta o povară dulce, în viziunea Arhim. 
Dumitru Cobzaru, vom descoperi citind textul. 

Dincolo de abordarea personală a unei problematici şi 
de înțelegerea subiectivă a unei situaţii, există totuși şi un 
înțeles obiectiv sau cel puţin larg acceptat al noţiunilor te- 
ologice. Duhovnicul şi instituţia duhovniciei nu fac excep- 
ţie. Există o înţelegere teologică larg răspândită a sensului 
duhovniciei și o asumare dulce-împovărătoare a acesteia, 
asemenea chemării lui Hristos: „Veniţi la Mine toţi cei os- 
teniţi şi împovăraţi şi Eu vă voi odihni pe voi. [...] Căci jugul 


=” 


Meu este bun, şi povara Mea este uşoară” (Matei 11, 28; 30). 

Aşadar, ce este duhovnicia şi de ce asumarea ei este o dulce 
povară? Asemenea călăuzei din filmul cu acelaşi nume al lui 
Tarkovsky, în relaţia cu ucenicii săi, duhovnicul îşi pierde iden- 
titatea, numele şi biografia proprie. El stă în umbră, îndrumă, 
sfătuieşte, devine un anonim, lăsând ucenicului libertatea de a 
creşte. În acest sens, duhovnicia este smerita lucrare a părinte- 
lui spiritual pentru creşterea fiului /fiicei sale duhovniceşti. 

Ucenicul care urcă pentru prima dată un munte trebuie să 
urmeze un traseu cunoscut, de aceea este necesar să aibă cu el, 
ca însoțitor şi ghid, pe cineva care a parcurs traseul şi este fa- 
miliarizat cu calea. A sluji pe cineva în acest fel este tocmai rolul 
părintelui spiritual. Grecii îl numesc „gheron”, ruşii, „stareț”, 
românii, şi „stareț”, şi „duhovnic”. Dacă în greacă şi rusă titlul 
înseamnă „bătrân”, în limba română numele este asociat lucră- 
rii pe care o face, anume călăuzirea duhovnicească. 

Ce-i dă dreptul unui om să acţioneze ca un duhovnic? În 
esenţă, părintele spiritual este o figură harismatică și profetică, 
„acreditată” pentru sarcina aceasta prin lucrarea directă a 
Duhului Sfânt. După Mitropolitul Kallistos Ware, el este rându- 
it de Dumnezeu, fiind o expresie a Bisericii, înțeleasă ca „eve- 
niment”, mai degrabă decât ca instituţie!. Desigur, nu există o 
linie foarte clară de demarcare între dimensiunea profetică și 
viaţa instituţională a Bisericii, cele două fiind împletite şi cres- 
când una din cealaltă. Slujirea duhovniciei, harismatică în ea 
însăşi, este legată de o funcţie clar definită în cadrul instituţio- 
nal al Bisericii, de funcţia de preot-duhovnic. În tradiţia orto- 
doxă, dreptul de a spovedi nu se acordă automat la hirotonie. 


I Kallistos Ware, “The Spiritual Father in Orthodox Christianity,” 
CrossCurrents 24, no. 2/3 (1974): 297-98. 

Înainte de a lucra ca duhovnic, un preot are nevoie de o 
împuternicire din partea episcopului, care se primește prin hi- 
rotesia întru duhovnic. Deşi administrarea Tainei Spovedaniei 
este, cu siguranţă, o ocazie potrivită pentru îndrumarea spiri- 
tuală, slujirea duhovnicească nu este identică cu cea a mărturi- 
sirii păcatelor în faţa preotului duhovnic. Duhovnicii, părinţii 
spirituali, dau sfaturi nu numai în cadrul Tainei Spovedaniei, ci 
şi în multe alte ocazii. De aceea, în timp ce administratorul 
Tainei Spovedaniei trebuie să fie întotdeauna preot, părinţii du- 
hovniceşti pot fiun călugăr simplu, o călugăriţă, chiar un mirean 
cu viață aleasă. Altfel spus, slujirea duhovnicească este ceva mai 
profundă şi, trebuie să recunoaștem, nu toţi preoții care au pri- 
mit hirotesia întru duhovnic pot pretinde că vorbesc pentru toţi 
credincioşii cu autoritatea părintelui duhovnicesc, însă, când 
acest lucru se întâmplă, folosul spiritual este mai mare. Relaţia 
dintre părintele duhovnicesc şi ucenic este în sine un proces 
harismatic, binecuvântările şi neîmplinirile venind atât pentru 
unul, cât şi pentru celălalt, atât bucuria, cât şi povara. 

Cu trei daruri speciale se distinge părintele duhovnicesc. 
Primul este discernământul (diakrisis), capacitatea de a percepe 
intuitiv secretele inimii altuia, de a înţelege adâncimile ascunse, 
de care celălalt nu este conştient. Duhovnicul pătrunde sub ges- 
turile şi atitudinile convenţionale, prin care ne ascundem ade- 
vărata personalitate, de alţii şi de noi înşine; şi, dincolo de toa- 
te aceste trivialităţi, el se confruntă cu persoana unică, făcută 
după chipul şi asemănarea lui Dumnezeu. Această putere este 
spirituală, mai degrabă decât psihică; nu este pur și simplu un 
fel de percepţie extrasenzorială sau o clarviziune sfinţită, ci ro- 
dul harului, presupunând rugăciunea concentrată şi o luptă 

ascetică neîncetată. Cu acest dar de pătrundere, se asociază ca- 
pacitatea de a folosi cuvinte cu putere multă. Pe măsură ce fie- 
care persoană vine înaintea lui, părintele duhovnicesc știe ce 
trebuie să audă ucenicul. Astăzi, suntem inundaţi de cuvinte, 
dar, în cea mai mare parte, acestea nu sunt în mod evident cu- 
vinte rostite cu putere. Duhovnicii folosesc puţine cuvinte şi, 
uneori, niciunul; dar, prin aceste câteva cuvinte sau prin tăcerea 
lor, sunt capabili să schimbe întreaga direcţie a vieţii unui om. 
Tot Mitropolitul K. Ware nota că, la Betania, Hristos a folosit 
doar trei cuvinte: „Lazăre, vino afară!” (loan 11, 43) şi aceste trei 
cuvinte, rostite cu putere, au fost suficiente pentru a readuce 
morţii la viaţă. Într-o epocă în care limbajul a fost banalizat ru- 
şinos, este vital să redescoperim puterea cuvântului; şi aceasta 
înseamnă şi redescoperirea naturii tăcerii, nu doar ca o pauză 
între cuvinte, ci ca una dintre realitățile primare ale existenţei?. 
Dacă majoritatea predicatorilor vorbesc uneori mult prea mult, 
duhovnicii se disting printr-o austeritate a limbii. 

Darul discernământului, deţinut de părintele spiritual, este 
exercitat în primul rând prin practica cunoscută sub numele de 
„mărturisirea gândurilor”. În monahismul timpuriu, tânărul 
călugăr obișnuia să meargă zilnic la „gheron” şi să pună în faţa 
lui toate gândurile care i-au venit în timpul zilei. Această dez- 
văluire a gândurilor presupunea mult mai mult decât o mărtu- 
risire a păcatelor, deoarece novicele vorbea și despre acele idei 
şi impulsuri care puteau părea nevinovate pentru el, dar în care 
părintele duhovnicesc ar fi putut discerne pericole ascunse. 
Mărturisirea păcatelor este retrospectivă, având de-a face cu 
ceea ce deja a fost săvârșit; mărturisirea gândurilor, pe de altă 


? Ware, 302. 

parte, este prospectivă şi profilactică, pentru că „dezbracă” gân- 
dul înainte ca acesta să fi dus la păcat şi, astfel, îl privează de 
puterea de a face rău. Scopul dezvăluirii nu este juridic, pentru 
a asigura iertarea de vinovăţie, ci de autocunoaștere, pentru ca 
fiecare să se poată vedea aşa cum este cu adevărată. 

Al doilea dar al părintelui duhovnicesc este abilitatea de a-i 
iubi pe alții şi de a face suferinţele altora ale lui. Darul discernă- 
mântului şi introspecţia adâncă în inimile oamenilor, dacă este 
lipsit de compasiune iubitoare, nu ar fi creativ, ci aducător de 
moarte. Să-i iubeşti pe alţii implică suferință cu şi pentru ei; 
acesta este sensul literal al compasiunii. „Purtaţi-vă sarcinile 
unul altuia și aşa veţi împlini legea lui Hristos” (Galateni 6, 2). 
Părintele spiritual este cel care, prin excelență, poartă poverile 
altora. Cu toate acestea, relaţia dintre duhovnic și ucenicii săi 
nu este unilaterală. Deși el ia povara vinovăţiei lor asupra sa şi 
răspunde pentru ei înaintea lui Dumnezeu, el nu poate face acest 
lucru în mod eficient dacă ei înşişi nu se luptă din toată inima 
pentru mântuirea lor?. 

Un al treilea dar al duhovnicului este puterea de a transforma 
mediul uman, atât material, cât şi nematerial. Darul vindecării, 
deținut de atât de mulţi dintre duhovnicii renumiţi, este un as- 
pect al acestei puteri. În general, părinţii duhovniceşti îi ajută 
pe ucenicii lor să perceapă lumea aşa cum creat-o Dumnezeu 
şi aşa cum Dumnezeu o doreşte să fie. Pentru omul care locu- 
ieşte în Dumnezeu, nu este nimic rău şi banal: el vede totul în 
lumina Muntelui Tabor. 


3 Ware, 304. 
4 Ware, 306. 
5 Ware, 307. 

„Ce este o inimă plină de milă?” — întreabă Sfântul Isaac 
Sirul. „Şi a zis: Arderea inimii pentru toată zidirea, pentru 
oameni, pentru păsări, pentru dobitoace, pentru draci şi pentru 
toată făptura. În acest caz, gândul la acestea și vederea lor fac să 
curgă din ochi şiroaie de lacrimi. Din mila multă şi apăsătoare, 
ce stăpâneşte inima şi din stăruinţă, inima se micşorează şi nu 
mai poate răbda sau auzi, sau vedea vreo vătămare, sau vreo 
întristare cât de mică, ivită în vreo zidire. Şi pentru aceasta adu- 
ce rugăciune cu lacrimi în tot ceasul, şi pentru cele necuvântă- 
toare, şi pentru duşmanii adevărului, şi pentru cei ce-l vatămă 
pe el, ca să fie păziţi și iertaţi; la fel şi pentru firea celor ce se 
târăsc pe pământ. O face aceasta din multa milostivire ce se miş- 
că în inima lui fără măsură, după asemănarea lui Dumnezeu ”®. 

Desigur, acestea sunt exigenţele maximale ale duhovniciei şi 
împlinirea lor este atât darul lui Dumnezeu, cât şi lucrarea în 
Duhul, pe care o face părintele spiritual. 

Aşadar, în linii generale, părintele duhovnicesc este profetic, 
harismatic, cu puterea discernământului, cu compasiunea şi 
iubirea pentru toată zidirea. Lucrarea duhovnicească implică 
toate aceste daruri. Arhimandritul Dumitru Cobzaru propune 
spre lectură un exercițiu practic de călăuzire spirituală, adresat 
unui public larg şi eterogen. Volumul cuprinde prelegeri, con- 
ferinţe, interviuri, intervenţii, articole adresate preoţilor, cre- 
dincioșilor în biserică, tinerilor, toate având ca temă centrală 
duhovnicia. 

Textul este structurat în două părţi, cea dintâi: Fiule, iată 
Mama ta! şi a doua: Iată fiul tău! Într-un mod original, auto- 


6 Sfântul Isac Sirul, Cuvinte despre sfintele nevoinţe, trans. Dumitru 
Stăniloae, Filocalia ro (Bucureşti: Humanitas, 2008), 353—54. 

rul aşază lucrarea duhovnicească sub oblăduirea Maicii 
Domnului şi sub purtarea de grijă a fiilor ei, slujitorii și iu- 
bitorii Bisericii. 

În măsura în care sfătuirea şi călăuzirea duhovnicească se fac 
şi de către alte persoane decât preoţii consacraţi, inclusiv de către 
monahii sau mame duhovniceşti cu daruri deosebite, această 
lucrare își găseşte temelia în Maica Domnului. Tradiţia ortodoxă 
cunoaşte figuri de fecioare şi maici cu daruri minunate, care fie 
au călăuzit poporul, fie l-au slujit până la sacrificiul suprem. 
Amintesc, pentru exemplificare, doar pe Sfânta muceniţă Maria 
Skobţova, cunoscută şi ca Sfânta Maria din Paris sau Maica 
Maria. Aceasta a fost o monahie din Paris, trăitoare în secolul 
XX. Vocaţia ei specială a fost ospitalitatea şi dragostea de oameni, 
ce au fost împlinite până la ultimele consecinţe, murind ca mu- 
ceniţă, în 1945, în lagărul de la Ravensbrück, din Germania. Tot 
ca exemplificare, este demn de menţionat numele Maicii Siluana 
Vlad, care trăieşte la Iaşi şi coordonează Centrul de Formare şi 
Consiliere „Sfinţii Arhangheli Mihail și Gavriil” din cadrul 
Mânăstirii „Sfântul Siluan Athonitul”. Stareţă a acestei mânăs- 
tiri, Maica Siluana împlineşte, cu ajutorul lui Dumnezeu, şi lu- 
crarea de călăuzire duhovnicească. 

Astfel, în îmbrăţişarea Fecioarei, partea întâi a volumului 
oferă spre lectură o îndrumare duhovnicească călăuzită de Maica 
Domnului. 

Partea a doua este dedicată fiilor deosebiți ai Maicii Domnului, 
reprezentaţi atât de părinţi duhovnicești, dar şi de cei care, sub 
călăuzirea acestora, Îl caută pe Dumnezeu. 

Aşadar, într-o structură inteligent alcătuită, se conturează o 
imagine a duhovniciei care poate fi trăită de omul zilelor noas- 

tre. Mai multe despre modul cum înţelege Arhim. Dumitru 
Cobzaru tensiunea dulce-împovărătoare a paternităţii 
duhovniceşti, centrală în Răsăritul creştin, vom descoperi citind 
paginile de faţă. 


Pr. Conf. Univ. Dr. Cristian Sonea 


ea 
PARTEA ÎNTÂI 
szí 


RAR 


ATA tata Haimi. ta! 


IUBIREA FECIOAREI MARIA 
PENTRU OMUL CONTEMPORAN! 


Preacucernici Părinţi, iubiţi tineri şi onorat auditoriu, 


ubiectul serii noastre duhovniceşti este Maica Domnului. 

Cred că nici nu se putea altfel, de vreme ce suntem în preaj- 

ma sărbătorii Bunei Vestiri și, de asemenea, pentru faptul 
că vin din obştea Mânăstirii Maicii Domnului de la Nicula; de 
aceea socotesc că li s-a părut potrivit organizatorilor să îmi cea- 
ră să vorbesc despre Maica Domnului. Aş începe cu o mică is- 
torioară, o povestire simplă, dar adevărată, şi am să continui 
cu un cuvânt al Sfântului Proclu, Patriarhul Constantinopolului, 
care conturează câteva virtuţi ale Maicii Domnului?. 

În ceea ce priveşte titlul conferinţei, Iubirea Fecioarei Maria 
pentru omul contemporan, cred eu că Maica Domnului a fost con- 
temporană nu doar cu cei din primul secol creştin, ci ea rămâne 
contemporană cu toţi creştinii, dintotdeauna şi până la sfârşitul 
veacurilor. În ea regăsim, practic, tot ceea ce ne conferă identi- 
tate fiecăruia. De altfel, ceea ce voi încerca să exprim în cuvân- 


' Conferinţă organizată de Liga Tinerilor Creştini Ortodocşi Români, 
Târgu Mureş, în data de 15 martie 2017, urmată de întrebări şi răspun- 
suri. Versiunea scrisă a fost revizuită pentru publicare. 

2 În Viaţa Preasfintei Născătoare de Dumnezeu şi pururea Fecioarei Maria. 
Ediţie îngrijită de Arhim. Constantin Chirilă. Traducere de Monahia 
Theodora Videscu şi Constantin Fădur. Editura Doxologia, laşi, 2013. 

tul meu este faptul că ei nu îi este străin niciun amănunt al vie- 
ţii omeneşti, dimpotrivă, aproape tot ce i s-a întâmplat Maicii 
Domnului a fost dus la intensitate maximă şi, atunci, ne putem 
regăsi în trăirile sale, fiecare în parte, în încercările pe care le 
avem sau în problemele cu care ne confruntăm pe tot parcursul 
vieţii. 

Istorioara sau povestea adevărată este următoarea: cândva, 
cu mulţi ani în urmă, o mamă a născut un băiat. După naştere, 
a încercat să-l hrănească din sânul ei. Băieţelul n-a acceptat sub 
nicio formă. În această încercare disperată a mamei să-l hră- 
nească pe pruncul care nu-i accepta sânul, intervine, la un mo- 
ment dat, într-un vis repetat, o femeie foarte frumoasă, dar 
foarte sobră, care îi spune mamei că nu trebuie forţat copilul 
pentru că nu-i aparţine, băiatul Îi aparţine lui Dumnezeu și 
Maicii Domnului... Au trecut anii şi, atunci când băiatul a îm- 
brăţișat viaţa monahală la Mânăstirea Nicula, mama și-a dat 
seama că femeia din vis, care a liniştit-o într-o oarecare măsu- 
ră în încercarea sa, nu era alta decât Maica Domnului, care-și 
cerea fiul. Această istorie este adevărată și cu ea vreau să vă pun 
la suflet faptul că Maica Domnului se implică în viaţa fiecăruia, 
cu precădere a noastră, a creştinilor, care credem în ea, și cu atât 
mai mult a noastră, a ortodocşilor, care avem o evlavie aparte 
pentru ea. O evlavie cuminte şi, deopotrivă, corectă, firească, 
pentru că Ortodoxia a păstrat-o pe Maica Domnului în parame- 
trii ei fireşti, normali, împlinindu-i, am putea spune, dorința 
de a rămâne într-o oarecare taină, discreţie, cuminţenie, tăce- 
re chiar, cu toate că, în Ortodoxie, s-a vorbit mult, dintotdeauna, 
despre Maica Domnului, inclusiv în cadrul unor sinoade ecu- 
menice dedicate ei, iar sărbătorile care o cinstesc sunt ample, 

Adormirea Maicii Domnului de la Nicula fiind chiar cea mai 
amplă celebrare din ţara noastră. Până la sfârşitul veacurilor se 
va vorbi despre Maica Domnului, poate şi pentru că oamenilor 
li se desluşesc multe lucruri din trăirile pe care le au, identifi- 
cându-se cu ea. Aşadar, menirea poveştii a fost să vă încredin- 
teze că, într-adevăr, Maica Domnului intervine în viaţa noastră 
în mod direct. 

Cât despre Sfântul Proclu, Patriarhul Constantinopolului — 
vorbim despre un sfânt din secolul al V-lea al erei creştine —, 
acesta ne spune că Maica Domnului este „slava fecioarelor, bu- 
curia mamelor, întărirea credincioşilor, diadema Bisericii, pil- 
da adevăratei credințe, tronul evlaviei, sălaş al Sfintei Treimi”3. 
Mă voi opri, pe rând, la fiecare virtute ori nume dat Maicii 
Domnului, virtute în care, tot așa, artrebui să ne regăsim fieca- 
re dintre noi sau pe care să ne-o însuşim. 

Cea dintâi virtute sau laudă pe care i-o aduce Sfântul Proclu 
Maicii Domnului este aceea că ea a devenit şi rămâne pentru 
veşnicie „slava fecioarelor”4 ori a fecioriei. Este una dintre vir- 
tuţile de căpătâi şi unul din temeiurile credinţei noastre: Maica 
Domnului — fecioară înainte de naştere, în timpul nașterii şi 
după naştere. Tema fecioriei este una pe marginea căreia se poa- 
te discuta și s-a discutat amplu de-a lungul veacurilor. În ultima 
vreme însă acest subiect a devenit din ce în ce mai evitat în so- 
cietatea contemporană. Oamenii nu mai sunt preocupaţi de 
virtutea fecioriei. Asta se vede şi din faptul că se împuţinează 
călugării, că opţiunea pentru viaţa monahală nu mai este aceeaşi 
cu cea care a existat cândva. Dar, mai cu seamă, acest lucru este 


3 Ibidem, pp. 447-448. 
4 Ibidem, p. 447. 

evident prin faptul că secularizarea şi libertinajul au făcut ca 
fecioria să fie un subiect tabu, care nu trebuie discutat, adus în 
faţă, scos în evidenţă; dimpotrivă, dacă ar fi să amintim doar 
felul în care se manifestă „Ziua îndrăgostiţilor”, este suficient 
ca să ne dăm seama că nu există niciun interes pentru viaţa fe- 
ciorelnică. 

Or, Maica Domnului ne arată ce înseamnă fecioria şi încear- 
că să ne convingă să otrăim, mai ales noi, creştinii. Şi reuşeşte, 
îndeobşte, aşa cum spuneam şi cred, cu creştinii ortodocşi, pen- 
tru că noi încă păstrăm linia tradiţională, de pildă, a familiei 
(fecioria, în sens amplu, însemnând şi fidelitate în familie). Dar 
se vede că, odată ce ne depărtăm de zona ortodoxă şi intrăm în 
zona catolică, sunt probleme în ceea ce o priveşte pe Maica 
Domnului şi adevărul de credinţă, iar când intrăm în zona pro- 
testantă şi neo-protestantă, practic Maica Domnului nu mai 
există! A fost scoasă efectiv din Biserica lor, din cultul lor, care 
se numeşte, totuşi, creştin. Şi, atunci, în direcţia aceasta, chiar 
geografic vorbind, dacă vreţi, putem observa cât s-a denaturat 
viaţa, în general, şi viaţa creştină. Fiindcă ceea ce ni se aduce şi 
impune (şi ne agresează!) acum, venind dinspre Occident sau 
de peste ocean, demonstrează lipsa credinţei în Maica Domnului. 
Acolo nu mai există conştiinţa fecioriei, pentru că nu o mai au 
pe Maica Domnului în viaţa lor. Să fiţi încredințaţi de acest lucru, 
care, de altfel, este foarte evident. De aceea s-a ajuns la căsăto- 
riile între persoane de acelaşi sex, de aceea sunt țări sau state în 
lume unde se evită deja cuvântul „mamă” şi „tată”, de aceea sunt 
state în lume care au scos din certificatul de naştere sexul copi- 
lului, pentru ca să şi-l aleagă el la vârsta majoratului, şi altele 
asemenea! Tot de aici, problemele cu copiii luaţi forţat din fa- 

miliile lor şi daţi spre adopţie — vedeţi dramele din ultimii ani, 
în Norvegia, chiar ale unor copilaşi de-ai noştri, români. Toate 
acestea se întâmplă pentru că nu există evlavie la Maica 
Domnului, pentru că Maica Domnului nu mai face parte din 
viaţa lor, altminteri, ar exista și credinţa în virtuțile ei, care tre- 
buie să fie neapărat imitate. 

În ceea ce priveşte fecioria în sine, am spus-o şi cu alte ocazii, 
fecioria nu este şi nu trebuie să fie doar o calitate a trupului, ci 
trebuie să fie şi o calitate a minţii și a inimii. Nu este suficient 
să trăieşti feciorelnic, să porţi fecioria în trupul tău, trebuie să 
o porţi și în minte, şi în inimă. De altfel, Domnul Hristos spune 
că este suficient să gândeşti şi ai şi păcătuit în inima ta5, chiar 
dacă trupul, în aparenţă sau medical, a rămas neîntinat. Or, 
Maica Domnului, cred eu, prin prezenţa ei în casele noastre, în 
bisericile noastre, în credinţa noastră, în fiinţa noastră creşti- 
nă, vrea să ne spună, la rându-i, că trebuie să rămânem fecio- 
relnici atât cu trupul, cât şi cu mintea și inima, deopotrivă în 
viaţa monahală şi în cea de familie. În ambele trebuie să existe 
o feciorie a trupului, dar şi a minţii şi a inimii, întrucât şi în 
călugărie, şi în viața de familie, de multe ori trădăm, înşelăm 
cu mintea şi, apoi, mai grav, înşelăm și cu inima, adică ne ata- 
şăm de altcineva, iar sentimentele pe care le trăim nu sunt pe 
placul lui Dumnezeu. De aceea şi spune Dumnezeu adesea, mai 
ales în scriptura Vechiului Testament, că El este un Dumnezeu 


5 Matei 5, 28. Toate citările biblice se dau din Biblia sau Sfânta 
Scriptură. Versiune diortosită după Septuaginta, redactată, adnotată şi ti- 
părită de Bartolomeu Valeriu Anania, Arhiepiscop al Vadului, Feleacului şi 
Clujului, Mitropolit al Clujului, Albei, Crişanei şi Maramureşului, Editura 
Renaşterea, Cluj-Napoca, 2009. 

gelos. Dacă am transpune acest cuvânt, de pildă, în viaţa de 
familie, ne-am da seama ce înseamnă cu adevărat. Fiindcă în 
viaţa de familie (chiar creştină!) — dincolo de geloziile patolo- 
gice, care ţin de alt sector, acela al vindecării bolilor trupeşti și 
psihice —, de multe ori se trădează, nu neapărat din punct de 
vedere fizic, ci al minţii şi al inimii. lar dacă se întâmplă şi fizic, 
iar celălalt află, abia dacă mai poate ierta. Cei care spun că iar- 
tă, o spun pentru că se străduiesc să facă acest lucru, dar se 
creează o suferință atât de adâncă, atât de profundă, care nici- 
odată nu mai poate fi scoasă din făptura respectivă. De altfel, 
avem temei în Sfânta Scriptură, unde Sfântul Apostol Pavel 
arată dimensiunea acestei tragedii care se întâmplă în făptura 
omenească. El spune că toate păcatele se săvârşesc în afară de 
trup, păcatul desfrâului însă se săvârşeşte în trup, iar trupul 
este templu al Duhului Sfânt”; de aici şi ravagiile pe care le face 
păcatul desfrâului. Așadar, este important să avem feciorie tru- 
pească, dar această feciorie trupească se susţine pe fecioria 
minţii şi pe fecioria inimii. Nu este cuvântul meu, mă înteme- 
iez pe cuvântul unui mare teolog, Paul Evdokimov, care vor- 
beşte despre Maica Domnului și despre această a doua dimen- 
siune a fecioriei, a minţii și a inimii8. 


6 Ieşirea 20, 5; Deuteronomul 4, 24. 

71 Corinteni 6, 19. 

8 Paul Evdokimov, „Maica Domnului — arhetipul femininului”, în 
Femeia şi mântuirea lumii. Prefaţă de Olivier Clement. Traducere de 
Gabriela Moldoveanu. Editura Sophia, Bucureşti, 2015, pp. 267-286; 
Taina iubirii. Sfinţenia unirii conjugale în lumina tradiţiei ortodoxe. 
Traducere de Gabriela Moldoveanu. Editura Sophia, Bucureşti, 2016, 
pp. 208-210. De asemenea, Sfântul Ambrozie al Milanului, Despre 
fecioare, 2, 6, apud Stefano de Fiores, Maria, Mama lui lisus, 2002, 
Salamanca, p. 160. 

A doua numire (și slăvire!) pe care i-o dă Sfântul Proclu Maicii 
Domnului este cea de „bucurie a mamelor”. Sunteţi, aici, foar- 
te multe mame şi nu ar trebui să vă explic prea mult, deoarece 
cred că, prin excelenţă, mamele simt ceea ce spuneam la înce- 
putul cuvântului meu, şi anume că Maica Domnului într-adevăr 
le înțelege, le pricepe, vorbeşte aceeaşi limbă, știe ce înseamnă 
un copil pe care trebuie să-l creşti, să-l îngrijeşti, să-l protejezi 
şi faţă de care dragostea este copleșitoare. De asemenea, înţe- 
lege deplin suferinţa care însoţeşte viața mamei pe tot parcursul 
vieţii copilului său, încă de la naştere, încă de la concepţie, dacă 
vreţi, de când îl poartă în pântece şi până când trăieşte mama 
sau pruncul, fiica sau fiul, care tot prunc rămâne pentru mamă. 
Aşadar, Maica Domnului este cu adevărat o bucurie a mamelor! 
Sfântul Simeon Noul Teolog!“ are o abordare foarte fină şi pro- 
fundă în ceea ce priveşte legătura maternă a Maicii Domnului 
cu Fiul ei Cel iubit, cu Domnul nostru Iisus Hristos. El merge 
până la momentul sarcinii, când Domnul Hristos se forma ca 
trup omenesc în pântecele Maicii Domnului. Este o imagine ex- 
traordinară! 

Desigur, pe vremea Sfântului Simeon Noul Teolog, nu existau 
ecografe, graţie cărora vedem, astăzi, ce se întâmplă înăuntrul 
trupului, deşi este și o tragedie a ecografelor, fiindcă, în urma 
interpretării unui filmuleţ, doctorii dau un verdict, din cauza 
căruia foarte mulţi copii sunt omorâţi încă din pântecele maicii 
lor. Este o mare problemă pentru noi şi ar trebui făcut ceva în 


9 Viaţa Preasfintei Născătoare de Dumnezeu şi pururea Fecioarei Maria, ed. 
cit., p. 447. 

'9 Simeon Noul Teolog, „Cuvântări morale”, în Filocalia. Vol. VI. 
Traducere, introducere şi note de Pr. Prof. Dumitru Stăniloae. Editura 
Institutului Biblic şi de Misiune Ortodoxă, București, 1977, pp. 156-157. 

acest sens. Nu trebuie evitate ecografele, bineînţeles, dar nici să 
se exagereze cu ele, iar doctorii trebuie crezuţi până la păcat! Şi 
în viaţa duhovnicească, de pildă, atunci când este vorba de as- 
cultare, în mânăstiri, şi nu doar în mânăstiri, ci faţă de duhov- 
nic, în general, la întrebarea: „Până unde trebuie să asculti de 
duhovnic sau de stareț?” , răspunsul este „Până la păcat!” Aşa 
cred că ar trebui ascultat şi de doctori, până la păcat, până la a 
nu-l înfăptui, mai ales în privinţa aceasta. Este adevărat că, 
uneori, ei pun corect diagnosticul, dar şi acolo se pot găsi solu- 
ţii. De pildă, cunosc un caz în care copilul a venit pe lume, l-am 
botezat, la scurt timp a murit şi l-am înmormântat. Dar, de cele 
mai multe ori, au fost erori tehnice, ale ecografului, sau umane, 
de interpretare din partea medicului, şi nu am îngăduit să fie 
ucis pruncul, care acum are vârsta adolescenţei sau e în preajma 
căsătoriei! 

Revenind la Sfântul Simeon Noul Teolog, el spune că omul 
duhovnicesc reuşeşte să aibă aceleași trăiri pe care le-a avut 
Maica Domnului când L-a purtat pe Domnul Hristos în pânte- 
cele ei, să simtă mişcările de Prunc ale Domnului Hristos în fi- 
inţa lui". Omul duhovnicesc poate simţi aşa cum a simţit Maica 
Domnului şi cum simte o mamă oarecare (dacă există mame 
oarecare!), atunci când poartă în pântecele ei un trup omenesc. 
O mamă, când i se mişcă pruncul în pântece, se bucură că aces- 
ta trăieşte, că dă semne de viaţă. Atunci când pruncul nu mai 
mișcă în pântecele ei, se îngrijorează şi se gândeşte la ce-i mai 
rău. Ce bine ar fi să avem şi noi aceeași atitudine când ÎI simţim 
pe Dumnezeu în viaţa noastră și mai ales când nu-L simţim în 
viața noastră, când Dumnezeu nu mișcă, efectiv, când nu ne 


1 Ibidem. 

mişcă făptura pe dinlăuntru! Ar trebui să fim foarte îngrijoraţi, 
atunci, şi să ne temem de ce-i mai rău. Această imagine a 
Sfântului Simeon Noul Teolog este extraordinară, iar dumnea- 
voastră, mamele, aşa cum spuneam, cred că vă asemănaţi foar- 
te mult cu Maica Domnului şi trebuie să vă asemănaţi cât mai 
mult posibil cu ea. La înmormântări de mame, spun, adesea, un 
cuvânt în acest sens. Din păcate, cu trecerea vârstei, începi să 
înmormântezi din ce în ce mai mulţi cunoscuţi și inclusiv mame 
pe care le îndrăgeşti, pentru că le-ai crescut copiii din punct de 
vedere duhovnicesc şi e firesc să te legi sufletește şi de mamă, 
ori ţi-au fost și ele fiice duhovniceşti, şi, atunci, e greu să ofici- 
ezio slujbă de înmormântare pentru o mamă pe care o cunoşti, 
ai preţuit-o, ai apreciat-o şi ai iubit-o, cu atât mai greu să spui 
un cuvânt de învățătură. De aceea, adesea, la predică, spun sim- 
plu (şi adevărat!) că, dacă Maica Domnului este socotită Doamna 
Îngerilor, cu siguranţă îngerii din preajma ei sunt chiar femei- 
le mame, care-i seamănă atât de mult. Aşadar, bucuria mame- 
lor! 

Sfântul Proclu spune, în continuare, despre Maica Domnului 
că este „întărirea credincioşilor”? Când m-am oprit la nume- 
le „slava fecioarelor”, am anticipat oarecum că Maica Domnului 
este întărirea credincioşilor. Nici nu poate fi altfel. O altă istorie 
adevărată — şi delicată, în ce mă priveşte — este aceea că, la un 
moment dat, intrând în biserica Mânăstirii Nicula, am văzut, în 
faţa Icoanei Maicii Domnului, un bărbat de 38 de ani, care plân- 
gea amarnic: avea cancer în fază terminală şi se gândea ce se va 
întâmpla cu fiica lui de 13 ani, cu familia, și nu neapărat că Îi 


12 Viaţa Preasfintei Născătoare de Dumnezeu şi pururea Fecioarei Maria, ed. 
cit., pp. 447-448. 

reproşa lui Dumnezeu şi, respectiv, Maicii Domnului, boala sa, 
dar punea întrebări. Îşi recunoaștea starea de neputinţă şi de 
păcat, la urma urmei, fiindcă toţi oamenii suntem păcătoşi şi 
merităm. „Dar ceilalţi de ce trebuie să sufere?” — aceasta era una 
din întrebările pe care i le punea el Maicii Domnului. El merită, 
dar ceilalţi de ce trebuie să sufere? Mi-am dat seama că faptul 
că se afla în genunchi în faţa Icoanei de la Nicula şi plângea şi 
îşi punea aceste întrebări izvora din credinţa lui în Dumnezeu 
şi în Maica Domnului şi că acel moment a fost o întărire a cre- 
dinţei lui şi, cu siguranță, Maica Domnului a intervenit în viaţa 
lui şi i-a făcut trecerea din această lume mai uşoară. 
Pregătindu-mă pentru această seară duhovnicească, l-am 
ascultat pe Părintele Sofian Boghiu, care relatează o întâmplare 
asemănătoare cu un deţinut din închisorile comuniste, care, în 
pragul disperării, o cheamă pe Maica Domnului în ajutor, pen- 
tru că aşa îi spusese mama lui: „Atunci când simţi că nu mai poţi 
şi nu mai există nicio soluţie, cheamă-o pe Maica Domnului în 
ajutor!” Părintele Sofian, care a fost nu doarun mare duhovnic, 
ci şi un suflet foarte sensibil, povesteşte cum Maica Domnului 
l-a ajutat pe acel deţinut să nu se sinucidă și să continuie să îşi 
ducă crucea în temniţele acelea înfiorătoare, până la capăt. Vă 
îndemn să citiți scrierile Părintelui Sofian şi să ascultați înre- 
gistrările care s-au păstrat: pe lângă faptul că a fost un artist de 
mare fineţe, a fost şi un om profund, un călugăr cuminte, blând, 
smerit, având ceva din Maica Domnului. Uitându-mă la înre- 
gistrare, am văzut cum lăcrima, vorbind cu atâta sensibilitate... 
Încheie părintele spunând că el însuși l-a întâlnit pe fostul de- 
ţinut, după ce a ieşit din puşcărie. Prin urmare, povestea e ade- 
vărată şi auzită chiar din gura celui care o trăise. Aşadar, Maica 

Domnului e întărirea credincioşilor, mai ales în situaţiile limi- 
tă. Desigur, nu vă doresc să ajungeţi în situaţii limită, dar, dacă 
se va întâmpla vreodată acest lucru, să o chemaţi pe Maica 
Domnului în ajutor şi veți vedea că Dumnezeu, prin mijlocirea 
ei, vă va da soluţii sau veţi simţi intervenţia ei directă, foarte 
palpabilă. 

Aşadar, şi pilda de la început, şi aceasta a Părintelui Sofian 
arată că intervenţia Maicii Domnului este, deseori, directă și 
imediată, inclusiv poate să vină în preajma omului, făcându-şi, 
uneori, simțită prezenţa. Desigur, nu trebuie să ne dorim să o 
vedem pe Maica Domnului; în acest sens, cei mai mulţi Părinţi 
ne avertizează să avem grijă că poate fi și o înşelare a diavolului. 
Dar, cu siguranţă, dacă o chemaţi pe Maica Domnului în ajutor, 
ea nu rămâne indiferentă, nici nu întârzie, aşa cum ştim din 
toate rugăciunile pe care i le adresăm, fiindcă ea este grabnic 
ajutătoare și, în plus, așa cum am văzut, ne întăreşte în credin- 
tă. 

Mai mult, spune mai departe Sfântul Proclu, ea însăşi este 
„pilda adevăratei credințe”:3. Dacă ar fi să vorbim doar despre 
suferinţă, despre suferinţa omului contemporan, a omului din- 
totdeauna, a omului căzut, de la Adam încoace şi până la sfâr- 
şitul veacurilor, ei bine, Maicii Domnului nu îi este străină su- 
ferința; dimpotrivă, a trăit-o cu intensitate maximă, cum spu- 
neam la început. Să ne gândim la Pruncul Iisus, Care, după ce 
L-a purtat în pântece, S-a născut în condiţiile pe care le ştim" 
— câtă durere putea să fie în inima ei de mamă?! Câtă durere a 
putut să simtă, când a trebuit să fugă în Egipt, de teama celor 


13 Ibidem. 
14 Luca 2, 7. 

care doreau să ia viaţa Pruncului'5, teamă care, cu siguranță, n-a 
părăsit-o nici după întoarcere, ani de zile... Cu câtă durere și cu 
cât zbucium s-a întors la Ierusalim, împreună cu bătrânul Iosif, 
să-L caute pe Fiul ei, când L-au pierdut la vârsta de 12 ani?! 
Trei zile L-au căutat. Ce s-ar întâmpla în lumea noastră să se 
piardă un copil?! Câte instituţii ar fi mobilizate şi prin câte mij- 
loace s-ar încerca să fie găsit acel copil?! Aşadar, cu cât zbucium 
L-a căutat Maica Domnului pe Copilul ei, înainte să-L găsească 
în templul din Ierusalim, în casa Tatălui Său”?! Trebuie să luăm 
aminte — fie spus în paranteză, dar fără a ne îndepărta de tema 
noastră — la faptul că L-a găsit în templu. De ce L-a găsit în 
templu? Fiindcă așa a fost educat. De cine anume a fost educat 
astfel? De însăşi Maica Domnului. Este foarte important acest 
amănunt, pentru că, dacă noi ne pierdem copiii, tare mă tem că 
nu ne-am gândi că sunt în biserică. Foarte rar se întâmplă acest 
lucru. Poate se află chiar într-un loc opus bisericii. De aceea, 
trebuie să luăm aminte! Revenind la suferinţa Maicii Domnului, 
să ne aducem aminte de toate pericolele şi amenințările pe care 
ea şi le-a asumat, atunci când Dreptul Simeon i-a spus că prin 
sufletul ei va trece sabie'5. Domnul Hristos a fost ameninţat cu 
moartea, mai mult, căutau să-L omoare: cu pietre2*, apoi să-L 
răstignească, ceea ce s-a şi săvârşit?! Aflându-se mereu în preaj- 
ma Mântuitorului, știind, probabil chiar auzind în mulţime ceea 


15 Matei 2, 13-15. 

16 Luca 2, 43-50. 

17 Luca 2, 46, 49. 

18 Luca 2, 35. 

19 Luca 4, 28-29. 

20 loan 8, 59. 

^I Matei 27; Marcu 15; Luca 23; loan 19. 

ce se murmura împotriva Fiului ei, fără îndoială a trăit neînce- 
tat cu teama în inimă, teamă care s-a transformat într-o durere 
pe care ne-o putem închipui nemărginită — sabie a trecut prin 
sufletul ei, prin inima ei! —, atunci când Domnul nostru Iisus 
Hristos a fost prins, întemnițat, scuipat, biciuit, încoronat cu 
cunună de spini și omorât prin răstignire! 

Scriptura este lacunară în ceea ce priveşte viaţa Maicii 
Domnului, dar, ca să înţelegem suferința, durerea pe care a tră- 
it-o, pe ea o putem încadra în orice categorie, nu doar în cea de 
mamă îndurerată, care și-a văzut Fiul omorât, ci, de pildă, în 
cea a orfanilor, ca fiică a unor părinţi pe care i-a iubit, dar de 
care s-a bucurat puţină vreme, fiindcă i-a pierdut la o vârstă 
foarte fragedă. 

Maica Domnului a fost un „elev” bun şi silitor, ascultător! De 
aici, pilda adevăratei credinţe: a fost crescută în credinţă și a fost 
învățată credința cea adevărată, care s-a împlinit în ea. Spune 
Sfântul Nicolae Cabasila?2 că toată Scriptura insuflată de 
Dumnezeu a fost scrisă pentru Maica Domnului, pentru că în ea 
s-a împlinit Sfânta Scriptură, începând de la făgăduinţa dată 
protopărinţilor noştri că Se va naşte Mesia şi că şarpele va fi 
zdrobit?3, continuând cu profeţiile Vechiului Testament?4, până 
la sfârşitul veacurilor, pentru că inclusiv în Cartea Apocalipsei 


22 Nicolae Cabasila, „Cuvânt la preaslăvita Adormire a Preasfintei 
Doamnei noastre de Dumnezeu Născătoarea”. În diac. Ioan I. Ică jr, 
Maica Domnului în teologia secolului XX şi în spiritualitatea isihastă a se- 
colului XIV: Grigorie Palama, Nicolae Cabasila, Teofan al Niceei. Studii şi 
texte, Editura Deisis, Sibiu, 2008, pp. 476-477. 

23 Facerea 3, 15. 

24 Facerea 28, 12, 17; Ieşirea 3, 2; Psalmul 44, 11, 20-21; Psalmul 45, 
15-16; Cântarea Cântărilor 4, 7-9; Isaia 6, 6-7; 7, 14; lezechiel 14, 2. 

o găsim pe Maica Domnului?5. Aşadar, în Maica Domnului se 
regăsesc şi etapele istoriei mântuirii neamului, dar și etapele 
vieţii noastre pământeşti şi ale devenirii noastre în ceea ce pri- 
veşte credința și mântuirea sufletului. Spuneam, la începutul 
cuvântului meu, că nu se poate să ai o credinţă adevărată — iată 
pilda adevăratei credinţe! —, dacă din această credinţa este 
scoasă Maica Domnului. Cel puţin nu este o credință creştină! 
Cei care nu o au în cultul lor şi în viaţa lor duhovnicească pe 
Maica Domnului, aceia nu mai pot fi numiţi creştini. Fiindcă, 
spun cei mai mulţi Părinţi duhovniceşti, nu ÎI poţi despărţi pe 
Domnul Hristos de Maica Lui, precum nici pe Maica Domnului 
de Fiul ei. Deci în ea se plinesc, iată, ne spune un mare sfânt al 
veacului al XIV-lea, toate Scripturile. Mai mult, Sfânta Scriptură, 
cea insuflată de Dumnezeu, a fost scrisă pentru Maica Domnului, 
care L-a născut pe Cuvântul Însuşi. De aceea, atunci când vom 
vedea că se atentează la cultul Maicii Domnului, să înţelegem că 
se întâmplă ceva străin, primejdios, în ceea ce priveşte adevărul 
de credință, credinţa cea adevărată. Aşadar, atâta vreme cât o 
avem pe Maica Domnului, avem şi garanţia că suntem pe drumul 
cel bun. 

Mai departe, spune Sfântul Proclu, Maica Domnului este 
„tronul evlaviei”26. Cei care aţi cercetat Mânăstirea Nicula — şi 
nu sunteți puţini aici, din sală —, mai ales de hramul din 15 au- 
gust, cunoaşteţi foarte bine evlavia credincioşilor faţă de Maica 
Domnului. Dar această evlavie este izvorâtă din însăși evlavia 
ei! Nici nu ne putem închipui noi evlavia Maicii Domnului faţă 


25 Apocalipsa 12, 1. 
26 Viața Preasfintei Născătoare de Dumnezeu şi pururea Fecioarei Maria, 
ed. cit., p. 448. 

de Fiul ei! Cu câtă sfială I-a slujit Fecioara Maria Domnului nos- 
tru lisus Hristos, cu câtă atenţie, cu câtă gingăşie! Acestea sunt 
semne ale evlaviei sale, fiindcă Maica Domnului știa că Domnul 
lisus Hristos este Fiul lui Dumnezeu întrupat, avea această con- 
știință, a căpătat-o atunci când i-a răspuns Îngerului: „lată, 
roaba Domnului. Fie mie după cuvântul tău!”27 Ea a ştiut, a fost 
încredințată şi s-a încredinţat zi de zi de ceea cei s-a întâmplat 
şi de Cui trebuie să-I poarte de grijă. În felul acesta trebuie să 
înțelegem și evlavia noastră, a credincioşilor, fiindcă, de multe 
ori, evlavia creştină este dusă la extreme. De pildă, la Catedrala 
noastră din Cluj-Napoca, am putea spune că există şi o „evlavie 
a babelor”, şi o „evlavie a mironosiţelor”, până şi o „evlavie a 
ipocriţilor”... Dacă ne-am uita însă la Maica Domnului, am în- 
văţa care este evlavia adevărată, pentru că Maica Domnului n-a 
ieşit în evidenţă. Nici măcar atunci când se afla la poalele Crucii, 
ei nu i s-a auzit plânsul, căci, dacă i s-ar fi auzit plânsul, fără 
îndoială s-ar fi scris în Scripturi. Cu siguranţă că a plâns! Nu i 
s-a auzit însă plânsul, nici oftatul... Sigur, în filmele care s-au 
făcut în ultimii ani, regizarea este foarte agresivă. Dar nu a fost 
aşa... Se poate vedea... Eu am văzut, la înmormântări, mame 
care își conduceau copiii la mormânt, asemeni ei, plângând cu 
multă demnitate şi resemnare. Dar am văzut, am auzit şi lucruri 
de nedescris, pe care, e adevărat, le poţi înţelege, până la un 
anumit punct... Spun acest lucru dintr-o experienţă destul de 
amplă de slujire la înmormântări. Pe măsură ce trec anii, precum 
spunea Mitropolitul Bartolomeu, începi să cunoşti mai mulţi 
morți decât vii, lucru adevărat mai ales pentru cei care trăiesc, 
ca el, până la o vârstă matusalemică! 


?7 Luca 1, 38. 

De asemenea, în biserică, mai ales când suntem în comuni- 
tatea credincioşilor și trebuie să fim în comuniune cu ceilalţi, 
trebuie să avem firescul Maicii Domnului, să o imităm pe Maica 
Domnului în evlavie şi aici: să nu deranjăm pe nimeni, să nu 
stingherim pe nimeni, să nu simtă nimeni şoapta rugăciunii 
noastre, să nu deranjeze pe nimeni şoapta rugăciunii noastre. 
Nici îmbrăcămintea noastră, nici comportamentul nostru nu 
trebuie să agreseze persoana de lângă noi. Nici măcar statul nos- 
tru în genunchi! Şi aceasta poate să deranjeze. Poziţia de rugă- 
ciune firească și cu adevărat evlavioasă, în biserică, este în pi- 
cioare. Evlavia, întruchiparea evlaviei noastre creştine, trebuie 
să fie Maica Domnului și, atunci, vom fi delicaţi, vom fi discreţi, 
vom fi tăcuţi... Nici nu se va simţi prezenţa noastră lângă celălalt, 
dacă vom avea înaintea noastră exemplul Maicii Domnului. Căci 
ea este, spune Sfântul Proclu, „tronul evlaviei”, adică o cununa 
a evlaviei. 

În sfârșit, ultimul cuvânt al Sfântului Proclu spune că Maica 
Domnului este „sălaş al Sfintei Treimi”28. Aici poate fi dezvol- 
tată o întreagă teologie. Spus simplu, prin faptul că L-a întrupat 
pe Domnul Hristos, Maica Domnului este, prin definiţie, sălaş 
al Sfintei Treimi. Cuvântul Sfântului Proclu ne priveşte însă și 
pe noi. Maica Domnului a fost şi rămâne, pentru veşnicie, sălaş 
al Sfintei Treimi. Dar noi? Ce se întâmplă cu noi? Care este 
destinaţia noastră? Ce trebuie să dobândim? Care este scopul 
nostru? Şi cum trebuie să lucrăm la viaţa noastră, pentru a ajunge 
să fim într-o continuă devenire spre a atinge acest scop? Aceste 
întrebări ar trebui să ne preocupe tot mai mult. De pildă, în 


28 Viaţa Preasfintei Născătoare de Dumnezeu şi pururea Fecioarei Maria, 
ed. cit., p. 448. 

ultimii ani, ne preocupă deasa sau rara împărtăşire şi este foarte 
bine că ne preocupă. Referitor la teama că deasa împărtăşire 
poate duce la banalizarea ei, să nu vă fie frică, noi nu vom ajun- 
ge niciodată ca în lumea occidentală, să ne împărtăşim așa, „en 
gros”. În bisericile romano-catolice, se împărtăşeste toată lu- 
mea, cu sau fără spovedanie, cu sau fără pregătire, mâncând sau 
fără a mânca înainte... Este problema dumnealor și a credinței 
lor. Noi nu vom ajunge acolo, fiindcă nu împărtăşim acea cre- 
dință a lor, fiindcă profilul creştinului ortodox este mai exigent, 
mai atent, mai vigilent, fără a fi de dorit, desigur, ca acestea să 
fie duse la extreme, aşa cum se întâmplă, din păcate, uneori. 
Totuşi, dacă se pune problema mai desei împărtăşiri, este un 
lucru bun: ne împărtăşim cu Domnul Hristos! 

În traducerile actuale ale Liturghierului?*, după Mitropolitul 
Bartolomeu — care a diortosit, pe lângă Sfânta Scriptură, şi tex- 
tul Sfintei Liturghii şi care a scris o carte despre Sfânta şi 
Dumnezeiasca Liturghie, Cartea deschisă a Împărăției” —, des- 
coperim faptul că nu ne împărtăşim cu Duhul Sfânt, ci avem păr- 
tăşie cu Duhul Sfânt, devenim părtaşi, precum ne spune Sfânta 
Scriptură, devenim „părtaşi ai firii celei dumnezeieşti”3. Însă 
cu Domnul Hristos ne putem împărtăși, pentru că El S-a întru- 
pat, şi trebuie să ne împărtăşim cu El pentru a avea viaţa cea 


”9 Liturghia Sfântului loan, ediţia a V-a, Editura Renaşterea, 
Cluj-Napoca, 2009, p. 79. 

39 Bartolomeu Anania, Arhiepiscopul Clujului, Cartea deschisă a 
Împărăției. O însoţire liturgică pentru preoţi şi mireni. Bucureşti, Editura 
Institutului Biblic şi de Misiune al Bisericii Ortodoxe Române, 2007. Text 
republicat în volumul Valeriu Anania, Cartea deschisă a Împărăției. De la 
Betleemul Naşterii la Ierusalimul Învierii. Studii introductive de Jan Nicolae 
şi Vasile Gordon. Cronologie de Ştefan Iloaie. Iaşi, Editura Polirom, 2011. 
3! 2 Petru 1, 4. 

veşnică, precum El Însuşi o spune??. Aşadar, să devenim părtaşi 
dumnezeieştii firi în ceea ce-L priveşte pe Dumnezeu-Tatăl şi 
în ceea ce-L priveşte pe Duhul Sfânt — prin darul lui Dumnezeu, 
prin cunoașterea Lui, prin lucrarea virtuţilor: —, iar cu Domnul 
lisus Hristos, cu Trupul şi Sângele Lui, trebuie să ne împărtăşim 
cât mai des cu putinţă, cu pregătirea cuvenită, cu îngăduinţa 
duhovnicului, cu tot ceea ce dumneavoastră ştiţi deja că se cu- 
vine a face sau aţi experimentat personal. Astfel, să devenim şi 
noi, asemenea Maicii Domnului, sălaş al Sfintei Treimi. 
Trebuie să ne punem această problemă: dacă Maica Domnului 
a devenit sălaş al Sfintei Treimi, oare nu acest lucru trebuie să-l 
avem şi noi în vedere, în ceea ce ne priveşte? Nu acesta este sco- 
pul nostru? Vorbim despre mântuirea sufletului, despre dobân- 
direa Împărăției Cerurilor. Dar să nu le luăm așa, egoist, ca și 
cum mi-aş dori o casă frumoasă, o mașină bună, o sănătate 
puternică, de nezdruncinat; să nu ni se pară la fel şi mântuirea 
sufletului, dobândirea Împărăției Cerurilor. Adică trebuie să le 
abordăm cu o înțelegere profundă. Locul nostru este deja pre- 
gătit, ni l-a pregătit Domnul nostru lisus Hristos3% şi ni l-a arătat 
prin Sine Însuşi3s: locul nostru este de-a dreapta lui 
Dumnezeu-Tatăl, adică în sânul Sfintei Treimi. Dar nu poţi să 
ajungi în sânul Sfintei Treimi, dacă tu însuţi nu ai devenit sălaş 
al Sfintei Treimi. Împărăţia lui Dumnezeu sau Împărăţia 
Cerurilor aceasta este. Se spune că Împărăţia lui Dumnezeu este 
ori începe înlăuntrul nostru35; noi însă visăm, ne dorim o îm- 


3* loan 6, 51-58. 

33 2 Petru 1. 

34 loan 14, 2-3. 

35 Faptele Apostolilor 7, 56. 
36 Luca 17, 21. 

părăţie adevărată, în care să fim noi, să ajungem să fim noi, în 
cele din urmă. Dar această împărăție trebuie să fie şi în noi! Noi 
ÎI vrem pe Dumnezeu şi vrem să stăm de-a dreapta lui 
Dumnezeu-Tatăl, în Împărăţia Lui, dar iată ce ne spune Maica 
Domnului, în cuvântul Sfântului Proclu: această împărăție tre- 
buie să fie deja în noi, adică Sfânta Treime să Se sălășluiască în 
fiinţa noastră! 

De multe ori, trăim sau facem lucrurile fără să le cunoaştem 
profunzimile pe care le au. La fel, nici credinţa nu ne-o cunoaş- 
tem prea bine. Însă artrebui să ne străduim din ce în ce mai mult 
să o cunoaştem, ascultându-i, de pildă, pe părinţii noştri du- 
hovniceşti, când ne spun să citim Sfânta Scriptură și alte cărţi 
duhovniceşti. Încă de când eram adolescent, duhovnicul meu 
mă sfătuia să citesc măcar o pagină, seara, înainte de culcare. Şi 
citeam, în acea vreme, uneori, nopţi întregi; acum, din păcate, 
citim tot mai puţin... De asemenea, Mitropolitul Andrei ne în- 
deamnă pe noi, colaboratorii săi, şi pe toţi creştinii, ori de câte 
ori are ocazia, să citim în fiecare zi câte un capitol din Noul 
Testament, ceea ce Înaltpreasfinţia Sa însuşi face. Aşadar, tre- 
buie să cunoaştem în profunzime care este scopul nostru, care 
este destinaţia noastră şi să lucrăm, astfel, la mântuirea sufle- 
tului, să ne dorim să moștenim Împărăţia Cerurilor. Dar, mai 
presus de toate, trebuie să-L dobândim pe Dumnezeu efectiv, 
să-L dobândim pe Dumnezeu! Repet, dacă noi ne dorim 
Împărăţia Cerurilor şi dacă Împărăţia Cerurilor trebuie să în- 
ceapă înlăuntrul nostru, atunci cu adevărat trebuie să devenim 
sălaş al Sfintei Treimi, încă din această lume. Altfel, imaginân- 
du-ne acum oarecum utopic, când vom ajunge în Împărăţia 
Cerurilor, ne vom trezi într-o realitate care nu ne este proprie. 

Deci trebuie să ajungi să trăieşti această realitate încă din exis- 
tența pământească, ceea ce este cu putinţă. Cunoaşteţi din vie- 
tile sfinţilor, din cărțile duhovniceşti, că, într-adevăr, există 
până astăzi oameni sfinţi, care au revelaţia strălucirii slavei lui 
Dumnezeu, care încă de pe pământ pot vedea strălucirea slavei 
lui Dumnezeu, aşa cum ne spune Sfântul Grigorie Palama37. 
Rezumând, Maica Domnului a fost ea însăşi prunc, a fostun 
copil orfan, a fost un adolescent, a trecut prin şcoală (a templu- 
lui!), a învăţat, a fost educată, lucru pe care nu-l specifică Sfânta 
Scriptură, deşi ne lasă să-l deducem38. Însă, din Sfânta Scriptură, 
ştim că Domnul Hristos îi uimea pe contemporanii Lui cu învă- 
ţătura Sa39. La cei doisprezece ani ai Săi, Îl urmăreau toţi cei din 
templu gură-cască, fiindcă ştia atât de multe lucruri. De unde 
le știa? Desigur, le ştia fiind Dumnezeu adevărat, însă, ca Om 
adevărat, le ştia şi de la Maica Domnului. Maica Domnului cu- 
noştea Scriptura; în templul Legii Vechi, fecioarele erau pregă- 
tite, cultivate, iar accentul se punea mai cu seamă pe viaţa du- 
hovnicească, pe viaţa spirituală, lucru pe care-l putem deduce, 
aşa cum spuneam mai sus, mai ales din cântarea sa4°. De ase- 
menea, Maica Domnului a știut ce înseamnă viaţa de familie, a 
cunoscut şi văduvia şi, mai ales, a ştiut ce înseamnă să-ţi înmor- 
mântezi unicul fiu, pe Fiul lui Dumnezeu. A trecut, aşadar, cum 
am văzut, prin toate suferințele posibile ale unei făpturi ome- 
neşti şi ar trebui să ne rămână reper, reperul prin excelenţă, în 


37 „Tomul aghioritic”, în Filocalia. Vol. VII. Traducere, introducere și 
note de Pr. Prof. Dumitru Stăniloae. Editura Humanitas, Bucureşti, 
2017, P. 415. 

38 Luca 1, 46-55. 

39 Luca 2, 46-47. 

49 Luca 1, 46-55. 

durerile noastre, dar şi în ceea ce privește normalitatea feciori- 
ei, de pildă, cum spuneam, dar şi în celelalte aspecte ale firescu- 
lui vieţii. Şi, desigur, ea să ne fie reperul în iubire, în iubirea față 
de Dumnezeu și în iubirea faţă de oameni. Cuviosul Siluan 
Athonitul are un cuvânt foarte frumos despre Maica Domnului, 
în cartea Între iadul deznădejdii și iadul smereniei 4, în care 
spune că ea îi iubea foarte mult pe oameni, ştiind că Domnul 
Hristos a venit pe pământ pentru mântuirea lor şi, cu cât era mai 
mare dragostea ei, cu atât îi era mai mare suferinţa, pentru că 
acei oameni, pentru care Domnul Hristos a venit pe pământ să-i 
mântuiască, aceia L-au răstignit, în faţa ei... Şi ea îi iubea cu atât 
mai mult! Aşadar, ea poate să fie pentru noi reperul iubirii ade- 
vărate şi, de aici, reperul iertării, căci ea i-a şi iertat, cu siguran- 
tă a făcut-o, nici nu putea altfel. 

În sfârşit, ultimul lucru pe care doresc să vi-l împărtăşesc 
este că, în ultima vreme, suntem foarte preocupaţi de sănătatea 
noastră trupească şi de hrana noastră, care să fie, de pildă, cât 
mai bio... În acest sens, este foarte important să înţelegem că 
Maica Domnului a fost sănătoasă și din punct de vedere trupesc, 
şi din punct de vedere sufletesc. Prin urmare, tot ea ne poate 
învăța cum să ducem o viaţă echilibrată şi cuminte, astfel încât 
sănătatea trupului să fie multumitoare, iar sănătatea sufletului 
să fie mântuitoare. Amin! 


xx 


4 Cuviosul Siluan Athonitul, Între iadul deanădejdii şi iadul smereniei. 
Studiu introductiv şi traducere de diac. Ioan I. Ică jr. Ediţia a IV-a revi- 
zuită. Editura Deisis, Sibiu, 2001, p. 171. 

Ne putem spovedi şi la alt duhovnic, în afară de duhovnicul nos- 
tru? 


Sigur că se poate, dar cu binecuvântarea duhovnicului. Se și 
întâmplă adesea: din cauza distanţei, a vacanţelor sau din alte 
motive. Deci se poate, darcu binecuvântarea duhovnicului, poa- 
te chiar cu recomandarea lui. 


Preacuvioase Părinte, vă rog să ne relatati o amintire frumoasă 
pe care o aveți legată de Înaltpreasfinţitul Părinte Bartolomeu. Ştiu 
că v-a fost drag, ştiu că petrecea mult timp la Mânăstirea Nicula, 
când erati stareţ. Împărtăşiţi-ne şi nouă cea mai frumoasă amintire 
legată de un Arhiepiscop şi Mitropolit iubit de toată ţară şi de un om 
model. 


Cele mai frumoase momente erau când mă certa...! 
Întotdeauna aveai emoţii în preajma lui, dar mai ales atunci. 
I-am învăţat, de altfel, firea, pe parcursul anilor, şi oarecum îl 
intuiam dinainte şi îi mai lăsam şi pe alţii „să pice” în vizorul 
lui, atunci când era mai „nervos”. Se întâmpla să fie nervos, în 
ce sens? Vă dau un exemplu: totdeauna venea la Nicula a doua 
zi de Crăciun şi a doua zi de Paști, să slujească; desigur, și la 
hramuri. Bineînţeles, stătea la Nicula trei-patru zile pe săptă- 
mână, iar luna de concediu, iulie, de obicei se odihnea la Nicula; 
de asemenea, în Săptămâna Luminată şi în perioada dintre 
Crăciun şi Bobotează. Aşadar, putem spune că stătea la Nicula 
poate mai mult decât la Cluj. Însă, când slujea, până să înceapă 
efectiv Sfânta Liturghie, în timpul acelor, să le spunem, „artificii” 
binecuvântate — o regie, practic —, se simţea oarecum incomod. 

Ele nu-l traspuneau imediat în atmosfera Sfintei Liturghii, tre- 
buia să treacă un timp, timp în care, dacă te aflai în preajma sa, 
câteodată puteai „să mai şi capeți”...! Dar, ori de câte ori se în- 
tâmpla, Îi mulțumeam lui Dumnezeu că era numai atâta. Fiindcă 
te certa pentru un nimic pe care îl observa în altar sau în afara 
altarului, amănunte din acestea care nu aveau nicio valoare și 
pe care le şi trecea cu vederea numaidecât. 

Era un om care impunea, de aici şi emoţiile pe care le simţeam 
în preajma lui şi pe care i le mărturiseam, adesea. Trebuia să 
colaborăm, aveam atâtea lucruri de făcut împreună, iar emoţi- 
ile pe care mi le crea mă împiedicau să comunic, uneori. O făcea 
şi intenţionat — am învăţat lucrul acesta de la el, poate că şi pro- 
pria mea fire a fost influenţată în privinţa aceasta. Se proteja. Te 
lăsa să te apropii de el doar până la o anumită distanţă. Ei bine, 
ce amintire să vă povestesc? Cea mai frumoasă nu este cea mai 
frumoasă, în sens fericit... Este ultima amintire, atunci când s-a 
hotărât să plece la Viena, pentru a se încerca imposibilul... 
Înainte de intubare, am fost acolo cu Preasfinţitul Vasile, care 
l-a şi spovedit, iar printre clipele în care aţipea, pentru că era 
foarte ostenit, foarte slăbit, ne-a mai spus câte ceva despre anii 
de pușcărie şi alte amintiri de-ale lui... Iar înainte să rămână 
doar cu Preasfinţitul Vasile, pentru ultima spovedanie, eu i-am 
luat ambele mâini, mi le-am pus pe capul meu, pentru că el nu 
era în stare, și i-am spus că îl iubesc, iar el mi-a spus că şi el, şi 
aşa ne-am despărţit, pentru anii cât mai trăiesc eu pe pământ... 
A fost un moment delicat și pentru mine, şi pentru el. A rezonat 
întotdeauna la sentimentele noastre și, chiar dacă nu îşi cerea 
decât foarte rar iertare, atunci când ne mai „necăjea”, ne arăta 
că îi pare rău, dacă cumva ar fi exagerat într-o anumită privinţă. 

Sunt multe lucruri de povestit... După ce am ajuns stareţ la 
Nicula — am scris acest lucru într-un interviu publicat în cartea 
„Fiule, m'am vrut să-ţi fiu candelă de ceas târziu...” —, l-am în- 
trebat cum ar trebui să gestionez, concret, Mânăstirea Nicula. 
Desigur, şi din punct de vedere administrativ, chiar financiar, 
pentru că ne gândeam să începem investiţii de anvergură, pe 
care le-am şi dus la bun sfârşit, după cum aţi putut vedea cei 
care ați fost în ultima vreme la Mânăstirea Nicula: am constru- 
it o biserică nouă, câteva case, şi încă se mai construieşte. L-am 
întrebat, atunci, concret despre gestiune, dacă să facem o sin- 
gură gestiune sau două gestiuni, mai ales atunci când vrei să faci 
cât mai mult... lar el mi-a spus două lucruri: „Eu n-am să-ţi ţin 
spatele niciodată. Eu sunt omul legii. Niciodată n-am să-ţi ţin 
spatele!” Şi al doilea: „Să ții minte de la mine, cât trăieşti, că n-ai 
numai prieteni; ai şi duşmani!” Am ţinut cont de aceste două 
lucruri. Şi nu doar eu, ci şi el! În ce sens? De pildă, cum vă spu- 
neam, stătea la Nicula perioade lungi. Ei bine, îşi plătea cheltu- 
ielile: îşi plătea casa, masa şi tot ce se consuma. Inclusiv porcul 
de Crăciun, căci îi plăcea să se simtă aşa tradiţional, că vine 
Crăciunul. Cumpăra porcul de la Mânăstirea Nicula, căci ştia că 
îl creștem cu bucate, nu cu hrană artificială. Eu refuzam, dar el 
zicea: „Atunci mă duc la târg şi-mi cumpăr de la târg, cu preţul 
pieţei, şi amin!” Desigur că plătea şi mânăstirii cu preţul pieţei! 
Era omul care nu rămânea dator, ci spunea adesea: „Să le plăteşti 
totdeauna celor care îţi oferă servicii, pentru că nimic nu este 
gratuit cu adevărat!” Am învăţat acest lucru. Mitropolitul 
Bartolomeu plătea, iar eu îi tăiam chitanţă, îi dădeam originalul 


+ Publicată la Editura Renaşterea, Cluj-Napoca, în mai multe ediţii 
(3014, 2017, 2020). 

şi eu păstram duplicatul, ca să am dovada că mi-a plătit. Păstrez 
şi acum acele chitante, să știți. În felul acesta, a căpătat încre- 
dere din ce în ce mai sporită în ce mă priveşte, în ce ne privea pe 
toţi, pentru că nu mă ocupam eu singur de administraţia 
Mânăstirii Nicula: exista un consiliu economic, un consiliu du- 
hovnicesc, care conducea efectiv destinele mânăstirii. 

Vă mai relatez o amintire. Când simţea deja că se scurg în 
grabă zilele spre un sfârşit iminent, m-am gândit să mă duc 
până acasă la mama, care se află la o distanţă destul de mare și 
îmi lua câteva zile până să mă întorc. M-am dus la el la cabinet, 
eram deja la Cluj, iar la plecare, i-am spus să mă ierte. El a pri- 
ceput imediat despre ce e vorba şi mi-a zis el mie: „Dar ce? Te 
gândești să mori? Să nu te mai întorci?” Avea conștiința că seva 
întâmpla lucrul acesta curând şi şi-a aranjat toate lucrurile di- 
nainte. A fost un om care nu lăsa nimic la întâmplare. Inclusiv 
memoria, să ştiţi, şi-a controlat-o. 

Iată încă o amintire, menită şi să vă amuze, dar şi să între- 
gească portretul acestui om mare. Cum ştiţi deja, a fost instalat 
mitropolit în 2006, la Cluj, iar la masa oficială, la Hotelul 
Belvedere, unde am fost cam cinci sute de persoane, s-au ţinut 
mai multe discursuri. Patriarhul Teoctist provoca anumite 
persoane din mulțime, îi cunoștea pe fiecare şi voia să afle cât 
mai multe amănunte despre personalitatea Mitropolitului 
Bartolomeu. În mijlocul acelor discursuri, preşedintele Băsescu 
s-a ridicat de la masă mai repede, motivând că trebuie să plece 
în China; probabil că, între altele, era şi acela un motiv. Atunci, 
Mitropolitul Bartolomeu s-a ridicat, la rându-i, şi i-a mulțumit 
pentru prezenţă, iar nouă, tuturor celor de față, ne-a spus: „De 
atâtea ori l-am rugat pe preşedintele Băsescu să se mai lase de 

chinezăriile astea!” Sigur, noi am aplaudat, iar Băsescu s-a dus 
liniştit în China... Ultimul care a vorbit la acel dineu, bineînţeles, 
a fost Patriarhul Teoctist, care l-a lăudat la nesfârşit pe Mitropolitul 
Bartolomeu. Îi plăcea să vorbească, cu accent moldovenesc, iar 
ultimul lucru pe care l-a spus a fost următorul: „Acum, istoria a 
consemnat înființarea Mitropoliei de la Cluj şi, probabil, într-o 
zi se va afla şi regia înființării ei!” S-a ridicat îndată Mitropolitul 
Bartolomeu, „Leul Ardealului”, şi a spus: „Da, dar regie de scenă, 
nu de culise!” El a fost omul care a jucat mereu cu cărțile pe față, 
nu există o „regie de culise” a înființării Mitropoliei de la Cluj, 
dar, vedeţi, oamenii au speculat dintotdeauna... Or, Mitropolitul 
Bartolomeu n-a lăsat niciodată lucrurile nerezolvate, le-a rezol- 
vat şi limpezit întotdeauna, cum spuneam, inclusiv aceste spe- 
culaţii despre înfiinţarea Mitropoliei de la Cluj. 

Am multe amintiri cu Înaltpreasfinţia Sa, întrucât ne întâl- 
neam cel puţin de două-trei ori pe săptămână, luam masa îm- 
preună adesea, îl însoțeam în anumite împrejurări, la anumite 
evenimente. Mă folosesc de experienţa dobândită în preajma sa, 
în diferite contexte; întotdeauna a dat rezultate. De pildă, vă mai 
împărtășesc două afirmaţii ale sale, prima fiind: „Să nu te ener- 
vezi când vor alţii, să te enervezi când vrei tu!”, iar a doua, care 
se referea la demnitatea familiei din care se trăgea, mai cu sea- 
mă a mamei, pe care o iubea foarte mult și de la care o învățase: 
„Decât să întingi în unt şi să te uiţi în pământ, mai bine întingi 
în sare şi te uiţi la soare!” 


Mulţumim, Preacuvioase Părinte! Aş vrea să vă mai pun o între- 
bare. Știu că cea mai mare minune pe care o face Dumnezeu este că 
ne face din răi buni, cum zice Sfântul Simeon Noul Teolog: „Cel ce faci 

din vameşi îngeri şi întunericul, lumină”. Întrebarea este următoarea: 
ați fost nouă ani stareț la Mânăstirea Nicula, unde este Icoana făcă- 
toare de minuni a Maicii Domnului. Aţi văzut o minune făcută acolo? 


Adesea mi se pune această întrebare. Răspunsul meu con- 
stant este: cea mai mare minune e că m-a răbdat Maica Domnului 
pe mine, acolo, lângă ea! 

Desigur, pot să dau mărturie pentru multe lucruri, inclusiv 
vindecări de boli grave, de cancer... De pildă, unul dintre uce- 
nicii mei, Daniel, care astăzi este preot, în copilărie a suferit de 
cancer. Toţi câţi au fost în spital atunci, din generaţia lui, au 
murit. Ştiu asta pentru că mergeam la Oncologie să-l vizitez pe 
fratele meu, bolnav şi el, şi treceam prin secţia de copii. Aşa l-am 
şi întâlnit pe Daniel. Daniel trăieşte și o punem pe seama Maicii 
Domnului de la Nicula. E doar un exemplu din nenumăratele 
cazuri de vindecări de boli grave. 

De asemenea, cunosc cazuri de vindecări de îndrăciţi. Nu 
cred că exagerez spunând aceasta. Mi-aduc aminte foarte bine 
de un domn, de aici, din Târgu Mureş, care a venit la Nicula 
multă vreme, fiind posedat, și, în cele din urmă, s-a făcut sănă- 
tos. Dar să ştiţi că a insistat să vină până s-a făcut sănătos; noi, 
toţi călugării, am avut zile de coşmar cu el. 

După aceea, veneau la Maica Domnului foarte multe familii 
care nu aveau copii şi îşi doreau să aibă şi i-au avut... Şi aşa mai 
departe... 

Desigur, minunile Maicii Domnului rămân, cumva, pe „re- 
tina” celor care le-au experimentat; oamenii nu prea se groză- 
vesc cu ele şi cred că aşa este bine, să fie taina fiecăruia cum 
lucrează Dumnezeu, la urma urmei. Am scris un istoric al mâ- 

năstirii, o monografie, şi, cercetând ce s-a întâmplat în trecut, 
am descoperit cărți întregi care vorbesc despre minunile Maicii 
Domnului, cu exemple, adrese, nume. Am enumerat câteva în 
monografia mea. Părintele Andrei, stareţul care mi-a urmat la 
Nicula, oferă exemple mai numeroase în culegerea sa, publica- 
tă chiar în mai multe limbi. 


Se mai poate reface o feciorie pierdută? 


Da! Dincolo de aspectul fizic, bineînţeles... Am să vă dau un 
exemplu pe care l-am mai invocat, deoarece cred că este foarte 
la îndemână: slujirea lui Dumnezeu presupune o stare feciorel- 
nică şi, vedeţi, când au fost chemaţi apostolii, o parte dintre ei 
au fost căsătoriţi, dar au renunțat la familie și I-au urmat 
Domnului Hristos. Prin urmare, cred eu că au intrat şi în cate- 
goria celor feciorelnici... 

Se poate! Se poate redobândi fecioria şi trebuie neapărat să 
lucrăm la redobândirea fecioriei minţii şi a inimii. Altfel, este 
periculos, mai periculos poate, aş putea spune. Desfrâul este o 


Fiindcă trupul, vrând-nevrând, se face neputincios până la urmă. 
Dar mintea? Şi inima? Deci trebuie lucrat aici, la minte şi la inimă. 


Budiştii, hinduşii se mântuiesc? Doar creştinii ortodocşi se mân- 
tuiesc? 


Am găsit, în urmă cu mult timp, un cuvânt al unui părinte, 
pe care îl folosesc poate și pentru că mă „scapă” de dificultatea 
de a da un răspuns: „Cine nu este ortodox riscă mântuirea!” 

Ce părere aveți despre naşterea de prunci prin inseminare artifi- 
cială? 


Biserica nu e de acord şi nici eu nu sunt de acord. Avem ade- 
vărate tragedii. Îmi vin în minte exemple — acum totul se aude 
şi se ştie —, sunt adevărate tragedii. De pildă, sunt plantați mai 
mulţi embrioni, dar nu rezistă toţi, iar acesta este avort, e lim- 
pede, şi nu din culpă, nu aşa, că nu știi despre ce e vorba. Apoi, 
avem situaţia următoare: au făcut copii, dar ceilalți embrioni 
sunt înghețaţi undeva, într-o bancă. Ce facem cu aceștia? Ei au 
o anumită vârstă acum... Într-o zi, cineva nu mai plăteşte, pro- 
babil, ca să fie păstraţi în bancă și...? Ce se întâmplă? Sunt două 
exemple, dar există multe, multe altele... În sfârşit, mai este un 
aspect, despre care am vorbit în mai multe împrejurări, tot la 
predici legate de Maica Domnului. Şi anume, mai mulţi Părinţi 
sunt de părerea că, pe vremea Maicii Domnului, se aştepta ve- 
nirea lui Mesia, lucru de o asemenea însemnătate încât era un 
adevărat blestem pentru o familie neputinta de a naşte copii. În 
zilele noastre însă se naşte Antihrist, dintr-o femeie, cu sigu- 
ranță, iar eu mă tem că se va naşte nu dintr-o femeie oarecare 
şi nu știm prin ce mijloace... Cred că vremurile pe care le trăim 
şi ceea ce ni se pregăteşte pentru sfârşitul lumii are legătură cu 
Antihrist, dar are legătură şi cu tot ceea ce duce la sfârşitul lumii. 
Iar eu socotesc că experimentele acestea ştiinţifice la limită atâr- 
nă, şi ele, greu pentru sfârşitul omenirii. Desigur, există deja 
cazuri de copii născuţi din astfel de experimente, care au şi cre- 
at probleme mari, de toate felurile. Dar faptul că se naşte 
Antihrist trebuie să ne trezească la conştiinţa că nu mai este atât 
de grav dacă nu poţi să ai copii. Cel mai important este să ne 

mântuim, să ne ajutăm unii pe alţii în viaţa de familie să dobân- 
dim mântuirea sufletului şi Împărăţia Cerurilor, cum spuneam, 
în sensul profund al lucrurilor. Naşterea de prunci... şi aceasta, 
vedeţi, devine un act de egoism. Altfel stau lucrurile atunci când 
soţii fac promisiunea că îl dăruiesc pe prunc lui Dumnezeu, așa 
cum au făcut părinţii Ioachim şi Ana -— şi chiar I-au dat-o lui 
Dumnezeu pe Maica Domnului! —, dar, astăzi, cei mai mulţi care 
au făcut o asemenea promisiune, nu şi-o împlinesc. Aşadar, 
Biserica nu este de acord, iar experienţa mea personală şi du- 
hovnicească, de asemenea, mă determină să vă spun că nici eu, 
sub nicio formă! 


Cum ar trebui să fie implicarea creştinilor ortodocşi în viaţa so- 
cială, culturală şi politică a țării? 


Aş spune că totală, aşa artrebui! Totală, având conştiinţa că 
suntem români — de ce să nu avem această conştiinţă?! Chiar 
dacă suntem de diferite etnii, fiind cetăţeni români, cetățeni ai 
acestei țări care se numeşte România şi de care trebuie să ne pese, 
trebuie să ne implicăm în viaţa socială şi inclusiv politică. Dar 
punându-L pe Dumnezeu înainte! Vedeţi câte răspunsuri înţe- 
lepte a dat Domnul Hristos atunci când a fost pus în dificultate 
de contemporanii Lui? La întrebarea „să dăm dajdie cezarului, 
sau nu?”43, Hristos le-a cerut să-l arate banul dajdiei şi a dat 
următorul răspuns: „Ale cui sunt efigia şi inscripţia de pe el?... 
Daţi-i dar cezarului cele ce sunt ale cezarului și lui Dumnezeu 
cele ce sunt ale lui Dumnezeu!”4 Trebuie să avem această con- 


+3 Matei 22, 17. 
44 Matei 22, 19-21. 

ştiinţă. Domnul Hristos plătea dajdie? A plătit dajdie%, noi de 
ce să nu plătim? O plătim, dacă trebuie să o plătim. Dar trebuie 
să avem şi pretenţii. Vedeţi cât caz se face, de pildă, de constru- 
irea de biserici şi mai ales a Catedralei Mânturii Neamului. De 
ce să nu fie subvenţionată de la bugetul de stat, când optzeci şi 
ceva la sută din creştinii ortodocşi sunt contribuabili la bugetul 
de stat? Nu sunt alţii, sunt ortodocşii! De ce să nu vină banii 
înapoi la ortodocşi şi la nevoile lor spirituale? Desigur, să fie 
distribuit bugetul pentru diversele nevoi, dar să revină şi tărâ- 
mului spiritual, adică nouă, celor care alimentăm bugetul sta- 
tului. Prin urmare, Catedrala Mântuirii Neamului şi bisericile, 
în general, trebuie să se construiască. Să se construiască şi spi- 
tale gratuite, și şcoli, bineînţeles. Şi noi, Biserica, le construim. 
Faptul că nu se doreşte să se vadă toate acţiunile noastre sociale 
nu înseamnă că nu le facem. Nici nu ne interesează pe noi prea 
mult că nu se văd; în plus, mai avem și conştiinţa că nu acesta 
este rostul nostru, al Bisericii, decât colateral. Rostul Bisericii 
este să-i călăuzescă pe credincoși spre Cerul lui Dumnezeu. 
Acesta este rostul Bisericii. Însă se doreşte să devenim un caritas, 
sigur că asta se dorește! Am primit o felicitare acum, de ziua de 
naştere, de la o doamnă milionară, româncă din Statele Unite, 
care urmăreşte toate acţiunile mele şi care, în prima frază, mă 
lăuda că fac atâtea lucruri, dar, în a doua frază, scria că ar vrea 
să vadă mai multe spitale, mai multe cămine de bătrâni... Eu însă 
nu sunt coordonator al căminelor de bătrâni, ci sunt coordona- 
torul mânăstirilor din Eparhia Clujului şi slujitor la Catedrala 
Mitropolitană! Vedeţi, este vorba despre o înţelegere greşită. 


45 Matei 17, 27. 

Dumnezeu să-i ajute! O cunosc personal, am fost în casa ei de 
câteva ori, nu are pe nimeni şi totul se poate duce de râpă... O să 
se bucure statul american de toată avuţia ei, pentru că nu e în 
stare să facă nimic, decât să pretindă altora. 

Nu se pune problema să facem politică de partid, dar „poli- 
tica omului” o facem, de ce nu? Ar trebui susținuți oamenii; 
trebuie să avem „înţelepciunea şerpilor” şi „blândeţea porum- 
beilor”45, cum ne învaţă Domnul Hristos. Atunci, de ce să nu stau 
la masă cu preşedintele consiliului judeţean sau cu primarul 
locului, când mă duc la o slujbă la biserică şi el a participat la 
Sfânta Liturghie? Dimpotrivă! Câteodată chiar reclam, să ştiţi, 
mai ales în zonele pe care le cunosc foarte bine, reclam faptul că 
nu este prezent primarul la evenimentul respectiv, o spun public, 
acuzându-l, bineînţeles. De ce nu? De pildă, am fost la Gherla, 
la o înmormântare, la începutul anului, şi am început predica 
de la înmormântare cu o acuzaţie la adresa administraţiei. Am 
stat la înmormântare în niște condiţii inumane. Nu numai eu, 
toată lumea de acolo, iar omul plecat la Domnul era artist, co- 
regraf la Universitatea Tehnică, avea un grup pe care el îl coor- 
dona, iubea frumosul, a fost dansator de muzică populară toa- 
tă viaţa lui, a promovat costumul popular, şi i-am făcut slujba 
de înmormântare într-o încăpere pe care nici n-aş ști cum s-o 
denumesc, fiind sub demnitatea umană. Prin urmare, avându-l 
pe protopop alături şi fără să pot să ştiu dacă e primarul prezent, 
căci nu puteam cuprinde toată mulțimea, am început predica 
spunând: „Nu ştiu dacă este primarul aici, dar este părintele 
protopop și sunt atâţia oameni de bine — îi cunosc bine pe gher- 
leni, inclusiv pe cei din administraţie —, nu se poate să continu- 

aţi în halul acesta, este sub demnitatea umană şi trebuie să vă 
gândiţi că urmaţi, urmăm cu toţii...” Mi-aduc aminte că, după 
ce au stat la arest unii din mai-marii de la Cluj, au zis că, dacă 
ştiau că ajung şi ei acolo, de câte ori li se ceruseră bani să se 
modernizeze arestul Poliţiei din Cluj, poate i-ar fi dat... Aşa ar 
trebui să ne gândim şi la locurile unde se săvârşesc slujbele de 
înmormântare... Trebuie create nişte condiţii umane. Nu extra- 
vagante, ci umane. Şi, atunci, ne împlicăm, reclamăm, spunem. 
Este adevărat că ne expunem, mai ales în calitate de preoţi. Însă, 
până la urmă, preotul spune cu glas tare şi pentru faptul că vo- 
cea oamenilor greu se face auzită. Prin preot se mai pot rosti 
unele lucruri şi sunt multe urechi care aud, uneori mai intervi- 
ne și ruşinea... Îl avem, şi aici, ca model, pe Mitropolitul 
Bartolomeu, de pildă, în cazul primarului Funar, care, e drept, 
a ajutat cât a putut Biserica, convingând să se dea terenuri pen- 
tru construirea de biserici în Cluj. În condiţiile în care existau 
foarte puţine biserici în Cluj, în perioada când Funar era primar, 
Arhiepiscopia noastră a primit în jur de douăzeci de terenuri în 
Cluj. Faptul că avem probleme juridice până astăzi este o altă 
discuţie, însă bisericile sunt acolo, credincioşii au unde să mear- 
gă la slujbe şi acest lucru este foarte bun. Uneori însă se mai 
făcea că nu aude sau mai organiza în faţa Catedralei şi activităţi 
care nu se pretau. Şi, atunci, Mitropolitul Bartolomeu, din am- 
vonul acesteia, îl „trăgea de urechi”, mai ales că întregul peri- 
metru al pieţei este proprietatea Eparhiei, iar primarul nu se 
cuvenea să-şi permită să organizeze o activitate acolo fără apro- 
barea Bisericii, respectiv a Mitropolitului. Iar Mitropolitul 
Bartolomeu îl mustra şi avea greutatea să o facă. Bine... era 
Mitropolitul Bartolomeu! 

De ce să credem în mijlocirea Maicii Domnului spre Dumnezeu 
sau lisus, când lisus afirmă, în Biblie, că este singurul mijlocitor 
între om şi Dumnezeu-Tatăl din cer? 


Există o legătură indisolubilă între lisus Hristos şi Maica Lui, 
de aici şi credinţa noastră în Maica Domnului. Scriptura este 
foarte clară în ceea ce-L priveşte pe Domnul Hristos ca fiind 
Unul-Născut din Tatăl77, Fiul lui Dumnezeu, în calitate de 
Dumnezeu48. În calitate de Om, Domnul Hristos a luat trup din 
Maica Domnului, iată legătura indisolubilă! Nu de aceea zicem 
noi: „din Tată fără de mamă şi din mamă fără de tată”49? Nu-L 
putem despărți pe Domnul Hristos de Maica Lui, așa cum n-o 
putem despărţi pe Maica Domnului de Fiul său! Întruparea în 
sinea Domnului Hristos ne deschide orizontul că orice om poa- 
te fi mijlocitor pentru aproapele lui înaintea lui Dumnezeu, este 
însăşi taina Întrupării! 


De ce se zice la Liturghie: „Maica lui Dumnezeu, mântuieşte-ne 
pe noi”? Ea ne mântuieşte sau Dumnezeu? 


Troparul de la Buna Vestire, pe care o să-l auziţi curând, spu- 
ne: „Astăzi este începutul mântuirii noastre şi arătarea tainei 
celei din veac”5*. Dacă e să ne gândim la ce spunea Sfântul 


4 loan 1, 14; 3, 16. 

48 Ioan I, I-2, 14-18; 3, 17; I loan, 5-20. 

49 Mineiul pe ianuarie, Ed. IBMO, București, 2010, p. 140. Sfântul 
Grigorie de Nazianz (Teologul), „Cuvânt la Arătarea lui Dumnezeu 
adică la Naşterea Mântuitorului”, în Sfinţii Părinți despre Naşterea şi 
Întruparea Cuvântului, Editura Sophia, Bucureşti, 2007. 

59 Mineiul pe Martie, Ed. IBMO, Bucureşti, 2019, p. 222. 

Nicolae Cabasila5", că toată Scriptura insuflată de Dumnezeu a 
fost scrisă pentru Maica Domnului...! Trebuie, totuşi, făcută 
distincţia duhovniceşte. Să nu confundăm, să nu substituim. Şi 
este limpede: nu o substituim pe Maica Domnului lui Dumnezeu, 
nu o confundăm cu Dumnezeu, ea însăşi nu I s-a substituit. 
Chiar și atunci când L-a „obligat”, oarecum, pe Domnul Hristos 
să facă cea dintâi minune, înainte de vreme5?, aţi văzut cu câtă 
delicateţe a făcut-o! Doar L-a informat pe Fiul ei: „Nu mai au 
vin...”53 Atât, un simplu cuvânt. Sunt lucruri scrise în Scriptură. 
Şi dacă aici nu e vorba de mijlocire, atunci...? Dar vedeţi cum se 
face mijlocirea: cu delicatețea Maicii Domnului. 


Ce părere aveţi despre apariţiile Maicii Domnului în lumea cato- 
lică? Exemplu: Fatima, Medjugorje. De ce nu ar fi adevărate, demne 
de crezare şi pentru ortodocşi? Minunile ce se petrec acolo sunt reale. 
De ce ar fi mai adevărate minunile din lumea ortodoxă legate de 
Fecioara Maria? 


Spunem că, de când S-a întrupat Domnul Hristos, în istorie, 
un alt eveniment mai mare nu mai poate fi. Prin urmare, aşa 
spun şi eu: nici minunile noastre, ortodoxe, să zicem, şi cu atât 
mai puţin cele romanţate, catolice, nu sunt necesare. Nu sunt 
mijloace pentru mântuirea sufletelor noastre. Nu mai sunt ne- 


5! Nicolae Cabasila, „Cuvânt la preaslăvita Adormire a Preasfintei 
Doamnei noastre de Dumnezeu Născătoarea”. În diac. Ioan I. Ică jr, 
Maica Domnului în teologia secolului XX şi în spiritualitatea isihastă a se- 
colului XIV: Grigorie Palama, Nicolae Cabasila, Teofan al Niceei. Studii şi 
texte, ed. cit., pp. 476-477. 

52 loan 2, 3-5. 

53 loan 2, 3. 

cesare minunile, pentru că Dumnezeu S-a revelat deplin. Nu mai 
e nevoie de o altă minune, nu există o minune mai mare decât 
Întruparea Domnului Hristos. Desigur, nici nu trebuie să le ex- 
cludem, dar evlavia trebuie controlată. lată, în această seară, 
vorbim despre Maica Domnului. Atunci chiar să privim la ea şi 
să ne dăm seama că nu-i este propriu să se arate aşa, în slavă, 
cum s-a spus ori s-a accentuat de cei care au promovat eveni- 
mentele respective; nu este în firea ei şi nu este în firea lucrurilor, 
în ceea ce o priveşte pe Maica Domnului. Sunt câteva sanctuare, 
unele mai veridice, altele mai puţin veridice, n-aş putea să spun... 
Am vizitat doarunul singur, la Czestochowa, în Polonia, cu mul- 
ţi ani în urmă, sunt douăzeci de ani de atunci, dar era totul con- 
struit în jurul unei icoane bizantine a Maicii Domnului, pe care 
ne-au furat-o nouă, e drept. Se face însă un pelerinaj de anver- 
gura celui de la Mânăstirea Nicula. Nu mi s-a părut ceva ieşit din 
comun acolo. Nu am fost la Fatima, nici la Lourdes, nu aş putea 
săvă spun nimic referitor la acestea. Am auzit însă că foarte mul- 
ţi credincioşi de-ai noştri merg la Medjugorje; eu sunt circum- 
spect cu privire la fenomenul în sine, la amestecul, sincretismul 
religios de acolo. Pentru că mulţi creştini ortodocşi de-ai noştri, 
care se duc acolo, se împărtăşesc, iar noi nu avem comuniune 
euharistică cu catolicii, iar preoţii catolici nu-i informează des- 
pre acest lucru. Ei știu, preoţii catolici, că nu ne putem împărtă- 
şi din acelaşi Potir şi, tendenţios, îi împărtăşesc pe creştinii noş- 
tri ortodocși, care devin vinovaţi, nu? Adică ei se duc acolo ca să 
se elibereze, să se bucure, şi tu, preot catolic, îi faci vinovaţi de 
încălcarea legii, până la urmă. În calitate de ortodox, nu aveai 
voie să te împărtășeşti. Aşa că am rezervele mele în ceea ce pri- 
veşte fenomenul în sine şi felul în care este gestionat. 

Părintele Cleopa are o carte, Despre vise şi vedenii5+, în care 
spune foarte clar să nu credem în ele, aducând ca argument ci- 
tate din Sfinţii Părinţi, potrivit cărora doar unu din o sută sau 
unu din o mie poate fi un semn de la Dumnezeu, dar şi pe acela 
să-l luăm tot ca de la draci, că Dumnezeu nu Se supără. Şi, de- 
sigur, cu smerenia cuvenită, căci nu suntem noi vrednici de 
asemenea revelații... În plus, vedeţi, Dumnezeu are totuşi deli- 
catețea Lui şi discreţia Lui, iar ieșirile acestea din lumea catoli- 
că sunt foarte spectaculoase, sunt vrednice de Hollywood mai 
degrabă; prin urmare, mă tem, foarte tare mă tem... Să ştiţi că 
cel mai bun regizor e diavolul. Putem observa acest lucru din 
experiența noastră personală: câte gânduri nu ne trec nouă prin 
cap într-o anumită împrejurare pe care noi vrem să o controlăm 
sau vrem să o premedităm. De cele mai multe ori, sunt gânduri 
negre, gânduri care nu au nicio legătură cu Dumnezeu. Eu aş 
avea rezerve, am rezerve mari, bineînţeles că am rezerve mari! 
Am spus, înainte, că cine nu e ortodox riscă mântuirea. Aşadar, 
eu cred în Ortodoxie şi în Biserica noastră şi aș vrea ca toată 
lumea să devină ortodoxă. Dar aceasta, spunea Mitropolitul 
Bartolomeu, va fi o lucrare a Duhului Sfânt. Da, să se unească 
lumea, mai ales sau măcar lumea creştină. Astfel, toată lumea 
să fie ortodoxă...! Dar asta va fi aşa, spunea Mitropolitul, ca un 
trăznet, pentru că va fi lucrarea Duhului Sfânt, nu a oamenilor. 
Vedeţi, nici noi, ortodocşii între noi, nu am reuşit să ajungem la 
un numitor comun, atâtea valuri s-au făcut, de pildă, pe mar- 
ginea Sinodului din Creta. Revenind la catolici, cred că, în ceea 


54 Arhimandrit Cleopa Ilie, Despre vise şi vedenii, Editura Bunavestire, 
Bacău, 2001. Şi în ediţia: Despre vise şi vedenii şi despre Sfânta 
Împărtăşanie, Editura Mănăstirea Sihăstria, 2011. 

ce-i priveşte, sunt probleme de credinţă și chiar erezii; în con- 
secință, am rezerve. De pildă, imaculata concepţie a Maicii 
Domnului și alte chestiuni care, până la urmă, au dus la crearea 
celorlalte culte, protestante şi neo-protestante. Din erezie în 
erezie... prin urmare, am rezerve. Dar le puteţi vizita. 


În ceea ce priveşte apariţiile Maicii Domnului în diferite locuri, 
ţări de pe pământ, care ar fi semnificaţia acestor minuni? Mă gândesc 
că şi Sfântul Cuvios Paisie Aghioritul spunea că i s-a arătat Fecioara 
Maria şi chiar a construit acolo un sfânt altar, în locul din muntele 
Athos unde a văzut-o. Care ar fi semnificaţia acestor minuni? 


O'săvă răspund în alt fel și poate nu va fi neapărat răspunsul 
la această întrebare. Eram stareţ la Nicula şi, într-o duminică, 
m-am dus la biserică să fac proscomidia. Mergeam adesea, du- 
minica, de la începutul slujbei, şi ca să-i „oblig” pe ceilalți să 
vină la biserică. În timp ce făceam proscomidia, am fost chemat 
la ușa diaconească de o femeie transfigurată, care mi-a spus 
printre lacrimi că Maica Domnului de alături, în Icoană, plânge. 
Eu i-am răspuns că da, ştiu că plânge, cum să nu ştiu că plânge?! 
Ea însă insista: „Acuma plânge, trebuie să spuneţi oamenilor, 
aşa... Cine are ochi să vadă...” I-am spus că aceasta eo problemă 
de intimitate, a ei însăşi cu Maica Domnului; dacă ea a văzut-o 
că plânge, înseamnă că vrea să-i transmită ei un mesaj... Am 
sfătuit-o să meargă la duhovnicul ei, să stea de vorbă cu el și el 
îi va da răspunsul pe care Maica Domnului vrea să i-l transmită. 
Nu a fost mulțumită, bineînțeles, de cuvântul meu, a plecat foar- 
te furioasă pe mine, că ea a văzut-o pe Maica Domnului plân- 
gând, iar eu nu am făcut un spectacol în duminica aceea, cu 

atâta lume la mânăstire. Veneau câte două-trei mii de oameni 
duminica la Liturghie. Vă închipuiţi că, de fapt, ea avea proble- 
me şi voia să atragă atenţia asupra ei... De aceea, trebuie să fim 
vigilenţi şi atenţi și noi, preoţii, şi să nu dăm curs la orice... 
Trebuie să fim rezonabili. Aşadar, semnificaţia o desluşește fi- 
ecare în parte, până la urmă, cu duhovnicul, cum i-am spus 
acelei femei. Nu ştiu, eu îmi aduc aminte de tot felul de poveşti, 
şi din familia noastră, prin urmare, cred, nu mă îndoiesc de 
anumite lucruri, dar, încă o dată, cu rezervele de rigoare și cu 
exigenţa Părintelui Cleopa în privinţa asta. Cu exigenta Părintelui 
Cleopa! La canoane nu am exigenţa lui, dar la vise şi vedenii, da! 


De ce sunt religii care seamănă cu creştinismul, de exemplu, din 
Egiptul Antic? 


Fiindcă, spune Părintele Rafail Noica, Ortodoxia e firea omu- 
lui55, completând afirmaţia Sfântului Apostol Pavel: „păgânii... 
din fire fac cele ale legii”56. Dar încă nu au ajuns la adevăr... 


Vă rugăm să ne spuneţi câteva cuvinte despre Sinodul din Creta. 
Auzim tot felul de ipoteze şi nu mai ştim ce să credem. Introducere, 
cuprins, încheiere. 


Nu s-a întâmplat nimic! Nu s-a întâmplat nimic în Creta! S-au 
discutat foarte multe lucruri care erau deja în practica noastră şi 
s-au reconfirmat oarecum: în ce priveşte postul, în ce priveşte 


55 Rafail Noica, Cultura Duhului, Editura Reîntregirea, Alba Iulia, 2002. 
De asemenea, în conferinţa Ce este omul?, 6 noiembrie 2006, Alba Iulia. 
55 Romani 2, 14. 

căsătoria, în ce priveşte legătura noastră cu celelalte culte, re- 
spectiv cu Biserica Romano-Catolică şi cu Biserica Protestantă. 
Dar nu s-au luat decizii majore, nu au fost discutate probleme 
dogmatice, efectiv. Practic, dumneavoastră, de când ştiţi că a fost 
Sinodul din Creta, din iunie, vi s-a părut că s-a schimbat ceva în 
Biserică? Măcar un cuvânt? Atunci, de ce ne plângem? E ca în 
povestea lui Ion Creangă cu drobul de sare... Nu se întâmplă ni- 
mic! Chiar nu s-a întâmplat nimic! În schimb, s-a întâmplat 
faptul că nu s-a simţit o unitate absolută în Biserica Ortodoxă. 
Aici trebuie să intervenim noi cu rugăciunea. Asta trebuie să ne 
îngrijoreze. De aici vine, să ştiţi, faptul că unitatea nu a fost ab- 
solută, din cauza cârcotaşilor. Eu sunt sigur că decizia patriarhi- 
lor şi a delegaţiilor care nu au fost prezente a fost influenţată de 
cârcotaşi. Au făcut valuri și în Biserica noastră, dar mai ales în 
cea grecească. Vă dau un exemplu: ucrainenii. Ucrainenii au pa- 
tru Biserici Ortodoxe oficiale, dar câte sunt rascolnice... nici ei 
nu le ştiu numărul! Şi, dacă la dimensiunea Ucrainei e așa, gân- 
diţi-vă ce e la ruși. Sunt ortodocși, dar sunt sectari, au atitudine 
sectară. Prin urmare, cred că aceasta a fost logica lucrurilor, au 
preîntâmpinat cumva dezastrul care ar fi putut să se întâmple, 
fiindcă nu se înţeleg lucrurile. Dar e păcat... Am și eu un ucenic 
preot care mă necăjeşte foarte tare pe tema aceasta — că nu a vrut 
să-l pomenească pe episcop şi chestiuni din acestea, copilăreşti, 
până la urmă — şi i-am spus: „Părinte, crezi că sinuciderea este 
păcat împotriva Duhului Sfânt?” „Bineînţeles că cred!” „Păi, ce 
faci dumneata este exact un păcat împotriva Duhului Sfânt, pen- 
tru că te sinucizi; ieşind din Biserică, te-ai sinucis! Şi-i tragi după 
tine şi pe alţii. Asta înseamnă sinucidere.” Nu ştiu cât a înţeles el 
din toată istoria asta, sperăm măcar în ceasul al unsprezecelea... 

Povestiţi-ne despre viața feciorelnică din cadrul vieții de familie. 
Mulţumesc! 


Trebuie să existe reguli, în primul rând, şi, în al doilea rând, 
trebuie să existe fidelitate, nu-i aşa? Gândiţi-vă dumneavoastră 
înşivă... Poate că aceste întrebări nici nu sunt pentru călugări...! 
Spunea Mitropolitul Andrei că, la o conferinţă la Iaşi, nu ştiu care 
duhovnic important de la noi, cu barbă mare, a fost întrebat ceva 
de genul acesta, iar el s-a străduit să răspundă cât mai bine, dar 
cineva l-a contrazis, spunându-i: „Vedeţi-vă de treabă, Părinte, 
că sunteţi călugăr şi nu ştiţi ce înseamnă viaţa de familie!” Dar, 
după aceea, la următoarea conferinţă, l-au chemat pe Părintele 
Mihoc de la Sibiu, care are treisprezece copii, dar arată ca un 
călugăr, că are şi el barba mare, şi i s-a spus acelaşi lucru, dar el 
a răspuns: „Nu, nu, stai, eu sunt căsătorit și am treisprezece co- 
pii!” Preasfinţitului Vasile, duhovnicul meu, când era tânăr, s-a 
întâmplat un lucru asemănător. A încercat să convingă o doam- 
nă că trebuie să îşi păstreze familia, să nu divoţeze, mai ales pen- 
tru copii. lar doamna s-a uitat la Preasfinţitul Vasile, cum era el 
așa blând, și l-a întrebat: „Dar sunteţi căsătorit...?” Preasfinţitul 
i-a răspuns că nu şi nu a mai zis nimic... Ce să mai zică? 

Deci, revenind la întrebare, gândiţi-vă la perioada sarcinii. 
Nu trebuie feciorie? Şi vă spun care este rezultatul, în caz con- 
trar... Nu ştiu cât știți dumneavoastră, dar noi, duhovnicii, au- 
zim foarte multe şi observăm consecinţele. Sunt copii care se 
autosatisfac de la vârsta de doi ani, şi fetiţe, şi băieţi. La fetiţe e 
mai greu de depistat şi se întâmplă lucrul ăsta de la vârsta de doi 
ani! Oare de unde vine asta? Ziceţi dumneavoastră! Ceva s-a 
întâmplat acolo... Aşadar, trebuie feciorie și în viaţa de familie! 

Şi a trupului, bineînţeles, dar și a minţii şi a inimii, în sensul 
fidelității. Sunt cazuri în care a trupului se păstrează, dar inima 
îi aparţine altuia sau alteia... 


Dacă un copil nu are grijă de bătrânii lui părinţi şi îi dezonorează, 
deşi el spune că este foarte credincios, chiar foarte apropiat de anumiţi 
preoți, este posibil să-i fie primite darurile şi să se poată împărtăşi? 


Doar spune... Şi dacă doar spune, şi nu face... Dumnezeu să 
judece lucrurile... Şi faptele cântăresc greu înaintea lui 
Dumnezeu, nu? Să mă iertati, nu vreau să vă necăjesc sub nicio 
formă pe niciunul, dar, tot de la caz la caz, să ştiţi, sunt şi părinţi 
imposibili. De altfel, există în Scriptură un avertisment: „Şi voi, 
părinţilor, nu-i întărâtaţi pe copiii voştri spre mânie”57. Este 
poruncă să iubeşti, să cinsteşti pe tatăl tău şi pe mama ta58, dar 
există şi această poruncă: să nu întărâţi pe copilul tău la mânie. 
Atunci, tot de la caz la caz se poate desluşi, până la urmă, ce se 
întâmplă. Un alt exemplu: sunt mame văduve sau divorțate care 
au un singur băiat şi-l căsătoresc. Ferească Dumnezeu! Sunt de 
o gelozie bolnavă, uneori, caz de psihiatrie! Şi, atunci, ratezi 
viaţa copilului, crezând că îl iubeşti, dar ce dragoste e aceasta? 
E posesie, nu e dragoste. Deci, de la caz la caz. Sunt şi copii care, 
într-adevăr, sunt vinovaţi, efectiv, dar şi acolo, dacă te duci pe 
firul istoriei, observi nişte traume care îl urmăresc pe copil de 
mic. Cine ştie ce s-a întâmplat, cine ştie ce agresiuni și de ce fel! 
Sunt nişte taine pe care le poartă omul şi le duce în mormânt. 
Şi, aici, este vorba despre legătura copilului cu părintele, despre 


57 Efeseni 6, 4. 
58 Deuteronomul 5, 16; Efeseni 6, 1-3. 

care niciodată nu o să vorbească cu nimeni. Dar acestea sunt 
exemple negative. In cazul de faţă, ar fi bine să se împace, ar fi 
bine să aibă grijă de ei... 


Preacuvioase Părinte Exarh, mai sunt puţine săptămâni până la 
Sărbătoarea Învierii Domnului, e o perioadă în care toţi trebuie să 
facem eforturi să fim mai buni. În încheiere, să ne spuneți un cuvânt 
de suflet, referitor la efortul care trebuie făcut în această perioadă. 


Nu știu, dar atât vă pot spune şi cred că aţi observat acest 
lucru în tot ce am vorbit: este foarte multă suferinţă în lume și 
nu trebuie să rămânem indiferenți. La suferinţa aceasta despre 
care vă vorbesc, adaug un cuvânt al Preasfinţitului Vasile, care 
îmi place foarte mult şi care, de multe ori, mă scapă de anumi- 
te ispite. Credem că oamenii suferă şi din cauza lor oarecum, că 
îşi fac viaţa amară sau că nu duc o viaţă echilibată şi aşa mai 
departe... Dar, aici, intervine judecata noastră şi nu este bine 
nici înaintea lui Dumnezeu, nici înaintea oamenilor, nici a noas- 
tră înşine, fiindcă ne sărăcim duhovnicește. Cuvântul 
Preasfinţitului Vasile este: „Tot omu-i un suflet!” Dacă ai aceas- 
tă conștiință, că tot omu-i un suflet sau are un suflet, atunci te 
comporti puţin altfel decât ai impulsul, câteodată, să o faci, in- 
corect. Acesta este cuvântul de suflet pe care vi-l spun — şi vi-l 
spune un om aproape bătrân —: este foarte multă suferinţă în 
lume, și știută, şi neştiută; sunt oameni care duc poveri cu ei în 
mormânt şi, de aceea, nu trebuie judecaţi foarte aspru, căci nu 
ştii ce-i în sufletul lor. Să-i priviţi ca pe făptura lui Dumnezeu 
şi să încercaţi să ajutaţi cât puteţi. Nu trebuie să excludem raţi- 
unea, dar nici s-o punem înaintea inimii! 


FAMILIA - TEMELIA SOCIETĂŢII! 


Preacuvioşi şi Preacucernici Părinţi, iubiţi credincioşi și dra- 
gii mei, 


În contextul „Anului omagial al Pastoraţiei părinţilor și copi- 
ilor”, decretat de Sfântul Sinod al Bisericii Ortodoxe Româ- 
ne, s-a rânduit ca, în această perioadă a Postului Adormirii 

Maicii Domnului, să susţinem câteva cateheze în favoarea fa- 
miliei. Sigur că pe noi ne preocupă familia creştină, dar este 
esențial să ştim că familia, în general, stă la temelia societăţii 
umane. Prin urmare, mai cu seamă creştini fiind, trebuie să 
avem o atenţie sporită faţă de familie, deoarece, în acest fel, 
umanitatea poate propăşi. Dacă familia dispare sau este dete- 
riorată de păcatele acestei lumi, pe care le știm şi care sunt evi- 
dente, atunci, în fapt, se atentează la temelia societăţii umane. 

Odată ce dispare familia, societatea umană se desființează. 

Aşa stând lucrurile, sigur că Maica Domnului este îngrijora- 
tă, cum spunea Înaltpreasfinţitul Părinte Arhiepiscop și 
Mitropolit Andrei aseară, dar tot ea compătimeşte, adică este 
împreună-pătimitoare cu noi. Tot ea veghează, tot ea mijloceş- 
te, cu credință desăvârşită în Fiul ei, de care ne aduce aminte 


I Cuvânt rostit în cadrul programului catehetic din Postul Adormirii 
Maicii Domnului, la Catedrala Mitropolitană din Cluj-Napoca, în data 
de 3 august 2020. Versiunea scrisă a fost revizuită pentru publicare. 

intervenţia ei la nunta din Cana Galileii?. Așadar, Maica 
Domnului veghează asupra familiei, iar noi, creştinii ortodocşi 
şi mai ales creştinii transilvăneni, avem această conștiință, de 
aceea avem atât de mare evlavie faţă de ea, faţă de mânăstirea 
ei, Mânăstirea Nicula, şi faţă de Icoana ei făcătoare de minuni. 
Prin urmare, cu atât mai mult se cuvine să vorbim despre fami- 
lie în preajma sărbătorii Adormirii Maicii Domnului. 

Voi începe prin a vă da o definiţie a familiei, din catehismul 
nostru ortodox: „După învăţătura Sfintei noastre Biserici, fa- 
milia este un aşezământ dumnezeiesc şi temelia vieţii de obşte. 
Ea se întemeiază prin căsătorie, adică prin legătura dintre băr- 
bat şi femeie, binecuvântată de Dumnezeu în faţa Sfântului 
Altar. Această legătură răsare din imboldul firesc sădit de 
Dumnezeu în om”3. Imboldul firesc sădit de Dumnezeu în om 
îl găsim în detaliu în paginile Sfintei Scripturi, în Cartea Facerii, 
în primul şi în al doilea capitol. Am să dau citire textului biblic 
ca să înţelegem de ce stă familia la baza societăţii umane, re- 
spectiv a Bisericii. Găsim în capitolul 2 al Cărţii Facerii, de la 
versetul 18 până la 24, următoarea relatare: 


„Şi a zis Domnul Dumnezeu: «Nu este bine să fie omul sin- 
gur; să-i facem ajutor pe potriva lui». Şi din pământ a mai 
zidit Domnul Dumnezeu toate fiarele câmpului şi toate pă- 
sările cerului şi le-a adus la Adam, ca să vadă cum le va numi; 
şi oricum va numi Adam toată ființa vie, ea aşa se va numi. 
Şi a pus Adam nume tuturor dobitoacelor şi tuturor păsări- 
lor cerului și tuturor fiarelor câmpului; dar pentru Adam nu 


2 loan 2, 3-5. 
3 Catehism. Învăţătură de credinţă ortodoxă, ediţia a IV-a, Editura 
Renașterea, Cluj-Napoca, 2009, p. 420. 

s'a găsit ajutor pe potriva lui. Atunci Domnul Dumnezeu a 
adus asupra lui Adam somn adânc și el a adormit, și a luat 
una din coastele lui şi locul ei l-a plinit cu carne. Iar coasta 
pe care Domnul Dumnezeu o luase din Adam a prefăcut-o 
în femeie și a adus-o la Adam. Şi a zis Adam: «de data aceas- 
ta, iată os din oasele mele și carne din carnea mea; ea se va 
numi femeie, pentru că a fost luată din bărbatul ei». De ace- 
ea va lăsa omul pe tatăl său și pe mama sa şi se va lipi de 
femeia sa şi cei doi vor fi un trup.” 


Vedeţi, Dumnezeu îl trimite pe Adam printre animale, prin- 


tre păsările cerului, printre toate dobitoacele pământului, să-şi 


caute un ajutor potrivit şi nu-l găseşte. Or, în lumea în care tră- 


im noi, se întâmplă ca oamenii să-şi găsească... Ştiţi că sunt 
anumite state din SUA, sau anumite ţări, unde este permis acest 


lucru! 
Continui cu lectura capitolului 1 din Cartea Facerii, de la ver- 


setul 26 până la 31: 


„Şi a zis Dumnezeu: «Să facem om după chipul şi asemăna- 
rea Noastră ca să stăpânească peste peştii mării şi peste pă- 
sările cerului şi peste dobitoace şi peste toate vietăţile ce se 
târăsc pe pamânt!» Şi l-a făcut Dumnezeu pe om după chi- 
pul Său; după chipul lui Dumnezeu l-a făcut; bărbat şi fe- 
meie l-a făcut. Şi Dumnezeu i-a binecuvântat, zicând: 
«Creşteti şi înmulţiţi-vă şi umpleţi pământul şi supuneţi-l; 
şi stăpâniţi peste peştii mării, peste păsările cerului, peste 
toate dobitoacele şi peste tot pământul, peste toate vietăţile 
ce se târăsc pe pământ!» Şi a zis Dumnezeu: «lată, vă dau 
vouă toată iarba dătătoare de sămânță pe faţa-ntregului pă- 

mânt, şi tot pomul purtător de rod cu sămânță de pom în- 
tr'însul; acestea vă vor fi vouă spre hrană. Şi tuturor fiarelor 
pământului și tuturor păsărilor cerului şi tuturor vietăților 
ce se târăsc pe pământ, și care au în ele suflare de viaţa [le 
dau] toata iarba verde spre hrană». Şi a fost aşa. Şi a văzut 
Dumnezeu toate câte făcuse: şi iată că erau foarte frumoase. 
Şi a fost seară și a fost dimineaţă: ziua a şasea.” 


Iată cât de lămurit spune Dumnezeu că familia este creată 
după chipul şi asemănarea Sa şi iată de ce chipul familiei trebu- 
je să aibă în vedere întotdeauna chipul lui Dumnezeu. Aşadar, 
dragii mei, deducem din Sfintele Scripturi că familia este mult 
mai mult decât tradiţională: familia este dumnezeiască, este 
sfântă, își are originea în lucrarea lui Dumnezeu şi în porunca 
Lui. Prin urmare, ea trebuie tratată ca atare, cu sfinţenie. 

Dumnezeu Însuși, văzând „toate câte făcuse”, concluzionea- 
ză: „şi iată că erau foarte frumoase”. Deci şi familia era foarte 
frumoasă sau „bună foarte”, după versiunea biblică sinodală. 
lată ce spune şi catehismul în ceea ce priveşte însuşirile famili- 
ei creştine, prima dintre ele fiind următoarea: „Unitatea şi ega- 
litatea. Familia trebuie să fie întemeiată prin legătura dintre un 
singur bărbat şi o singură femeie”4. „Fiecare [bărbat] să-şi aibă 
femeia sa și fiecare femeie să-şi aibă bărbatul său”, scrie 
Sfântul Apostol Pavel, în Epistola întâi către Corinteni. Apoi, în 
Epistola către Efeseni, adaugă — ceea ce noi auzim totdeauna la 
slujba cununiei — că femeia trebuie să se teamă de bărbat, să fie 
supusă bărbatului6. lar dacă spune Sfânta Scriptură că este așa, 


4 Catehism. Învăţătură de credinţă ortodoxă, ed. cit., p. 420. 
S1 Corinteni 7, 2. 
6 Efeseni 5, 22-24, 33. 

atunci aşa trebuie să fie! Dar aceste lucruri trebuie înțelese în 
Duhul lui Dumnezeu și al Sfintei Scripturi. Şi anume, tot Sfânta 
Scriptură ne învaţă că „Începutul înțelepciunii e frica de 
Dumnezeu”7. Însă cum se potriveşte acest cuvânt cu cea mai 
mare poruncă din lege: „Să iubeşti pe Domnul Dumnezeul tău 
din toată inima ta...”8, cu toată ființa ta? Dacă trebuie să te temi, 
cum se împacă iubirea cu teama, cu frica? Părinţii Bisericii ne 
învaţă că, atunci când ne gândim la frica de Dumnezeu -— în 
acelaşi fel înţelegem și teama soţiei faţă de soț —, este vorba des- 
pre frica sau teama de a nu răni iubirea Lui. Încă o dată: teama 
sau frica de a nu răni iubirea celuilalt. Trebuie să ne fie frică de 
Dumnezeu în acest sens, să nu-l rănim iubirea, El Însuşi, 
Domnul nostru lisus Hristos, fiind iubire răstignită pentru noi, 
rănindu-Se pe Sine pentru noi cu rana Crucii, până la moarte... 
În acelaşi fel, spuneam, teama de bărbat înseamnă teama de a 
nu răni iubirea soțului, care trebuie să fie pentru soţie ca iubirea 
lui Hristos pentru Biserică?. În sfârşit, Sfântul Apostol Pavel ne 
învaţă că bărbatul nu este stăpân pe trupul său, ci femeia, şi nici 
femeia nu este stăpână pe trupul său, ci bărbatul’?! Iată unitatea 
şi egalitatea despre care ne învaţă Biserica noastră. 

A doua însuşire este: „Dragostea şi buna învoire dintre so- 
ţi”. Nici nu se poate altfel! Dacă nu ar fi aşa, familia ar fi un 
infern, ar fi cu adevărat un iad. Avem, din păcate, această expe- 
riență. Pentru unii, cel puţin, au existat anumite momente în 
care au trecut prin aşa ceva. Sunt multe familii, chiar în Biserica 


7 Proverbele lui Solomon 1, 7. 

3 Matei 22, 37; Marcu 12, 30; Luca IO, 27. 

9 Efeseni 5, 25. 

'97 Corinteni 7, 4. 

1 Catehism. Învăţătură de credinţă ortodoxă, ed. cit., p. 421. 

noastră creştină, în care s-au înstrăinat soții între ei, copiii faţă 
de părinţi sau părinţii faţă de copii; dragostea dispare pentru că 
nu există înţelegere, nu există pace, nu există răbdare şi celelal- 
te virtuţi creştine. La slujba cununiei folosesc adesea — în func- 
ție de împrejurare, bineînţeles — versurile unui cântec lumesc, 
pe care îl cânta odinioară Loredana Groza, versuri care spun: 
„Bună seara, iubito, te-aştept ca și când/ numai dragostea noas- 
tră arfi pe pământ/ mai presus de măriri, de căderi, de cuvânt”"?. 
Ce mare lucru să trăieşti cu asemenea intensitate iubirea! Să nu 
fie în calea ei nicio slavă deșartă, funcţie, avere, nimic! Să nu fie 
în calea ei păcatul, nici măcar cuvântul — fiindcă, atunci când 
doi oameni se iubesc cu adevărat, este suficient să se privească, 
ei se intuiescunul pe celălalt. Aceasta este cu adevărat dragostea 
după chipul Sfintei Treimi, Care este o comuniune desăvârşită 
de iubire: Tatăl, Fiul şi Sfântul Duh, Dumnezeul nostru. 
Atreia însuşire este curăția'3. Curăţia omenească desăvârși- 
tă este întruchipată de Maica Domnului, implicând, desigur, 
inclusiv curăţia trupului, dar, aşa cum tâlcuiește Paul 
Evdokimov'4, dincolo de orice considerente trupești, ea era fe- 
cioară preacurată. Adică şi mintea ei era feciorelnică, precum 


12 Versurile cântecului Bună seara, iubito, recitate de Ion Caramitru și 
cântate de Loredana Groza, pe muzica lui Adrian Enescu, îi aparţin 
poetului Lucian Avramescu. Poezia „Bună seara, iubito” face parte din 
volumul cu acelaşi titlu (Lucian Avramescu, Bună seara, iubito, Editura 
Eminescu, Bucureşti, 1987, p. 185). 

13 Catehism. Învăţătură de credinţă ortodoxă, ed. cit., p. 421. 

'4 Paul Evdokimov, „Maica Domnului — arhetipul femininului”, în 
Femeia şi mântuirea lumii. Prefaţă de Olivier Clement. Traducere de 
Gabriela Moldoveanu. Editura Sophia, Bucureşti, 2015, pp. 267-286; 
Taina iubirii. Sfinţenia unirii conjugale în lumina tradiţiei ortodoxe. 
Traducere de Gabriela Moldoveanu. Editura Sophia, Bucureşti, 2016, 
pp. 208-210. 

şi inima ei. Atât mintea, cât şi inima ei Îi aparţineau deplin lui 
Dumnezeu. Atunci, curăția trupului era o consecinţă firească a 
curăției mult mai înalte a minţii şi a inimii! Or, revenind la fa- 
milia zilelor noastre, trebuie să luăm aminte la tragedia faptu- 
lui că, chiar dacă oamenii trăiesc împreună, căsătoriţi, legiuiţi, 
de multe ori, mintea nu este la familie, la soţ sau la soţie, sau la 
copii; de multe ori, inima aparţine altcuiva... Aşadar, prin în- 
sușirea curăţiei, trebuie să avem în vedere, în primul rând, fi- 
delitatea. 

Tot de curăţie este legată şi următoarea învăţătură: „Soții să 
nu fie în apropiata înrudire trupească şi sufletească”15. Vorbim 
despre rudenia de sânge şi despre rudenia spirituală. În ceea ce 
priveşte rudenia de sânge, trebuie să avem grijă, pentru că, dacă 
se întâmplă ca soţii să fie înrudiţi până la un anumit grad, pot 
să existe probleme mari, în primul rând de sănătate, la copii. 
Consecințele consagvinităţii sunt cunoscute şi verificate. Dar şi 
rudenia spirituală între soţi poate fi cauza unor probleme grave 
în familie! Nu se poate căsători un naş cu o fină sau invers, de 
pildă, sau cuscrii între ei, şi așa mai departe. Sunt legiuiri bise- 
ricești care clarifică acest lucru. De pildă, la botez, trebuie avut 
grijă ca naşii să fie căsătoriţi, iar dacă nu sunt şi urmează să se 
căsătorească, să fie doar unul dintre ei naş: ori femeia, ori băr- 
batul, nu amândoi! Fiind amândoi naşi, ei se încuscresc, devin 
părinţii spirituali ai aceluiași fin şi nu mai au dreptul să se că- 
sătorească. Acest lucru este valabil şi pentru cununie. În reali- 
tate, la cununie, nu putem pune naşi care nu sunt căsătoriţi, nici 
nu este firesc! De vreme ce naşii sunt — trebuie să fie — părinţii 


15 Catehism. Învăţătură de credinţă ortodoxă, ed. cit., p. 421. 


DUHOVNICIA - DULCE POVARĂ 67 


spirituali ai noii familii, cum să-i alegi nefiind căsătoriţi?! Nu 
este deloc firesc! De altfel, sunt canoane care interzic acest lucru, 
ceea ce scrie şi în catehism: „Prin canoanele sale, Sfânta noastră 
Biserică a stabilit gradele de rudenie, care fac cu neputinţă în- 
cheierea căsătoriei”'$. Dacă nu sunt cunoscute aceste aspecte, 
trebuie întrebat, pentru că se întâmplă, de asemenea, aşa cum 
spuneam, să existe probleme și necazuri în familie, din cauza 
faptului că soţii sunt înrudiţi spiritual. 

A patra însușire este sfinţenia'7. Arătam mai sus, în temeiul 
textului scripturistic, că familia nu este doar tradițională, ci este 
dumnezeiască, sfântă: „Familia trebuie să fie binecuvântată 
prin Taina Sfintei Cununii. Sfântul Apostol Pavel numeşte că- 
sătoria, prin care se înființează familia, Taină mare'$, dar nu 
altfel, ci numai dacă ea este întemeiată în Hristos şi în Biserică”"9. 
De altfel, Apostolul ne învaţă, așa cum aminteam, că legătura 
dintre soţi trebuie să fie asemenea legăturii dintre Hristos și 
Biserica Lui?%. Vă închipuiţi câtă sfințenie, câtă sacralitate ar 
trebui să existe în viaţa de familie! Sfântul Ioan Gură de Aur 
numeşte familia „mica Biserică”2, acasă fiind un loc al mân- 
tuirii. Prin urmare, aşa ar trebui să ne comportăm şi acasă, cum 
ne comportăm în biserică. 


16 jbidem. 

17 Ibidem. 

18 Bfeseni 5, 32. 

19 Catehism. Învăţătură de credinţă ortodoxă, ed. cit., p. 421. 

20 Bfeseni 5, 25. 

21 casa este o mică Biserică”, cf. Sfântul loan Gură de Aur, Omilia XX, 
„Despre dragostea dintre bărbat şi femee, şi ce se înțelege prin „teama” 
ce femeea trebuie a o avea de bărbat”. În Comentariile sau Explica rea 
Epistolei cătră Efeseni. Traducere de Archim. Theodosie Athanasiu, laşi, 
1902, p. 202. 

Ultima însuşire este trăinicia?2, durabilitatea în timp. 
„Căsătoria să fie pentru toată viaţa, căci: «Ce a împreunat 
Dumnezeu, omul să nu despartă»33, ne spune Sfântul Apostol 
şi Evanghelist Matei. Iar Sfântul Apostol Pavel spune: «Celor ce 
sunt căsătoriţi le poruncesc, nu eu, ci Domnul: Femeia să nu se 
despartă de bărbat. Iar dacă s-a despărţit, să rămână nemări- 
tată sau să se împace cu bărbatul său; tot aşa, bărbatul să nu-şi 
lase femeia»24. În afară de moartea trupească, Sfânta Biserică 
îngăduie desfacerea legăturii dintre soţi (divorţul) numai din 
pricini morale asemănătoare morţii trupeşti, cum sunt: necre- 
dincioşia (adulterul?5) sau alte legături trupeşti neîngăduite”26. 

La slujba cununiei, legat de punerea inelelor celor doi tineri 
care vin în fața Sfântului Altar (logodna, în fapt), spun, adesea, 
un cuvânt al Părintelui Profesor loan Bunea, care dădea o sem- 
nificaţie deosebită verighetelor. Desigur, pe cei doi tineri care 
vin în faţa Sfântului Altar îi mână dragostea. Sfântul Apostol şi 
Evanghelist Ioan ne spune însă că „Dumnezeu este iubire”? 
iar verighetele, prin forma lor circulară, n-au nici început, nici 
sfârşit. Or, doar Dumnezeu este fără de început şi fără de sfârşit; 
în consecinţă, verighetele înseamnă iubirea clădită pe credința 
în Dumnezeu Cel veşnic, Care poate înveşnici iubirea noastră, 
a oamenilor. Mai mult, Dumnezeu poate înveşnici dragostea 
oamenilor ca ea să treacă dincolo de mormânt, ceea ce noi ne 
dorim pentru toate familiile creştine. 


22 Catehism. Învăţătură de credință ortodoxă, ed. cit., p. 421. 
23 Matei 19, 6. 

24 ] Corinteni 7, 10-11. 

25 Matei 19, 9. 

26 Catehism. Învăţătură de credință ortodoxă, ed. cit., p. 421. 
27 1 loan 4, 16. 

În săptămâna care a trecut, am vizitat câteva mânăstiri, una 
dintre ele fiind Mânăstirea Vladimireşti, din comuna Tudor 
Vladimirescu, judeţul Galaţi. Am avut multe legături duhovniceşti 
cu această mânăstire. Ea a fost înființată de o maică renumită, 
Veronica Gurău, care a suferit foarte mult, atât în copilărie, cât 
şi sub prigoana comunistă, fiind întemniţată la Jilava şi 
Miercurea Ciuc, dar care a influențat destinul multor oameni, 
nu doar pe al maicilor pe care le-a stăreţit, ci al unei zone întregi. 
În zona la care ne referim, datorită Mânăstirii Vladimireşti și 
activităţii intense a Maicii Veronica, s-au călugărit foarte mulţi 
tineri, iar unii au devenit preoţi deosebiți. Între ei, îl amintim 
pe Părintele Cleopa Nanu, care a fost stareţ aproape douăzeci și 
doi de ani la Mânăstirea Nicula. De asemenea, Părintele Mihail 
Nare, care acum are 83 de ani şi este duhovnicul Mânăstirii 
Buciumeni, judeţul Galaţi, şi pe care l-am vizitat de curând, în 
acelaşi pelerinaj, este și el un rod al Mânăstirii Vladimireşti. 
Părintele Mihail a fost, pe vremuri, economul Mânăstirii Nicula. 
Părintele Artemie Popa, împreună cu care Maica Veronica a 
rectitorit Mânăstirea Vladimireşti în 1990 — mânăstirea fusese 
desfiinţată de regimul comunist şi dărâmată —, a făcut și el parte 
din obştea Mânăstirii Nicula şi a fost un cunoscut pictor de 
biserici. Îi regăsim semnătura pe frescele bisericilor din multe 
sate ale Eparhiei noastre. La rândul său, Părintele Serafim 
Măciucă, care a fost stareţ al Mânăstirii Nicula timp de zece ani, 
avea închinoviate la Mânăstirea Vladimireşti două surori, Elena 
şi Pantelimona. Pe Maica Pantelimona am cunoscut-o. De ase- 
menea, înainte de 1989, Mânăstirea Nicula avea două călugări- 

te în obşte, venite tot de la Mânăstirea Vladimireşti, ca ajutor, 
deoarece erau foarte puţini părinţi în mânăstire. 

Maica Veronica a trăit până în anul 2005. Acum, stareță la 
Vladimireşti este Maica Daniela, care este şi ea foarte în vârstă. 
Din cele două sute de maici, alungate din mânăstire, unele obli- 
gate să se căsătorească, iar altele au fost închise, şi ele, în tem- 
niţele comuniste. Cele care au reuşit să rămână nemăritate au 
avut diverse locuri de muncă, de multe ori umilitoare, însă au 
strâns fiecare bănuţ și, după Revoluţia din 1989, au ieşit la pen- 
sie şi au reconstruit mânăstirea, atât biserica, cât şi chiliile. Dacă 
veţi merge acolo, veţi vedea o minune, o frumuseţe de mânăs- 
tire. Acum mai sunt în jur de o sută de maici. 

În sfârşit, încă o legătură duhovnicească cu Mânăstirea 
Vladimireşti, şi anume un proiect editorial. După ce Preasfinţitul 
Vasile a ajuns stareţul Mânăstirii Nicula, la 1 octombrie 1991, a 
dorit să tipărească o carte despre viaţa Maicii Domnului, nu 
alta decât pe cea a Maicii Teodosia (Zorica Laţcu), din obştea 
Mânăstirii Vladimireşti. Zorica Laţeu s-a născut într-o familie 
de ardeleni (braşoveni), refugiaţi în Ungaria în timpul Primului 
Război Mondial. A absolvit Facultatea de Filologie din Cluj, 
secția Limbi Clasice (greacă și latină). În 1948, a intrat în obş- 
tea Mânăstirii Vladimireşti, închinându-şi viaţa Domnului 
nostru Iisus Hristos. În 1956, Maica Teodosia a fost închisă, şi 
ea, de comunişti, la Miercurea Ciuc. După trei ani de temniţă, 
au urmat ani de pribegie, în care a scris poezii şi a tradus din 
Sfinţii Părinţi. Vara, în preajma Adormirii Maicii Domnului, 
stătea mai multe zile la Mânăstirea Nicula. După 1990, s-a 
întors la Vladimireşti, trecând, în scurt timp, în veşnicie. A fost 
un om excepţional, foarte cultivat, a scris poezie, dar şi Viaţa 

Maicii Domnului, plecând de la câteva texte patristice însemna- 
te (Dionisie Areopagitul, Grigorie de Nissa, Grigorie de 
Panama, loan Damaschin, Iacob Monahul, Epifanie al Cretei). 
Este vorba despre mai multe volume, care i-au fost confiscate 
de securitate și li s-a pierdut urma. Ceea ce s-a putut reconsti- 
tui a fost publicat într-o mică broşură prin grija Preasfinţitului 
Părinte Vasile, când era, cum spuneam, stareţ la Mânăstirea 
Nicula. Aşa am cunoscut-o pe Maica Teodosia Laţeu. Am să 
închei cuvântul meu cu un exemplu din creaţia sa, şi anume am 
să vă citesc o poezie scrisă de ea în cinstea Maicii Domnului. 
Amin! 


Maică fericită 


„Ai vrea să-l aibi o clipă pentru Tine, 

Şi l-ai luat pe Fiul Sfânt la sân, 

Uşor l-ai dus în câmp, să doarmă-n fân, 
Iar Tu-n genunchi veghezi între sulfine. 


Aş vrea să ştiu, ce dragoste-i mai tare 
În ochii tăi de Maică fericită? 

Te uiţi la Prunc cu faţa-nvăluită 
De-atâta foc de multă închinare! 


Dar buzele, cu floarea lor cerească, 

Par că şoptesc cuvintele de-alint, 

Cu sunet de cleştar, cu viers de-argint, 
Cum numai mame ştiu să le şoptească. 

Aşa cum stai plecată peste Dânsul, 
În veghea Ta, uimită de minune, 
Laşi mâinile sub văl să se-mpreune 
Şi genele să Ţi le ude plânsul. 


În gândul meu lumina Ta răsare 

Şi preamăresc pe vechiul iconar, 
Care-a ştiut, primind din ceruri har, 
Să nu dezlege taina Ta cea mare.”28 


28 Zorica Laţeu Teodosia, „Maică fericită”, în volumul Poezii. Cuvânt 
înainte de arhimandrit Teofil Părăian. Ediţia a II-a. Editura Sophia, 
Bucureşti, 2008, p. 108. 


SCOPUL FAMILIEI CREŞTINE! 


Preacuvioşi şi Preacucernici Părinţi, iubiţi credincioși și dra- 
gii mei, 


T n cadrul catehezelor dedicate familiei, rânduite în Postul 
Adormirii Maicii Domnului, am desluşit, aseară, că, după 
învățătura Bisericii noastre?, familia este un aşezământ dum- 

nezeiesc şi temelia vieţii de obște, iar însuşirile ei sunt unitatea 

şi egalitatea, dragostea și buna învoire dintre soţi, curăția, sfin- 
tenia şi trăinicia. În această seară, aş vrea să mă opresc la scopul 
familiei, care este mântuirea şi propăşirea neamului. 
Îndeosebi, când întemeiem o familie, ar trebui să ne gândim 
că doi oameni se rânduiesc a se căsători, a trăi împreună, pentru 
a se ajuta reciproc spre a-şi mântui sufletul. Aşadar, cel dintâi 
scop al unei familii ar trebui să fie acesta: întrajutorarea, 
împreună-lucrarea spre mântuirea sufletului. De aceea este 
recomandată, de pildă, rugăciunea soţilor și împreună, nu doar 
personal. De aceea este recomandat să meargă împreună la 
biserică, de aceea este foarte important să se împărtășească din 
acelaşi Potir, iar aceasta înseamnă să aibă acelaşi duhovnic. Este 


' Cuvânt rostit în cadrul programului catehetic din Postul Adormirii 
Maicii Domnului, la Catedrala Mitropolitană din Cluj-Napoca, în data 
de 4 august 2020. Versiunea scrisă a fost revizuită pentru publicare. 

2 Catehism. Învăţătură de credinţă ortodoxă, ediţia a IV-a, Editura 
Renaşterea, Cluj-Napoca, 2009. 

foarte important ca o familie să aibă un părinte duhovnicesc, 
unul şi același! Fiindcă, dacă se întâmplă să fie doi duhovnici 
sau trei duhovnici, când este vorba şi de copii, atunci lucrurile 
sunt împărțite, întrucât nici noi, duhovnicii, nu suntem la fel. 
Desigur, fiecare îşi alege duhovnicul sau îl găseşte în urma 
rugăciunii. Legat de aceasta — și îngăduindu-mi o scurtă 
digresiune —, îmi aduc aminte, de pildă, cu un zâmbet acum, că 
unul din ucenicii noştri din catedrală se gândea să îşi găsească 
un duhovnic, dar, din cei trei care eram, pe unul sub nicio formă 
nu şi-l dorea. După o vreme de căutare şi așteptare, la un moment 
dat, a spus: „Doamne, ajută-mă! Cel care e de serviciu, acela e 
duhovnicul meu!” Şi l-a nimerit chiar pe acela pe care nu și l-a 
dorit nicidecum. Nădăjduiesc din tot sufletul să nu-i pară rău... 

Aşadar, este foarte important să înțelegem că viaţa de fami- 
lie înseamnă împreună-lucrare a mântuirii, şi personale, şi co- 
munitare, prin comunitate înțelegând soţul sau soţia, copiii și 
neamul din care se trage. Făcând din nou apel la slujba cununi- 
ei, ca aseară, vă supun atenţiei faptul că, în rugăciunile care se 
rostesc, sunt enumerate familii de patriarhi ai Vechiului 
Testament — Avraam și Sarra, Isaac şi Rebeca, Iacob şi Rahela 
—, dar şi cele două familii ale Noului Testament, mai la îndemâ- 
na noastră, şi anume părinţii Zaharia şi Elisabeta, ai Sfântului 
Ioan Botezătorul, şi Drepţii Ioachim şi Ana, părinţii Maicii 
Domnului. Prin invocarea acestor nume, se cere binecuvântarea 
lui Dumnezeu ca familia care se întemeiază să fie asemenea 
familiei Sfântului loan Botezătorul sau asemenea familiei Maicii 
Domnului. Acestea nu sunt cuvinte goale, ci sunt cuvinte cu un 
înţeles profund, iar binecuvântarea lucrează în familia nou 
întemeiată, dacă soţii au conștiința că ei înşişi trebuie să lucreze 

la mântuirea sufletelor celor care fac parte din familie. Aşadar, 
cel dintâi lucru pe care am vrut să vi-l pun la suflet este că scopul 
familiei — cel dintâi şi cel mai important — este mântuirea, 
mântuirea comună sau lucrarea comună la mântuirea sufletelor. 

Cel de-al doilea scop este propăşirea neamului, adică naște- 
rea de prunci. Acum, eu mă gândesc că nu toţi avem copii, dar 
toţi avem părinți...! Şi mai ştim, din experienţa proprie, dar şi 
din experiența dumneavoastră, că, poate, şi cei care nu au copii, 
în fapt au foarte mulţi... Unii dintre noi avem experienţa plecă- 
rii în veşnicie a părinţilor noştri sau a unuia dintre părinţi, iar 
alţii avem şi experienţa plecării copilului nostru, lucru anevoie 
de îndurat! Ca părinte de fii, pot să vă spun că o carte ce poartă 
titlul „Fiule, m-am vrut să-ți fiu candelă de ceas târziu...” s-a 
născut în vreme ce unul din fiii mei duhovniceşti prea iubiţi se 
grăbea să plece din această lume... 

Aşadar, este important ca, în familie, să se nască prunci, fie 
ei de sânge, fie ei duhovniceşti. Trebuie să ne dăm seama că, 
prin naşterea de prunci, o familie devine împreună-lucrătoare 
cu Dumnezeu. EI este Cel Care dă viaţa. Oamenii se bucură unul 
de celălalt, iar dacă bucuria este deplină, atunci Dumnezeu dă- 
ruieşte viaţa și se nasc pruncii. Se întreabă un Sfânt Părinte: oare 
cum s-a ţesut în pântecele Dreptei Ana trupul Maicii Domnului? 
lată ce imagine extraordinară! Cum s-a ţesut pruncul Fecioara 
Maria în pântecele mamei sale? Acum sunt ecografe şi vedem 
inima, piciorușele, capul, şi cum evoluează toate în trupul prun- 
cului. Dar cum anume se ţese acest prunc în pântecele maicii lui 
este lucrarea lui Dumnezeu, minunată, aşa cum sunt toate cele 


3 Editura Renaşterea, Cluj-Napoca, 2014 (ediţia a II-a, 2017, ediţia a 
III-a revăzută şi adăugită, 2020). 

pe care le-a gândit şi le-a făcut El pentru fiecare dintre noi, în- 
cât psalmistul ajunge să exclame: „Te voi lăuda că sunt o făptu- 
ră aşa de minunată”4. Aşa de minunat se ţese un prunc în pân- 
tecele maicii lui! Sfântul Simeon Noul Teolog5 ne vorbeşte însă 
despre un alt înțeles al acestei mişcări, al acestei ţesături. El 
spune că noi, oamenii, care vrem să fim duhovniceşti, trebuie 
să-L simţim pe Dumnezeu lucrând în noi, în sufletul, mintea şi 
inima noastră, astfel încât să simţim mişcările de Prunc ale 
Domnului Hristos în fiinţa noastră, așa cum îl simte o maică pe 
fiul ei ţesându-se în pântecele ei. Așa trebuie să-L simţim noi 
pe Dumnezeu în fiinţa noastră: mişcându-Se, crescând, țesân- 
du-Se. Şi, atunci, ne putem da seama ce legătură este între ceea 
ce se întâmplă în pântecele unei mame când aduce pe lume 
prunci, şi ființa noastră, a fiecăruia, în care ia ființă Dumnezeu! 

Aşadar, cât de important este ca, într-o familie, să se nască 
prunci! Am citit, la un moment dat, care ar fi motivele pentru 
care se moare cel mai des în lume. Şi am aflat că, până acum, 
anul acesta, de boli molipsitoare au murit peste două milioane 
de oameni, peste un milion au murit de cancer, mai puţin de un 
milion au murit de SIDA. Dar anul trecut, dragii mei, în lumea 
întreagă s-au făcut cincizeci de milioane de avorturi! Cincizeci 
de milioane! Vă închipuiţi câte destine zădărnicite! Cincizeci de 
milioane de oameni reprezintă un potenţial extraordinar! S-au 
ucis medici, s-au ucis profesori, s-au ucis părinţi de copii, s-au 
ucis preoţi; între aceste cincizeci de milioane de oameni puteau 


4 Psalmul 138, 14. 

5 Simeon Noul Teolog, „Cuvântări morale”, în Filocalia. Vol. VI. 
Traducere, introducere şi note de Pr. Prof. Dumitru Stăniloae. Editura 
Institutului Biblic şi de Misiune Ortodoxă, București, 1977, pp. 156-157. 

fi personalităţi cu totul şi cu totul aparte, savanţi, dar ei au fost 
ucişi, s-a zădărnicit viața, s-a zădărnicit planul lui Dumnezeu! 
Or, scopul însuşi al întemeierii unei familii este propăşirea nea- 
mului omenesc, nașterea de prunci! Încă o dată: fie ei trupeşti, 
de sânge, fie ei duhovnicești. 

Aş dori să mai fac o scurtă referire la Evanghelia care se ci- 
teşte întotdeauna la Paraclisul Maicii Domnului, care ne oferă, 
de asemenea, o imagine deosebită. Atunci când se întâlnește 
Maica Domnului cu Elisabeta, amândouă fiind însărcinate, loan 
Botezătorul, din pântecele mamei lui, a tresăltat. Vă închipuiţi? 
Întâlnirea dintre cele două mame a făcut ca şi pruncii din pân- 
tecele lor să se întâlnească! A tresăltat la întâlnirea cu Maica 
Domnului, dar, în fapt, a tresăltat pentru ce avea în pântece 
Maica Domnului: pe Domnul nostru Iisus Hristos. Câţi oameni 
n-am întâlnit noi în această lume, pentru că nu au avut şansa să 
vadă lumina zilei?! 

Am să mai fac două recomandări, desigur, scripturistice, în 
ceea ce priveşte familia. Cea dintâi este porunca binecunoscută, 
a cincea din lege: „Cinsteşte pe tatăl tău şi pe mama ta, ca să-ţi 
fie ţie bine și să trăieşti ani mulţi pe pământul pe care Domnul 
Dumnezeu ţi-l va da”6. Însă mai există o recomandare, un în- 
demn al Sfântului Apostol Pavel: „Şi voi, părinţilor, nu-i întă- 
râtaţi pe copiii voştri spre mânie”7. Trebuie să cerem ascultare 
copiilor, dar, în același timp, noi trebuie să avem maximă aten- 
tie. 

Am să continui şi în această seară lectura poetică, acum din 
creaţia lui Octavian Goga, unul din ctitorii Catedralei noastre, 


6 Ieşirea 20, pA 
7 Efeseni 6, 4. 

şi anume am să vă citesc poezia Ruga mamei, o rugă adresată 
Maicii Domnului. Înainte de a rosti această poezie, câteva cu- 
vinte despre o altă mânăstire închinată Maicii Domnului, de 
data aceasta din Eparhia noastră, care este legată de numele 
poetului de la Ciucea. 


În Eparhia noastră, avem mai multe mânăstiri închinate 
Maicii Domnului. Întâi de toate, se cuvine să amintim Mânăstirea 
Nicula, al cărei hram a şi început, odată cu Postul Adormirii 
Maicii Domnului, şi la care aţi fost călduros invitaţi să partici- 
pati, rând pe rând, în oricare zi din cele două săptămâni. Oricum, 
în toate mânăstirile noastre, chiar şi în cele care nu au hram de 
sărbătorile Maicii Domnului, se sărbătoreşte ca de hram! La 
Ciucea, unde se află castelul lui Octavian Goga, există şi o mâ- 
năstire, închinată chiar Preasfintei Născătoare de Dumnezeu, 
şi anume Mânăstirea „Naşterea Maicii Domnului”. Această mâ- 
năstire s-a ctitorit din dorinţa „poetului pătimirii noastre”8 
pentru tihna de la sfârşitul vieţii lui. Cât a fost în viaţă, nu a 
apucat decât să aducă aici o bisericuţă de lemn. Nu a reuşit însă 
să întemeieze efectiv mânăstirea şi o obşte. A făcut-o soţia lui, 
Veturia Goga. Am să dau citire scrisorii pe care Veturia Goga i-a 
adresat-o Episcopului Nicolae Colan. 

Aşadar, în septembrie 1939, Veturia Goga îi scria Episcopului 
Nicolae Colan: 


8 Aşa a fost numit Octavian Goga de profesorul său de latină, marele 
om politic Vasile Goldiş. 

„Prea Sfinţia Voastră, 

Îndemnul — de-a aduce la îndeplinire dorinţa lui Octavian 
— ca Ciucea întreagă să treacă în proprietatea Episcopiei 
grleco-] ortodoxe] din Cluj, mă face să mă adresez P. Sf. 
Voastre. 

Această danie îl preocupa de ani de zile, să-i precizeze forma 
definitivă. Noi doi o cumpăneam tot mereu, iar prietenilor, 
care au avut privilegiul să-l vadă, le vorbea chiar în zilele din 
urmă alle] vieţii lui că la Ciucea se va face o mănăstire de 
călugări intelectuali, cu vocaţie specială. 

Într'o conversaţie, după ce şi-a spus gândul mamei lui, pre- 
oteasa Aurelia Goga, dânsa i-a răspuns cu înţălegere, care 
era ca o binecuvântare: «Faci un lucru minunat, mă bucur 
foarte mult». 

Născut dintr'o familie de preot, a cărei generaţie; cu 400 de 
ani înainte, a cunoscut tainele sfintei scripturi şi stihurile 
duhovniceşti, a moştenit dragostea şi devotamentul credin- 
tei, ce-a constituit un punct fics în viaţa asta trecătoare. 

Vă aduceţi aminte când a”Ţi fost chemat la Ciucea, împreu- 
nă cu P. Sf. Sa Nicolae dela Oradea, toată ziua a’ŢȚi discutat 
înjghebarea cât mai perfectă a acestui aşezământ. La un mo- 
ment dat, la masă, s'a ridicat Octavian, spunând următoa- 
rele: «În numele meu şi al nevestei mele, noi, locatari vre- 
melnici ai acestui aşezământ, ridic paharul meu în sănătatea 
noului proprietar, Episcopia Ortlodoxă] din Cluj». 

Eram cu toţii impresionați de simplitatea cu care își dăruia 
munca lui de 20 ani, pătruns însuşi, că Biserica este eternă 
şi, deci, Ciucea noastră trebuie să devină pentru vecie un loc 
de închinăciune şi izvor de îndreptare de credinţă. 

Eu, ca executor testamentar a[l] gândului lui Octavian, rog 
pe P. Sf. Voastră să Vă gândiţi la alcătuirea regulementului 
mânăstirii Ciucea, în spiritul înţelegerii ce-a”Ţi avut cu 
Octavian, luând alături şi pe prof. Lupaș, cu care a avut în 
acest sens o lungă conversaţie, 6 zile înainte de-a-l pierde. 
Pentru orientarea P. Sf. Voastre, vă rog să ţineţi seama de 
următoarele dorinţe ale mele. Eu voi avea dreptul să locuiesc 
în casele noastre cât trăiesc. Iar după moartea mea, va putea 
beneficia generaţia de azi în viaţă, a familiei de sânge a lui 
Octavian, de şedere la Ciucea, fără nici o obligaţie din partea 
lor. 

Clădirile mânăstirii cred că le voi putea da destinaţiei în cel 
mai scurt timp, tot în intenţiile lui Octavian, care dorea să 
cunoască încă în viaţă atmosfera religioasă de sfioasă închi- 
năciune a acestui aşezământ. 

Aşteptând răspunsul P. Sf. Voastre, Vă rog să primiţi expre- 
sia sentimentelor mele creştineşti.”9 


Iată o scrisoare-testament a Veturiei Goga, referitoare la 
Mânăstirea Ciucea. Trebuie să reţineţi că noi încă nu suntem 
proprietari de fapt, aşa cum reiese de drept din scrisoare. Ne 
străduim însă şi sperăm ca Dumnezeu să ne ajute ca, într-ade- 
văr, mânăstirea să-şi intre în drepturile ei. 

Mânăstirea a fost înfiinţată, timid, în 1940, fără ca proprie- 
tatea să devină efectiv a Episcopiei Ortodoxe a Clujului, astfel 
încât, la 15 iunie 1942, găsim următoarea obşte de călugăriţe: 
Eftimia Ghişian, Mihaela Suărăşan, Paisia Petrice, Maria 


9 Scrisoarea doamnei Veturia Goga adresată PS Nicolae Colan, 
Ciucea, septembrie 1939, Arhiva Exarhatului Arhiepiscopiei Vadului, 
Feleacului şi Clujului. 

Suărăşan, Florica Moldovan, Maria Rus, Reghina Câmpean şi 
Victoria Toderean!*, cel mai probabil o obşte adusă de la Şimişna, 
Sălaj". Datorită memoriei cunoscutelor prietenii pe care 
Octavian Goga le-a cultivat „cu oameni de cultură din Ungaria, 
care-l vizitau şi la castel”:2, castelul şi mânăstirea au trecut ne- 
observate de horthyşti. Iată că anul acesta împlinim 8o de ani de 
la Dictatul de la Viena, și n-avem voie să uităm! Însă, prin de- 
cizia din 22 septembrie 1945, Episcopul Nicolae Colan dispune 
„ca maicile de la Ciucea să se mute la Şimişna sau la Leurda”, 
mânăstirea desființându-se!3. La propunerea Înaltpreasfinţitului 
Bartolomeu al Clujului, Sfântul Sinod al Bisericii Ortodoxe 
Române a aprobat reînfiinţarea Mânăstirii „Naşterea Maicii 
Domnului” de la Ciucea, județul Cluj, cu destinaţia pentru că- 
lugăriţe, la data de 14 iulie 199414. 

Vă îndemn să vă opriţi, întotdeauna când treceţi prin zonă, 
să vizitaţi această mânăstire minunată şi pe maicile noastre cu- 
minţi de acolo. 

Iar acum voi da glas poeziei lui Octavian Goga: 


Ruga mamei 


„Să-mi plec genunchii iară, 
Să-ţi spun iar ce mă doare 


1° Arhiva Exarhatului Arhiepiscopiei Vadului, Feleacului și Clujului. 

" Calendarul creştinului de lege răsăriteană pe anul 1943, Editura 
Episcopiei Ortodoxe Române, Cluj, 1943, pp. 69-70. 

12 Constantin Mustaţă, File din Biblia Transilvaniei, Editura Daco Press, 
Cluj-Napoca, 1994, p. 208. 

'3 Arhiva Exarhatului Arhiepiscopiei Vadului, Feleacului şi Clujului. 

14 Ibidem. 

Preasfântă născătoare 
Şi pururea fecioară! 

Cu ochiul tău din ceruri, 
Atoatevăzatorul, 

Tu mi-ai văzut feciorul, 
Şi mi-ai văzut necazul... 


În doftori n-am credinţă... 
Să-r pui iar în picioare, 
Să-i rumeneşti obrazul, 
La tine-i cu putinţă, 
Preasfântă născătoare. 
Azi rogu-mă iarţie, 

Cum rogu-mă de-a pururi 
La sfanta liturghie... 

Atâta bogaţie 

Avem şi noi la casă! 
Umblat-a mult băiatu 

Şi ştie multă carte, 

Adusă de departe, 

Doar chiar de la-mpăratu! 
Şi are-nvăţătură, 

Din carte şi din gură, 

Mai multă şi ca popa, 

Ca popa Irimie. 

Şi cum aş vrea, Preasfântă, 
Norocul să mi-l ţie, 

Să-l văd iar ca odată, 

Cu faţa-mbujorată, 

Cu ochi de fată mare, 
Cum a plecat de-acasă... 
Să-şi caute mireasă, 
Subţire ca o floare, 

Ca floarea de cicoare. 

Să facem nuntă mare. 
Să curgă râuri vinu, 

Să joace și vecinu, 
Vecinu Niculaie. 

Şi să-şi arunce-n grindă 
Căciula lui de oaie, 

Şi să roiască-n tindă 

Tot domni cu-nvăţătură, 
Să cânte toţi din gură 
Şi-n horă să se prindă. 
Să-l văd în hora mare 

Pe el c-o domnişoară, 
Preasfântă născătoare 
Şi pururea fecioară!...”15 

15 Octavian Goga, „Ruga mamei — fragment”, în Poezii, Editura 


Minerva, Bucureşti, 2016, pp. 64-65. 


FAMILIA FRUMOASĂ - PILDE VII! 


Preacuvioşi şi Preacucernici Părinţi, iubiţi credincioşi și dra- 
gii mei, 


m încercat, în catehezele anterioare, să vă vorbesc despre 
viaţa de familie, despre principiile pe care se clădeşte o 
familie adevărată şi despre scopul acesteia, care are două 
dimensiuni: întâi și-ntâi, în familie se lucrează mântuirea, so- 
ţii având menirea să se ajute în acest sens, iar cealaltă dimen- 
siune este propăşirea neamului. Mai cu seamă în lumea în care 
trăim, câtă nevoie avem de oameni adevăraţi, care să pună umă- 
rul la reclădirea societății umane şi — de ce nu? — a Bisericii! 
În această seară, aş dori să vă dau câteva exemple, nu din cărți 
neapărat, ci mai degrabă pilde vii, pe care le-am cunoscut în cei 
treizeci de ani de preoţie. Vă închipuiţi câţi oameni am cunoscut 
şi câte familii! Multe mi-au bucurat sufletul, dar am cunoscut 
şi adevărate tragedii. Desigur, dumneavoastră, fiecare, aveţi 
propria experienţă. Nădăjduiesc că cei mai mulţi aveţi căsnicii 
fericite sau vă trageţi din familii frumoase, închegate. Dar putem 
cu toţii observa ce se întâmplă în lumea noastră, în care sunt 
probleme cu adevărat. 


I Cuvânt rostit în cadrul programului catehetic din Postul Adormirii 
Maicii Domnului, la Catedrala Mitropolitană din Cluj-Napoca, în data 
de 5 august 2020. Versiunea scrisă a fost revizuită pentru publicare. 

Exemplele reale, concrete, pe care am săvi le relatez sunt însă 
fericite; pe unele mi le amintesc din propria mea experiență, 
fiind trăite de mine însumi, altele sunt moştenite de la părinţii 
mei duhovniceşti. De pildă, Preasfinţitul Părinte Vasile povestea 
adesea despre unul dintre părinţii lui duhovnicești, Părintele 
Romul Popa din Mănăştur, care, în tinereţe, când a întâlnit-o 
pe viitoarea lui soţie pentru prima oară, s-a și logodit şi a fixat 
data nunţii! Diferenţa de vârstă între ei era de cinci ani. Părintele 
Romul Popa a murit la vârsta de go de ani, iar doamna preotea- 
să a mai trăit cinci ani, timp în care spunea, deseori: „Dacă ar 
mai fi trăit încă cinci ani soţul meu...” Şi-ar fi dorit să fie soţul 
în viață atâta timp cât a fost şi ea, chiar dacă trăiseră împreună 
până la go de ani! 

Următorul exemplu este o amintire personală, de la 
Mânăstirea Nicula, unde ascultam, ore în şir, foarte multe per- 
soane. Între ele, îmi aduc foarte bine aminte de o femeie vădu- 
vă, care venea și îmi povestea, adesea, necazul ei. Dar nu uita 
niciodată să îmi spună: „Părinte, am avutun soţ ca două mame!” 
Cine, din lumea în care trăim astăzi, ar putea să spună despre 
soțul ei că a fost ca două mame?! E-adevărat, sunt excepţii, dar 
acesta este un lucru... excepţional! 

De asemenea, când eram preot militar la Dej, mă duceam 
adeseori să vizitez o familie — cred că pot să le spun numele, au 
trecut în veşnicie, poate copiii lor, dacă m-ar asculta acum, s-ar 
bucura —, pe Rodica şi Traian Pocol. Ea era bolnavă de cancer în 
ultima fază, iar el o îngrijea cum nu se poate mai bine. A făcut 
luni de zile tratament cu morfină şi el îi administra medicamen- 
tul, îi făcea injecții zilnic, poate chiar de mai multe ori pe zi. Îi 
găseam adesea plângând amândoi şi spunându-şi unul altuia: 

„Dacă mor, ce te vei face fără mine?” Într-adevăr, ea a plecat în 
veșnicie, după luni de suferinţă, dar în care a fost foarte bine 
îngrijită de acest om minunat. Apoi, Dumnezeu i-a rânduit şi 
lui să treacă în veşnicie în chip minunat. Eram deja starețul 
Niculii şi el venea la Sfânta Liturghie în fiecare duminică şi săr- 
bătoare. Parcă şi acum îi văd Dacia roşie, încărcată de credin- 
cioase din Dej, de la Capela Militară, care m-au urmat, apoi, la 
Mânăstirea Nicula. Era nelipsit de la slujbele mânăstirii... Într-o 
zi, am primitun telefon să mi se spună că badea Traian, mergând 
la Cluj pentru nişte analize, a căzut jos, în gară, iar oamenii au 
chemat Salvarea şi l-au dus la spital. S-a întâmplat să nu pot sub 
nicio formă să plec de la Nicula să îl văd. L-am sunat însă pe 
preotul de la spital — aflasem că intrase în comă şi nu mai avea 
nicio şansă —, rugându-l să-l împărtăşească, dar acesta nu a 
vrut. Mi-a spus că îl împărtăşeşte doar dacă este conştient. Am 
insistat: „Părinte, este fiul meu duhovnicesc, îi știu toată viața, 
eu te rog, în numele meu şi cu responsabilitatea mea, să-l îm- 
părtăşești!” Nu a vrut nici aşa! Atunci, l-am rugat să meargă 
totuşi, să încerce, să-i citească măcaro rugăciune. Ei bine, când 
a intrat preotul în salon, badea Traian s-a trezit, s-a ridicat, a 
stat pe marginea patului, s-a spovedit, s-a împărtăşit, s-a întins 
înapoi, a reintrat în comă şi a murit! Ca să vedeţi cum răsplă- 
teşte Dumnezeu iubirea! 

Aş putea să vă vorbesc şi despre propria mea familie, când 
eram copil... Am făcut-o şi altădată, deşi poate nu este pe deplin 
corect... Totuşi, sunt câteva amănunte pe care aş vrea să vi le pun 
la suflet. Sigur, unele dintre acele rânduieli au rămas în copilă- 
rie, întrucât, la maturitate, viaţa îţi schimbă conduita, într-o 
oarecare măsură, mai ales în ceea ce priveşte trăirea duhovni- 

cească, cu atât mai mult când eşti preot... De pildă, în familia 
mea, nu exista dimineaţă în care noi, copiii (şapte la părinţi!), 
să nu ne rostim rugăciunile, iar după rugăciune, să nu luăm 
aghiasmă şi anafură. Mai târziu, sigur, am început să merg în 
fiecare zi la Liturghie, să mă împărtăşesc, şi așa am rămas până 
astăzi... Mama era cea care avea grijă și să ne rostim rugăciuni- 
le, şi să luăm aghiasma şi anafura, zi de zi. Dacă nu, era necaz 
mare! Tot aşa, nu era voie să se stingă candela în casa noastră! 
Uleiul era la raţie, știți şi dumneavoastră, mulţi aţi prins acele 
vremuri. Dacă nu era ulei pentru mâncare, nu era nicio proble- 
mă, dar candela trebuia să ardă! Iar rânduiala era următoarea: 
cine vedea primul că pâlpâie să se stingă, acela era dator să o 
primenească numaidecât. Doamne fereşte să se fi stins candela 
și să ne prindă mama în casă, în preajma ei! În general, nu se 
întâmpla, doar în mod excepţional... Fiind mulţi copii la părinţi 
şi mergând la şcoală şi dimineaţa, și după-masa, era un du-te-vi- 
no permanent în casă; mama spăla, făcea de mâncare, dar nu 
se vedea nimic în urma ei, n-avea cum! Câteodată tata mai glu- 
mea, întrebând-o: „Ce ai făcut astăzi?” „Păi, am făcut de mân- 
care!” „Unde-i?!” Era mâncată... „Am făcut curăţenie!” „Unde-i 
curăţenia?!” Ne spunea însă că, atunci când ne punem la masă, 
Maica Domnului se aşează în genunchi, se roagă pentru noi şi 
nu se ridică din genunchi până nu strângem masa, după ce am 
terminat de mâncat. O vedeam pe Maica Domnului cum stătea 
în genunchi lângă noi și ne era ruşine și strângeam masa! Eu 
cred și astăzi aşa! De asemenea, îmi aduc bine aminte, iar mama 
mea poate da mărturie până astăzi: în casa noastră nu s-a auzit 
niciodată o înjurătură! Şi mai sunt atâtea alte amănunte ale vie- 
ţii, care au clădit în mine şi în fraţii mei imaginea unei familii 

adevărate, cuminte, credincioase, ceea ce cred că Dumnezeu 
doreşte pentru o familie creştină. Tata, care era un om echilibrat, 
e cel care a imprimat educaţia religioasă în familie, iar mama a 
susținut-o și a vegheat ca noi să o respectăm fără abatere. 

Aş putea să vă povestesc o seara întreagă — și zile întregi! — 
despre oamenii minunaţi pe care i-am cunoscut şi care pot fi 
pildă pentru familia de astăzi. V-aş mai îndemna să vă uitaţi la 
un film francez, intitulat Hors normes (The Specials, în engleză), 
din 2019. Este vorba despre mai mulţi copii autişti, cu diverse 
deficienţe, care sunt ajutaţi de comunitate să-şi depăşească han- 
dicapul şi să trăiască cu bucurie sau cel puţin într-un anume 
echilibru. În general, acești oameni sunt excluşi din societate, 
ceea ce este o mare greşeală. Familia, în primul rând, trebuie 
să-i integreze, dar nu doar în sânul său, ci să încerce să-i coop- 
teze şi pe ceilalţi din comunitate, astfel încât, împreună cu co- 
munitatea, să-i vindece, să le vindece mintea, carenţele, să le 
vindece inima, până la urmă. Este foarte frumos şi decent, vă 
îndemn să-l vedeţi, putem să învăţăm mult. 


În continuare, am să vă vorbesc despre o altă mânăstire din 
Eparhia noastră, care este închinată tot Maicii Domnului, şi am 
să vă citesc, din nou, o poezie de Maica Teodosia Laţcu. 

Mânăstirea. Într-o bună zi, am primit o reclamaţie, şi anume 
că Mânăstirea „Naşterea Maicii Domnului” de la Piatra Fântânele 
îngrijeşte copiii familiilor plecate în străinătate, îi ajută să-şi 
facă lecţiile pentru şcoală, îi cazează, le dă de mâncare şi... nu 
este autorizată! A fost un adevărat scandal în presă, ca să vedeţi! 

Dara avut şi o consecinţă pozitivă, fiindcă maicile s-au autori- 
zat şi au continuat, în deplină legalitate, activitatea misionară 
şi socială. Aceasta este cea mai importantă îndeletnicire, pe lân- 
gă cea duhovnicească, bineînţeles, a maicilor de la Mânăstirea 
Piatra Fântânele: îngrijesc copiii familiilor plecate în străinăta- 
te. Maica stareță predă ea însăşi la catedră, la şcoala din sat, iar 
copiii, fetițe şi băieţi, locuiesc la mânăstire, unde sunt îngrijiţi 
de maici cu toată râvna şi dragostea. Câteva fete au ajuns deja la 
vârsta la care mânăstirea trebuie să le pregătească rochii de mi- 
reasă! Maicile, aproape treizeci la număr, au foarte multe calități, 
pe care le-au sădit şi în sufletele, în minţile şi în inimile acestor 
copilaşi. De pildă, să vedeţi ce frumos cântă la instrumente! Tot 
aceste maici minunate au grijă de cei bolnavi şi de întreaga pa- 
rohie, mânăstirea fiind și parohie, încă din vechime, cum veţi 
vedea din scurtul istoric pe care am să vi-l prezint. Acolo sunt 
păşuni alpine și casele sunt foarte răsfirate, la kilometri una de 
cealaltă, iar oamenii din satele noastre, aşa cum ştim, au 
îmbătrânit şi sunt din ce în ce mai neputincioşi. Vara se poate 
ajunge cu o mașină de teren, dariarna nici măcar aşa. Şi, atunci, 
maicile se urcă pe schiuri şi pleacă până la cea mai îndepărtată 
casă, să ducă medicamente şi hrană pentru bătrânii din sat. 
Maicile clădesc cu mâinile lor mânăstirea (biserica nouă, 
chiliile şi anexele), împreună cu Părintele duhovnic Gavriil, care 
are metania la Mânăstirea Nicula şi care este foarte harnic. 
Astfel, maicile, părintele, cu ajutorul fraţiilor săi din Maramureş 
şi inclusiv cu ajutoare din străinătate — în fiecare vară se orga- 
nizează o tabără pentru tinerii credincioşi ai unei Biserici ger- 
mane partenere a Eparhiei noastre —, toţi împreună zidesc efec- 
tiv mânăstirea cu mâinile lor, punând cărămidă peste cărămidă. 

Maicile sunt cele care construiesc inclusiv biserica nouă — pro- 
iectată tot în mânăstire, una dintre călugăriţe având studii de 
arhitectură —, pe lângă alte multe lucruri minunate pe care le 
fac. Vă îndemn să vizitaţi şi această mânăstire, care, în plus, este 
situată într-un peisaj superb, la Pasul Tihuţa, şi cu care 
Mitropolitul Bartolomeu se mândrea foarte mult. El a reînte- 
meiat-o, în 1994, aducând măicuţe din Moldova — aproape toa- 
te sunt bucovinence. Înaltpreasfinţia Sa spunea, de altfel, că a 
aşezat Eparhia noastră pe două pietre: Piatra Craiului şi Piatra 
Fântânele, care se află la extremităţile celor două judeţe care 
formează Eparhia. De asemenea, la Piatra Fântânele, Mitropolitul 
Bartolomeu a rânduit să se înalte o cruce monumentală, lumi- 
nată noaptea, deoarece, în apropiere, este hotelul Dracula, iar 
oamenii erau curioşi să meargă la așa-zisul „castel al lui 
Dracula”; plecau însă îngroziţi de acolo, pentru că, printre al- 
tele, treceau printr-un beci unde cineva sărea dintr-un sicriu... 
Dar Mitropolitul Bartolomeu a rânduit, cum spuneam, să se 
înalte crucea şi rostea cu umor: „Acum să vedem care pe care!” 
Ei bine, mânăstirea dăinuie şi prosperă, iar hotelul este deja în 
paragină... 

Din scurtul istoric pe care l-am alcătuit, aflăm că „durerile 
facerii” bisericii-mânăstire de la Piatra Fântânele, 
Bistrița-Năsăud, au început încă din toamna anului 1927, însă 
s-au desfăşurat cu deplină intensitate pe parcursul anului 1928, 
când s-a reuşit construirea lăcaşului în doar câteva luni și sfin- 
ţirea lui, în ziua de 8 noiembrie?. Stăreţia i-a fost încredințată 


2 Alexandru Moraru, Gavril Horţ, Mănăstirea „Naşterea Maicii Domnului” 
Piatra Fântânele, Jud. Bistriţa-Năsăud, Editura Renașterea, Cluj-Napoca, 


2015, PP. 23-32. 

Părintelui ieromonah Vasile Luncan, care a îndurat nenumăra- 
te lipsuri, cu ispite şi încercări supraomeneşti, dar pe care s-a 
străduit şi a reuşit să le depășească cu multă implicare, respon- 
sabilitate şi demnitate. Greul, ce părea că nu se mai sfârşeşte, a 
ajuns la culme odată cu cedarea Ardealului. Vă spuneam şi asea- 
ră că se împlinesc 80 de ani de la acel eveniment odios şi nu 
trebuie să uităm, pentru că s-au întâmplat multe atrocități. Fiind 
situată în apropierea graniței cu ţara rămasă liberă, mânăstirea 
din Munţii Bârgăului a fost locul unde „s-au încartiruit ofiţeri, 
subofiteri și soldaţi unguri, care stau de pază la graniţă şi-şi bat 
formaljoc de mănăstire și de călugăr. Trăiesc în chefuri continue 
şi nesfârşite, beţi ziua și noaptea, cu femei desfrânate, făcând 
din acea mânăstire o casă de desfrâu”3, după cum reiese din 
scrisoarea adresată de Protopopiatul Ortodox Bistriţa Centrului 
eparhial din Cluj. În realitate, „toată locuinţa este ocupată de 
armată, lăsându-i starețului o singură cameră”+. O altă umilin- 
ţă la carea fost supus stareţul Vasile Luncan de la Piatra Fântânele 
a fost aceea a recrutării în armata maghiară, motiv pentru care 
acesta cerea Episcopiei de la Cluj un certificat de hirotonie în 
limba maghiară, document absolut necesar pentru clarificarea 
situaţiei sale militare5. Această umilinţă avea şi scopul de a-l 
intimida, de a-l face să părăsească mânăstirea. Părintele Vasile 
Luncan a lăsat în urmă o adevărată corespondenţă din care aflăm 
nenumăratele probleme pe care le-a avut, plângându-se supe- 
riorilor săi de abuzurile la care era supus, însă ajutorul nu avea 


3 Ibidem, p. 66. 

4 Mihai Fătu, Biserica Românească din Nord-Vestul ţării sub ocupaţia hor- 
thystă (1940-1944), Editura Institutului Biblic şi de Misiune al Bisericii 
Ortodoxe Române, Bucureşti, 1985, p. 332. 

5 Alexandru Moraru, Gavril Horţ, op.cit., p. 69. 

cum să fie pe măsură, astfel încât, în urma ocupaţiei, mânăsti- 
rea rămâne cu datorii enorme, care aveau să se plătească pe 
parcurs. În urma Decretului 410 din 1959, mânăstirea va fi trans- 
formată în parohie, Părintele Vasile Luncan devenind paroh, 
calitate pe care o îndeplinise cu râvnă şi până atunci, păstorind 
cu vrednicie credincioşii din toată zona Pasului Tihuţa. Sfântul 
Sinod al Bisericii Ortodoxe Române, la propunerea 
Arhiepiscopului Bartolomeu al Clujului, cum aminteam, apro- 
bă reînfiinţarea mânăstirii la 22 martie 19946. 

În încheiere, aşa cum anuntam, am să lecturez o poezie a 
Maicii Teodosia, intitulată Închinarea Elisabetei şi inspirată din 
Evanghelia care se citeşte la slujba Paraclisului Maicii Domnului. 


Închinarea Elisabetei 


„A-ngenuncheat bătrâna pe prag şi-mbrățişează 
Picioarele Mariei. Pe faţa ei senină, 

Pe care bătrâneţea o înfrumuseţează, 

Luceşte bucuria cu raze de lumină. 

În haina ei închisă aşa e de frumoasă! 

E nins ca floarea părul sub margini de maramă, 
Şi-ngenunchiată pare o Sfântă Cuvioasă, 
Însuflețită încă de taina de-a fi mamă. 

Şi cum ridică ochii sfioasă spre Maria, 

Cu zâmbetul pe buze se pierde în uimire, 

Ea nu-şi mai poate ascunde în suflet bucuria 
Că fost-a învrednicită de astfel de cinstire. 


6 Augustin Pădurean, Mânăstirile din Arhiepiscopia Vadului, Feleacului şi 
Clujului, Editura Ecclesia, Mânăstirea Nicula, 2007, p. 118. 

Fecioara stă smerită şi ochii şi-i ascunde, 

În umbra de mătase a genelor ei dese. 

I-au înflorit obrajii de focul ce-o pătrunde, 
Când simte-n sân mulţime de taine ne-nţelese. 
Ea poartă haină simplă şi fără strălucire, 

Şi-o învăluieşte-n cute bogate marama deasă, 
Dar buzele cu zâmbet de caldă fericire, 

Sunt cea mai minunată podoabă de mireasă. 
Privind icoana asta, vezi Cerul cum pogoară, 
Ca-n dragoste şi milă să cerceteze firea. 
Închipuieşte cerul întreg Sfânta Fecioară 

Şi-n duh Elisabeta e însăşi omenirea. 

Precum stăpâna blândă veni să cerceteze 

Cu dragoste, pe Maica lui loan Botezătorul, 
Să-I cerem Maicii Sfinte să nu mai înceteze 

Să vie să aline mereu în inimi dorul 

Precum Elisabeta primind-o în uimire 
Umplutu-s-a de Duhul cel Sfânt şi cu cuvinte 
Adânci a proslăvit-o, tot astfel cu iubire 

Şi noi să-l dăm cântare de slavă Maicii Sfinte!”7 


7 Zorica Laţcu Teodosia, „Închinarea Elisabetei”, în volumul Poezii. 
Cuvânt înainte de arhimandrit Teofil Părăian. Ediţia a I-a. Editura 
Sophia, Bucureşti, 2008, p. 151. 


ÎMBRĂŢIŞAREA MAICII DOMNULUI: 


in cuvântul Sfântei Evanghelii care s-a citit?, descoperim 

unul din temeiurile puternice pentru care o cinstim pe Mai- 

ca Domnului. De altfel, acest temei îl regăsim în rugăciunea 
pe care noi o rostim foarte des, şi anume: „Născătoare de Dum- 
nezeu, Fecioară, bucură-te! Ceea ce ești plină de har, Marie, 
Domnul este cu tine. Binecuvântată eşti tu între femei şi bine- 
cuvântat este rodul pântecelui tău, că ai născut pe Hristos, Mân- 
tuitorul sufletelor noastre”3, cuvinte pe care le-aţi auzit rosti- 
te de Sfânta şi Dreapta Elisabeta. Pe primele le auziţi totdeauna 
la Buna Vestire, rostite de însuşi Arhanghelul Gavriil4. Iată, 
aşadar, temeiuri scripturistice pentru care noi o cinstim pe Mai- 
ca Domnului și pentru care avem evlavie la ea. Iar dacă Arhan- 
ghelul Gavriil și Sfânta Elisabeta s-au rugat cu aceste cuvinte, 
noi, oamenii neputincioşi și limitați, cum să nu ne rugăm şi să 
o cinstim pe cea pe care o fericesc toate neamurile, mărturie 
dându-ne ea însăși, cum am auzit în Evanghelie. 


I Cuvânt rostit la hramul Mânăstirii „Adormirea Maicii Domnului” 
Nicula, la slujba privegherii, în data de 14 august 3020. Versiunea scri- 
să a fost revizuită pentru publicare. 

2 Luca 1, 39-56. 

3 Ceaslov, Publicat cu aprobarea Sfântului Sinod şi cu binecuvântarea 
Preafericitului Părinte Daniel, Patriarhul Bisericii Ortodoxe Române, 
Editura Institutului Biblic şi de Misiune Ortodoxă, Bucureşti, 2014, p. 161. 
4 Luca 1, 28. 

5 Luca 1, 48. 

Trebuie să ştiţi, dragii mei, că Maica Domnului cunoaşte toa- 
te tainele oamenilor. Descoperim că, încă din clipa în care 
Fecioara Maria a primit să devină Maica Fiului lui Dumnezeu, 
ea a acceptat acest rol și pentru faptul că Arhanghelul Gavriil a 
încredinţat-o că Sfânta Elisabeta îl poartă în pântece pe Sfântul 
Ioan BotezătorulS, deşi Sfânta Elisabeta — ne spune Sfânta 
Scriptură — s-a tăinuit pe sine?. Însă nu s-a putut tăinui în faţa 
Maicii Domnului! Maica Domnului i-a cunoscut taina, şi anume 
că ea l-a zămislit pe Ioan Botezătorul. Cine i-a dezvăluit taina? 
Îngerul, îngerul ei, Arhanghelul Gavriil. Cine descoperă taine- 
le oamenilor Maicii Domnului? Îngerii noştri păzitori! Fiindcă 
Maica Domnului — ne învaţă Sfinţii Părinţi — este Doamna în- 
gerilor, între care sunt şi îngerii noştri păzitori. Aşadar, iubiți 
credincioşi, Maica Domnului ne cunoaște toate tainele, neștiu- 
te, poate, de nimeni, dar pe care le ştie îngerul păzitor. Şi, dacă 
le ştie îngerul păzitor, le cunoaşte şi Maica Domnului. Vă închi- 
puiţi că nu toate tainele noastre sunt pozitive, foarte multe din- 
tre ele pot fi chiar păcate grele. Or, Maica Domnului le cunoaş- 
te, de aceea, la 1699, a plâns o lună de zile pentru acest neam 
oropsit, dar care şi el, la rându-i, îşi avea păcatele sale. A plâns. 
Şi pentru necazul ardelenilor, dar și pentru nelegiuirile lor. 

Un al doilea amănunt pe care îl aflăm din Evanghelia care s-a 
citit mai înainte este că Maica Domnului poate determina întâl- 
nirea noastră cu Dumnezeu, şi nu doara noastră, ci şi a copiilor 
noştri. Atunci când ea s-a dus să oviziteze pe Elisabeta, ne spu- 
ne Sfânta Scriptură că „i s-a închinat”8; în realitate, a îmbrăţi- 


SLucar, 36. 
7 Luca 1, 24. 
8 Luca I, 40. 

şat-o, aceasta este închinarea Mariei, o îmbrăţişare! Salutul, 
închinarea ei, era o îmbrăţişare, iar în această îmbrăţişare, 
Sfântul loan Botezătorul, din pântecele Sfintei Elisabeta, L-a 
simţit pe Domnul lisus Hristos, Care era în pântecele Maicii 
Sale! Citim, în Sfânta Scriptură, că „săltat-a pruncul în pânte- 
cele ei”9. N-a săltat la întâmplare! Din această întâlnire a mai- 
cii sale cu Fecioara Maria, loan Botezătorul a descoperit că o avea 
în faţă pe Maica Domnului, iar în pântecele ei era Domnul lisus 
Hristos. De aceea a tresăltat. Aşadar, noi trebuie să învăţăm, 
dragii mei, că, atunci când venim şi ne-nchinăm Maicii 
Domnului, în realitate o îmbrăţişăm şi ne întâlnim cu Fiul ei! 
Putem avea încredințarea că şi fiii noştri o pot întâlni, chiar dacă 
ei, poate, nu cercetează biserica, sau nu se roagă, sau nu o cunosc 
pe Maica Domnului. Dacă noi o îmbrăţişăm pe Maica Domnului, 
fiul nostru cel dintâi fiind sufletul nostru, atunci sufletul nostru 
este cel dintâi care se încredinţează de Domnul Iisus Hristos, de 
dumnezeirea Lui, dar şi fiii noștri, toti, fie ei trupeşti, fie duhov- 
niceşti. De aceea, vă îndemn, poate nu atât pentru dumneavoas- 
tră, întrucât sunteţi deja prezenţi aici, cât pentru copilaşii dum- 
neavoastră, să o îmbrăţișaţi pe Maica Domnului — o numim noi 
— cea dela Nicula, şi vor descoperi inclusiv ei cine este Dumnezeu, 
Mântuitorul nostru lisus Hristos. 

Ultimul gând duhovnicesc pe care doresc să vi-l împărtăşesc 
izvorăşte tot din Evanghelia de astăzi, în care ni se spune că 
Maica Domnului a rămas cu Elisabeta „ca la trei luni”:*, până 
ea a născut. Ce înseamnă această perioadă, dragii mei? Înseamnă 
o eternitate. Spunea, în seara aceasta, Înaltpreasfinţitul 


9 Luca 1, 41. 
'9 Luca 1, 56. 

Arhiepiscop şi Mitropolit Andrei că la Dumnezeu o mie de ani 
„sunt ca ziua de ieri care a trecut”. Câte gânduri nu şi-au îm- 
părtăşit aceste două mame, cunoscând destinul copiilor lor?! În 
trei luni, câte fraze nu s-au rostit?! Câte îmbrăţişări, câtă grijă 
sau câtă iubire s-a putut împărtăşi în aceste trei luni...! Ştiţi 
dumneavoastră foarte bine că, atunci când o mamă este însăr- 
cinată, trebuie să aibă o anumită atmosferă în casa ei, în jurul 
ei, astfel încât pruncul care va fi adus pe lume să fie sănătos, 
întreg la minte şi cu bună pricepere. Or, aceste două mame pe 
cine au adus pe lume? Pe Domnul lisus Hristos şi pe loan 
Botezătorul! Vă închipuiţi câtă dragoste şi grijă a fost între ele, 
în cele trei luni cât au fost împreună. Or, noi trebuie să ne însu- 
şim acest gând că Maica Domnului trebuie să facă parte din via- 
ţa noastră! M-am bucurat şi mă bucur atât de mult când văd, în 
casele oamenilor, icoana Maicii Domnului, cu plus de măsură 
atunci când o văd pe cea de la Nicula. Şi am văzut-o aproape în 
toate zonele ţării noastre, chiar şi în străinătate; multe copii ale 
Icoanei făcătoare de minuni de la Nicula sunt în bisericile noas- 
tre de peste hotare, pentru că românii care au plecat şi s-au în- 
străinat nu şi-au uitat însă credinţa, iar Biserica s-a dus după 
ei. Să ţineţi minte acest lucru pe care vi-l spun acum! Biserica 
nu a stat cu mâinile în sân! Dacă românii noştri au plecat, cu 
milioanele, și Biserica s-a dus după ei, astfel încât avem mitro- 
poliţi, episcopi, preoţi nenumărați care slujesc Biserica lui 
Dumnezeu şi pe români, ca să îi ţină uniţi şi să se simtă acasă 
măcar în biserică. 

Aşadar, aceste trei gânduri duhovniceşti am vrut să vi le pun 
la suflet. Mai întâi, să ştiţi că Maica Domnului ne cunoaște toa- 


H Psalmul 89, 4. 

te tainele inimii noastre. Să ştiţi, apoi, că, atunci când ne închi- 
năm, o îmbrăţişăm pe Maica Domnului. O îmbrăţişăm pentru 
sufletul nostru, dar şi pentru copilaşii noștri, care s-au înstră- 
inat de Dumnezeu şi de Biserica Lui. Vor simţi ei, dacă noi ne 
vom ruga! Orice copil simte când mama lui se roagă pentru el. 
În sfârşit, niciodată să nu o părăsim pe Maica Domnului! 
Dimpotrivă, să venim la mânăstirea ei, să o cercetăm adesea în 
bisericile noastre parohiale, să o avem în casa noastră prin icoa- 
nă și, mai ales, să o avem în inima noastră! 
Aşa să fie! Amin! 


OCHII MAICII DOMNULUI... 
ÎN CARE TE (RE)VEZI!! 


Preacuvioşi şi Preacucernici Părinţi, iubiţi credincioși și dra- 
gii mei, 


T n această seară, fiind astăzi Odovania Praznicului Adormirii 
Maicii Domnului, m-am gândit să facem o rememorare a 
sărbătorii în sine, a Postului Sfintei Mării şi, mai ales, a hra- 

mului Mânăstirii Nicula. 

A fost minunat! Tot postul am reușit să fim împreună la sluj- 
ba Paraclisului, în Catedrala noastră, la celelalte slujbe, am as- 
cultat catehezele rânduite despre familia creştină, descoperind 
lucruri noi, dar şi bucurându-ne sufletul cu amintiri frumoase 
sau rememorând aspecte peste care s-a așternut uitarea. În ceea 
ce priveşte hramul Mânăstirii Nicula, aşa cum aţi aflat din am- 
von şi pe calea undelor, acesta s-a întins, în fapt, pe întreaga 
perioadă a postului. Rând pe rând, credincioşii au putut parti- 
cipa la slujbele arhiereşti oficiate în mai multe zile, au ascultat 
Acatistul Adormirii Maicii Domnului, au luat parte la Taina 
Sfântului Maslu, au auzit cuvinte de învățătură... Aşadar, cei 


1 Cuvânt rostit în cadrul programului catehetic al Catedralei 
Mitropolitane din Cluj-Napoca, la Odovania Praznicului Adormirii 
Maicii Domnului, în data de 23 august 2020. Versiunea scrisă a fost 
revizuită pentru publicare. 

care şi-au dorit cu tot dinadinsul să ajungă la Mânăstirea Nicula 
şi la Icoana Maicii Domnului au reușit la vremea rânduită. 

Este adevărat că unii dintre credincioşii noştri ne-au mărtu- 
risit că au văzut-o pe Maica Domnului tristă în acest an. Dar, 
văzând-o pe ea, în realitate s-au văzut trişti pe ei înşişi, fiindcă 
aşa este lumea de astăzi, noi toţi trăim o oarecare tristețe. De 
aceea, dacă am văzut-o pe Maica Domnului tristă, de fapt, 
ne-am văzut pe noi astfel, iar aici este o taină, pe care o putem 
desluşi prin ceea ce am trăit sau simţit la Nicula: dacă o cunoaş- 
tem pe Maica Domnului, învăţăm să ne cunoaştem pe noi; dacă 
o privim pe ea, ne privim pe noi sau privim în noi înşine; dacă-i 
privim ochii, ochii din Icoana de la Nicula, care sunt atât de 
speciali, reuşim să privim înlăuntrul nostru. Ce legătură extra- 
ordinară! Dar şi firească! Am putea-o noi minţi pe Mama? Ziceţi 
dumneavoastră! Poate, când eram copii, credeam că putem... 
Dar pe o mamă greu o poţi minţi! Ea te simte, te știe, te cunoaş- 
te! Oricât ai vrea să învălui minciuna şi să o ambalezi frumos, 
ea simte! Ştie, chiar dacă uneori mama devine complice la min- 
ciuna ta, dar doar pentru a te lăsa să vezi că, aşa cum se spune, 
minciuna are picioare scurte. 

Pe lângă ochii Maicii Domnului, credincioşii care merg la 
Mânăstirea Nicula se mai întâlnesc cel puţin cu doi oameni cu 
care vorbesc direct. Cei mai mulţi se spovedesc, întâlnindu-se, 
astfel, cu un duhovnic. Dacă merg mii de oameni, vă puteţi în- 
chipui câte taine se revarsă în fața duhovnicului, și nu doar pă- 
cate, să ştiţi! Sunt taine mari, adânci, pe care oamenii şi le pun 
la picioarele Maicii Domnului prin duhovnic, atunci când merg 
la Mânăstirea Nicula. Ele rămân în taina spovedaniei. Dar mai 
există un om pe care îl poţi întâlni, nemijlocit, la Mânăstirea 

Nicula: cel care scrie pomelnice, care şi el află foarte multe tai- 
ne, vrând-nevrând. Nu întotdeauna este preot; în general, mâ- 
năstirea se foloseşte de multe ajutoare, sigur, toţi sunt oameni 
de încredere. Nu doar pentru că este vorba de bani — dar şi de 
aceea, banul fiind o ispită —, însă oamenii care plătesc o slujbă 
îşi spun, adesea, necazul şi trebuie să aibă în faţa lor un om de 
încredere. Prin urmare, mânăstirea pune oameni de încredere 
la pomelnice. Şi acolo se află de toate: şi meschinării, bineînţe- 
les, dar mai ales lucruri extraordinar de frumoase şi, în același 
timp, sensibile. Ei bine, un asemenea „pomelnic” sună cam așa: 
otânără a intrat anul acesta la Medicină; dăduse şi anul trecut, 
dar nu a reuşit. Înainte de examen, a fost sfătuită de mama ei să 
meargă la Maica Domnului de la Nicula. Fiica i-a spus: „Nu 
cred!” După ce n-a intrat la facultate, s-a dus la Maica Domnului 
de la Nicula... Iar anul acesta, intrând la Medicină, a venit să-i 
mulțumească. S-a gândit ea şi s-a sfătuit cu mama ei să meargă 
în coate şi în genunchi, în jurul bisericii de lemn, de zece ori. 
După ce a reuşit de şapte ori să înconjoare bisericuţa în coate 
şi-n genunchi, unde este pietriş destul de ascuţit, nu a mai re- 
zistat. S-a dus lângă omul care scria pomelnicele, iar acela i-a 
sărit în ajutor, a întrebat-o dacă se simte bine, văzuse că îi era 
rău fizic, efectiv, şi, intrând în dialog, după ce-a scris pomelni- 
cul cuvenit, i-a spus această poveste. Încă un amănunt: era și 
mama ei acolo, care a încredințat-o că este valabil ca, în locul 
ei, ea însăşi să mai facă trei ture în jurul bisericii de lemn. Aşadar, 
iată câte lucruri frumoase, extraordinare, se întâmplă în pele- 
rinajul la mânăstirea noastră dragă, Mânăstirea Nicula. Cu si- 
guranță, dumneavoastră aţi avut, la rându-vă, propriile expe- 
rienţe, propriile trăiri. 

Despre Maica Domnului aş vrea să vă spun trei lucruri, în 
această seară, inspirate din teologia contemporană. Astfel, ne 
spun teologii că, dacă taina Întrupării Domnului nostru Iisus 
Hristos este de nepătruns — Fiul lui Dumnezeu, Cuvântul, a de- 
venit trup, a luat trup omenesc din Fecioara Maria, S-a făcut om 
asemenea nouă, iar această lucrare dumnezeiască este o taină 
de nepătruns —, atunci și Maica Domnului este o taină, pentru 
că ea a fost implicată efectiv, și rămâne o taină. Doar cei care 
trăim în Biserică şi o cunoaștem pe Maica Domnului, ne rugăm 
ei şi o iubim, reuşim să deslușim din taina ei. În parte! Sau doar 
o mică parte... Nimeni din cei care trăiesc în afara Bisericii nu o 
poate cunoaşte pe Maica Domnului, nu are cum, este cu nepu- 
tinţă! Doar în Biserică o putem cunoaşte cu adevărat şi, cum 
spuneam, și atunci doar în parte. Aşadar, unul dintre teologii 
noştri contemporani spune: „Prin urmare, taina Întrupării 
Fiului lui Dumnezeu Cuvântul este, în acelaşi timp, şi taina în- 
dumnezeirii omului şi a îmbrăcării acestuia în Trupul adevărat 
al lui Hristos. Noi, ortodocşii, credem că Biserica este Trupul 
binecuvântat al lui Hristos. Prin urmare, Biserica este mai întâi 
trupul pe care Hristos l-a luat de la Preasfânta Născătoare de 
Dumnezeu şi l-a îndumnezeit”2. Aceasta este Biserica, una din 
definițiile Bisericii. Şi o taină foarte adâncă. Biserica este Trupul 
lui Hristos, dar trup — carne şi oase şi sânge — din ființa Maicii 
Domnului. Noi ştim că toţi suntem mădulare în parte, ne spune 
Sfântul Apostol Pavel3, ale Trupului mistic al Domnului Hristos 


2 Arhim. Hieroteos Vlachos, Predici la marile sărbători. Traducere de 
Daniela Filioreanu. Editura Cartea Ortodoxă — Editura Egumeniţa, 
Galaţi, 2014, p. 317. 
31 Corinteni 12, 27. 

şi noi formăm Biserica. Ceea ce înseamnă, dragii mei, că noi 
suntem rudenie cu Maica Domnului, fiind creștini, botezați în 
numele Sfintei Treimi. Mai mult, atunci când Maica Domnului 
I-a împrumutat Domnului lisus Hristos trup din trupul ei, sân- 
ge din sângele ei, I-a dăruit trup din trupul nostru și sânge din 
sângele nostru! Vă puteţi închipui?! Ce taină mare! Noi am fost 
prezenţi, încă înainte de a ne aduce Dumnezeu de la neființă la 
ființă, în această taină mare a Întrupării Domnului Hristos. Este 
o imagine adevărată, copleşitoare! Noi, cei de astăzi, eram aco- 
lo atunci când Domnul Hristos a luat Trup din trupul Maicii 
Domnului! Eram, şi noi, trup şi sânge. De aceea, în Hristos s-a 
recapitulat întreaga umanitate. În felul acesta putem gândi că 
Hristos a răscumpărat omenirea din robia iadului, a diavolului, 
a păcatului şi a morţii. 

Apoi, un altamănunt, o altă taină mare: Biserica „este Pâinea 
de mulțumire care se află pe Sfânta Masă şi cu care ne împărtă- 
şim”4, Trupul Domnului Hristos și Sângele Lui din care noi ne 
împărtăşim din același Potir. Biserica înseamnă Potirul din care 
noi ne împărtăşim, dar, în acelaşi timp, noi suntem Biserica. 
Este adevărat că, în Potir, vărsăm miridele, care înseamnă pre- 
zenta tuturor credincioşilor care ne poruncesc să ne rugăm pen- 
tru dânşii. Dar, mai mult — sigur că ar fi o erezie să spunem că 
ne împărtăşim cu noi înşine! —, noi suntem prezenţi în Potir! 
Este o altă imagine, de asemenea copleşitoare, posibilă prin 
Maica Domnului, bineînţeles. Mitropolitul Bartolomeu spune, 
în Cartea deschisă a Împărăției — pe care vă îndemn, din nou, aşa 
cum am făcut-o şi altădată, să o citiţi —, că prescura adusă la 


+ Arhim. Hieroteos Vlachos, op. cit., p. 317. 


104 ARHIM. DUMITRU COBZARU 


altar nu înseamnă altceva decât ce a oferit pământul atunci când, 
la plinirea vremii, a venit Dumnezeu în lume şi S-a întrupat, 
adică pe Maica Domnului5. Umanitatea a oferit-o pe Maica 
Domnului, când dăruiţi o prescură la altar, în realitate, o dăru- 
iţi pe Maica Domnului, pentru că din ea se croieşte agneţul, care 
devine Trupul Domnului Hristos, unde suntem și noi prezenţi. 

În sfârşit, a treia realitate: Biserica „reprezintă sfinţii, care 
sunt mădulare adevărate ale Trupului lui Hristos”$. Ştiţi că 
aceasta este destinaţia, menirea noastră: să devenim sfinţi, chiar 
dumnezei prin har. Biserica înseamnă sfinţi, comunitatea sfin- 
ţilor şi comuniunea sfinților. Mă auziti, adesea, spunând, la 
Sfânta Liturghie, după „Să luăm aminte!”, „Sfintele, vouă, sfin- 
ților”, în traducerea Mitropolitului Bartolomeu. Adică Sfintele 
Taine, care vi se dăruiesc vouă, sfinţilor, dumneavoastră tuturor. 
Atunci facem parte adevărată şi integrantă din Biserică, când 
suntem sfinţi. Şi doar atunci putem primi Trupul şi Sângele 
Domnului Hristos, să facem parte din El, spuneam eu, din Potir, 
şi din țesătura pe care Maica Domnului a lucrat-o în sine, înțe- 
legând prin aceasta Întruparea Domnului şi Dumnezeului şi 
Mântuitorului nostru lisus Hristos. 


xxx 


5 Valeriu Anania, Cartea deschisă a Împărăției. O însoţire liturgică pentru 
preoți şi mireni. De la Betleemul Naşterii la Ierusalimul Învierii. Scrisori pas- 
torale. Studii introductive de Jan Nicolae şi Vasile Gordon. Cronologie 
de Ştefan Iloaie. Polirom, Iaşi, 2011, p. 69. 

6 Arhim. Hieroteos Vlachos, op. cit., p. 317. De asemenea: Nicolae 
Cabasila, Tâlcuirea Dumnezeieştii Liturghii. Traducere de pr. prof. dr. Ene 
Branişte. Editura Institutului Biblic şi de Misiune al Bisericii Ortodoxe 
Române, București, 1997; Alexander Schmemann, Euharistia. Taina 
Împărăției. Traducere din limba rusă de Pr. Boris Răduleanu. Editura 
Sophia, București, 2012, pp. 30-32, şi Valeriu Anania, op. cit., p. 211. 

În continuare, am să vă citesc câteva rânduri dintr-o carte a 
Părintelui Cornel Todeasă, din America, în care, nostalgic, şi-a 
notat amintirile păstrate din perioada trăită în tară. Una dintre 
amintiri se leagă de Părintele Arsenie Papacioc. Pagina dedicată 
lui descrie cum o vedea el pe Maica Domnului. Părintele Arsenie 
Papacioc a fost, după cum ştiţi, duhovnicul Mânăstirii „Sfânta 
Maria” de la Techirghiol, judeţul Constanţa. 


„Părintele Arsenie Papacioc adesea îndemna să avem «mare 
evlavie la Maica Domnului», precum avea și el însuși. «Vă 
daţi seama cine este Maica Domnului? — întreba el. Stăpâna 
cerului şi a pământului! Cât poate Dumnezeu cu puterea, 
poate şi Maica Domnului cu rugăciunea! Este la dispoziția 
fiecărui creştin. Nu există o rugăciune cât de mică, trăită, să 
nu te audă Maica Domnului, să nu coboare.» 

De asemenea, el a spus povestea unei fete «cu viaţă foarte 
bună» care a rugat-o pe Maica Domnului: « Maica Domnului, 
arată-te a-mi fi mamă!» Maica Domnului i-a răspuns: 
«Arată-te a-mi fi fiică!» «Adică — explică sfântul părinte — să 
faci nişte fapte de fiică către Maica Domnului, Stăpâna stă- 
pânelor, Stăpâna cerurilor, Maica lui Dumnezeu, cu puteri 
nemăsurate peste heruvimi şi serafimi». Continua Părintele 
Arsenie: «...Maica Domnului este mereu lângă noi, este me- 
reu lângă necazurile noastre. Smerenia aceasta te depăşeşte 
şi te face să vergi mereu lacrimi. Adică să insişti la Maica 
Domnului, să te rogi la Maica Domnului. Dar, dacă nu înţe- 
legi multe lucruri, roagă-te, că vei înţelege tu. Important este 
că ne este de ajutor. Te scapă din starea în care eşti.» Conclude 
sfântul părinte: «... arată-te de a-i fi fiică... Dumnezeu lo- 

cuieşte în slăvile cerului, dar Îi face plăcere să stea într-o 
inimă de creştin. Dar Maica Domnului, care a fost o ființă 
creată? Aveţi încredere în Maica Domnului până la urmă. 
(Părintele Arsenie Papacioc, Ne vorbeşte Părintele Arsenie, 
ediţia a II-a, vol. III, Editura Mănăstirea Sihăstria, 2010, pp. 
134-135)”7 


7 Pr. dr. Cornel Todeasă, Preacurata Maria, scară Domnului lisus, Casa 
Cărţii de Ştiinţă, Cluj-Napoca, 2017, p. 280. 


SĂ NI-L FACEM PE DUMNEZEU DATORI! 


Preacuvioşi şi Preacucernici Părinţi, iubiţi credincioși și dra- 
gii mei, 


a Sfânta Liturghie, Părintele profesor loan Chirilă ne-a 

tâlcuit cuvântul Evangheliei, pornind de la o expresie a Mi- 

tropolitului Bartolomeu, care ne îndemna să-L îndatorăm 
pe Dumnezeu. Să ni-L facem pe Dumnezeu dator. Să-I dăm lui 
Dumnezeu cu împrumut. Cu siguranţă că a-l iubi pe vrăjmaşul 
tău este o faptă care ÎI îndatorează pe Dumnezeu. Aşa cum, de 
altfel, spun Sfinţii Părinţi, răbdarea nedreptăţii este cea mai 
mare nevoinţă. O răbdare care întrece orice nevoinţă. Dar şi 
să-l iubeşti pe cel care te nedreptăţeşte, fără îndoială, ÎI face pe 
Dumnezeu dator. 

Tot Părintele profesor ne spunea că omenirea L-a făcut pe 
Dumnezeu dator prin Fecioara Maria, fiindcă umanitatea I-a 
împrumutat-o lui Dumnezeu, ca din ea să Se nască Fiul Lui, 
Mântuitorul nostru lisus Hristos. În alţi termeni, unii Părinţi 
vorbesc despre faptul că Maica Domnului a devenit pământul 
neprihănit din care Dumnezeu l-a zidit pe cel dintâi om, pe 
Adam. Atunci pământul era nepângărit, iar Maica Domnului 


1 Cuvânt rostit în cadrul programului catehetic al Catedralei 
Mitropolitane din Cluj-Napoca, în data de 4 octombrie 2020. Versiunea 
scrisă a fost revizuită pentru publicare. 

s-a făcut pământ neprihănit, din care s-a ţesut Trupul Domnului 
Hristos, Noul Adam. Este o imagine extraordinară, dar în ace- 
eaşi măsură trebuie să ne conducă la o reflecţie profundă asupra 
noastră înșine. 

Părintele profesor afirma, totodată, că noi ni-L putem face 
dator pe Dumnezeu dacă-l dăruim inima noastră. Însă inima 
noastră trebuie să fie asemeni Fecioarei Maria, asemeni pămân- 
tului neprihănit, nu-l putem oferi oricare inimă. Dumnezeu ne 
cere inima noastră, o doreşte cu nesat. Şi inima noastră ÎI do- 
reşte pe Dumnezeu. Fie că suntem conştienţi sau nu, şi inima 
noastră își dorește să fie pământ neprihănit, să fie o inimă fe- 
ciorelnică. Iar inima nu înseamnă doar un organ, ci înseamnă 
tot ce însumează fiinţa omenească: și mintea, şi simţirea, și 
lucrarea, puterile pe care le avem noi, oamenii, cu care Dumnezeu 
ne-a înzestrat, doar pe noi. Aceasta înseamnă inima. De aceea, 
când vorbesc, de pildă, despre Rugăciunea lui lisus, Părinţii 
vorbesc despre un tot unitar al puterilor spirituale pe care le are 
omul, iar în acest tot unitar este angajată întreaga ființă în 
Rugăciunea lui lisus, cum spuneam, şi simţirea, şi mintea, și 
lucrarea. Această lucrare duhovnicească se face în sens diferit. 
Pornim de la rostirea cuvintelor rugăciunii, de la lucrarea efec- 
tivă a rugăciunii, le pricepem cu mintea şi ele trebuie să coboa- 
re în inimă. Când inima se roagă, atunci cu adevărat ne rugăm. 
Dar ce înseamnă să se roage inima? Înseamnă să se roage Maica 
Domnului. Cu suspinuri negrăite... Pe această inimă o vrea 
Dumnezeu de la noi. 

În această seară, m-am gândit să vă dau câteva exemple, 
e-adevărat, din lumea monahală, dar de care nici dumneavoastră 
nu trebuie să fiţi străini. Să vedeţi cum Dumnezeu nu rămâne 

dator! Într-adevăr, Dumnezeu este Cel Care răspunde și 
răspunde pe măsură, atunci când omul se vrea al Lui, când omul 
se angajează ca întreaga sa fiinţă să-l aparţină lui Dumnezeu. 

Mai întâi, din experienţa stăreţiei mele de la Nicula. 
Odinioară, un tânăr ofițer, din Dej, venea la Mânăstirea Nicula 
foarte des şi, pe măsură ce trecea vremea, îşi exprima dorinţa 
de a rămâne, iar în cele din urmă, a şi rămas în obştea mânăs- 
tirii. Tatăl său, care era, de asemenea, ofițer în Armata Română, 
nici nu putea concepe că s-ar putea întâmpla aşa ceva. Avea o 
vorbă tatăl lui, pe care şi eu l-am cunoscut: „Popa şi poliţaiul 
n-au ce căuta la mine în casă!” Ironia face că, după ce fratele 
(fost ofițer) a îmbrăcat haina monahală, l-am vizitat pe tatăl său 
la casa lui, iar șofer îmi era un poliţai! Dar ironia lui Dumnezeu 
este că, astăzi, el își doarme somnul de veci în mânăstirea de la 
Floreşti! Ca să vedeţi cum i-a răspuns Dumnezeu acestui tânăr, 
atunci când s-a angajat să-şi dăruiască întreaga fiinţă lui 
Dumnezeu: Dumnezeu l-a câștigat și pe tatăl lui! Am spus: s-a 
angajat să-şi dăruiască întreaga ființă, pentru că a te angaja în 
viaţa monahală înseamnă să-ţi reînnoieşti în fiecare zi voturile, 
să-ţi reînnoieşti iubirea în fiecare clipă, să fii într-o continuă 
devenire. Nu există un moment în care te-ai călugărit, este o via- 
tă. Un angajament care este o continuă devenire. 

Un alt exemplu, tot din mânăstirea noastră: fratele Vasile era 
de undeva din Maramureş, din zona Ulmeniului, un bărbat fal- 
nic, de doi metri, foarte puternic, muncea ca un rob. Însă a ve- 
nitla mânăstire fără să le spună părinţilor, a fugit la mânăstire. 
Ştia că părinţii nu sunt de acord. Însă şi eu am avut răbdarea 
cuvenită, fiindcă, într-o zi, trebuia să afle părinţii unde este, 
chiar dacă era major şi putea să facă cu viaţa lui orice voia. Mi-l 

aduc aminte şi cu umor. Mergem cu ei la pădure, la tăiat de lem- 
ne — nu făceam eu prea multe, dar voiam să fiu împreună cu 
obştea, care era foarte numeroasă, până la patruzeci de vieţuitori 
—, şi, oricât de mare era copacul, el stătea la un capăt şi aproape 
toată obştea la celălalt capăt, atât era de puternic. Dar mi-l aduc 
aminte şi cu duioşie. Odată, după slujba privegherii, m-a văzut 
întristat peste măsură şi, când am ieşit din biserică, l-am ob- 
servat pe Vasile venind spre mine. Şi-a petrecut mâna peste 
umărul meu şi mi-a spus: „Părinte, spune-mi mie cine te-a ne- 
căjit...!” Am surâs, bineînţeles, și mi-a trecut supărarea, cel 
puţin pe moment. 

Acest frate Vasile, într-o zi de duminică, după Liturghie, îmi 
spune: „Părinte, au venit părinţii. Ştiam că, dacă au să vină, 
n-am să rezist şi-am să mă-ntore înapoi acasă.” Ceea ce s-a și 
întâmplat. Au găsit ei formule, s-au pus pe ei înainte, sănătatea 
lor, vârsta şi alte motive, și l-au determinat pe fratele nostru 
Vasile să iasă din mânăstire. La o vreme, am auzit că s-a căsă- 
torit şi că avea un copilaş. S-a făcut poliţai. Dar tot la o vreme, 
la scurtă vreme, am aflat cu întristare că a murit într-un accident 
groaznic. Aşadar, n-au avut parte de el nici părinţii lui, care, 
probabil, trăiesc şi astăzi, nici soţia și copilul său. Ca să vedeţi 
felul în care trebuie gândite şi simţite lucrurile. Şi... nu te pui cu 
Dumnezeu! Fiindcă Dumnezeu este și gelos... 

Aş putea continua cu asemenea exemple, însă cu siguranță 
că fiecare, în taina inimii lui, ştie că, de multe ori, Dumnezeu a 
răspuns şi ne-a răspuns cum nu o poate face nimeni. 

În continuare, vă voi citi un fragment dintr-o carte frumoasă, 
pe care v-o recomand cu toată căldura, Nesfinţii sfinţi?, scrisă 
de Arhimandritul Tihon, din care aflăm, printre altele, ce în- 
seamnă ce am dorit eu să vă pun la minte şi la suflet în această 


seară. 


Cum am plecat noi la mânăstire 


„De fapt, pe la începutul anilor "80, nu am plecat la mânăs- 
tire, ci am fugit pe ascuns. Am fost socotiți uneori, cred, 
puţin cam nebuni. Iar alteori, puţin mai mult. Au venit după 
noi părinţi îndureraţi, logodnice nemângâiate, profesori 
înfuriaţi de la facultăţile la care studiam atunci. După un 
monah (care fugise după ce ieşise deja la pensie şi îl crescu- 
se până la majorat pe ultimul dintre copii) au venit fiii şi 
fiicele sale şi au răcnit prin toată mânăstirea, zicând că în- 
dată îl vor lua acasă pe tăticul lor. Noi l-am ascuns după 
nişte coşuri mari, într-un şopron vechi, în care se ţineau pe 
vremuri trăsurile. Fiii lui ne-au încredinţat că tăticul lor, 
care fusese un miner fruntaş, dăduse în mintea copiilor. Însă 
el, vreme de treizeci de ani, pur şi simplu visase şi ziua, și 
noaptea la clipa în care va putea începe să se nevoiască în 
mânăstire. 

L-am înţeles prea bine, pentru că şi noi fugiserăm din lumea 
care devenise lipsită de sens, spre a-L căuta pe Dumnezeu, 
Care ni Se descoperise dintr-odată; fugisem la fel, aproape 
ca nişte ştrengari care fug ca să fie marinari pe vapor şi nã- 


* Arhimandritul Tihon (Şevkunov), Nesfinţii sfinţi şi alte povestiri. 
Traducerea Florentina Cristea. Editura Egumeniţa, Galaţi, 2013. 

zuiesc să navigheze departe. Chemarea lui Dumnezeu totuşi 
a fost mult mai puternică şi nu am putut-o birui. Mai exact, 
simţeam sigur că, de nu vom răspunde la această chemare, 
de nu vom lăsa totul și nu vom porni după El, ne vom pierde 
fără a ne mai putea întoarce. Şi, chiar de vom dobândi tot 
restul lumii cu toate bucuriile şi mângâierile ei, nu ne va fi 
de niciun folos, nici drag nu ne va fi. 

Bineînţeles că ne era tare milă, în primul rând, de părinţii 
care nu înțelegeau nimic şi se prăpădeau în fața hotărârii 
noastre. Apoi de prieteni şi prietene, de profesorii noştri 
iubiți de la facultate, care, sacrificându-şi timpul şi efortu- 
rile, au venit la Peciora ca să ne «salveze». Eram gata să ne 
dăm viaţa pentru ei. Dar nu mânăstirea. 

Toate acestea li se păreau apropiaților noştri ceva absurd şi 
cu totul inexplicabil. Ţin minte, eram deja de câteva luni la 
mânăstire, când a venit aici Alexandru Şveţov. Era dumini- 
că, singura zi liberă din săptămână. După minunata slujbă 
duminicală și după masa de prânz, noi, tinerii începători, 
stăteam întinşi în pat, fericiţi, în chilia noastră mare și lu- 
minoasă. Deodată uşa s-a deschis larg şi în prag a apărutun 
flăcău înalt, de aceeaşi vârstă cu noi, de douăzeci și doi de 
ani, îmbrăcat în blugi de firmă şi veston scump. 

— Îmi place aici! ne-a mărturisit el. Şi aici voi rămâne! 
«Mâine te vor pune să cureţi grajdul de vite sau canalizarea 
şi atunci vom vedea dacă vei rămâne aici sau nu», am gândit 
eu, căscând din când în când. Şi, probabil, cam același lucru 
le trecea prin cap tuturor celor ce priveau împreună cu mine 
acest personaj, care aterizase brusc din capitală în acea 
mânăstire veche. 

Alexandru era fiul unui comerciant şi locuia cu părinţii la 
Pekin, Londra şi New York și nu demult se întorsese în Rusia 
să studieze la institut. Despre Dumnezeu aflase cu jumătate 
de an în urmă, de foarte puţin timp, dar aflase ceea ce era 
mai important și, după cât se vedea, aflase cu adevărat. De 
atunci se chinuia din pricina vieţii lui lipsite de sens şi nu 
s-a putut linişti până când a aflat de mânăstirea noastră. 
Văzând deodată că a găsit tocmai ceea ce căuta, nu a voit nici 
măcar să le comunice părinţilor despre noua sa locuinţă. 
Când noi i-am reproșat lui Alexandru, spunându-i că e crud, 
el ne-a liniştit, spunându-ne: «Oricum, tata mă va găsi cu- 
rând». 

Aşa s-a şi întâmplat. Tatăl lui Alexandru a venit la Peciora 
într-o «Volgă» neagră şi a făcut un scandal monstru alături 
de miliţie și KGB, de prietenii de la şcoală şi prietenele de la 
institut, adică toate metodele care se foloseau, de obicei, ca 
să fim scoşi din mânăstire. Toate acestea au durat destul de 
mult, până când tatăl lui Alexandru, cu groază, s-a convins 
că totul era în zadar şi că de acolo Alexandru nu va pleca 
nicăieri. Părintele vistiernic, arhimandritul Natanail, încer- 
când să-l mângâie măcar întrucâtva pe oaspetele de la 
Moscova, i-a spus blând: «Păi, ce mai, daţi-l pe fiuţul dom- 
niei-voastre jertfă lui Dumnezeu. Va fi ieromonah la Pecerska 
şi vă veţi mândri cu el...». 

Îmi amintesc ce țipăt sălbatic a răsunat atunci în mânăstire: 
— Niciodată!!! 

Aşa aţipattatăl lui Alexandru. El nu ştia că părintele Natanail 
era înainte-văzător, altfel nu s-ar fi enervat atât. Acum 
Alexandru, într-adevăr, este ieromonah, singurul dintre toţi 

cei ce eram în chilie în ziua primei lui sosiri, care a rămas să 
slujească în Mânăstirea Pecerska din Pskov. Iar tatăl lui 
Alexandru, Alexandru Mihailovici, după zece ani a început 
să lucreze cu mine la Moscova, la Mânăstirea Donsk, iar apoi 
și la Mânăstirea Întâmpinării, ca administrator la depozitul 
de cărţi. Îndeplinind această funcţie şi devenind cel mai sin- 
cerrugător şi căutătoral lui Dumnezeu, a plecat la Domnul.”3 


3 Ibidem, pp. 107-109. 


ICOANA MAICII DOMNULUI DE LA NEAMŢ! 


Preacuvioşi și Preacucernici Părinţi şi iubiţi credincioşi, 


in catehezele rânduite în Postul Adormirii Maicii Domnu- 
lui, care s-au rostit seară de seară, după slujba Paraclisului, 
aţi aflat lucruri frumoase și folositoare despre icoane şi 
cinstirea lor şi despre temeiurile acestei venerări, despre teme- 
iurile teologice ale cinstirii Maicii Domnului — de unde decur- 
ge şi cinstirea icoanei ei —, despre icoanele Maicii Domnului şi, 
mai cu seamă, despre cea mai renumită icoană a sa din ţara 
noastră, şi anume cea de la Mânăstirea Nicula, pe care o iubim 
şi care este parte din viața noastră. De altfel, icoana este parte 
a vieţii fiecărui creştin, îndeosebi a creştinului ortodox. Icoana 
ne defineşte, face parte din identitatea noastră creştină şi or- 
todoxă. Fără icoană, dragii mei, nu suntem ortodocşi şi, aş în- 
drăzni să spun, nu suntem nici creştini! 
Icoana Maicii Domnului de la Nicula îşi împleteşte destinul 
cu istoria transilvănenilor. lată, deci, viaţă şi identitate! Ea a 
plâns vreme de o lună pentru neamul nostru, asuprit de străini 
şi prigonit pentru dreapta sa credință, silit fiind a trece la o cre- 
dință străină. Fiindcă noi, creştinii ortodocşi din Transilvania, 


1 Cuvânt rostit în cadrul programului catehetic din Postul Adormirii 
Maicii Domnului, la Catedrala Mitropolitană din Cluj-Napoca, în data 
de 7 august 2017. Versiunea scrisă a fost revizuită pentru publicare. 

am fost obligaţi să ne unim cu Biserica Romei. Şi, pentru că acest 
lucru s-a întâmplat doar pe hârtie, românii transilvăneni ne- 
trecând de bunăvoie la catolicism, peste trei sute de biserici şi 
mânăstiri au fost distruse de tunurile și furia generalului 
Buccow, în jurul anului 1763. Numit de Maria Tereza comandant 
militar şi guvernator al Transilvaniei, acesta a făcut un recen- 
sământ, în urmă căruia a observat cu stupoare că bisericile şi 
moşiile bisericeşti erau trecute în proprietatea catolicilor, in- 
clusiv preoţii deveniseră catolici în marea lor majoritate, însă 
credincioşii rămăseseră ortodocşi. De aceea, și acum, după mai 
multe veacuri, deşi creştinii ortodocşi din Transilvania și-au dat 
seama de înşelăciune şi au revenit la Ortodoxie, bisericile şi te- 
renurile sunt încă înscrise în cartea funciară pe numele catoli- 
cilor. Pentru cele care au revenit de drept și de fapt ortodocșilor, 
au fost procese nenumărate, până astăzi, şi vor mai fi. Pentru 
ce? Nu pentru credinţă! Deşi, în principiu, ar trebui, probabil, 
să se intenteze şi un asemenea proces... din partea ortodocșilor! 
Procesele au fost şi sunt pentru imobile, pentru clădiri, pentru 
terenuri arabile, pentru păşuni, pentru păduri... Ca să vedeţi 
care a fost, în fapt, scopul ocupaţiei străine, dar şi al unirii 
Bisericii transilvane cu Biserica Romei. În paranteză fiind spus, 
vrând-nevrând, când vorbesc despre Icoana de la Nicula sau 
despre Mânăstirea Nicula, devin părtinitor. 

Icoana făcătoare de minuni a Maicii Domnului de la Nicula 
a fost şi continuă să fie atât de iubită şi cunoscută, pentru că ea 
face parte din viaţa creștinilor transilvăneni și a devenit simbo- 
lul identităţii acestora, este o prezenţă vie în viața comunităţii 
monahale niculane şi a celor care am trecut pragul acestei mâ- 
năstiri, unii dintre noi devenind călugări aici. Probabil, cea mai 

mare minune pe care o săvârşeşte Icoana de la Nicula este evla- 
via creştină, încununată cu hramul din 15 august, când sute de 
mii de oameni se duc în pelerinaj, ca să ajungă măcar la umbra 
ei, dacă nu chiar să-i sărute Maicii Domnului mâinile. 

Mi-am început cuvântul afirmând că icoana face parte din 
viaţa noastră şi ne defineşte identitatea creștină ortodoxă. În 
continuarea programului nostru catehetic, în această seară, 
aducem înaintea ochilor dumneavoastră duhovniceşti încă o 
foarte îndrăgită şi cunoscută icoană făcătoare de minuni a Maicii 
Domnului, cea de la Mânăstirea Neamţ, care, de asemenea, ne 
defineşte. Istoria tumultuoasă a acestei icoane se întinde pe mai 
bine de treisprezece veacuri. Este, aşadar, o icoană foarte veche, 
pictată în secolul VII al erei creştine. Ea redă fidel chipul Maicii 
Domnului pictat în cetatea Lida, locul de naştere al Sfântului 
Mare Mucenic Gheorghe. De altfel, Icoana de la Mânăstirea 
Neamţ îl are înfățișat pe spatele ei pe Sfântul Gheorghe, fiind o 
icoană dublă. A fost comanda viitorului patriarh al 
Constantinopolului, Gherman, care se îndrăgostise de imaginea 
Maicii Domnului de la Lida, pictată în anul 35 al erei creştine! 
Doresc să subliniez: icoana de la Neamţ este pictată în secolul 
al VII-lea după o icoană din anul 35! Cetatea Lida este o locali- 
tate din Țara Sfântă. Cei care aţi ajuns acolo, aţi trecut, cu sigu- 
ranţă, prin această cetate şi v-aţi închinat la mormântul Sfântului 
Mare Mucenic Gheorghe. 

Revenind la Icoana Maicii Domnului de la Neamţ, ea a fost 
pictată, în opinia mea, şi în urma minunii care s-a întâmplat în 
7 august 626 — iată că astăzi suntem chiar în 7 august —, pe 
vremea Patriarhului Serghie al Constantinopolului, când cetatea 
Constantinopolului a fost înconjurată de turci, dar, prin mijlo- 

cirea Maicii Domnului, a fost izbăvită de mânia acestora. Atunci 
s-a născut și Imnul Acatist al Bunei Vestiri. Patriarhul Gherman 
s-a inspirat, pesemne, din acest eveniment și, drept mulţumire 
şi evlavie, a cerut să i se picteze icoana Maicii Domnului, dar, pe 
spatele ei, şi un alt mijlocitor puternic împotriva păgânilor, 
Sfântul Mare Mucenic Gheorghe din Lida. Icoana a rămas pu- 
ţină vreme la Constantinopol, întrucât a început curând peri- 
oada iconoclastă, fiind nevoie de mai multe sinoade, între care 
unul ecumenic, pentru ca icoanele să revină în cult. Astfel, icoa- 
na a fost dusă la Roma, unde a stat vreme de un veac. După 
perioada iconoclastă, se întoarce la Constantinopol şi rămâne 
acolo peste cinci sute de ani. În anul 1401, a fost dăruită voievo- 
dului creştin Alexandru cel Bun al Moldovei, care o așează, în 
cele din urmă, în Mânăstirea Neamţ, unde este până astăzi. 
Pentru a fi ocrotită în faţa repetatelor năvăliri ale turcilor şi tă- 
tarilor, ea a fost ascunsă, îngropată, ceea ce avea să se întâmple 
şi cu cea de la Nicula, dar a revenit la Mânăstirea Neamţului, 
unde pelerinii i se închină şi azi. 

Sunt nenumărate minunile întâmplate în faţa Icoanei de la 
Neamţ. Nu am să mă refer însă la ele, ci mai degrabă la oamenii 
care s-au închinat înaintea ei. Pe cel dintâi l-am amintit deja, 
cel care a primit-o în dar, Alexandru cel Bun, un mare voievod 
creştin, unii numindu-l şi sfânt. Un alt voievod, Mare şi Sfânt, 
a construit biserica principală a Mânăstirii de la Neamţ, în cin- 
stea Înălţării Domnului, unde este aşezată Icoana făcătoare de 
minuni a Maicii Domnului, nimeni altul decât Sfântul Voievod 
Ştefan cel Mare. Aş menţiona, de asemenea, încă doi sfinţi: unul 
s-a născut, iar altul a trăit în preajma ei. Pe primul l-am prăz- 
nuit zilele trecute, în 5 august; este vorba despre Sfântul Cuvios 

Ioan Iacob Hozevitul de la Neamţ. Cel de-al doilea este Sfântul 
Cuvios Paisie Velicicovschi, renumitul călugăr și teolog care a 
restaurat viaţa monahală din Moldova și nu numai şi care ne-a 
lăsat moştenire un tezaur impresionant de scrieri ale Sfinţilor 
Părinţi şi alte cărţi duhovniceşti şi liturgice, traduse în română 
şi slavonă. 

Aş mai adăuga faptul că, pe vremea Sfântului Paisie 
Velicicovschi, Mânăstirea de la Neamţ număra câteva mii de 
călugări şi întreținea, deopotrivă, alte câteva mii de credincioși 
din împrejurimi. Vremurile erau grele, dar Maica Domnului, 
prin călugării ei, i-a ajutat pe creştinii ortodocşi români să-şi 
păstreze credința, să-şi păstreze cumpătul, firea, Icoana de la 
Mânăstirea Neamţ fiind, între nenumăratele-i minuni, şi izbă- 
vitoare de depresie. Vremurile, cum spuneam, erau foarte gre- 
le — nu că ar fi mai puţin dificile astăzi, cel puţin din punctul de 
vedere al depresiei —, oamenii nu-şi puteau câștiga nici măcar 
hrana cea de toate zilele, le-o asigurau însă călugării, prin os- 
teneala mâinilor lor, lucrând pământurile mânăstirii, dar şi a 
frunţii lor, creând opere inestimabile, care s-au păstrat până 
astăzi. Legat de odoarele făurite de călugări, în general, ştiţi prea 
bine că tezaurul României, care a fost dus undeva peste hotare 
şi nu s-a mai întors — noi purtăm în mare măsură vina acestui 
fapt, neştiind să ne alegem conducători care să ne reprezinte 
interesele naţionale —, este, în mare parte, bisericesc şi mânăs- 
tiresc. Singura redută în momentul când s-au adunat bogăţiile 
României, spre a fi „încredinţate” străinilor, a fost Mânăstirea 
Neamţului. Starețul de atunci s-a opus categoric, neînstrăinând 
niciun odor, nicio cruce, nicio candelă, niciun obiect! Dacă ar fi 
încuviinţat să fie luate, astăzi, Mânăstirea Neamţului ar fi fost 

mai săracă şi, probabil, nici Icoana făcătoare de minuni a Maicii 
Domnului n-ar mai sta la locul ei de închinare în biserică. Mai 
mult, România ar fi rămas şi mai sărăcită de patrimoniul său. 
Pe de altă parte, există piese în Muzeul Naţional de Istorie care 
sunt proprietatea Mânăstirii Neamţ şi pentru care foarte greu 
se găseşte o cale să revină mânăstirii căreia îi aparţin. 

Un alt exemplu foarte elocvent şi la îndemână, din Eparhia 
noastră de această dată, este Mânăstirea Ştefan Vodă de la Vad, 
care a fost deposedată de asemenea odoare spre a fi expuse în 
Muzeul Naţional de Istorie sau în Muzeul Naţional de Artă, fără 
a fi lăsate să se mai întoarcă acasă. Între ele, o minunată icoană 
a Sfântului Ierarh Nicolae. 

Revenind la Neamţ, am credinţa că toţi acei oameni buni şi, 
mai ales, cei sfinți — Sfântul Voievod Ştefan cel Mare, Sfântul 
Ioan Iacob de la Neamţ, Sfântul Paisie Velicicovschi de la Neamţ 
— s-au sfinţit prin mijlocirea Maicii Domnului, fiindcă au avut 
evlavie faţă de Maica Domnului, evlavie față de Icoana ei făcă- 
toare de minuni de la Mânăstirea Neamţ. Cred cu tărie că sunt 
sfinţi odrăsliţi de Maica Domnului prin Icoana de la Neamţ. În 
1986, când am fost pentru prima oară la Mânăstirea Neamţ, 
m-am închinat şi eu, adolescent fiind, la Icoana făcătoare de 
minuni a Maicii Domnului şi am trecut, spre biserica unde îi 
este locul, pe aleea pavată sub care, câteva zile mai târziu, s-au 
descoperit moaştele unui sfânt nemţean căruia nu i se cunoaş- 
te numele. Chiar așa i se spune: Sfântul Necunoscut de la 
Mânăstirea Neamţ, care, şi el, cu siguranţă, este un fiu al Maicii 
Domnului, prin harul Icoanei sale făcătoare de minuni. 

Vă îndemn să vizitaţi Mânăstirea Neamţ, să păşiţi pe calea 
bătătorită, la propriu, de sfinţii pe care i-am evocat, o cale ce vă 

duce la Icoana făcătoare de minuni a Maicii Domnului, renu- 
mită şi iubită de noi toţi şi care ne este pavăză şi adăpost nouă, 
tuturor, dar mai cu seamă călugărilor de la Mânăstirea Neamţ 
şi celor care o cercetează adesea. Acestea fiind zise, să ne ajute 
Maica Domnului, să facă minune cu noi şi, din oameni păcătoşi 
şi netrebnici, să ne facă buni şi — de ce nu? — sfinţi! Amin! 


ICOANA MAICII DOMNULUI 
A IMNULUI ACATIST! 


Preacuvioși şi Preacucernici Părinţi şi iubiţi credincioşi, 


e aflăm în ultima seară a proiectului catehetic din Postul 

Adormirii Maici Domnului. Am aflat, rând pe rând, despre 

cinstirea sfintelor icoane, despre preacinstirea Maicii 
Domnului şi a icoanelor ei făcătoare de minuni, unele din ţara 
noastră, iar altele din Sfântul Munte Athos. Pe unele, poate, 
le-am cunoscut, chiar am ajuns înaintea lor şi ne-am rugat, 
ne-am închinat, le-am sărutat. Pe unele, cu siguranță, nu le-am 
văzut încă şi, probabil, unii dintre noi nu le vom vedea nicio- 
dată. Bunăoară, cele din Sfântul Munte Athos, unde, de pildă, 
femeile nu au voie să pătrundă. Sfântul Munte Athos o are pe 
Maica Domnului Stăpână şi aşa au rânduit părinţii mânăstiri- 
lor din vechime ca, în Sfântul Munte Athos, să vieţuiască şi să 
meargă în pelerinaj doar bărbaţii. 

În Sfântul Munte Athos, cum bine ştiţi, există douăzeci de 
mânăstiri mari, începând cu Marea Lavră, întemeiată de Sfântul 
Atanasie, și nenumărate schituri și chilii. Schiturile, chiar dacă 
sunt de dimensiunea mânăstirilor noastre, intră în această 
categorie, întrucât ele depind de alte mânăstiri, mai mari. Dar 


I Cuvânt rostit în cadrul programului catehetic din Postul Adormirii 
Maicii Domnului, la Catedrala Mitropolitană din Cluj-Napoca, în data 
de 11 august 2017. Versiunea scrisă a fost revizuită pentru publicare. 

ele au biserici şi ziduri şi chilii, cum spuneam, asemenea 
mânăstirilor pe care le cunoaştem. Cea de-a treia categorie sunt 
chiliile, de mărimea schiturilor de la noi. De fapt, sunt niște case, 
cu câteva chilii (încăperi), în mijlocul cărora există un paraclis. 

Aproape toate mânăstirile din Sfântul Munte Athos au icoa- 
ne făcătoare de minuni, cu precădere ale Maicii Domnului, dar 
nu numai. Sunt, acolo, icoane deosebite ale Mântuitorului 
Hristos, ale Sfântului loan Botezătorul, ale Sfântului Mare 
Mucenic Gheorghe şi alte multor alţi sfinţi. De asemenea, sunt 
nenumărate moaşte. Îi îndemn pe bărbaţi să caute să ajungă în 
Sfântul Munte Athos. În anul 1996, când încă o călătorie în stră- 
inătate nu era atât de lesne de făcut ca astăzi, am făcut primul 
pelerinaj la Ierusalim şi, acolo, am reuşit să primesc viza şi pen- 
tru Grecia. Astfel, timp de o săptămână, am vizitat Grecia, cât 
a fost cu putinţă, iar o altă săptămână am petrecut-o, dimpre- 
ună cu părinţii care mă însoțeau, în Sfântul Munte Athos. 
Comparând, vrând-nevrând, lerusalimul cu Athosul, am acor- 
dat o notă superioară Sfântului Munte Athos. Ierusalimul, cu 
tumultul său, cu amestecul de naţii şi credinţe, cu zgomotosul 
sau agresivul comerț propriu sângelui evreiesc, dar şi celui ară- 
besc, nu întotdeauna te odihneşte. Însă Sfântul Munte Athos are 
o cu totul altă valoare duhovnicească... Aşadar, vă îndemn pe 
cei care aveţi posibilitatea — nu costă foarte mult — să ajungeţi 
în Sfântul Munte. Femeile pot şi ele să se apropie, să fie în preaj- 
ma Sfântului Munte Athos, într-o croazieră în jurul Muntelui 
Sfânt, în care li se explică celor prezenţi lucruri despre fiecare 
mânăstire pe care o pot vedea de la distanţă. Sunt mânăstiri care 
au fost ctitorite sau rectitorite de domnii Ţărilor Româneşti... 
Aproape toate mânăstirile athonite păstrează ceva din implica- 

rea românilor, care le-au plătit datoriile către turci, le-au re- 
construit sau le-au zidit din temelie. 

Despre mânăstirile din Sfântul Munte Athos şi despre expe- 
riența Sfântului Munte, v-aş îndemna să citiţi o carte — este una 
din cele trei cărți pe care m-am pregătit să vi le recomand —, 
scrisă de profesorul, criticul și jurnalistul Dan C. Mihăilescu, un 
om cu un farmec aparte, dacă-l auzi vorbind, nu poţi să-l mai 
uiţi. Îl rugăm pe Dumnezeu să-i dea sănătate în încercarea grea 
prin care trece. Aşadar, după ce el însuși a avut experienţa 
Sfântului Munte, a scris o carte care se numeşte Oare chiar m-am 
întors de la Athos? Vă va încânta, le fel ca şi interviurile pe această 
temă, pe care le puteţi găsi pe internet. 

În această seară, s-a rânduit să vorbesc despre o icoană din 
Sfântul Munte Athos, care se află la Mânăstirea Dionisiu, o 
mânăstire întemeiată în secolul IV, de stareţul Dionisie, al cărui 
nume de altfel îl poartă. În 1375, acest stareţ a primit în dar, de 
la Împăratul Alexie al III-lea Comneanul, o icoană a Maicii 
Domnului, făcătoare de minuni, cunoscută sub numele de 
Icoana Imnului Acatist sau Izvorâtoarea de mir, dar mai ales ca 
Icoana Maicii Domnului a Imnului Acatist. La cateheza 
anterioară, l-am amintit pe Patriarhul Serghie al 
Constantinopolului şi asediul turcilor asupra cetăţii, la 624. 
Patriarhul a mobilizat întreaga cetate a Constantinopolului, 
îndeosebi purtând o icoană pe meterezele cetăţii, şi, astfel, au 
reuşit să-i îndepărteze pe asediatorii păgâni. Se pare că aceasta 
este icoana Maicii Domnului pe care a purtat-o Patriarhul 
Serghie în anul 624. Unii Sfinţi Părinţi, dar şi autorii care s-au 


2 Dan C. Mihăilescu, Oare chiar m-am întors de la Athos?, Editura 
Humanitas, Bucureşti, 2011. 

ocupat de istoria icoanei, spun că ea a fost pictată de însuşi 
Sfântul Apostol și Evanghelist Luca. Dacă este aşa sau nu, doar 
Dumnezeu ştie, însă, prin această mărturie, aflăm că este foarte 
veche. Nu se cunoaște exact anul în care a fost pictată. 

Este o icoană mai deosebită, fiindcă suportul este ceara, și 
nu lemnul, cum suntem noi obişnuiţi. Se poate distinge foarte 
greu, întrucât, izvorând mir, s-a şters în mare măsură. Ea exis- 
tă însă până astăzi şi poate fi văzută la Mânăstirea Dionisiu. La 
fel ca despre fiecare icoană făcătoare de minuni, s-au consem- 
nat mai multe întâmplări minunate, pe parcursul anilor. Pe două 
dintre ele vi le-am amintit deja: cea dintâi este cea din timpul 
asediului Constantinopolului, când salvează cetatea. A doua 
minune, de la care îi vine şi unul din nume, este faptul că a de- 
venit izvorâtoare de mir. O a treia minune, consemnată în isto- 
ricul icoanei, este legată de răpirea ei de către pirați, care au 
adus-o înapoi, îndemnați fiind de însăşi Maica Domnului, care 
s-a simţit ca-ntr-o închisoare în mâinile lor. Astfel, piraţii, în- 
spăimântaţi şi de furtuna mării, dar și de glasul Maicii Domnului, 
au înapoiat-o degrabă mânăstirii. Alte multe minuni s-au în- 
tâmplat, vindecând neputinţele oamenilor. 

Mai mult decât atât însă, eu sunt încredinţat, așa cum vă spu- 
neam și în cuvântul meu de luni, că icoanele făcătoare de minuni 
fac parte din viaţa noastră de zi cu zi. Bunăoară, Icoana Maicii 
Domnului de la Nicula este parte a vieţii noastre cotidiene. Cei 
mai mulţi dintre noi o avem în casele noastre, zilnic trecem pe 
lângă ea, o privim sau înălțăm o rugăciune sau chiar o sărutăm. 
Aşadar, ea face parte din viața noastră. Uneori, icoanele făcă- 
toare de minuni au determinat anumite evenimente sau cel pu- 
țin au avertizat asupra anumitor momente din istoria neamului 


126 ARHIM. DUMITRU COBZARU 


nostru. Dar, cel mai important lucru este faptul că icoanele fă- 
cătoare de minuni au reuşit să sfințească oameni, iar Biserica 
noastră are foarte mulţi sfinţi care au o legătură specială cu icoa- 
nele făcătoare de minuni ale Maicii Domnului. 

Oviaţă duhovnicească, aşa cum e cea trăită într-o mânăstire, 
este legată de biserică, de toate odoarele, de icoanele făcătoare 
de minuni, de moaşte, de sfinţi, de preoţi, de slujbe. Toate aces- 
tea alcătuiesc viaţa duhovnicească a unei comunităţi monahale, 
dar şi a dumneavoastră, a credincioşilor. Mersul la biserică, 
Sfânta şi Dumnezeiasca Liturghie, rugăciunea comună, rugă- 
ciunea personală, postul, icoanele, sfinţii la care aveţi evlavie, 
toate acestea înseamnă viaţa duhovnicescă a unui credincios 
practicant. 

Astăzi, Biserica noastră l-a prăznuit pe un mare sfânt al 
Ortodoxiei, şi anume pe Sfântul Ierarh Nifon, Patriarhul 
Constantinopolului, care este un fiu al Icoanei făcătoare de mi- 
nuni Imnul Acatist. El a trăit mulţi ani în Mânăstirea Dionisiu 
şi o considera dragostea lui. Acolo i-a tihnit cel mai mult, întru- 
cât viaţa lui a fost foarte zbuciumată. Vorbim despre un tânăr pe 
nume Nicolae, grec, din neam bun, care a primit o educaţie 
creştină pe măsură, mai întâi datorită părinţilor săi după trup, 
iar mai apoi, părinţilor duhovniceşti deosebiți, pe care el însuşi 
i-a căutat, i-a găsit, i-a slujit şi i-a ascultat. Exigenţele părinți- 
lor duhovniceşti l-au făcut şi pe el să fie exigent cu el însuși și 
cu ceilalţi, ajungând un însemnat Părinte al Bisericii. A trăit în 
secolul al XV-lea; s-a născut, se pare, în anul 1436 şi a murit în 
1508. Şi-a sfinţit viaţa în Sfântul Munte Athos, unde a fost că- 
lugărit sub numele de Nifon, la Mânăstirea Dionisiu, iar mai 
apoi, a devenit preot. 


DUHOVNICIA - DULCE POVARĂ 127 


Datorită vieţii lui înalte şi sfaturilor duhovniceşti pe care le 
dădea celor care-l căutau, ajunge Mitropolit al Tesalonicului în 
1483, iar mai apoi, în 1486, Patriarh al Constantinopolului. Era 
o perioadă foarte tulbure din viaţa Bisericii, după căderea 
Constantinopolului, la 1453, Patriarhul Nifon fiind hărțuit tot 
timpul în care a avut această demnitate. A fost alungat din sca- 
un, apoi rechemat, iar în cele din urmă, a plecat în surghiun. În 
surghiun fiind, domnitorul Radu cel Mare l-a chemat la cârma 
Bisericii, ajungând, astfel, Mitropolitul Țării Româneşti, în ju- 
rul anului 1500. Aici, însă, are acelaşi destin ca la Constantinopol, 
pentru că viața lui sfântă şi exigenţele sale duhovniceşti au fost 
invidiate de oameni şi urâte de diavol. Având profilul Sfântului 
Ioan Botezătorul, ocrotitorul Mânăstirii Dionisiu, şi înfierând 
şi el păcatul adulterului, în cele din urmă a fost izgonit chiar de 
domnul care îl pusese în scaunul de mitropolit. Desigur, s-a 
întors la dragostea lui cea dintâi, Mânăstirea Dionisiu, dar ca 
un simplu argat, şi a început viaţa monahală de la zero, fără să 
spună nimănui cine este. Prima ascultare a începătorilor era 
îngrijirea catârilor. Acolo a (re)început să se nevoiască, până 
când, printr-o întâmplare minunată, călugării din mânăstire 
au descoperit că argatul, fratele începător, nu era altul decât 
Patriarhul Constantinopolului! 

Cât s-a aflat la cârma Bisericii în Tara Românească, a avut 
un ucenic, foarte ascultător, şi anume pe Sfântul Neagoe 
Basarab, pe atunci tânărul Neagoe, înalt dregător la curtea dom- 
nească. De viitorul domnitor şi sfânt al nostru se leagă celelalte 
două cărţi pe care vă îndemn să le citiţi. Într-una din ele, o 
preafrumoasă carte alcătuită și îngrijită la Mânăstirea Diaconești 
din Moldova, veţi descoperi cu emoție legătura duhovnicească 

dintre tânărul boier Neagoe şi Nifon Mitropolitul, precum şi 
profilul duhovnicesc al Sfântului Voievod. Cartea se intitulează 
Măria Sa, Neagoe Basarab. Însemnările monahiei Platonida, Doamna 
Despina a Țării Româneşti?, Platonida fiind numele de monahie 
al Doamnei Miliţa Despina, care s-a călugărit după moartea so- 
tului ei. Asemeni volumului Amintirile pregrinului aptert, scris 
de Mitropolitul Bartolomeu, cartea îmbină realitatea cu fictiu- 
nea. Este, cum spuneam, extraordinar de frumoasă, are să vă 
înduioşeze! Cealaltă carte pe care vă îndemn să o citiţi este scri- 
să de Sfântul Neagoe însuşi şi cu siguranţă o cunoaşteţi: 
Învățăturile lui Neagoe Basarab către fiul său Teodosie;, în care 
domnitorul român surprinde admirabil trăirea duhovnicească 
a vremii şi esenţa sufletului românesc. 

Toate aceste lucruri pe care le-am evocat, dragii mei, sunt 
legate între ele indisolubil. Este limpede ce relaţie există între 
Icoana de la Dionisiu şi Imnul Acatist al Bunei Vestiri, pe care îl 
rostim în fiecare săptămână în catedrala noastră, dar şi în ca- 
sele noastre. Este vădită legătura între evenimentele din viaţa 
Bisericii, precum şi din istoria omenirii, și icoane. De asemenea, 
este evident faptul că icoanele fac parte din viaţa noastră, iar din 
a unor oameni fac parte atât de profund încât ajung să-i sfin- 
ţească. Îl avem ca pildă, astăzi, pe Sfântul Ierarh Nifon, Patriarhul 
Constantinopolului şi Mitropolit al Ţării Româneşti, ale cărui 


3 Măria Sa, Neagoe Basarab. Însemnările monahiei Platonida, Doamna 
Despina a Țării Româneşti, Ediţie alcătuită şi îngrijită la Mănăstirea 
Diaconeşti. Editura Bonifaciu, Bacău, 2012. 

4 Valeriu Anania, Amintirile peregrinului apter. Prefaţă de Mircea 
Muthu. Cronologie de Ştefan Iloaie. Editura Polirom, laşi, 2009. 

5 Învățăturile lui Neagoe Basarab către fiul său Teodosie. Prefaţă de Nicolae 
Iorga. Ediţie îngrijită şi referinţe critice de Teodor Vârgolici. Editura 
MondoRo, Bucureşti, 2016. 

moaşte se află la Mânăstirea Dionisiu; părticele din ele sunt însă 
şi la câteva mânăstiri din țara noastră, de exemplu la Curtea de 
Argeş, unde a şi fost canonizat, la 16 august 1517, prin bunăvo- 
inţa Patriarhului Constantinopolului, în vremea domniei lui 
Neagoe Basarab. De asemenea, sunt moaşte ale Sfântului la 
Mânăstirea Dealu, unde este înmormântat Radu cel Mare, care 
a fost blestemat pentru a-l fi alungat şi nedreptăţit pe Sfântul 
Nifon. Adaug, aici, că, aducând moaștele Sfântului Nifon pen- 
tru canonizare, Sfântul Neagoe Basarab le-a purtat şi la această 
mânăstire, pentru a le aşeza pe mormântul lui Radu cel Mare, 
ca să fie iertat pentru păcatele lui. Ca să vedeţi ce conștiință ex- 
traordinară! 

Pe de altă parte, Mânăstirea Dionisiu a fost rezidită din te- 
melii de Sfântul Voievod Neagoe Basarab, împreună cu domni- 
torii Vasile Lupu şi Petru Rareş. Sunt, iată, lucruri care se îm- 
pletesc unele cu altele şi care ne îmbogățesc duhovniceşte, ară- 
tându-ne o cale bătătorită, a sfinţilor, pe care, dacă mergem, nu 
vom aluneca niciodată şi vom ajunge la ţintă. Pe calea bătători- 
tă a sfinţilor ne vom întâlni cu ei, cu toţi sfinţii cunoscuţi şi ne- 
cunoscuţi, cu moaştele lor, dar mai cu seamnă cu Maica 
Domnului, cu icoanele sale făcătoare de minuni. În sfârşit, ne 
vom întâlni cu întreaga Biserică Universală, din care suntem 
parte, adică ne vom întâlni unul cu celălalt, ca împreună să mog- 
tenim Împărăția Cerurilor... Aşa să fie! Amin! 


i 
PARTEA A DOUA 


tai 
3 


ala Jal tru? 


CHIPURI DE OAMENI DEOSEBIŢI. 
PĂRINTELE ARSENIE PAPACIOC! 


Preacuvioşi și Preacucernici Părinţi, iubiţi credincioși și dra- 
gii mei, 


eară de seară, cei care au fost rânduiţi v-au înfăţişat câte o 

icoană a unor oameni care au punctat istoria, şi nu doara 

Bisericii. Aţi văzut prea bine că aceste personalități au îm- 
pletit fericit dragostea faţă de Biserică cu dragostea față de 
neam, ceea ce trebuie să ne definească și pe noi, să devină pro- 
filul nostru uman, spiritual, chiar duhovnicesc. Doar atunci 
suntem oameni adevăraţi, când știm să împletim aceste valori, 
ţinând seama că noi suntem şi trup, şi suflet, iar sufletul are 
mai mare valoare sau întâietate decât trupul. 

Prima personalitate care ni s-a propus spre a medita la icoa- 
na sa, în aceste seri duhovniceşti, a fost părintele acestei biserici, 
al Catedralei noastre Mitropolitane, ctitorul ei, Episcopul 
Nicolae Ivan. Chiar dacă nu l-am cunoscut personal, ne putem 
da seama de personalitatea acestui om și de faptul că a fost pro- 
videnţial pentru Cluj. Putem remarca acest lucru doar amintind 
câteva înfăptuiri ale sale pentru oraşul nostru, nu doar pentru 
Biserica Ortodoxă. În Cluj, în cetate, noi, românii, nu am avut 


1 Cuvânt rostit în cadrul programului catehetic din Postul Adormirii 
Maicii Domnului, la Catedrala Mitropolitană din Cluj-Napoca, în data 
de 12 august 2019. Versiunea scrisă a fost revizuită pentru publicare. 

o biserică ortodoxă, fiind privaţi de foarte multe drepturi, in- 
clusiv de acela a ne manifesta religios, de a ne manifesta cre- 
dinţa! Am avuto singură biserică în afara cetăţii, numită Biserica 
din deal, acum pe strada Bisericii Ortodoxe. Este vorba despre 
Biserica „Sfânta Treime”, care, până la venirea Episcopului 
Nicolae Ivan, funcţiona drept catedrală, cu atât mai mult după 
ce Preasfinţia Sa a ajuns la cârma nou înființatei Episcopii a 
Vadului, Feleacului şi Clujului. 

Catedrala aceasta — care este o frumuseţe! — a fost zidită de 
el. Ea se află acum în proces de restaurare sau repictare, însă 
rămâne o frumuseţe pe care Episcopul Nicolae Ivan a gândit-o 
în cele mai mici detalii. Ca unul care am construit inclusiv bise- 
rici, îmi dau seama ce minte sclipitoare a avut acest om, ca să 
construiască o asemenea catedrală. Detaliile sunt şi de ordin 
practic, sunt şi de arhitectură, şi țin şi de specificul frumuseţii 
româneşti, pe care el a dorit cu tot dinadinsul să-l imprime aces- 
tui edificiu, care să rămână mărturie peste veacuri. Ca să o con- 
struiască, a trebuit să implice foarte mulţi oameni, şi cu dare de 
mână, şi cu influenţă politică şi socială, ceea ce a reuşit admi- 
rabil. A contribuit la aceasta şi faptul că, vreme îndelungată, 
înainte de a ajunge episcop, a fost dascăl şi a ştiut să îşi facă 
ucenici, care, mai apoi, deveniți mai-mari ai vremii, l-au ajutat 
să construiască Catedrala, dar și Biserica „Sfântul Nicolae”, de 
pe strada Horea, precum și alte biserici, nu doar în Cluj, ci și 
biserica principală din Turda şi pe cea din Bistriţa, de pildă. Mai 
mult decât atât, a înzestrat Episcopia noastră cu mai multe imo- 
bile, cu terenuri, clădind în acelaşi timp şi o echipă care să con- 
ducă destinul acestei Eparhii. Astfel, a lăsat o moştenire pe care, 
astăzi, noi o avem aproape intactă şi de care ne bucurăm, mul- 

ţumită şi faptului că ea a fost recuperată în mare măsură de 
Mitropolitul Bartolomeu și că la ea s-a adăugat ce a zidit şi re- 
zidit Înaltpreasfinţitul Părinte Arhiepiscop şi Mitropolit Andrei. 
Aşadar, Episcopul Nicolae Ivan a fost omul providenţial, trimi- 
sul lui Dumnezeu pentru noi, clujenii, şi pentru Biserica noastră. 

A doua icoană propusă a fost chipul Părintelui Dometie de la 
Râmeţ, duhovnicul Mânăstirii Râmeţ, o personalitate harisma- 
tică. Nici pe el nu l-am cunoscut, însă foarte mulţi dintre noi, și 
eu însumi, am cunoscut foarte bine mânăstirea şi o parte din 
obştea de acolo; de asemenea, o cunosc foarte bine pe Maica 
Jerusalima, fosta stareță a mânăstirii, cea care era stareță şi în 
vremea când trăia Părintele Dometie. Împreună au reînviat 
Mânăstirea Râmețului, au restaurat-o, au rezidit-o, au rectito- 
rit-o din temelii. Este, poate, un detaliu, însă amănuntul cel mai 
valoros rămâne acela că a adunat în jurul lui foarte mulţi oameni, 
nu doar călugări, ci și nenumărați credincioşi, care i-au devenit 
ucenici, fii duhovnicești. Şi a reuşit să-i influenţeze în bine pe 
cei pe care i-a povăţuit. În acele vremuri de restrişte, dragii mei, 
nu era uşor nici să zideşti sau să rezideşti (mai ales) o mânăsti- 
re, însă cu atât mai anevoie era să zideşti sau să rezideşti sufle- 
te, oameni, caractere. Era în plin regim comunist, deci vă puteți 
închipui cât de greu le-a fost acestor persoane să facă voia lui 
Dumnezeu şi să se pună în slujba semenilor. Dacă ajungeţi la 
Mânăstirea Râmeţ, mergeţi la mormântul lui şi spuneți o rugă- 
ciune. Vă va răspunde. Doar dacă-i priviţi chipul în fotografie, 
vă veţi putea da seama că, într-adevăr, a fost o personalitate 
harismatică. 

A treia icoană înfăţişată este Părintele Dumitru Stăniloae — 
l-am numit eu „părinte al teologiei şi teologilor români” —, că- 

ruia îi suntem și îi sunt tributar, desigur și pentru că l-am învă- 
tat la şcoală, însă, mai mult decât cartea de dogmatică şi cele- 
lalte cărţi de teologie scrise de el, pentru noi, și monahi, şi mi- 
reni, rămâne de referinţă Filocalia, pe care a tradus-o în limba 
noastră, însoţindu-și traducerea şi cu un remarcabil şi bogat 
aparat critic (introduceri şi note). Vă îndemn din tot sufletul să 
o citiţi sau să o recitiţi; sunt cel puţin douăsprezece volume, însă 
care mai de care mai frumoase şi mai pline de învățăminte. Dacă 
veţi reuși să parcurgeţi măcar o parte din Filocalie, vă veţi da 
seama că Părintele Dumitru Stăniloae a fost teologul prin exce- 
lentă. Nu doar că a scris teologie şi a gândit teologie, ci a simţit 
teologia şi a reuşit să o transmită contemporanilor săi și, apoi, 
celor care i-au urmat, generaţie după generaţie. Aşadar, teolo- 
gia românească şi teologii români vor rămâne tributari pe veci 
acestui mare şi ilustru teolog, profesor şi părinte, Dumitru 
Stăniloae. Mi-aduc, vag, aminte că l-am întâlnit în apartamen- 
tul său din Bucureşti, însă prea curând, fiind eu prea tânăr, ca 
să ştiu cine este şi câtă valoare are acest om. 

A patra icoană pe care o zugrăvim în cuvinte este Părintele 
Arsenie Papacioc, la care am să stărui mai mult și cu care voi şi 
încheia această seară duhovnicească, reluându-i mâine pe ur- 
mătorii patru părinţi propuşi şi oprindu-mă mai pe îndelete la 
Părinţii Paisie Olaru şi Cleopa Ilie. Am ales să vi-i înfăţisez pe 
cei trei părinţi, fiindcă i-am cunoscut personal. Pe Părintele 
Arsenie l-am întâlnit de mai multe ori. Mai întâi, l-am întâlnit 
la el acasă, la Mânăstirea „Sfânta Maria” de la Techirghiol. După 
anul 2000, fiind stareţ al Mânăstirii Nicula, mă străduiam să 
duc obştea în pelerinaj, cel puţin o dată pe an. Așa se face că am 
ajuns la Mânăstirea Techirghiol și i-am cerut părintelui să ne 

primească. Deși era destul de slăbit și foarte în vârstă, ne-a pri- 
mit în chilioara lui pe toţi cei care eram în pelerinaj, şi călugări, 
şi mireni. Ne-a vorbit, ne-a mângâiat duhovniceşte, întrucât la 
Mânăstirea Nicula nu era uşor, începusem restaurarea mânăs- 
tirii din toate punctele de vedere. Eram stareţ foarte tânăr, la fel 
şi obştea, foarte tânără, cu toţii destul de nepricepuţi. Iar pro- 
cesele păreau să nu se mai sfârşească, problemele de patrimoniu 
erau anevoie de soluționat, iar construcţiile demarate presupu- 
neau un efort susținut, totul era copleşitor. Și, atunci, părintele 
a reuşit să ne întărească în toate problemele pe care i le-am adus 
înainte. Mi-a dăruit, în acea zi, o carte cu o dedicație pe care o 
păstrez în suflet: „Doar smerita smerenie, de care au nevoie și 
îngerii...”. Bineînţeles, m-a ţintit pe mine, în primul rând, însă 
mesajul acestui cuvânt îl definea pe el însuși. Adesea, îmi aduc 
aminte de aceste cuvinte, fiindcă noi nici măcar realişti nu ne 
străduim să fim, cu atât mai puţin smeriţi, şi, iată, aflăm că şi 
smerenia trebuie să fie smerită. Smerenia trebuie să fie smerită! 
De multe ori, smerenia afişată ascunde alte lucruri, ascunde 
chiar mândria. Aşadar, părintele ne avertizează, ne îndeamnă 
să fim cu luare aminte la smerenia pe care ne-o dorim ca virtu- 
te în viaţa noastră. Să avem deci o smerenie smerită, care înce- 
pe, spun eu întotdeauna, cu realismul. Adică să fii sincer cu tine 
însuţi și cu ceilalți, mai ales în ceea ce te priveşte. Atunci ești pe 
calea cea bună. 

El însuşi a vizitat Mânăstirea Nicula, în 5 octombrie 2006. 
Era tot aşa, slăbit; îl însoțeau două măicuţe. A intrat în biserică, 
s-a închinat la Icoana făcătoare de minuni, a stat de vorbă cu 
noi, cu toată obştea, adunată în trapeza mânăstirii, bucurân- 
du-ne duhovniceşte. S-a întâmplat ca Mitropolitul Bartolomeu 

să nu fie prezent; știți prea bine mulţi dintre dumneavoastră că 
Părintele Arsenie îi era duhovnic. Când mergea la şedinţele 
Sfântului Sinod, la București, îşi făcea timp să dea o fugă şi la 
Constanţa, să se spovedească. De data aceasta, duhovnicul ve- 
nise să-l cerceteze pe Mitropolitul Bartolomeu. Desigur, spove- 
dania sau întâlnirea lor, vă închipuiţi că era foarte amplă și nu 
privea doar greșalele sau păcatele penitentului, ci mai ales grija 
pentru Biserica noastră. De multe ori, în discuţiile pe care le 
aveam cu Mitropolitul Bartolomeu, îmi vorbea despre Părintele 
Arsenie şi-mi împărtăşea din subiectele pe care le tratau împre- 
ună. Ca foşti colegi de temniţă comunistă, erau preocupaţi de 
mersul țării, de mersul lumii, de mersul Bisericii. Aceşti oameni 
erau responsabili, dragii mei, de tot ce spuneau şi făceau şi aveau 
conştiinţa că pot influenţa lumea în bine. Şi se străduiau cu tot 
dinadinsul să influenţeze lumea în bine, nu doar prin rugăciu- 
ne, ci și prin faptă, cu timp şi fără timp; nu doar prin cuvânt, ci 
şi prin alte mijloace prin care puteau ajunge la mintea şi la inima 
celor care aveau în mâini frâiele Bisericii şi ale ţării. 

Aş mai adăuga faptul că Părintele Arsenie a fost preot în 
Eparhia noastră, în Filea de Jos. Anul trecut, în octombrie, am 
slujit în biserica din Filea de Jos şi am făcut parastas pentru el şi 
pentru Părintele Adrian Făgeţeanu, care, şi el, a fost preot în 
această parohie. Vă întrebaţi, poate, cum a ajuns Părintele 
Arsenie Papacioc la Cluj şi, mai ales, să fie preot într-un sat oa- 
recare? Ei bine, singurul episcop din Sfântul Sinod al Bisericii 
Ortodoxe Române, alături de Patriarhul Justinian, care îi primea 
pe foștii deţinuţi politici şi îi repunea în drepturi, a fost 
Înaltpreasfinţitul Părinte Teofil Herineanu. Așadar, 
Arhiepiscopul Teofil a fost printre puţinii episcopi din Patriarhia 

Română căruia nu i-a fost frică de comuniști! Mai mult, i-a în- 
fruntat prin faptul că a primit foarte mulţi preoţi foşti deţinuţi 
politici, reaşezându-i în treapta preoțească. Așa se face că 
Părintele Arsenie Papacioc a fost preot paroh în Filea de Jos, în 
judeţul nostru, aproape de Cluj. 

Sunt foarte multe lucruri de spus despre Părintele Arsenie 
Papacioc, care nu pot fi cuprinse într-o singură predică. Mi-l 
aduc bine aminte pe Mitropolitul Bartolomeu, care povestea 
adesea, cum spuneam, despre duhovnicul lui, Părintele Arsenie. 
Au stat în aceeaşi celulă la închisoarea din Aiud, unde erau siliţi 
să facă şi munci fizice. Cum Părintele Arsenie era mai firav tru- 
peşte şi prea puţin reușea să muncească, au făcut o înțelegere, 
la propunerea Mitropolitului Bartolomeu: el, mai zdravăn, să 
facă şi norma de muncă a Părintelui Arsenie, iar acesta să facă 
în schimb canonul de rugăciune al Părintelui Bartolomeu, isto- 
vit peste măsură. Cred că, dacă rămânem cu acest gând şi cu 
acest îndemn, vom reuşi şi noi să facem mai mult: atunci când 
suntem în putere, să muncim și să-i rugăm pe cei care nu sunt 
să se roage şi pentru noi, iar când nu suntem în putere, să ne 
rugăm noi și pentru cei care muncesc. Amin! 


CHIPURI DE OAMENI DEOSEBIŢI. 
PARINŢII PAISIE OLARU ŞI CLEOPA ILIE! 


Preacuvioşi şi Preacucernici Părinţi, iubiţi credincioşi și dra- 
gii mei, 


ontinuăm, în această seară, să-i evocăm pe oamenii deo- 
sebiţi care ne-au fost propuși spre a medita la chipul lor, la 
icoana vieţii lor. Spuneam, în cuvântul meu de aseară, că 
ei au punctat istoria, nu doara Bisericii, ci şi a Neamului. Pen- 
tru fiecare dintre noi este esenţial să înţelegem că suntem res- 
ponsabili pentru prezentul în care trăim. Noi nu am fost aduși 
la întâmplare într-un anume timp, într-un anume loc şi într-o 
anumită comunitate, ci aceasta a fost rânduiala lui Dumnezeu. 
Aceasta înseamnă că noi trebuie să influențăm destinul acestei 
lumi, în vremea și în spaţiul rânduit, atât în ceea ce priveşte 
societatea umană, cât mai cu seamă în ceea ce priveşte desă- 
vârşirea omului, mântuirea lui. Oamenii care s-au perindat prin 
faţa ochilor noştri duhovniceşti în aceste seri au izbutit. De ce 
să nu reuşim şi noi? 
În cateheza de aseară, am conturat câteva trăsături şi 
înfăptuiri ale ctitorului acestei Catedrale, Episcopul Nicolae 
Ivan, omul providenţial, ale Părintelui Dometie Manolache de 


I Cuvânt rostit în cadrul programului catehetic din Postul Adormirii 
Maicii Domnului, la Catedrala Mitropolitană din Cluj-Napoca, în data 
de 13 august 2019. Versiunea scrisă a fost revizuită pentru publicare. 

la Mânăstirea Râmeţ, o personalitate harismatică, ale Părintelui 
profesor Dumitru Stăniloae, părinte al teologiei şi al teologilor 
români, şi ne-am oprit să înfăţişăm mai pe îndelete icoana 
Părintelui Arsenie Papacioc, care este modelul discernământului 
duhovnicesc, ceea ce trebuie să caracterizeze orice duhovnic din 
această lume, fiindcă problemele sunt nenumărate şi felurite. 
Fiecare om îşi are propria sa personalitate, or, duhovnicul 
trebuie să ţină seama de cel pe care îl are în faţă, de trăirile lui, 
de sentimentele lui, de viaţa lui, de preocupările lui, de nivelul 
lui de inteligenţă, de nivelul lui duhovnicesc, de vârsta lui şi 
altele asemenea, întrucât acestea presupun probleme diferite şi 
toate trebuie cuprinse. Fie că li se spune lucrurilor pe nume sau 
nu, duhovnicul trebuie să aibă discernământul de a da sfatul 
cuvenit și de a se strădui să-şi călăuzească fiul duhovnicesc pe 
calea mântuirii. 

Aş vrea să adaug la ce am spus aseară faptul că toţi aceşti 
oameni deosebiți au iubit-o pe Maica Domnului şi au fost iubiţi 
de ea. Dacă ar fi să-l amintesc doar pe Episcopul Nicolae Ivan, 
aş menţiona că această Catedrală are hramul Adormirea Maicii 
Domnului. Nu este întâmplător, cu siguranţă el avea o mare ev- 
lavie la Maica Domnului. De asemenea, aş vrea să vă mai încre- 
dințez de un lucru: este o mare şansă să îi cunoști pe aceşti oa- 
meni și vă îndemn să-i cunoaşteţi, prin însemnările lor, prin 
scrieri despre ei, prin cercetarea faptelor lor. 

Vă mărturiseam, aseară, că pe unii dintre ei i-am cunoscut 
personal, iar pe alţii i-am cunoscut prin relatările părinţilor mei 
duhovniceşti, ceea ce, de asemenea, este o mare şansă. Când am 
venit la Cluj, ca elev la Seminarul Teologic, mi-aduc aminte că 
preoții de la mine din oraş mi-au spus: „Dacă mergi la Cluj, să 

ţi-l iei duhovnic pe Părintele Flueraș de la Calvaria”. Ceea ceam 
şi făcut! Pe lângă îngrijorarea că aveam să dau examen la greacă 
şi profesorul era exigent, grija mea specială a fost să mi-l aleg 
duhovnic pe Părintele Flueraş, Preasfinţitul Părinte Vasile 
Someșanul. Pronia divină a făcut să-mi găsesc gazdă în 
Mănăștur, pe strada Grigore Alexandrescu, şi să merg la școală 
după-masa, astfel încât, în fiecare dimineaţă, puteam să fiu 
prezent la Sfânta Liturghie la Calvaria, unde slujea Părintele 
Flueraş. Mai târziu, am ajuns să stau în gazdă chiar la Preasfinţia 
Sa. Prin casa lui trecea o mulţime de oameni, iar printre ei, oa- 
meni însemnați. De asemenea, fiind în preajma lui, l-am auzit 
adesea vorbind despre anumiţi oameni care i-au marcat exis- 
tența. La început de drum, în școala teologică, l-am avut ca în- 
drumător și pe Înaltpreasfinţitul Părinte Arhiepiscop şi 
Mitropolit Andrei, întrucât eu eram fiu duhovnicesc al Eparhiei 
Alba Iuliei. În plus, cum toate locurile pentru cei din Eparhia de 
Alba erau la Seminarul Teologic din Cluj-Napoca, Episcopul de 
atunci Andrei al Alba Iuliei, venea adesea să-și cerceteze fiii du- 
hovniceşti, nu ne-a lăsat niciodată la voia întâmplării. Îl cunoş- 
team de când era preot de mir, însă cu atât mai mult după ce 
Dumnezeu a rânduit să conducă destinul acestei Eparhii şi 
Mitropolii. 

De asemenea, fără îndoială, îi rămân tributar Mitropolitului 
Bartolomeu, care, ajungând în 1993 la cârma Eparhiei noastre, 
printre altele, a spus aşa: „Dacă Părintelui Dumitru nu-i dăm 
de lucru, ne dă el nouă!” Şi mi-a dat de lucru! Cred însă că mai 
cu seamă am conlucrat foarte bine împreună şi, lucru nepreţu- 
it, am avut multe ceasuri de taină. lar în aceste ceasuri de taină, 
mi-a adus în faţă foarte mulţi oameni deosebiți, care şi-au pus 

amprenta pe propria lui existenţă. Mi-a vorbit şi despre cei care 
l-au trădat, însă el, așa cum prea bine știți, i-a iertat inclusiv pe 
cei care l-au torturat în închisorile comuniste. Aşadar, este foar- 
te important să cunoşti asemenea oameni, care, la rându-le, 
i-au cunoscut, de pildă, pe oamenii pe care îi evocăm în aceste 
seri duhovniceşti. 

Între părinţii pe care vi-i înfăţișăm în programul catehetic, 
am să încep prin a creiona icoana Părintelui Daniil Sandu Tudor. 
Dacă aţi auzit vreodată de „Rugul aprins”, înseamnă că aţi auzit 
şi de Părintele Daniil. „Rugul aprins” a fost o mişcare isihastă 
pe lângă Mânăstirea Antim din Bucureşti, care s-a înfiinţat, 
treptat, începând cu anul 1945, într-o fază incipientă, şi, apoi, 
oficial, în 1946, dar, în 1948, a fost interzisă de regimul comu- 
nist. A continuat să funcţioneze, totuşi, clandestin. Din această 
mişcare isihastă (și culturală) au făcut parte mari personalități, 
nu doarale Bisericii, însă şi ale Bisericii. Îi amintesc pe Părintele 
profesor Dumitru Stăniloae, pe Părintele Petroniu Tănase, pe 
Părintele Sofian Boghiu de la Mânăstirea Antim, pe Părintele 
Roman Braga, un mare duhovnic, care, mai târziu, avea să ajun- 
gă în America, pe Părintele Vasile Vasilachi, arhimandrit mitro- 
for, vicar administrativ în Arhiepiscopia Americii, care a fost 
preot în Bobâlna, şi multe alte personalități de seamă (scriitori, 
poeţi, critici literari, artişti etc.). Mitropolitul Bartolomeu, deşi 
mărturiseşte că nu frecventa reuniunile mișcării, o cunoştea 
îndeaproape, fiind foarte apropiat de mai toți membrii acesteia. 
Între personalităţile culturale, se remarcă şi o femeie, Olga 
Greceanu, pictoriţă, scriitoare, de asemenea un filosof desăvâr- 
şit, cea mai remarcabilă femeie-artist şi cărturar a perioadei 
interbelice, o distinsă doamnă a Bucureștilor. Aşadar, intelec- 

tuali și creatori de marcă ai culturii române, bărbaţi şi femei, 
făceau parte din mișcarea isihastă, fiind preocupaţi de liniştirea 
duhovnicească, de isihie, de Rugăciunea lui lisus sau a inimii. 
Ce bine ar fi ca şi acum, în această aşa-zisă libertate, să se gă- 
sească asemenea personalităţi intelectuale şi culturale, intere- 
sate de o trăire duhovnicească atât de profundă şi intensă. 
Fiindcă suntem sătui de spectacole şi... spectacol! Avem nevoie 
de linişte, de liniştire. 

Revenind la „Rugul aprins”, cel care a pus bazele mişcării 
isihaste de la Mânăstirea Antim este Părintele Daniil Sandu 
Tudor, cunoscut mai cu seamă ca Starețul sau leroschimonahul 
Daniil de la Rarău. A fost închis pentru „Rugul aprins”, primind 
o condamnare de 25 de ani în temniţele comuniste, unde a și 
rămas pe veci, murind în 1962, la Aiud, bătut crunt de torţionari 
şi aruncat, apoi, în Râpa Robilor. A fost un om foarte inteligent, 
publicist, filosof, poet, unele din creaţiile sale intrând în cultul 
ortodox (Imnul acatist la Rugul aprins al Născătoarei de Dumnezeu). 
S-a convertit la Ortodoxie după o călătorie în Sfântul Munte 
Athos, dar şi datorită unei încercări, soră cu moartea, în urmă 
căreia a simţit că trebuie să se apropie de Dumnezeu. Mai mult, 
a vrut să trăiască în preajma lui Dumnezeu, intrând în mona- 
hism. Vă îndemn să-i citiţi scrierile şi să citiţi despre el. Sunt 
cărți la îndemână şi puteţi afla câte ceva despre personalitatea 
acestui martir al neamului şi al Bisericii noastre. 

Următorul despre care doresc să vă pun la suflet câteva cu- 
vinte şi o experienţă nemijlocită este Părintele Petroniu Tănase, 
athonitul, stareţ, vreme de peste treizeci de ani, al Schitului 
Podromu din Sfântul Munte Athos. Şi ela făcut parte din „Rugul 
Aprins”, şi el a trecut prin încercări grele, şi el a fost hărțuit, 

însă, în cele din urmă, a ajuns în liniştea Sfântului Munte Athos. 
L-am cunoscut pe Părintele Petroniu la Schitul Podromu. L-am 
întâlnit cel puţin de două ori, însă purtam și o oarecare cores- 
pondenţă, pentru că îi trimiteam întotdeauna, oficial, în virtu- 
tea stăreţiei de la Nicula, felicitări de Paşti şi de Crăciun. Eu i le 
trimiteam tipărite, tipizate, el îmi răspundea prin cuvinte scri- 
se de mâna lui... Întotdeauna! Răspundea la orice scrisoare, la 
orice felicitare, cu mâna lui, pe o coală A5. Aceste „hârtiuţe” 
neprețuite se află în arhivele Mânăstirii Nicula. 

Am stat de vorbă cu el, întotdeauna în prezenţa altor pelerini; 
rareori m-am dus singur în Sfântul Munte, de obicei eram în- 
soţit de părinţii mânăstirii de la Nicula. Era foarte preocupat, la 
fel ca ceilalți părinţi despre care am vorbit, de mersul Bisericii, 
de mersul ţării, de mersul lumii, de ce se întâmpla în Sfântul 
Munte... Avea şi obiecţii la viaţa unora dintre călugări sau la 
unele mânăstiri. Era mai ales supărat că noi, românii, nu aveam 
— şi încă nu avem! — o mânăstire în Sfântul Munte Athos, fiind 
sub tutelă grecească. Mai multe neamuri ortodoxe îşi au propria 
lor mânăstire în Athos, noi nu avem. Ştim de ce nu avem. Dar 
nădăjduim, totuşi, să ajungem să fim şi noi socotiți în rândul 
lumii... Era necăjit din acest motiv. De asemenea, era foarte pre- 
ocupat să restaureze mânăstirea (schitul, de fapt, e o adevărată 
mânăstire). A primit ajutor, şi din partea Bisericii Ortodoxe 
Române, şi din partea statului român, şi de la oameni cu dare 
de mână. Dar toate aceste griji și îngrijorări nu l-au clintit din 
isihia lui, din liniştea lui, din rugăciunea lui, din structura lui 
duhovnicească. Ştiţi că, în mânăstirile din Sfântul Munte Athos, 
slujbele sunt foarte ample; ele încep în toiul nopţii — pe la 2-3 
noaptea — şi ţin până dimineaţa, la răsăritul soarelui, ceea ce nu 

este uşor! Părintele Petroniu Tănase, starețul, era prezent de la 
început până la sfârşit. Niciodată nu lipsea de la slujbe! Şi, bi- 
neînțeles, nici de la masă, fiindcă întotdeauna slujba se termină 
cu agapa. Sunt două mese pe zi: cea de dimineaţa, când, după 
Sfânta Liturghie, toată lumea merge în trapeză, cu rugăciune, 
aproape în procesiune, şi cea de seara, după slujba vecerniei. A 
fost un mare om! L-am pierdut pe pământ acum câţiva ani, dar 
l-am câştigat în Cerul lui Dumnezeu. 

Un om şi un duhovnic cu totul aparte, despre care se ştie însă 
prea puţin, este Părintele Arhimandrit Benedict Ghiuş. L-am 
caracterizat astfel: înțelept, resemnat, dar activ. A făcut Teologia 
la Cernăuţi şi la Bucureşti şi doctoratul, tot în Teologie, la 
Strasbourg. Ar fi putut să fie, oricând, un profesor ilustru de 
teologie, însă nu i s-a permis din partea autorităţilor. A fost ales 
Episcopul Hotinului, dar i s-a anulat alegerea. El s-a resemnat, 
dar, pe de altă parte, şi-a continuat activitatea duhovnicească, 
mai ales printre tineri. Episcopii care l-au cunoscut şi apreciat, 
l-au folosit în această direcţie, în a-i catehiza pe tinerii teologi. 
Fiind prieten bun cu Mitropolitul Bartolomeu, îmi vorbea ade- 
sea despre el. Şi dacă spun „prieten bun cu Mitropolitul 
Bartolomeu”, deja putem înțelege că era un om de mare calibru 
şi caracter. Mitropolitul Bartolomeu abia dacă mai avea puţini 
prieteni sau ucenici. Despre Părintele Benedict Ghiuş, afirma, 
inclusiv într-un documentar?, că avea o puternică trăire duhov- 
nicească şi că a dus o viaţă vecină cu sfințenia. 

În continuare, am ales să-i evoc, împreună, pe doi mari 
duhovnici, întrucât nu puteam să vorbesc despre Părintele Paisie 


2 Documentarul Între cer şi pământ. Părintele Benedict Ghiuş, TVR. 

Olaru fără să-l amintesc pe Părintele Cleopa Ilie şi nici invers. 
Ieroschimonahul Paisie şi ucenicul său, Arhimandritul Cleopa, 
au fost doi dintre cei mai iscusiţi duhovnici (şi unul altuia). Au 
trăit amândoi, în cea mai mai parte a vieţii lor, în Mânăstirea 
Sihăstria, dar, o vreme, şi în Mânăstirea Slatina și la Sihla. Se 
întâlneau în taină, pentru spovedanie, și în vremea retragerii 
Părintelui Cleopa în munţi. Amândoi au fost părinţi harismatici, 
nevoitori şi râvnitori, cu o trăire duhovnicească adâncă şi cu 
darul cuvântului, fiind cercetaţi de foarte mulţi credincioşi, dar, 
cu toate acestea, fiecare şi-a avut specificul său: Părintele Paisie 
era deosebit de blând și tăcut, în vreme ce Părintele Cleopa era 
mai sever, mai hotărât. 

Părintele Cleopa a avut un periplu mai tumultuos, am putea 
spune, fiind nevoit să se retragă de mai multe ori în munţi, în 
pustietate, din cauza prigoanei comuniste. Timpul fiind scurt, 
aş dori să vă pun la suflet, succint, în această seară, doar câteva 
lucruri, pe care le-am cunoscut, de asemenea, prin mărturie 
nemijlocită. Astfel, Mitropolitul Bartolomeu îmi relata că, ime- 
diat după Revoluţia din 1989, a fost chemat la demnitatea de 
Patriarh al României, dar a refuzat categoric. Era însă foarte 
preocupat de ce se va întâmpla cu Biserica noastră, după renun- 
tarea la funcție a Patriarhului Teoctist, care, bolnav, se retrăse- 
se la Mânăstirea Sinaia. În acea vreme, crease împreună cu mai 
mulți teologi responsabili Grupul de Reflectie pentru Înnoirea 
Bisericii, la care s-au adăugat şi alte personalități contempora- 
ne însemnate. Dorindu-se o înnoire şi la vârful Bisericii, după 
demisia Patriarhului, Arhimandritul Bartolomeu Anania de 
atunci, după mai multe încercări fără izbândă — îi tatonase pe 
PS Roman Ialomiţeanul, pe duhovnicii Sofian Boghiu și Ilarion 

Argatu —, l-a propus pentru demnitatea de Ppatriarh pe Părintele 
Cleopa Ilie de la Mânăstirea Sihăstria, o personalitate impresi- 
onantă, cu o adâncă viețuire duhovnicească, al cărei ecou dăi- 
nuie şi astăzi şi va dăinui până la sfârşitul veacurilor, încredin- 
tat fiind că Biserica avea nevoie de înduhovnicire, de înnoire 
lăuntrică3. Nu s-a lăsat convins nici Părintele Cleopa; mai de- 
grabă l-au convins părinţii Mânăstirii Sihăstria să nu renunţe 
la mânăstire, căci va rândui Dumnezeu cine să conducă Biserica 
Ortodoxă Română... 

Am să vă citesc un fragment din volumul Memorii, al 
Mitropolitului Bartolomeu, în care reia portretul Părintelui 
Cleopa, pe care i-l creionase Arhimandritul Anania de odinioa- 
ră, în „Predoslovia” la cartea sa Despre credinţa ortodoxă, din 
1980, şi pe care îl republicase în ziarul România liberă, din 5 mar- 
tie 1990, într-un articol intitulat „Părintele Cleopa”. Citiţi 
Memoriile Mitropolitului Bartolomeu. Veţi regăsi în această car- 
te toate numele pe care le-aţi auzit în aceste seri, din păcate nu 
cuprinse în relatări fericite, ci, marea majoritate, făcând subiec- 
tul unor amintiri dramatice din pușcăriile comuniste: chinuiţi, 
chiar torturați, pentru credinţa noastră, pentru Biserică şi Neam. 
Vă îndemn din tot sufletul să o citiţi, vă va bucura sufletul. Iată, 
aşadar, ce scrie Bartolomeu Anania despre duhovnicul său din 
perioada când era pensionar retras la Mânăstirea Văratec, des- 
pre marele nostru duhovnic Părintele Cleopa Ilie: 


„Transcriind acest portret, nu am retras nici un cuvânt. 
Adaug doar ceea ce nu puteam spune atunci în mod des- 
chis. Pe lângă patru arestări şi detenţii temporare, 


3 Valeriu Anania, Memorii, Editura Polirom, laşi, 2011, p. 686. 

Părintele Cleopa însumează zece ani de recluziune în mun- 
ţii Moldovei, ceea ce înseamnă mai mult decât zece ani de 
temniţă+. Reieşit la suprafaţă printr”o energică acţiune a 
patriarhului Justinian, adus la Patriarhie — împreună cu 
celălalt mare duhovnic, Arsenie Papacioc —, misionar prin 
mai multe mânăstiri şi reîntors apoi la Sihăstria, Părintele 
Cleopa a devenit un simbol al rezistenţei noastre spiritu- 
ale, atestat de sutele de mii — dacă nu chiar milioanele — de 
români ce i-au trecut pe sub epitrahil. 

Părintele Cleopa este şi acum acelaşi. Poate ceva mai împo- 
vărat de ani, dar limpede, lin sau clocotitorca o apă de mun- 
te. Prospețimea cuvântului său continuă să învioreze mul- 
timile ce se perindă prin aula cu icoane, în cea mai vastă 
operă de evanghelizare din ultimii cincizeci de ani. 
Soborul mânăstirii l-a chemat cândva de la oi şi l-a așezat 
în frunte. Noul stareţ n'a făcut altceva decât smerită ascul- 
tare. Se va hotărî oare Biserica să repete, la o cu totul altă 
treaptă, gestul Sihăstriei? 

Procesul de înnoire a Bisericii presupune, neapărat, şi recâş- 
tigarea dimensiunii ei duhovniceşti. Ierarhia noastră superi- 
oară nu duce lipsă de slujitori cu voci frumoase, de buni gos- 
podari, administratori, cărturari cu licenţe şi doctorate, diplo- 
mati, poligloți şi voiajori ecumenici. Criterii şi calități admi- 
rabile, care nu trebuie să-i ocolească nici pe vicarii patriarhali, 
până acum doar simpli auxiliari ai unui preaînalt birocrat 
eclesiastic. Admirabile, dar nu îndestulătoare. Biserica are 
nevoie — mai ales acum, chiar dacă pentru o vreme relativ scur- 


+ Mitropolitul Bartolomeu spunea că este mai greu să te ascunzi decât 
să stai în puşcărie, hărţuiala fiind mai mare. 

tă — deun primat al duhovniciei, care să inaugureze chipul cel 
nou, încuviințat, al ierarhului ortodox român. 

Sângerăm pe amintirea tinerilor noştri martiri, încă anonimi 
în urcușul lor către calendarul creştin. Ar trebui să dorim 
clipa când Jertfa Nevinovaţilor va primi suprema binecu- 
vântare a unui Suflet Nevinovat. 


|? 


Dumnezeu într'ajutor5 


Acesta este portretul Părintelui Cleopa Ilie, zugrăvit în cu- 
vinte de Arhimandritul Bartolomeu Anania, care-l propusese a 
fi Patriarh al Bisericii Ortodoxe Române, spre „recâştigarea di- 
mensiunii sale duhovniceşti”. A rămas însă Părintele Cleopa cel 
Mare al Sihăstriei, un mare duhovnic! L-am întâlnit de mai 
multe ori. Ultima data mi-a dat dedicație pe o carte, plângân- 
du-se că i-a fost ruptă mâna. Era bătrân şi bolnav. 

Spuneam că nu pot să vorbesc despre Părintele Paisie Olaru 
fără să-l evoc pe Părintele Cleopa şi invers. Consider că Părintele 
Cleopa Ilie a fost Aaron, adică asemenea lui Aaron din Vechiul 
Testament, care era glasul văzătorului de Dumnezeu Moise, fi- 
indcă era un mare predicator, autodidact, e-adevărat, dar un 
mare predicator şi catehet. Cei care aţi fost la Sihăstria şi l-aţi 
cunoscut, ştiţi prea bine că, după Liturghie şi după ce-şi termi- 
na pravila, ieşea în faţa chiliei, unde era înconjurat de mulţime 
de preoţi, de călugări, de credincioşi de toate vârstele, şi toată 
lumea asculta cuvintele lui duhovniceşti. Se puneau întrebări, 
fără ocolișuri, fiecare îi spunea necazului pe nume. Şi păcatului 
pe nume! Iar părintele răspundea. Îmi amintesc un cuvânt al 
său, pe care vi l-aş pune la suflet, căci îl repeta adesea, încercând 
să-i convingă pe oameni să se roage: „Psaltirea este soarele 


5 Valeriu Anania, op. cit., p. 689. 

Bisericii”. Încă o dată: „Psaltirea este soarele Bisericii”! Dacă 
vreţi lumină, citiţi-o, rugaţi-vă... 

Părintele Paisie Olaru. În 1986, plecam în pelerinaj la mânăs- 
tirile din Moldova şi Bucovina, cu părintele paroh şi duhovnic, 
Arhimandritul Serafim Măciucă, fost stareţ al Mânăstirii Nicula, 
unde vieţuieşte şi acum, la cei 95 de ani ai săi. La Mânăstirea 
Sihăstria, m-am pierdut de grup. Eram un copil de paisprezece 
ani, m-am fâstâcit şi am început să străbat cărările, printre ca- 
sele de acolo. Dintr-o anume casă am auzit voci. Am bătut la uşă 
şi am intrat. Cine credeţi că se afla în acea chilie? Părintele meu, 
Serafim Măciucă, în genunchi, iar pe pat era un părinte bătrân, 
cu ochelari foarte groși şi cu un epitrahil foarte lung — probabil 
așa l-am văzut eu cu ochi de copil —, care spunea o rugăciune, o 
dezlegare, dar nu o citea din carte, ci o rostea din minte. N-am 
mai auzit niciodată acea dezlegare, era pesemne o compilaţie 
proprie. M-am pus în genunchi, lângă părintele meu duhovni- 
cesc, am ascultat rugăciunea până la capăt, am sărutat epitra- 
hilul şi mâna. Părintele Serafim mi-a spus că este Părintele 
Paisie, după care am plecat amândoi să ne căutăm grupul și să 
ne continuăm pelerinajul. Părintele Serafim a primit, atunci, în 
dar, un epitrahil de la Părintele Paisie Olaru — cu siguranţă i-a 
fost lung, fiindcă Părintele Serafim era mic de statură! 

Întâlnirea cu acel om, în copilărie, mi-a marcat existenţa: se 
pare că rătăcirea a fost, în fapt, o găsire! Mai târziu, din mărturii- 
le Mitropolitului Andrei, care are foarte mare evlavie la Părintele 
Paisie, şi ale Mitropolitului Bartolomeu, am înţeles şi mai bine 
acest lucru. De la fiecare, am să vă împărtășesc, în încheiere, câte 
o mărturie despre Părintele Paisie Olaru. Prima este un cuvânt, un 
îndemn, pe care Înaltpreasfinţintul nostru Părinte Andrei îl reia, 

adesea, când vorbeşte despre Părintele Paisie Olaru: „Nu fă tot ce 
poţi, să nu crezi tot ce auzi şi să nu spui tot ce știi”. Vă îndemn, la 
rându-mi, să meditaţi la acest cuvânt! Mărturia Mitropolitului 
Bartolomeu este despre ultima vizită pe care i-a făcut-o Părintelui 
Paisie, cu puţin timp înainte ca acesta să treacă la cele veşnice. L-a 
întrebat atunci: „Părinte, eşti pregătit să pleci din lumea aceasta?” 
Iar Părintele Paisie, smerit, i-a răspuns că este pregătit numai 
într-o oarecare măsură. La întrebarea Mitropolitului: „Dar ce te 
îngrijorează?”, răspunsul Părintelui Paisie a fost: „Mă îngrijorea- 
ză două lucruri. În calitate de duhovnic, poate vreodată am legat 
pe cine nu trebuia să leg şi poate am dezlegat pe cine nu trebuia să 
dezleg”. Sunt încredinţat că discernământul său duhovnicesc nu 
l-a lăsat să greșească niciodată! Dar iată ce conștiință de duhovnic: 
„poate vreodată am legat pe cine nu trebuia să leg şi poate am 
dezlegat pe cine nu trebuia să dezleg.” 

Nădăjduim, cu ajutorul lui Dumnezeu şi prin înțelepciunea 
Bisericii, ca aceşti doi oameni, Moise şi Aaron ai Bisericii noas- 
tre strămoşeşti, să fie canonizaţi deodată. Spun „Moise”, gân- 
dind: dacă Părintele nu mai vedea bine cu ochii trupeşti, fără 
îndoială că L-a văzut pe Dumnezeu, fără a-i fi de trebuinţă acei 
ochelari cu lentile groase...! De aceea şi rugăciunea era rostită 
nu din cărți, ci din minte, din inimă... 

Acestea fiind zise, mă bucur că am putut să vă împărtăşesc 
câteva gânduri duhovniceşti despre aceşti mari părinţi, care îmi 
sunt foarte dragi şi pe care, chiar dacă la măsura lor este foarte 
anevoie să ajungem, e important să-i cunoaştem, să-i înțelegem 
şi să ni-i însușim, străduindu-ne astfel, la rându-ne, să fim 
responsabili și pentru viaţa noastră personală, dar și pentru lu- 
mea în care trăim. Amin! 


VIAŢA DUHOVNICEASCĂ ÎNSEAMNĂ 
LUPTĂ DUHOVNICEASCĂ! 


(D 


„Călugăria - spunea Mitropolitul Bartolomeu Anania — se înva- 
tă. Şi nu o dată pentru totdeauna, ci în continuu, fără încetare, până 
la moarte, cu trudă şi disperare, asemenea vieții”?. Cum spune şi 
Isihie Sinaitul: „Pe omul din afară uşor îl face cineva monah, numai 
să vrea; dar nu puţină luptă se cere pentru a face pe omul dinlăuntru 
monah”, 

De aceea, pesemne, Părintele Arhimandrit Dumitru Cobzaru, 
Exarh al mânăstirilor din Arhiepiscopia Vadului, Feleacului şi Clujului 
şi slujitor al Catedralei Mitropolitane din Cluj-Napoca, compară mâ- 
năstirea cu o şcoală de performanţă sau cu un stadion, unde cei care 
doresc să fie monahi sunt ajutaţi să performeze în credinţă și virtute 
și „să se clădească”. 


1 Interviu realizat de Monica Tripon şi publicat în Făclia, partea I, în 26 
iunie 2017, şi partea II, în 27 iunie 2017. Textul de faţă a fost revizuit. 

2 Arhim. Bartolomeu Anania, „Predoslovie” la Patericul. Ce cuprinde în 
sine cuvinte folositoare ale Sfinţilor Părinţi. Tipărit de Episcopia Ortodoxă 
Română a Alba Iuliei cu binecuvântarea Preasfinţitului Episcop Andrei, 
Alba Iulia, 1990, p. 5. 

3 Isihie Sinaitul, „Către Teodul: Scurt cuvânt de folos sufletului şi mân- 
tuitor despre trezvie şi virtute. Aşa numitele cuvinte despre împotrivire 
şi rugăciune” (70). În Filocalia IV. Traducere din greceşte, introducere 
şi note de Pr. Prof. Dr. Dumitru Stăniloae. Editura Harisma, Bucureşti, 


1994, P. 75. 

V-aţi născut într-o localitate din judeţul Iaşi, aţi urmat şcoala 
generală în judeţul Harghita, aţi făcut studiile teologice la Cluj, în 
timp ce eraţi la o mânăstire din Alba Iulia, iar mai apoi, la Mânăstirea 
Nicula. Ce v-a determinat să rămâneți, până la urmă, la Cluj? A fost 
dorinţa dumneavoastră sau a fost ascultare? 


Este adevărat, m-am născut la Iaşi, însă părinţii mei au venit 
în Ardeal, când eu aveam doar doi ani. Tata a lucrat la minele 
Bălan, iar noi, copiii, am rămas pe meleagurile transilvănene, 
pentru că aici ne-am făcut studiile. Pe când eram la Bălan, Harghita 
aparţinea de Episcopia Alba Iuliei, și atunci, binecuvântarea pen- 
tru Seminarul Teologic am primit-o din partea Episcopului 
Emilian Birdaş, iar apoi, pentru continuarea studiilor, din partea 
Înaltpreasfinţitului Părinte Andrei, care era, atunci, Arhiepiscop 
la Alba Iulia. Tot de Înaltpreasfinţitul Părinte Andrei am fost raso- 
forit, pe când îmi făceam studiile la Seminar, şi, apoi, hirotonit 
diacon la Mânăstirea „Sfântul loan Botezătorul” din Alba Iulia. 
Însă mi-am continuat studiile la Cluj. Tot la Alba Iulia, în aceeaşi 
zi în care eu am fost rasoforit, a fosttuns în monahism Preasfinţitul 
Părinte Vasile Someşanul, care îmi era duhovnic. În toamna anu- 
lui 1991, el a fost numit stareţ al Mânăstirii Nicula şi, atunci, eu 
am venit de la Alba Iulia, cu Părintele Vasile Someșanul, la 
Mânăstirea Nicula, unde am rămas, aş putea să zic, până astăzi. 
Aici am fost tuns în monahism, în 1992, şi hirotonit preot... 


Şi tot aici ați fost stareţ, din 2000 până în 2009. 


Fiindcă toate studiile teologice le-am făcut la Cluj, am rămas 
la Cluj. Sigur că etapele au fost multe, am fost folosit de Biserică 

în mai multe locuri, în special în mânăstirile Eparhiei noastre, 
dar nu numai. Am fost şi preot militar, am fost şi pedagog la 
Seminar, am fost şi duhovnic la maici, am fost şi stareţ la Soporu 
de Câmpie, şi stareţ la Mânăstirea Nicula, iar acum sunt Exarhul 
mânăstirilor din Arhiepiscopia Vadului, Feleacului și Clujului. 


Care a fost, până acum, locul dumneavoastră cel mai de suflet? 


Mânăstirea Nicula, unde sunt legături şi mai vechi. La Bălan, 
unde am copilărit, era preot un călugăr care fusese stareţ la 
Nicula, Părintele Serafim Măciucă. Prin urmare, eu am fost edu- 
cat în spiritul monahal. Nu mă gândeam, când eram copil, că 
voi ajunge la mânăstirea pe care el o condusese cândva, dariată 
că Dumnezeu pe toate le lucrează şi toate au o logică. Atunci când 
am ajuns la Cluj, sigur că m-am îndrăgostit de Mânăstirea 
Nicula. Şi încă un amănunt: este vorba despre Icoana de la 
Nicula, care, pe vremea când eram eu seminarist, era aşezată în 
Capela Episcopală şi aveam acces la ea. Apoi, sigur, rând pe rând, 
odată ce am ajuns la Mânăstirea Nicula, m-am implicat afectiv 
şi efectiv în tot ce s-a întâmplat de atunci încoace la mânăstire. 
Aş putea spune că Mânăstirea Nicula m-a zidit. 


Părinte, de ce v-aţi călugărit? A fost dorinţa părinţilor, a fost che- 
mare sau a fost altceva? 


Părinţii nu m-au împiedicat, în primul rând, fiind oameni 
foarte credincioşi. Am fost educat de un părinte duhovnicesc, 
Părintele Serafim, de care v-am pomenit, de aici și opțiunea mea 
pentru viața monahală. Mi-am dorit dintotdeauna să ajung pre- 

ot şi, pentru că am fost şi cred că sunt în continuare un idealist, 
aşa am gândit, în ce mă priveşte, preoția celibatară. Adică, din 
start am gândit, în idealul meu, că preoţia nu se poate face decât 
celib sau călugăr, bineînţeles, aşa cum am şi devenit. 


Există încă mentalitatea că se călugăresc cei care au avut dezi- 
luzii în dragoste, cei pe care n-are cine să-i întrețină, acum sau la 
bătrâneţe. De fapt, de ce se călugăresc, astăzi, tinerii? 


Acestea sunt idei preconcepute! Cei care se duc la mânăstire 
din motivele pe care le-aţi enumerat nici nu rezistă în viața mo- 
nahală. Decepţia trece, la urma urmei, şi cei în cauză se trezesc 
într-o realitate a lucrurilor care nu le este proprie şi, atunci, 
renunță la viaţa monahală. Este foarte important faptul că, în 
viaţa monahală, se trăieşte în etape, astfel încât, până ajungi 
efectiv să depui voturile monahale sau jurămintele, trece o pe- 
rioadă, în care poţi să-ţi schimbi opţiunea. Deci, poţi pleca din 
mânăstire. Însă pentru viaţa monahală trebuie să fie o chemare 
din partea lui Dumnezeu, pe care s-o simţi lăuntric, şi trebuie 
să fie o dorință proprie, pentru că decizia, până la urmă, îţi apar- 
ţine. Şi o credinţă fermă! Dacă nu ai o credinţă fermă, este foar- 
te greu de rezistat. 


Cum se face selecţia celor care doresc să intre într-o mânăstire? 


Selecţia se face pe parcurs. Bineînţeles că este o selecţie pri- 
mară, atunci când cineva optează sau cere să fie primit în mâ- 
năstire. Este chestionat de stareţul mânăstirii, în primul rând, 
apoi trebuie să pună la dispoziţie şi anumite acte. Trebuie, ne- 

apărat, să-şi spună trecutul. Trebuie, neapărat, să corespundă 
din punct de vedere medical, fiindcă, de pildă, bolile psihice nu 
putem să ni le asumăm. 


Cred că Înaltpreasfinţitul Părinte Mitropolit Bartolomeu spunea, 
la un moment dat, că mânăstirea nu e nici orfelinat şi nici azil. 


Aşa este. Mânăstirea este o şcoală de performanță, până la 
urmă. Am putea spune chiar o universitate — unii părinţi folosesc 
acesttermen. Este o şcoală, un stadion, dacă vreţi. Această sin- 
tagmă o folosea Sfântul Apostol Pavel+, pentru că viaţa duhov- 
nicească înseamnă luptă duhovnicească. Acolo, descoperim 
exerciţiile spirituale, pe care le folosesc călugării şi la care sunt 
supuşi de ceilalţi, mai învăţaţi. În mânăstire, din omul care op- 
tează pentru viaţa monahală ies toate relele, pentru că, în mâ- 
năstire, se trăieşte o situaţie limită. Eşti în linia întâi, cum am fi 
pe front. Iar în situaţii limită, omul scoate din el tot ce are, și 
bune, şi rele. Şi, atunci, acestea sunt gestionate de cei care sunt 
înţelepţi, care sunt învăţaţi, care au experienţă de viaţă duhov- 
nicească și care ştiu să te clădească efectiv, să te ajute să scapi 
de cele rele şi să-ţi promovezi calităţile şi, bineînţeles, să exce- 
lezi în virtute. 


Cam de cât timp este nevoie până când un frate sau o soră să 
treacă de la statutul de novice la cel de călugăr? 


În general, cam de trei ani, dar poate fi mai mult sau poate fi 
mai puţin. 


41 Corinteni 9, 24. 

Care sunt probele pe care trebuie să le treacă un novice, până să 
'ungă călugăr? 
ajungă călugări 


Ele sunt de la caz la caz. În primul rând, începătorul trece 
prin toate ascultările care se dau şi care sunt proprii fiecărei 
mânăstiri, pentru că nu toate mânăstirile sunt la fel. 
Mânăstirile au diferite activităţi. Slujbele sunt la fel, în mare 
măsură, şi rânduiala slujbelor; rânduiala liturgică este aceeaşi. 
Sunt cam opt ore de rugăciune, la biserică, dar sunt şi opt ore 
de muncă. 


Ce înseamnă, într-o mânăstire, „muncă”? 


Înseamnă diferite activităţi pe care le are mânăstirea, activi- 
tăţi fizice, dar şi intelectuale. În unele mânăstiri, se face foarte 
multă agricultură, se face zootehnie. În multe mânăstiri se pic- 
tează, sunt ateliere de pictură; sunt, la mânăstirile de maici, 
ateliere de confecţionat veșminte, ateliere de broderie. Sunt 
foarte multe activităţi care se fac într-o mânăstire, pe lângă fap- 
tul că mânăstirea se autogospodăreşte. Vorbim de o cantină, de 
o trapeză. Şi, apoi, slujbele bisericii presupun o pregătire, tre- 
buie trase clopotele, bătută toaca. Toate acestea presupun factor 
uman. Ei bine, mai ales începătorii, dar nu numai începătorii, 
ci toţi cei care fac parte din obştea mânăstirii sunt implicaţi în 
aceste ascultări, care, de obicei, se fac prin rotaţie. Chiar dacă 
ai şcoală, chiar dacă nu ai aptitudini pentru o anumită muncă, 
tottreci prin ea. Eu am crescut la oraș şi nu prea am avut contact 
cu animalele, dar prima ascultare, când am intrat în mânăstire, 
a fost la grajd. 

A trebuit să mulgeţi vacile! Sau oile? 


Da, dar pe lângă asta, să fac tot ce se face la un grajd: să-l 
curăţ, să îngrijesc şi să hrănesc animalele. Am avut două văcu- 
te, câteva oi, porci. Cel puţin trei luni de zile am fost la asculta- 
re la grajd. Chiar dacă eram seminarist şi făceam studii teolo- 
gice! 


Mi-aduc aminte de o măicuță, care îmi spunea că primise ascul- 
tare la stupi, să se ocupe de ei, iar ea avea o frică teribilă de albine. 


Aşa se trece prin ascultări. Şi, în aceste ascultări, se observă 
caracterul omului. Trecând prin aceste ascultări, chiar dacă ai 
studii, chiar dacă nu ai calităţi pentru ascultarea respectivă, 
atunci se vede dacă tu... calcia călugăr. Adică, se vede dacă lucrezi 
la răbdare, dacă reuşeşti să te supui, dacă reuşeşti să te smereşti, 
toate acestea fiind calităţi absolut necesare unui monah. 


Se depun jurăminte, la călugărie? 

La intrarea în mânăstire, nu, dar, după ce trece perioada de 
încercare, atunci se depun jurămintele. Se face o slujbă specia- 
lă. 

Ce înseamnă aceste jurăminte? 

În primul rând, candidatul se dăruieşte total lui Dumnezeu 


şi Bisericii. Cel care doreşte să se călugărească cere lucrul acesta 
expres şi trebuie să o facă și în scris. Tunderea în monahism o 

aprobă doar episcopul locului, pentru că, în Biserica Ortodoxă 
Română, stareţul de drept al unei mânăstiri este episcopul 
locului, iar stareţul de facto este delegatul sau împuternicitul 
episcopului. În cadrul slujbei de tundere în monahism, candi- 
datul depune cele trei voturi: al ascultării necondiționate, al 
sărăciei de bunăvoie şi al castităţii, al fecioriei. 


Cât de gravă este încălcarea acestor jurăminte? 


Te scoate din monahism! Oricare dintre ele ai încălca-o, ești 
vinovat. Zice Sfânta Scriptură despre cele zece porunci dumne- 
zeieşti că, dacă călcăm una dintre ele, ne facem călcători de toa- 
te poruncile, pentru că unul este legiuitorul. Te faci vinovat faţă 
de Dumnezeu şi dezechilibrezi şi armonia din obştea respectivă. 


Cum se sancţionează încălcarea jurămintelor depuse la tunderea 
în monahism? 


Sunt foarte multe mijloace. Există un statut de organizare a 
vieţii monahale, care presupune și o instanţă de disciplină — o 
instanţă de disciplină internă, un consiliu disciplinar al mânăs- 
tirii —, iar dacă lucrurile sunt foarte grave, sunt instanţe supe- 
rioare bisericeşti. La nivelul Episcopiei, este un Consistoriu 
monahal eparhial, după care, dacă decizia nu convine, se poate 
face apel la o instanţă superioară, care înseamnă un Consistoriu 
monahal mitropolitan. Deasupra acestuia, este Consistoriul 
monahal superior bisericesc, la nivelul Sfântului Sinod, unde se 


5 Iacob 2, 10. 


DUHOVNICIA - DULCE POVARĂ 161 


poate face recurs, în cazuri excepționale. Acestea sunt însă foar- 
te rare. 


De ce îşi schimbă călugării numele primit de la părinţi, la Botez? 


Prin asta se consideră că renunti absolut la tot, că începi o 
viaţă nouă. 


Cine alege noul nume al călugărului sau călugăriţei? 


Poate să şi-l aleagă el, candidatul, dar, de obicei, se pune un 
nume prin consultare: stareţul se consultă cu candidatul şi se 
consultă și cu naşul de călugărie, pentru că fiecare candidat la 
călugărie are un naş, un părinte duhovnicesc. Acesta este cel 
care-l duce sub mantie. E ca la botez, ca la cununie. 


Citisem undeva — nu ştiu dacă este şi adevărat — că la călugării 
tibetani schimbarea numelui are legătură şi cu momentul, inevitabil, 
al morţii. Un om care trece „dincolo” nu poate fi adus înapoi sau oprit 
din drum de cei care-l strigă pe un nume, altul decât cel primit la 
naştere, pe care sufletul nu-l recunoaşte. 


Numele, la noi, se alege şi pentru profilul sfântului care l-a 
purtat. Ţi se pare că profilul respectiv ţi se potriveşte mai bine. 


Devine model de urmat? 


Model de urmat, da. De obicei, numele călugărilor sunt ale- 
se cu acribie, ele sunt nume ale Părinților Bisericii, ale pustni- 

cilor din vechime, ale oamenilor cu viaţă aleasă. Nu sunt luate 
la întâmplare aceste nume. De aceea se face şi consultare, pen- 
tru că stareţul, duhovnicul și naşul sunt cei care reuşesc, până 
la urmă, să vadă cel mai bine profilul candidatului respectiv. 


(ID) 
Părinte, ocolesc ispitele mânăstirea? 


Nuuu! Nici nu este cum! Pentru că vorbeam de ascultări: as- 
cultările presupun anumite încercări. Dacă veți citi despre via- 
ta monahală din literatura pe care o avem acum la dispoziție din 
belşug, veți afla, de acolo, că multe dintre ascultările care li se 
dau începătorilor, acestora li se par absurde. Dar, cum vă spu- 
neam la începutul dialogului nostru, prin aceste ascultări se 
încearcă să se vadă, să se descopere caracterul celui care vrea să 
fie călugăr. Iar acesta ajunge şi el să se cunoască pe sine. De 
multe ori, nici nu bănuia ce zace în el! 


Am întâlnit, la un moment dat, într-o mânăstire, o tânără care 
cânta ca o privighetoare. Tocmai pentru asta, i s-a interzis, pentru o 
vreme, să mai cânte. 


Ca să înveţe să nu se mândrească! Sigur! Eu cunosc foarte bine 
viața monahală în ansamblul ei, dar o cunosc şi prin faptul că am 
trăit în mânăstire aproape douăzeci de ani. În mânăstirile de că- 
lugări, există și „ispita preoţiei”. Vedeţi, călugării ajung şi preoţi. 
Ca să ajungi preot, trebuie să faci şi puţină şcoală. Şi, atunci, sigur 
că ispitele sunt mari, pentru că te afirmi, ieşi în evidenţă, stai de 

vorbă cu oamenii, oamenii te apreciază şi ţi se poate urca la cap 
că tu ești mai bun şi decât stareţul, tu gândeşti mai bine organi- 
zarea din mânăstire, tu ai putea face mult mai bine lucrurile, tu 
ai putea fi mult mai implicat. În felul acesta, se dezechilibrează 
viaţa monahală, comunitatea, pentru că, în mânăstire, se trăieş- 
te în comunitate şi, dacă există un disident, atunci se dezechili- 
brează toată lumea, toată obştea se tulbură. De aceea, se pune 
foarte mare accent pe ascultarea necondiționată şi pe sărăcia de 
bunăvoie, sărăcie nu neapărat materială. Este şi materială, pen- 
tru că nu-ţi aparține nimic, totul aparţine obștii, respectiv mâ- 
năstirii. Dar trebuie să fii şi sărac cu duhul, cum spun FericirileS... 


O maică stareță îmi spunea, cândva, că, dacă primeşte un măr, 
mărul acela îl împarte la câte persoane are obştea mânăstirii. 


Relatările din viaţa monahală spun despre un strugure, care 
a fost primit de un călugăr, şi călugărul s-a gândit că i-ar prin- 


de mai bine vecinului, şi vecinul, tot aşa... 


„. Până când strugurele a ajuns din nou la el, la primul care îl 
primise. 


În viaţa monahală se împarte totul. 
Dispare, în mânăstire, tentaţia lucrurilor lumești? 


Situaţia mânăstirilor din Ardeal, cel puţin, dar şi a celorlalte 
mânăstiri româneşti, este un pic diferită de cea a mânăstirilor 


6 Matei 5, g, 

din Grecia. Noi nu suntem precum călugării de pe Sfântul Munte 
sau ca monahii din Grecia. În Grecia, mânăstirile au program 
pentru public, pentru credincioşii care le vizitează, pentru pele- 
rini, dar sunt zile întregi când mânăstirea e închisă, nu are acces, 
din afară, nimeni! La mânăstirile noastre româneşti, nu este aşa, 
mai ales la cele din Ardeal. Mânăstirile noastre sunt misionare. 
În Ardeal, mânăstirile au fost reconstruite cu ajutorul enoriași- 
lor, prin urmare, porţile sunt larg deschise pentru credincioși. 
Legătura, contactul călugărului cu oamenii, cu pelerinii, cu cre- 
dincioşii, poate atrage după sine şi ispite de diverse forme. 


S-a vorbit, s-a mediatizat, în ultima vreme, cazul unui călugăr 
de la o mânăstire din Arhiepiscopie, care ar fi avut o legătură tru- 
pească cu o enoriaşă, în urma căreia aceasta ar urma să aibă un 
copil. Cât de gravă este, pentru un monah, o asemenea faptă? 


Este foarte gravă! 


Într-un astfel de caz, nu este, oare, şi vina duhovnicului, pentru 
că nu a ştiut să-l ţină suficient de aproape, încât să-şi mărturiseas- 
că ispita, înainte de a săvârşi greşeala? 


Sigur că vina este comună. Însă cel care este în culpă trebuie 
să răspundă pentru fapta pe care a săvârşit-o. Duhovnicul, cu 
siguranţă, a încercat să gestioneze situaţia. Vedem însă că, de 
data asta, n-a reușit, dar în cele mai multe cazuri a reuşit, mă 
gândesc eu, pentru că acolo este obşte monahală, sunt mulţi 
părinţi care trăiesc în mânăstirea respectivă și care au rezistat 
tentaţiilor. 

Trebuie să ştiţi că, în mare măsură, în mânăstirile noastre 
sunt foarte mulţi tineri. Majoritatea sunt tineri. Media de vârstă 
este undeva la 30 de ani, între 30 şi 40 de ani. Lumea în care 
trăim noi este o lume care nu te cruţă din punctul acesta de ve- 
dere, al ispitelor. Prin faptul că oamenii vin la mânăstire şi vin 
în număr din ce în ce mai mare, se creează o legătură cu lumea, 
aşadar, ești expus tentaţiei, ispitei. Sigur, la nivel de gând. Dacă 
accepţi la nivel de gând, atunci lucrează ispita sau păcatul re- 
spectiv în firea ta şi, încet-încet, cedezi. Cazurile sunt însă foar- 
te, foarte rare, pentru că, de obicei, se premeditează, și duhov- 
nicul are grijă. Împreună cu duhovnicul, călugărul reuşeşte să 
depăşească momentul. Se întâmplă, totuși, să se şi derapeze, 
așa cum a fost în cazul acesta, pe care îl regretăm cu toţii. 


Are dreptul să se căsătorească un călugăr? 
N-are dreptul să se căsătorească. 


Pentru o persoană care a depus jurămintele, nu există nicio cale 
prin care să renunţe la călugărie? 


Nu. În cazul amintit, călugărul şi-a cerut efectiv ieşirea din 
monahism. 


După ce s-a întâmplat... 
După ce s-a întâmplat. Insă acest lucru este o cauză pentru 


consistoriu și consistoriul dă o decizie, pe care o confirmă epi- 
scopul locului. Însă el, cel în cauză, nu se poate căsători din punct 

de vedere bisericesc. Se poate căsători doar din punct de vedere 
civil. Oricum, este obligat, și din punct de vedere bisericesc, să-şi 
crească copilul, măcar până la vârsta majoratului. Şi este dator 
să se întoarcă înapoi în mânăstire. Jurămintele pe care le-a de- 
pus rămân valabile, ele nu pot fi şterse, nu pot fi anulate. 


Să înţeleg că, deşi nu mai are dreptul să poarte veşmânt călugăresc, 
datorită jurămintelor pe care le-a depus, rămâne, totuşi, călugăr? 


Da. 


Şi tot datorită acelor jurăminte, nu are dreptul să se căsătorească 
în biserică? 


Nu are voie să se căsătorească în biserică. Nu. Canoanele in- 
terzic7. Uitaţi-vă la cununia religioasă pentru mireni: prima 
cununie este valabilă, iar a doua cununie, a treia cununie este o 
dispensă, o favoare din partea Bisericii, cumva, pentru ca oa- 
menii să nu trăiască în păcat. Într-un caz ca acesta al nostru 
prima cununie a fost călugăria. 


Şi, atunci, cum decurge, de acum înainte, viaţa unui călugăr care 
a greşit în felul acesta? 


Anormal. Într-un astfel de caz, nu mai poate fi viaţă norma- 
lå, pentru că ai călcat jurămintele faţă de Dumnezeu. Şi nu te 


7 Canonul 44, Sinodul Trulan. De asemenea, canonul 6 al Sfântului 
Vasile cel Mare. În Arhid. prof. dr. loan N. Floca, Canoanele Bisericii 
Ortodoxe. Note şi comentarii. Ediţia a III-a îmbunătăţită. Sibiu, 2005, p. 
146, respectiv, p. 383. 

joci, n-ai cum să te joci cu lucrurile acestea. Datorită faptului că 
ai călcat jurămintele faţă de Dumnezeu, ești pasibil de orice pe- 
deapsă, și nu din partea oamenilor. Nu în sensul că Dumnezeu 
pedepseşte, dar sunt consecinţe, de diferite forme și destul de 
grave. Marea majoritate a celor care trec prin astfel de experi- 
enţe — care, repet, sunt foarte rare, dar există! — ajung la con- 
cluzia că au făcut o greşeală enormă şi îşi doresc cu tot dinadin- 
sul să o repare. Noi însă nu-i putem reprimi în obştile monaha- 
le decât după ce și-au așezat copiii, adică atunci când aceştia au 
ajuns la maturitate. 


Nu este o greşeală a Bisericii că, până nu demult, a cam... ţinut 
ascunse astfel de cazuri? Tocmai pentru a fi cunoscute consecinţele 
de cei care ispitesc călugării...? 


Cazurile care ajung în instanţele de judecată ale Bisericii sunt 
publice, vrând-nevrând. Sigur că mai mult în interiorul Bisericii, 
dar ele circulă. În mod normal, după ce un caz ca acesta sau un 
caz similar s-a întâmplat, se dă o circulară pe cuprinsul întregii 
Patriarhii, prin care se informează fiecare eparhie că respectivul 
a ieşit din viaţa monahală sau că este judecat în instanţă biseri- 
cească sau că a făcut o anumită faptă. Se dă, deci, o circulară în 
interiorul Bisericii, care poate să ajungă și la presă, aşadar nu 
sunt lucruri ascunse. Însă, cred eu, păcatele în sine nu trebuie 
etalate şi asta nu numai în mânăstire sau în Biserică, ci oriunde. 


Spuneaţi că un călugăr nu poate renunţa la monahism. 


Păi nu poate să anuleze voturile! 

Dar un novice? 


Novicele poate să renunţe în orice clipă. Părintele Mitropolit 
Antonie Plămădeală are o carte foarte frumoasă despre viaţa 
monahală, în care spune că inclusiv în timpul slujbei de tunde- 
re în monahism — căci atunci se pun anumite întrebări — au fost 
unii care au zis că nu se mai călugăresc. 


Sunt frecvente astfel de cazuri? 

Cazurile de novici, da. Se întâmplă foarte repede însă. Adică, 
după câteva săptămâni deja, se cern, efectiv. Cei care se inte- 
grează, rămân. 


Cu ce se apără călugărul de ispită? Care îi este „armura”? 


Incepem cu rugăciunea, începem cu postul, lucruri care sunt 
la îndemâna credinciosului. Nevoinţe, în sine. 


Câte ore pe zi se roagă un călugăr? 


Trebuie să se roage neîncetat. Orice creștin adevărat tre- 
buie să se roage neîncetat”. Şi munca poate să fie o rugăciu- 
ne. Şi când muncești poţi să te rogi, pentru că mintea poate 
să se roage. Şi inima se poate ruga, nu? Avem experienţa 


8 Mitropolitul Antonie Plămădeală, Tradiţie şi libertate în spiritualita- 
tea ortodoxă. Prefaţă de Dumitru Stăniloae. Editura Sophia, Bucureşti, 
2010. 

9 1 Tesaloniceni 5, 18. 

Părinților isihaști. Pe lângă aceasta, călugărul trebuie să ră- 
mână în ascultare față de mai-marele lui şi de fraţii lui întru 
Hristos. Într-o mânăstire, programul te ţine în echilibru. 
Dacă participi la toate ascultările care ţi-au fost date, care, 
în general, sunt comune, dacă participi la slujbele bisericii, 
care şi ele sunt comune — trăieşti, vrând-nevrând, într-un 
mediu comun, fiindcă şi chiliile sunt una lângă alta sau sunt 
chilii în care trăiesc doi sau mai mulţi călugări —, atunci n-ai 
cum să derapezi, trăieşti în echilibru. Iar dacă sunt derapa- 
je mai mici sau tentaţii sau ispite de orice natură, imediat te 
redresezi, pentru că sunt ceilalţi în jurul tău, care nu te lasă. 
Sigur, este şi conştiinţa ta personală, legătura ta directă cu 
Dumnezeu. 


Revenind la dumneavoastră: sunteţi Exarhul mânăstirilor din 
Arhiepiscopia Vadului, Feleacului şi Clujului. Ce presupune această 
demnitate bisericească? 


Această, mai degrabă, ascultare bisericească... Exarhul unei 
eparhii conduce destinele mânăstirilor, în cazul nostru, din cele 
două judeţe, Cluj și Bistriţa-Năsăud... 


Ce înseamnă acest lucru? 


Înseamnă că, pe probleme de mânăstiri, exarhul este con- 
silierul mitropolitului. ÎI consiliază pe mitropolit, pe episco- 
pul locului, îl însoţeşte la toate inspecţiile, fiind, în acelaşi 
timp, şi inspector. Exarhul mânăstirilor este cel care inspec- 
tează toate problemele mânăstirilor din cadrul eparhiei. 

Exarhul mânăstirilor este cel care raportează mitropolitului 
sau Consiliului eparhial problemele din mânăstiri sau cel 
care, în anumite situaţii, intervine efectiv, tot cu mandatul 
mitropolitului, în problemele din mânăstiri. Dacă sunt pro- 
bleme disciplinare, exarhul mânăstirilor este cel care con- 
struieşte rechizitoriul pentru judecata care urmează să se facă 
pentru un caz cum este cel despre care am discutat. Ascultarea 
aceasta presupune foarte mult teren, pentru că avem, în 
Eparhie, treizeci şi două de mânăstiri şi aproximativ trei sute 
de călugări. 


Câţi dintre aceşti călugări au studii superioare? 


Cam o treime, deci în jur de o sută de călugări au studii su- 
perioare, în diverse domenii — cu precădere Teologia, bărbaţii, 
monahii, pentru că ei sunt și preoţi, prin urmare, sunt necesa- 
re studiile teologice. Dar și femeile, călugărițele, au studii su- 
perioare: medicină, arhitectură, filologie. Unii au şi două 
facultăți... 


Presupun că şi întrebările pe care le pune, astăzi, un credincios, 
un pelerin care vine la mânăstire, sunt mult mai complexe decât acum 
zece ani. 


Aşa este. Într-o mânăstire însă, este un călugăr care are 
această ascultare, să stea de vorbă cu oamenii. Nu orice călugăr 
trebuie să stea de vorbă cu credincioşii. Nu are voie! Are voie 
doar să-i direcţioneze spre persoana care este rânduită pentru 
această ascultare. 

E mai greu să fii călugăr în lume decât departe de lume? 


Zic Părinţii că un călugăr în lume e ca peştele pe uscat. Dar 
este nevoie şi în lume de ei, simpla lor prezenţă este grăitoare... 


Care e partea cea mai frumoasă a vieţii monahale, bucuria cea 
mai mare? 


Faptul că trăieşti în preajma lui Dumnezeu cred că este cel 
mai minunat lucru. 


I-aţi simţit... mâna, atingerea? 


Dacă am ajuns la vârsta asta, să zicem, la o oarecare vârstă 
duhovnicească, în sensul că am în urmă peste douăzeci şi cinci 
de ani de mânăstire, de viaţă monahală, mă gândesc că, fără 
mâna Lui ocrotitoare, n-aş fi reuşit, mai ales în lumea şi în 
vremurile în care trăim. Şi, când te simţi casnic al lui Dumnezeu, 
nu mai ai nicio grijă şi eşti în siguranţă, iar dragostea şi fericirea 
sunt experimentate la cote foarte înalte. 


DOMNUL ESTE ÎNTĂRIREA MEA 
ŞI SCAPAREA MEA..." 


Unde alergăm atunci când viaţa ne încearcă, atunci când greu- 
tățile vin peste noi, atunci când vedem că, omeneşte vorbind, nu mai 
avem şanse? Răspunsul, pentru cei mai mulţi, este evident: „Domnul 
este întărirea mea şi scăparea mea”2. La această întâlnire, dragilor, 
avem bucuria de a-l avea ca invitat şi partener de dialog pe 
Preacuviosul Părinte Arhimandrit Dumitru Cobzaru, Exarh al mâ- 
năstirilor din Arhiepiscopia Vadului, Feleacului şi Clujului. 


Bine aţi venit, Preacuvioase Părinte! 


Bine v-am găsit! Mă bucur să fiu în emisiunea dumneavoas- 
tă, sperăm să fie de folos! 


Sărutăm dreapta! Aşa să dea Dumnezeu! Şi mulțumim că sunteți 
lângă noi. 

O temă frumoasă, provocatoare şi, socotesc, izbăvitoare, pentru 
multe suflete triste, şi mângâietoare, pentru cele care L-au găsit pe 
Dumnezeu, pentru că se confirmă ceea ce omul căutător de Dumnezeu 


! „Cuvânt pentru suflet”, emisiune realizată de Pr. Ovidiu Dincă, invi- 
tat Arhim. Dumitru Cobzaru, Exarh al mânăstirilor din Arhiepiscopia 
Vadului, Feleacului şi Clujului, ediţia din 30 octombrie 2018, TRINITAS 
TV. Versiunea scrisă a fost revizuită pentru publicare. 

Psalmul 17, 1. 

a găsit, adică pe Însuşi Dumnezeu. Cu îngăduința Sfinţiei Voastre, o 
să citim un mic pasaj din Patericul egiptean, care va face obiectul 
discuţiei noastre. 


Vă rog! 


„Zis-a Avva loan: Asemenea sunt unui om, care şade sub un 
copac mare și vede fiare multe spre dânsul; şi când nu va 
putea să stea împotriva lor, aleargă sus în copac și scapă. Aşa 
şi eu, şed în chilia mea şi văd cugetele cele viclene deasupra 
mea; şi când nu voi putea asupra lor, fug la Dumnezeu prin 
rugăciune şi scap de vrajmaşul.” (Patericul, Editura 
Reîntregirea, Alba Iulia, 2003, p. 104) 


Preacuvioase Părinte Exarh, vedem că Avva Ioan Colov — despre 
el este vorba — a văzut copacul; această alegorie, această abordare, 
să spunem „stilistică”, ne trimite la gândul că, de fapt, el L-a văzut 
pe Dumnezeu atunci când a dat de necaz, Însă sunt mulţi oameni 
care socotesc că nu L-au văzut, că L-au căutat şi nu L-au găsit, că 
au strigat la El şi nu i-a auzit. Ce este de făcut? 


Noi ştim prea bine că omul dintotdeauna a crezut în 
Dumnezeu. Fie că a crezut drept în Dumnezeu, fie că L-a căutat 
în diferite moduri şi chipuri ca să şi-L însușească şi n-a reuşit 
pe deplin, însă ideea de Dumnezeu este un dat înlăuntrul omu- 
lui. Aşadar, omul, atâta timp cât Îl caută pe Dumnezeu, ÎI şi 
găseşte. Şi pe cel care nu-L caută pe Dumnezeu, Dumnezeu nu-l 
părăseşte. Aşadar, dintotdeauna, omul are conceptul de 
Dumnezeu, atâta doar că nu reuşeşte să şi-L definească. Şi noi, 

care ÎI trăim concret în Biserică, de multe ori, suntem nu nea- 
părat în îndoială, dar suntem frământaţi. Oricum, omul este 
într-o continuă devenire, astfel încât ÎI află pe Dumnezeu din 
slavă în slavă şi din putere în putere. 

Vedem, în lumea deznădăjduită în care trăim noi astăzi, că 
oamenii totuși Îl caută pe Dumnezeu, mai ales atunci când au 
încercări, ispite, necazuri. Chiar dacă în ultimă instanţă, totuşi ÎI 
caută pe Dumnezeu. Cei care nu-L caută, aceia se amăgesc, 
temporar. Avem nădejdea însă să-L găsească, chiar dacă în al 
unsprezecelea ceas; să-şi revină în sine, să Îl caute pe Dumnezeu 
şi să-L găsească. Fiindcă fără Dumnezeu viaţa nu are sens. Acest 
nonsens îl trăiesc mulţi oameni în lumea noastră deznădăjduită, 
cum spuneam. Aşadar, chiar dacă sunt într-o continuă căutare, 
în cele din urmă ajung la concluzia că, dincolo de materie, din- 
colo de lumea văzută, dincolo de sine însuşi, există o forţă care le 
coordonează pe toate, o forță care le proniază, o forţă care ne este 
nouă proprie, precum Ortodoxia noastră sau Biserica noastră. 


Bunul Dumnezeu e Tată. Aşa Îl numim şi aşa ni S-a prezentat El: 
„Tatăl nostru care este în Ceruri”, aşa L-a prezentat Fiul Cel 
Unul-Născut. Acum, desigur, sunt diverse stadii ale căutării noastre. 
Ni Se arată totdeauna ca Tatăl, dar fiul nu vede totdeauna pe Tatăl 
ca fiind Tatăl, de multe ori ÎI vede ca pe un despot, ca pe un stăpân, 
uneori ca pe un tiran, pentru că fiecare Îl vede pe Dumnezeu aşa cum 
este el, prin lentila propriei existenţe. Ce-i de făcut atunci când omul 
Îl vede sau Îl caută pe Dumnezeu pentru a găsi „vinovatul de servi- 
ciu”? Pentru că sunt întâmplări mai delicate în viaţa noastră şi, 
atunci, omul spune: „Unde a fost Dumnezeu atunci când am pățit un 
necaz?!” Ce se petrece în această situaţie? 

Consider că, şi în asemenea momente, Dumnezeu este plăcut 
surprins. Cred că sunt momente în care lui Dumnezeu Îi place 
hărţuiala. De pildă, vedem în Sfintele Scripturi, atunci când 
Domnul lisus Hristos călătorea din cetate în cetate dimpreună 
cu apostolii, de multe ori ÎI îmbulzeau mulţimile3. Domnul lisus 
Hristos S-a lăsat provocat, a provocat la rându-I; cu siguranță 
că Dumnezeului nostru Îi place dialogul, chiar dacă acest dialog 
câteodată este mai dur, şi Dumnezeu oferă şi răspunsuri. Sigur 
că nu trebuie să fim obraznici, nu trebuie să-L întărâtăm pe 
Dumnezeu şi nu trebuie să-L jignim. Dar să-L întrebăm pe 
Dumnezeu nu cred că este o greşeală. Să Îi cerem lui Dumnezeu 
să simtă ceea ce simţim noi, să vadă ceea ce vedem noi, să crea- 
dă ceea ce credem noi. Însăşi Întruparea Domnului nostru lisus 
Hristos este certitudinea că Dumnezeu ne înţelege, că Dumnezeu 
a intrat în pielea noastră. Şi, dacă este aşa, atunci cred că 
Dumnezeu acceptă dialogul, fie el mai dur. Şi chiar îndemn, în 
momentele de restrişte, să ne defulăm, cumva, într-o rugăciu- 
ne în care să strigăm la Dumnezeu, fără să-L supărăm, fără să-L 
jignim, fără să-L smerim, dar să Îi cerem socoteală. Şi El ne va 
răspunde. 


Lezăm cumva Majestatea Divină atunci când, poate, cuprinşi de 
greutăți, strigăm mai tare: „Doamne, dar de ce se petrece?!” 


Nu cred. Sigur, nu trebuie să ajungem să spunem acest lucru 
fără să aşteptăm un răspuns. De obicei, cei care sunt foarte 
agresivi nu aşteaptă răspuns, au răspunsul. Aşadar, nu cred că 


3 Luca 5, I; 8, 42, 45; 19,1. 

este greșit să spunem: „De ce?”, dar trebuie să fim atenţi la 
felul în care o facem şi la starea în care ne aflăm noi. Am întâl- 
nit, de pildă, oameni care ajung la deznădejde, la starea lui „Nu 
mai pot!”, însă se întâmplă să apară evenimente care le confir- 
mă că pot chiar mai mult. Atunci își dau seama că Dumnezeu 
a fost Cel Care i-a făcut să depășească momentele respective. 
Prin urmare, cred că Dumnezeu aşteaptă să mai spunem câte- 
odată: „De ce?” Poate însă că nu așteaptă să spunem: „Nu mai 
pot!” 


Nu acceptă sentinţe, până la urmă, nu doreşte „punctul”, spuneaţi, 
ci doreşte continuitatea dialogului, chiar dacă la începute puţin mai 
aprins. 


Da. Şi cred că trebuie să continuăm dialogul. În cele din urmă, 
dacă primim răspuns, dialogul nostru capătă alte conotaţii, altă 
consistenţă. Orice fiară, dacă se insistă, se îmblânzeşte, iar 
omul, care, de multe ori, ajunge la acest nivel sau la această sta- 
re de lucruri, a fiarelor, a animalelor, totuşi poate fi îmblânzit 
şi readus la starea lui iniţială; ceea ce se doreşte de la Adam, nu? 
Să fie readus la starea lui iniţială. Întreg Adamul trebuie recu- 
perat, restaurat şi reașezat în Raiul lui Dumnezeu. 


Putem recunoaşte, Părinte Exarh, cugetele viclene în lumea în 
care trăim? Fiindcă pentru aceasta trebuie o fineţe a cugetului, tre- 
buie o disponibilitate sufletească, să îmi dau seama care este lucrul 
viclean; dacă nu, socotesc că e firesc. Dacă sunt împăcătoşit, o iau ca 
atare şi zic că sunt chestiuni cotidiene. Dar, pentru a recunoaşte un 
cuget viclean, trebuie să am o anumită stare. O mai am astăzi? 

Cred că, în mare măsură, o avem; sunt repere şi, atunci, ne 
putem verifica. Şi ar trebui să ne verificăm prin celălalt. Astăzi, 
avem multe mijloace la îndemână. Avem cărţi duhovniceşti în 
care ne putem regăsi și prin care ne putem verifica, avem părinţi 
duhovnici cu multă experienţă, pe care, de asemenea, trebuie 
să îi cercetăm ca să ne verificăm gândurile. Chiar dacă nu ar avea 
duhovnicul experienţă, dacă ai credinţă şi te duci la el cu inima 
deschisă și îi spui ce ai pe suflet, cu siguranţă vei dobândi un 
răspuns şi, astfel, îţi poţi verifica gândul. 

Întâi de toate însă există rugăciunea, mijlocul cel mai la 
îndemână, rugăciunea în care Îi cerem lui Dumnezeu să ne 
lumineze cum să procedăm atunci când suntem năpădiţi de 
gânduri, mai ales de cele cevin dela celviclean. Avem conștiința 
sădită de Dumnezeu, care ne spune, ca un soi de beculeţ care se 
aprinde, că suntem pe un teren dificil şi periculos, pe marginea 
prăpastiei. 


Părinte Arhimandrit, vedem că Dumnezeu Se foloseşte de fiare 
pentru a descoperi copacul şi pentru mulţi ar părea o pedagogie des- 
tul de abruptă, dură. De ce dă Dumnezeu drumul fiarelor, de ce dă 
Dumnezeu drumul greutăților? Nu putem altcumva, la un nivel mai 
poetic, mai liric, să descoperim pomul? Nu se poate altcumva? 


Cred că se poate şi poetic, liric. Însă se vede că fiinţa ome- 
nească este înclinată spre rău. De la Adam încoace, omenirea 
a adăugat şi ne-am slăbănogit și, atunci, suntem tentaţi să fa- 
cem multe lucruri care nu sunt pe placul lui Dumnezeu. Cele 
pe care le facem sunt fiarele, care cu adevărat sunt grozave, 
pentru că le-am dat putere asupra noastră. Dacă nu le dăm 

putere asupra noastră, ele nu ne pot atinge, ba chiar pot deve- 
ni mieluşeii printre care noi putem să străbatem fără frică şi 
putem să vedem şi copacul, şi frumuseţile lui Dumnezeu. Să 
vedem fiarele ca mijloace prin care să ajungem să ne clădim aşa 
cum ne doreşte Dumnezeu. Este o metaforă, bineînţeles, însă 
noi trebuie, în permanenţă, să privim spre ţintă, spre 
Dumnezeu, spre copac, să nu pierdem acest lucru din vedere. 
Să ne aducem aminte de episodul Sfântului Apostol Petru, care 
s-a scufundat în mare?, atunci când şi-a pierdut reperul, pe 
Domnul lisus Hristos, Care îl aştepta să-l îmbrăţişeze. Atunci 
când ne pierdem reperul, sigur, riscăm să ajungem să fim mân- 
caţi de fiarele sălbatice, care sunt păcatele noastre, patimile şi 
tot ce e împotriva binelui nostru şi ne îndepărtează de 
Dumnezeu, diavolul însuşi. 


S-a schimbat cu ceva substanţa acestor fiare? Mă gândesc că 
Patericul cuprinde în sine evenimente petrecute în secolele IV, V, VI. 
Acum suntem în secolul XXI... 


Nu s-a schimbat. Vedem că oamenii, chiar dacă sunt supuși 
tehnologiei şi, tehnic, reuşesc performanţă, ajung să le denu- 
mească ca atare. De pildă, dacă am lua aşa, la întâmplare, ter- 
menul de idol — care este un cuvânt foarte vechi, întâlnit în 
Scripturi, existând chiar o poruncă ce ne interzice să avem ido- 
li5 — se foloseşte astăzi din ce în ce mai mult referitor la perso- 
najele sau personalităţile din lumea contemporană, pe care 
încercăm să le imităm sau să ni le însuşim în viaţa noastră. 


+ Matei 14, 28-31. 
5 leşirea 20, 4. 


DUHOVNICIA - DULCE POVARĂ 179 


Se pot confunda cele două realităţi: o mare vedetă, un nume mare, 
cu idolul care a fost interzis în Vechiul Testament? 


Bineînţeles că da! Se vede că omul și-l însuşeşte. Mă gândesc, 
de pildă, la fotbalişti; văd atâţia tineri care au același compor- 
tament, se îmbracă la fel sau cel puţin poartă un tricou cu un 
anumit nume sau cu un anumit număr ori au aceeaşi freză. Se 
„cosmetizează” în aşa fel încât să arate ca idolul lor, ceea ce este 
o foarte mare greşeală sau o foarte mare ispită, pentru că îţi 
pierzi identitatea, numai eşti tu însuţi, riști şi ajungi să derapezi. 
Or, dacă ÎI avem reper pe Dumnezeu, lucrurile stau altfel, pen- 
tru că Dumnezeu este maximă libertate. 


Aş lua această frumosă analogie pe care ne-aţi prezentat-o, 
Părinte Exarh: omul are chipul lui pe care spuneaţi că şi-l poate mu- 
tila, şi-l poate pierde, şi a mers către asemănarea cu idolul. Noi avem 
chip de Dumnezeu şi avem vocaţia de a fi asemănători cu Dumnezeu. 
Cum trebuie să ne schimbăm comportamental aşa încât să purtăm 
„tricoul”, haina de nuntă a lui Hristos, haina de botez a lui Hristos? 
Cum să ne schimbăm sufletul, nu coafura, pentru a fi plăcuţi lui 
Dumnezeu? 


Spuneam, de curând, la hramul Mânăstirii Râşca Transilvană, 
că Dumnezeu ne-a creat pe noi chip şi asemănare Luis, Şi-a 
dorit să Se oglindească în noi. Dar şi noi să ne oglindim în EI! Şi 
exemplul cel mai la îndemână mi-a fost, sigur, Sfânta Cuvioasă 
Parascheva, care a reuşit să se oglindească în Dumnezeu şi 


6 Facerea I, 26. 

Dumnezeu S-a oglindit în ea. Aşadar, v-aş da răspunsul acesta: 
îi avem pe sfinţi, avem vieţile sfinţilor la îndemână, scrise; avem 
vieţile sfinţilor pictate pe pereţi; avem oameni sfinţi care trăiesc 
în lumea noastră, oameni care se străduiesc cu râvnă să se ase- 
mene lui Dumnezeu. Şi este şi în firea noastră, este în firea omu- 
lui şi să-L caute pe Dumnezeu, precum spuneam la început, şi 
să devină asemenea Lui. 

Noi zicem că omul a fost creat doar după chipul lui Dumnezeu, 
asemănarea i-a fost lăsată ca scop, dar eu cred din tot sufletul 
acest lucru: noi am fost creaţi chip şi asemănarea lui Dumnezeu”. 
Însă asemănarea înseamnă o continuă devenire. Există asemă- 
narea, aceasta fiind însă o continuă devenire, precum ne spune 
Sfântul Maxim Mărturisitorul$, şi anume că Dumnezeu este 
într-o continuă mişcare. lar dacă Dumnezeu este într-o conti- 
nuă mişcare, trebuie să înțelegem că şi noi, la rându-ne, suntem 
într-o continuă devenire, într-o continuă mişcare. 


Dacă omul nu ar avea, Părinte Arhimandrit, aceste ispite, s-ar 
mai sui în copac? Dacă ar fi totul perfect social, omenește, din punc- 
tul de vedere al sănătăţii? 


Unii reuşesc, dar, din păcate, nu toţi reuşesc. Noi ne dorim 
să fie cât mai mulţi cei care reuşesc, dacă se poate toţi, însă unii 
nu reuşesc. Acum, îmi vine în minte un cuvânt al Mitropolitului 
Bartolomeu, de vrednică pomenire, ctitorul acestei biserici, care, 


7 Ibidem. 

8 Sfântul Maxim Mărturisitorul, Scrieri. Partea a doua: Scrieri şi epistole 
hristologice şi duhovniceşti. Traducere din greceşte, introducere şi note 
de Pr. prof. Dumitru Stăniloae. Editura Institutului Biblic şi de Misiune 
al Bisericii Ortodoxe Române, Bucureşti, 1990. 

ştiţi prea bine, a fost încercat în multe rânduri și în felurite chi- 
puri. De pildă, la Cluj, a fost declarat persona non grata, în 1946, 
după greva studențească, şi a revenit în 1993, în calitate de 
Arhiepiscop al Clujului. Aşadar, a fost exilat, iar Dumnezeu l-a 
adus în slavă înapoi. De asemenea, a fost trimis în America, după 
ce a stat în temniţele comuniste, după ce a pribegit prin munţi 
şi altele asemenea, pe lângă calomniile care n-au încetat până 
la moarte. La toate acestea, răspunsul său a fost: „Povara vieţii, 
acceptată cu umilinţă sau purtată cu blestem, îţi proiectează în 
veşnicie un grumaz de zimbru sau o cocoașă de cămilă”9. Mulţi 
nu reuşesc să ducă povara şi se prăbuşesc, și, dacă se prăbuşesc, 
nu mai văd copacul. Dar, dacă reușeşti ca toate încercările să te 
întărească, astfel încât să ai un grumaz de zimbru, vei privi țin- 
tă la copac, fără să te intimideze nimeni. 


Am propus, mai întâi, prima extremă, aceea a celui neispitit, a 
celui căldicel, care stă undeva între fiare şi copac, într-o zonă neutră, 
aşa, ca între state, într-o zonă duty free. Apoi, aş merge în partea 
cealaltă, a celui care, poate, a încercat să fugă de fiare, n-a reuşit, a 
fost mai lenevos în goana lui în a-şi scăpa viaţa, a fost muşcat şi 
otrăvit de ele şi acum e dependent de acele fiare. Există dorinţa de a 
se sui în copac? Se mulțumește cu josul? Caută înaltul? 


Este greu de răspuns; v-aş răspunde tot cu un cuvânt al unui 
părinte duhovnicesc, al Preasfinţitului Părinte Vasile Someşanul, 
Episcopul-vicar de la Cluj, care spune aşa: „Tot omul este un 
suflet”. Şi dacă tot omul este un suflet, tot omul are o şansă, iar 


9 Citat de Irina Petraş, „Valeriu Anania, scriitorul — schiţă de portret”, 
Tabor, anul V, nr. 1, aprilie, 2011, pp. 84-87. 

Dumnezeu i-o oferă. Aş mai adăuga şi cuvântul din titlul cărții 
Sfântului Siluan Athonitul: Între iadul deznădejdii şi iadul smere- 
niei!9, adică noi trebuie să fim conştienţi că omul, chiar dacă este 
în adâncul iadului, tot poate ajunge cu mintea la Dumnezeu, sau 
cu inima. Avem Sfintele Scripturi, unde aflăm, de pildă, despre 
femeia păcătoasă, care trăia în păcate şi ispite grele, ispitindu-i 
şi pe alții; se pare însă că dragostea ei a copleşit păcatul“. Aşadar, 
cred eu că nu există om fără şansă, oricât ar fi de păcătos, oricât 
ar fi de încolţit din toate părţile, oricâte patimi ar avea, poate 
mai multe şanse are, cred. Tâlharul de pe cruce ne demonstrea- 
ză acest lucru:2. În ultima clipă a reuşit „să fure” inclusiv Raiul. 


Mă duc în partea stângă a crucii şi mai găsesc un tâlhar, care, din 
păcate, s-a întors cu spatele. Asta este menirea mea, să fiu puţin 
contra, pentru a scoate toate lucrurile frumoase, şi vă întreb: omul 
poate sta singur împotriva cugetelor? Adică să zică: Doamne, n-am 
nevoie nici de Tine, nici de pom, mă bat eu cu ele... 


Nu poate sta, nu are cum... Vedeţi, am discutat şi despre acest 
amănunt, anume că noi suntem creaţi chip şi asemănare a lui 
Dumnezeu'3, Care este în treime închinat: Tatăl, Fiul şi Sfântul 
Duh. Aşadar, noi fiind chip şi asemănare a lui Dumnezeu, Care 
este o comuniune de Persoane şi de dragoste, omul nu poate fără 
această comuniune, are nevoie de ea, mai ales atunci. Dacă o 


10 Cuviosul Siluan Athonitul, Între iadul deanădejdii şi iadul smereniei. 
Traducere de diac. Ioan I Ică jr. Ediţia a IV-a revizuită. Editura Deisis, 
Sibiu, 2001. 

H Luca 7, 37-48. 

12 Luca 23, 40-43. 

13 Facerea r, 26. 

refuză, cum ziceam, riscă foarte mult şi poate să se prăbuşească. 
Iar refuzul, de fapt, ne spune marele Dostoievski'4, înseamnă 
iadul. Prin urmare, nu are nicio şansă, pentru că Dumnezeu nu 
îl poate ajuta. Dumnezeu este neputincios în privinţa celui care 
ÎI refuză. Pentru că nu îl agresează, pentru că nu îi refuză liber- 
tatea. 


Preacuvioase Părinte Exarh, mai avem două minute din această 
ediţie şi vă întrebăm: ştim prea bine, rugăciunea unui om drept — căci 
sfânt, Dumnezeu rânduieşte când şi cum și dacă este cineva sfânt, 
dar drepți, slavă Domnului că sunt! — este bună, este puternică, dar, 
dacă cineva a fost muşcat, înțepat de aceste fiare şi se roagă (Avva 
Ioan spune că a fugit la Dumnezeu prin rugăciune şi a scăpat de 
vrăjmaş), acel om care nu are experienţa rugăciunii, care nu ştie 
efectiv cum să se roage, cum îi este rugăciunea? E puternică? E pri- 
mită? Îl ajută cu ceva? 


Noi am învăţat că rugăciunea trebuie spusă, însă rugăciunea 
trebuie trăită, trebuie să fie o stare. Credeţi că sunt oameni care, 
dacă nu au grai, nu se roagă?! Sunt oameni care, dacă nu au auz, 
nu-L aud pe Dumnezeu?! Sau dacă nu au văz, nu pot să-L vadă 
pe Dumnezeu?! Eu cred că este rugăciune pentru oricine şi mai 
ales pentru cel care este într-o stare deplorabilă. Este o rugăciu- 
ne, de undeva dinlăuntru, care poate fi mai intensă decât a celui 
care are confort. 


14 F, M. Dostoievski, Fraţii Karamazov. Vol. I şi II. Traducere de Ovid 
Constantinescu şi Izabella Dumbravă. Aparat critic de Ion Ianoşi. 
Editura Univers, Bucureşti, 1982. 

Avem nădejde cu toţii până la urmă... 
Să ne ajute Dumnezeu! 


Preacuvioase Părinte Exarh, mulțumim că aţi fost lângă noi şi 
ne-aţi bucurat sufletul! 


Sperăm să ajungă la sufletul fiecăruia mesajul nostru de dra- 
goste şi de nădejde! 


Mulţumim încă o dată! 

Dragi telespectatori, mulțumim pentru atenţie. Ceea ce v-am spus 
nu este o noutate pentru că dumneavoastră ştiţi mai bine că „Domnul 
este ajutorul meu”. Alergaţi, fraţilor, spre El, în orice moment, şi de 
bucurie, şi de necaz, Abia ne aşteaptă, după cum orice părinte îşi 
aşteaptă cu drag copiii, ca să-i îmbrăţişeze şi să-i umple de daruri. 


15 Psalmul 117, 6. 


CUM DOBÂNDIM PUTERE SUFLETEASCĂ?! 


De fiecare dată încercăm să aducem în faţa dumneavoastră teme 
frumoase, interesante. Alteori încercăm să vă provocăm. Iar astăzi 
mergem mai mult spre provocare decât spre îndulcire. Şi anume, de 
multe ori căutăm pacea, căutăm liniştea, căutăm o bună aşezare. 
Astăzi, vă propun altceva: să căutăm războiul, dar nu războiul aces- 
ta armat, lumesc, sângeros, ci un alt război, al încercărilor. Şi nu vă 
zic eu, ci ne învaţă Patericul ce să facem şi cum să facem. Avem, 
astăzi, bucuria de a-l avea ca invitat pe Preacuviosul Părinte 
Arhimandrit Dumitru Cobzaru, Exarh al mânăstirilor din 
Arhiepiscopia Vadului, Feleacului şi Clujului. 

Bine aţi revenit, Preacuvioase Părinte! 


Bine v-am regăsit! Mă bucur din nou să fiu dimpreună cu 
dumneavoastă şi încercăm, din nou, să fim de folos! Ne-am bu- 
cura să fim! 


Mulţumim mult că sunteţi lângă noi! 

Spuneam că, de multe ori, avem teme care ne mai răscolesc şi e 
bine, căci trebuie să mai răscolim din când în când, ca să ne afânăm, 
ca şi coca, ce este bătută, este frământată, trece şi prin foc, e chinu- 


1 „Cuvânt pentru suflet”, emisiune realizată de Pr. Ovidiu Dincă, invi- 
tat Arhim. Dumitru Cobzaru, Exarh al mânăstirilor din Arhiepiscopia 
Vadului, Feleacului şi Clujului, ediţia din 11 decembrie 2018, TRINITAS 
TV. Versiunea scrisă a fost revizuită pentru publicare. 

ită, dar, la urmă, iese pâine bună, din care — ce să mai spunem?! — se 
face şi Sfânta Împărtășanie. Cu îngăduința Cuvioșiei Voastre, o să 
citim, aşa, luăm o linguriţă din potirul nesecat al Patericului, şi în- 
cercăm să ne hrănim şi astăzi, ca să ne îndulcim rana produsă de 
război. Vorbim despre războiul interior, războiul duhovnicesc. 


„Zis-a avva Pimen pentru avva loan Colov că s-a rugat lui 
Dumnezeu și s-au ridicat patimile de la dânsul şi s-a făcut 
fără de grijă; şi, ducându-se, a spus unui batrân: mă văd pe 
mine că mă odihnesc și nu am niciun război. Şi i-a zis lui 
bătrânul: du-te, roagă-te lui Dumnezeu, ca să-ţi vină răz- 
boiul şi zdrobirea şi smerenia pe care le aveai mai înainte! 
Că prin războaie sporeşte sufletul. Deci, s-a rugat şi, după 
ce a venit războiul, nu s-a mai rugat să-l ia de la dânsul, ci 


|? 


zicea: dă-mi, Doamne, răbdare în războaie!” (Patericul, 


Editura Reîntregirea, Alba Iulia, 2003, p. 104). 


Acum, Preacuvioase Părinte Arhimandrit, ştim că la toate slujbe- 
le începem, mai ales la Sfânta Liturghie, aşa: „Cu pace Domnului să 
ne rugăm”, „Pentru pacea de Sus”... Probabil că tema păcii este, nu 
ştiu sigur, cea mai răspândită temă în cultul liturgic. Vă întrebăm: 
această pace, pe care o cerem de la Bunul Dumnezeu în cadrul sluj- 
belor cultice, este aceeaşi pace pe care a cerut-o avva Pimen? 


Cu siguranţă este aceeași pace, „pacea Mea v'o dau!”?, însă ştim 
prea bine că aurul se lămureşte în foc. De asemenea, din cultura 
duhovnicească, aflăm că Părinţii duhovniceşti, atunci când nu aveau 
încercare, erau întristaţi că i-a uitat Dumnezeu. Iar atunci când erau 
ispitiţi şi încercaţi peste măsură, se bucurau sufleteşte pentru că 


? Ioan 14, 27. 

Dumnezeu era cu atât mai aproape de ei. Sunt greu de înţeles aces- 
te lucruri; noi am vrea fără ispite şi fără încercări, fără război, să 
biruim și să împărăţim împreună cu Dumnezeu, în Împărăţia Lui. 
Însă acest lucru nu se poate. O împărăție trebuie câștigată, iar lup- 
ta trebuie dusă cu asalt! Aşadar, nu doar să ne bucurăm că suntem 
ispitiţi, ci cu atât mai mult ar trebui să ne aruncăm noi în luptă, ca, 
izbândind, să dobândim. Însă trebuie să ne măsurăm puterile în 
războiul pe care îl avem de dus, pentru că, în devenirea noastră 
duhovnicească, avem diferite vârste, iarîn războaie nu ducem copiii 
cu noi la luptă, îi lăsăm să se maturizeze şi apoi îi învăţăm cum să 
lupte și cum să folosească armele și ce arme să folosească. Aşadar, 
trebuie să ne cântărim vârsta la care ne aflăm, înţelepciunea pe care 
am reuşit să o acumulăm, forța pe care trebuie să o avem, astfel încât 
să-l biruim pe vrăjmaş. Deci trebuie să avem discernământ 
duhovnicesc, însă se ştie foarte bine — şi acest lucru este verificat, 
iar Părinţii îl confirmă — că nu se poate fără război. 


În accepțiunea contemporană, atunci când cineva nu este încercat, 
când îi merge bine, când este sănătos, este şi iubit de Dumnezeu şi nu 
a făcut nici rele. Atunci când este încercat, când are și o boală, când, 
deşi face bine — lumea aşa socotește că face bine, şi chiar face bine 
—, totuși este încercat cu anumite războaie, cu anumite neputinţe, 
lumea spune: „Sigur are ceva ascuns, de l-a pedepsit Dumnezeu”. De 
ce avem această mare diferenţă între realitatea duhovnicească pe 
care o vedem promovată aici şi felul în care noi înţelegem lucrurile? 


Sunt oameni buni din fire, de pildă, şi Dumnezeu le răspun- 
de tot cu bunătate, pentru că Dumnezeu nu doreşte suferința şi 
nu nevrea suferinzi, sau bolnavi, sau lipsiţi. Dumnezeu ne vrea 

fericiţi, de la început a creat o lume întreagă pentru noi, inclusiv 
Raiul l-a sădit pentru bucuria noastră şi din dragoste faţă de noi. 
Dacă vorbim despre bucurie şi despre dragoste şi despre ferici- 
re, nu artrebui să ne gândim și la suferinţă, la neajunsuri, la fel 
de fel de necazuri sau ispite. Însă se pare că, în primul rând din 
cauza păcatului, omul are nevoie, în devenirea lui, de aceste is- 
pite, de aceste încercări, de acest război, pentru a se clădi pe sine 
însuși aşa cum Îşi doreşte Dumnezeu. 

Cred că nu există om în lume care să nu treacă prin suferin- 
tă, fiindcă noi ne aflăm în Valea Plângerii, noi suntem izgoniți 
în această lume. Starea noastră este una detânjire, precum spu- 
nea Sfântul Cuvios Siluan Athonitul: „Sufletul meu tânjeşte după 
Tine şi cu lacrimi Te caut”3. Vedeţi? Căutarea lui Dumnezeu 
poate deveni o suferință profundă, tânjirea după Dumnezeu sau 
dragostea, la urma urmei, doare! Repet: dragostea doare! Așadar, 
şi oamenii pe care îi vedem noi foarte senini, cuminţi, şi cărora 
nu le lipseşte nimic, cu siguranţă, au în interiorul lor o suferin- 
tă, chiar dacă ar fi cea a dragostei. Iar cei care au suferinţe vizi- 
bile, care trec prin încercări şi sunt judecaţi, pe aceia nu ar tre- 
bui să îi judece nimeni, pentru că nimeni nu cunoaște întregul. 
În general, noi, oamenii, ascundem foarte mult. Nu spunem 
totul, nu ne arătăm aşa cum suntem. 


Şi e bine că suntem aşa! 


Intr-un fel, să zicem. Este bine în sensul să nu punem 
sarcinile noastre asupra altora, sau să nu jignim, sau să nu 


3 Cuviosul Siluan Athonitul, Între iadul deznădejdii şi iadul smereniei. Trad. 
diac. loan I. Ică jr. Ediţia a IV-a revizuită. Deisis, Sibiu, 2001, p. 285. 

descurajăm, însă Dumnezeu cred că ne vrea aşa cum suntem. 
Avem probleme încă dintru început, vedeţi la cădere ce s-a 
întâmplat“! Cele trei puteri pe care Dumnezeu le-a sădit în om 
— rațiunea, sentimentul și voinţa — s-au dezbinat în sine, și omul 
una gândește, alta simte și alta face. Or, aceste trei puteri tre- 
buie aduse la unison, în armonie, şi, atunci, viaţa ar fi cu ade- 
vărat frumoasă. 


Dacă este bună, folositoare, cercetarea pe care Dumnezeu o face 
de multe ori prin necaz sau prin suferinţă, de ce, în mod nativ, in- 
controlabil de multe ori, avem această repudiere? Adică mă gândeam 
chiar la Bunul Hristos, Care, efectiv, S-a înspăimântat, S-a înfrico- 
şat de ceea ce va urma, fiind în Grădina Ghetsimani, ba chiar a cerut 
de la Tatăl, dacă este cu putinţă, să treacă acel pahar al suferinței. 


Este, aşa cum spuneam, pentru faptul că ființa omenească 
s-a slăbănogit din cauza păcatului şi a păcatelor pe care omeni- 
rea le-a adăugat de la generaţie la generaţie. Pe de altă parte, 
căutăm mereu odihna şi nu o găsim; căutăm permanent să ne 
refugiem şi să trăim cât mai în siguranţă, fără griji şi fără niciun 
fel de lipsă. Însă acest lucru nu este cu putinţă; este necesar să 
muncim, să ne ostenim, să suferim şi, atunci când suntem puși 
în situaţie, ar trebui cu atât mai mult să încercăm să ajungem la 
un rezultat. Dar trebuie să ne punem nădejdea în Dumnezeu. 
Aș spune două cuvinte aici. În general, noi suntem grăbiţi în a 
rezolva lucrurile, însă ele trebuie să se desfăşoare ca să ajungă 
la final. Iar acest lucru se poate, dacă intri în logica lui Dumnezeu, 


4 Facerea 3. 
5 Matei 26, 37-42; Marcu 14, 33-36; Luca 22, 42-44. 

Care nu face nimic la întâmplare, Care vrea un rezultat. Prin 
urmare, spune Părintele Rafail Noica, să-L lăsăm pe Dumnezeu 
„să-Şi termine fraza”! 

Aş mai adăuga un cuvânt al Mitropolitului Bartolomeu, pe 
care îl ascultam, adesea, în taina chiliei lui. Spunea el că, în timp 
ce retraducea Sfânta Scriptură, a avut multe ispite şi multe în- 
cercări, şi de la cei văzuţi, şi de la cei nevăzuţi. Sigur că cei mai 
mulţi l-au încurajat şi i-au bucurat sufletul, însă, încă o dată, 
au fost şi cei care l-au descurajat, vrăjmași, și văzuţi, şi nevăzuţi. 
Zicea așa: „Cei care m-au încurajat, mi-au bucurat sufletul, iar 
cei care m-au descurajat şi mi-au pus piedici, m-au îndârjit 
să-mi termin lucrarea.” Ceea ce s-a şi întâmplat. Aşadar, cred 
că trebuie să vedem în felul acesta lucrurile. Să-L luăm pe 
Dumnezeu ajutor, dar să-L lăsăm să-Şi termine fraza, să spună 
ce are de spus până la capăt, pentru ca, într-adevăr, să ni se 
rezolve problema. Iar atunci când suntem împiedicaţi din toate 
părțile, să ne-ndârjim să ajungem la capăt. 


Dacă avem o problemă semantică a frazei, dacă frazeologia nu 
este suficient de bine diseminată în mintea noastră, ce facem? Pentru 
că sunt oameni care spun: „N-am priceput, Doamne, dar de ce atât 
de multă suferinţă?” Mă gândeam la evenimentele triste din 11 sep- 
tembrie din SUA sau multe altele, care se tot petrec, şi sunt oameni 
care fac aşa, un mare bulgăre de noroi şi aruncă, sigur, în Dumnezeu, 
probabil nu neapărat ca să afle răspunsul, cât să aibă tehnica aceea 
de a arunca, de a se bucura pentru aruncare. Ce mesaj le transmitem 
lor? Sau ce-i de făcut? Au dreptate în vreun fel? 


6 În conferinţa Întrupare - Filocalie şi premisă eshatologică, Alba Iulia, 
decembrie 2002. 

Nu ştiu dacă trebuie să îi contrazicem, atâta timp cât nu vor un 
răspuns, ci doar să împroaşte cu noroi, să murdărească... Nu cred 
că trebuie să ne lăsăm provocati, cred că trebuie să facem ce avem 
de făcut mai departe și să ne rugăm lui Dumnezeu. Eu nu m-aş 
lăsa provocat şi nu i-aş provoca, pentru că am înmulţi răul. Însă 
răspunsuri sunt. Tot de la Mitropolitul Bartolomeu știu următo- 
rul cuvânt, pe care îl spunea din amvonul Catedralei din Cluj: „Ori 
de câte ori Dumnezeu dă o încercare, dă şi soluţia. În același timp.” 


Cum ajungem la ea? Că e foarte interesant ce ne spuneți. 


În primul rând, intrând în logica lui Dumnezeu. Iar dacă noi 
nu putem vedea, ne putem îndrepta spre cei care stau cu ochii 
minţii şi cu ochii sufleteşti de veghe şi, atunci, îi cercetăm ca să 
ne limpezească lucrarea lui Dumnezeu şi voia Lui în ceea ce ne 
priveşte. Ori de câte ori Dumnezeu lasă să fim încercaţi, dă și 
soluţia. În acelaşi timp! Nu poate fi altfel Dumnezeu! Eu nu-L 
văd altfel. 


Aş intra puţin în pielea avvei Pimen... Sau am încerca să intrăm. 
Cred că, în prima etapă a vieţii sale, a căutărilor sale duhovniceşti, 
ne aflăm cu toţii. De multe ori, zicem: „Doamne, da” mai slăbuţ, dacă 
se poate, cu suferința, că nu prea mă duce spatele şi mi-e greu şi am 
multe...” Căci avem. 


Deşi noi vrem multe... 


Vrem multe şi oferim puţin, într-adevăr. Şi am ajunge în această 
etapă, în care zicem: „Doamne, Tu ești puterea, adică ia-mi Tu 99% 

din povară şi 1% mă fac că duc şi eu, măcar umbra poverii crucii pe 
care Tu Însuţi o porți!” Avem puterea, după aceea, să trecem în etapa 
a doua, să zicem: „Doamne, parcă nici aşa nu e bine, nu pot să mă 
călesc, dacă nu am suferinţă, nu pot să devin puternic, dacă nu duc 
o greutate.” 


Lâncezeala duhovnicească nu este de folos nimănui şi Părinţii 
au numit-o în diferite feluri. Vorbim, de pildă, despre acedie. 
Cred eu, din tot sufletul, că a trăi cu adevărat înseamnă să mun- 
cești, să lupţi, să nu lâncezeşti, să fii într-o permanentă lucrare 
şi, dacă nu îţi este solicitată efectiv de cei care te înconjoară, de 
comunitatea în care trăieşti, dacă nu eşti provocat, să te provoci 
tu însuţi, pentru că noi avem puteri extraordinare, nebănuite, 
pe care nu le punem în lucrare. Dacă le-am pune în lucrare, 
ne-am da seama că este şi în favoarea noastră, pentru devenirea 
noastră duhovnicească, dar şi în favoarea celorlalţi şi, de 
asemenea, în logica lui Dumnezeu, Care ne vrea cu tot dinadinsul. 
Ne vrea şi mintea noastră, ne vrea şi lucrarea noastră, dar mai 
ales ne vrea inima noastră. Trebuie să Îi arăţi lui Dumnezeu că 
ÎL iubeşti! Trebuie să-I demonstrezi lui Dumnezeu că ÎI iubeşti! 
Şi această demonstraţie se face mai ales prin aproapele. Prin 
urmare, trebuie să fii într-o neîncetată lucrare, într-o continuă 
dinamică. Şi Dumnezeu este într-o continuă dinamică. 


Aş merge la cununa celei de-a doua etape a avvei Pimen, care, la 
început, sigur, a dezertat de la acest război, apoi s-a reînrolat, de 
data aceasta maturizat duhovniceşte, ferm convins că ceea ce face e 
bun, e spre folosul sufletului său, şi, apoi, la sfârşit, a pus acea cunu- 
nă şi spune: „Doamne, dă-mi răbdare în războaie!” La început, a zis: 

„Doamne, scoate-mă din războaie!”, apoi zice: „Doamne, dă-mi 
răbdare în războaie!” Automat a cerut și război. Ceri răbdare, ceri şi 
război, implicit. Mai facem lucrul acesta? Generic vorbind. 


Sunt oameni care au dobândit o anumită experienţă duhov- 
nicească şi nu-I cer lui Dumnezeu eliberarea din încercare sau 
din război, sau din boală, ci Îi cer răbdare. Aş evoca, de pildă, o 
amintire care cred că ar ajunge mai uşor la inima ascultătorilor 
noştri. În Catedrala noastră mitropolitană, odinioară, venea 
frecvent o mamă cu doi copii, se şi spovedea, și ea, şi copiii, și 
mi-a devenit fiică duhovnicească. Însă Dumnezeu a încercat-o 
printr-o boală cruntă, un cancer, ajungând la limită. În Ardeal, 
la slujba înmormântării, pe lângă predică, se rostesc aşa-numi- 
tele „iertăciuni”, un fel de rămas bun de la cei care rămân în 
această lume. Această femeie a avut tăria de caracter să şi le scrie 
ea însăși, cu mâna ei. Şi-a dus crucea suferinţei până la mor- 
mânt, fără să cârtească împotriva lui Dumnezeu; dimpotrivă, 
cum spuneaţi, I-a cerut lui Dumnezeu răbdare în încercarea ei, 
până acolo încât a reuşit să scrie cu mâna ei „rămasul bun” pen- 
tru cei pe care i-a lăsat în lume, în urma ei. 


Un testament care a pretins multă bărbăție. 


Da! Nu am fost la înmormântarea ei, mi-a părut rău... Pe 
lista iertăciunilor eram trecut şi eu... 


Ne spune aici avva Pimen -— şi se leagă de ceea ce ne-aţi spus 
Cuvioşia Voastră, de acea smerenie şi răbdare pe care şi le-a asumat 
— că, implicit, atunci când omul acceptă războiul, trebuie să mai aibă 

alte două calități sau virtuţi, le spunem noi, pentru că e mai coerent 
cuvântul acesta: zdrobirea inimii şi smerenia, fiindcă, dacă acestea 
două nu sunt prezente şi asociate războiului, războiul devine un chin. 


Suntlegate una de cealaltă. În ceea ce priveşte smerenia, cred 
eu că, mai întâi de toate, trebuie să fim foarte realişti cu noi 
înşine. Şi, dacă suntem realişti cu noi înşine, atunci suntem în- 
tr-o stare a smereniei. În ce priveşte zdrobirea inimii, nu există 
om fără de păcat, toţi suntem păcătoşi, toţi avem pentru ce plân- 
ge, iar o inimă zdrobită Îi place lui Dumnezeu. O inimă zdrobi- 
tă poate iubi mai mult, o inimă zdrobită se poate ruga mai intens. 
Aşadar, să fim realişti cu noi înşine şi să ne zdrobim inima, 
pentru că avem motive. 


Numeşte psalmistul David „inima înfrântă şi smerită, Dumnezeu 
nu o va urgisi”7, dar — eu sunt cu „dar-urile”, nu darurile frumoase, 
sperăm să fie și acestea, atunci când va veni vremea, ci cu acele mici, 
să spunem, adversităţi, care, până la urmă, nasc adevărul cel mai 
bun şi cel mai frumos şi cel mai convingător — suntem oameni şi zicem: 
„Dareu n-am făcut nimic rău, ce are Dumnezeu cu mine?” Și acel om 
spune că totuşi e la locul lui... „Doamne, dar cu ce i-am greşit eu?” 
Într-adevăr, se sal un lucru foarte frumos, anume că smerenia este 
arta de a fi la locul tău. E o chestiune foarte interesantă şi înţeleaptă, 
dar, de multe ori, nu avem această măsură, să ne punem la locul 
nostru, şi socotim că pe nedrept ajungem unde nu ar trebui să fim. 


Cine pune asemenea întrebări, acela nu este într-o stare 
bună, n-are cum să fie. Dacă pune aceste întrebări, înseamnă 


7 Psalmul 50, 18. 

că are o conștiință încărcată, înseamnă că este într-o zonă ne- 
sigură. Or, noi nu putem fi într-o zonă nesigură, atâta timp cât 
Îl avem pe Dumnezeu. Cu Dumnezeu şi imposibilul poate de- 
veni posibil, nu? Şi, atunci, de ce să ne fie frică? Şi, atunci, de ce 
trebuie să-l reproșăm lui Dumnezeu? Dimpotrivă! Ar trebui, 
repet acest lucru, să intrăm în logica lui Dumnezeu şi să vedem 
unde vrea să ne ducă, ce vrea să facă din noi, ce rezultate doreş- 
te să obţină. Cu siguranţă, toate sunt în favoarea noastră, 
Dumnezeu nu poate face răul. Prin urmare, chiar dacă noi re- 
simţim dureros, în fiinţa noastră, intervenţia lui Dumnezeu, cu 
siguranţă că Dumnezeu ne vrea binele. 


Orice intervenţie chirurgicală este terapeutică, cu preţul suferin- 
tei inițiale. 


Eu folosesc imaginea aceasta, de pildă, când spovedesc. Dacă 
este vorba despre o patimă, atunci spun că medicamentele nu 
mai rezolvă, trebuie intervenit chirurgical, chiar dacă doare, 
chiar dacă curge sânge, dar rezolvăm problema. Altfel, doar o 
prelungim, putem să şi murim. Sunt boli care nu se pot rezolva 
decât chirurgical. Cu toată suferinţa. 


Preacuvioase Părinte Arhimandrit, mai avem trei minute, în cin- 
stea Sfintei Treimi, spunem noi. Toate să fie aduse spre slava lui 
Dumnezeu! Spunea cineva că, efectiv, nu mai avem timp să ne sme- 
rim, pentru că nu ne mai uităm la noi, nu mai avem timp să ne uităm 
la noi, societatea ne redirecționează privirea şi atenţia spre ceilalți, 
pe care îi privim de multe ori de sus, zărindu-le un mic pai — sigur, 
problema bârnei este a noastră —, iar timpul pe care efectiv îl ab- 

soarbe din noi societatea ne ia şi energia de a privi la noi înşine. Cum 
reuşim să punem o oglindă frumoasă, să ne privim pe noi, ca, au- 
tomat, să se nască gi smerenia, şi zdrobirea inimii, şi tăria sufle- 
tească? 


Mi-a venit acum în minte imaginea mamei. Mă pot eu as- 
cunde în fața ei?! Mai ales în ceea ce ea mi-a sădit în suflet de 
mic copil?! Dacă vreau să mă văd aşa cum sunt cu adevărat, ar 
trebui să mă uit la chipul mamei. De pildă, când eram stareţul 
Mânăstirii Nicula, auzeam adesea, de la credincioșii care ve- 
neau, că Maica Domnului priveşte altfel în diferite momente, 
că ochii Maicii Domnului din icoană îi priveau diferit. Privirea 
ei era însă diferită în funcţie de starea lor duhovnicească, sau 
de starea lor de moment. Aşadar, cred că o mamă, dacă aiima- 
ginea ei atunci când vrei să te verifici, poate să te descopere aşa 
cum eşti. 


Cum facem icoana mai frumoasă, să ne privească mai dulce? Care 
este secretul „pensulei”? 


Nu ştiu, nu ştiu să vă răspund așa, imediat, la această între- 
bare, dar mi-aduc aminte de o mică istorioară, în care cineva 
voia să picteze o copie a unui tablou celebru şi nu reușea nicicum 
să-i redea aceleaşi trăsături. În atelier, era însuşi autorul, care, 
în cele din urmă, îl ajută să realizeze copia respectivă. Aşa cred 
că trebuie să facem şi cu Dumnezeu: dacă nu reuşim noi să tra- 
săm ceea ce se cuvine înlăuntrul nostru, să-L lăsăm pe Dumnezeu 
să o facă, pe Cel Care ne-a creat şi Care poate desăvârși făptura 
omenească. 

Preacuvioase Părinte Exarh, mulţumim pentru prezenţă şi pentru 
faptul că aţi fost parte din sufletul nostru astăzi. 


Cu tot dragul! Amin! 


Dragi telespectatori, mulțumim mult pentru atenţie. Cei care au 
trecut prin anumite încercări, cu siguranţă trăiesc ceea ce eu încerc 
să îngân. Au trăit, poate, momente grele, dar au ajuns sus, prin mila 
lui Dumnezeu. Sus, adică în braţele lui Dumnezeu, nu mândrindu-se, 
ci fiind purtaţi pe valul iubirii dumnezeieşti. Cert este că, atunci când 
omul este încercat, se înnobilează, devine de diamant, devine puter- 
nic şi, uitaţi-vă, dragilor, la toţi oamenii mari. Şi nu vorbesc doar 
despre cei care sunt oameni mari duhovnicește, ci şi marii intelectu- 
ali au fost încercaţi. Şi-au „risipit” timpul cu devenirea lor cea bună 
şi, la urmă, tot efortul s-a încununat. De aceea războiul, mai ales cel 
duhovnicesc, e binecuvântat de Dumnezeu, căci prin el se curăţă toa- 
tă zgura păcatului şi sufletul omului se înnobilează. 


NAŞTEREA DOMNULUI 
- EVENIMENT DEFINITIV ŞI PERPETUU! 


Preacucernice Părinte Protopop, Preacucernici Părinţi şi iu- 
biţi credincioşi, 


ş începe cuvântul din această seară referindu-mă la un 
eveniment mai trist, care a marcat această săptămână, 
petrecut la Rusu Bârgăului. Am înmormântat un tânăr de 
49 de ani, care a murit în Germania, unde muncea pentru fa- 
milia lui şi unde un accident nefericit i-a cauzat o preacurândă 
trecere la cele veşnice, în rândul drepţilor, nădăjduim noi. În 
jurul sicriului, erau părinţii lui, un tată, o mamă; de asemenea, 
erau soția lui şi unicul lor fiu, de doar rg ani, socrii lui şi suro- 
rile lui. Una dintre surori trăieşte, de foarte mulţi ani, în Mâ- 
năstirea Nicula, unde slujeşte obștea monahală cu foarte mul- 
tă râvnă. Aşa se face că am fost prezent la înmormântare dim- 
preună cu stareţul şi cu alți părinţi de la Mânăstirea Nicula şi 
cu Părintele Paisie de la Mânăstirea Strâmba. 
Cuvântul meu de învăţătură s-a rezumat la câteva idei, cu 
care am să-mi încep prelegerea din această seară. Mai întâi, cu 
siguranţă, toţi cei prezenţi la înmormântare şi-au pus multe 


I Conferinţă organizată de Protopopiatul Ortodox, Bistriţa, în data de 
r4 decembrie 2017, urmată de întrebări şi răspunsuri. Versiunea scrisă 
a fost revizuită pentru publicare. 

întrebări... Ce poate fi în inima unui tată, într-o asemenea îm- 
prejurare? Ce poate fi în inima unei mame? În inima unei soţii, 
a unui copil, în inima fraţilor? Cum priveşte Dumnezeu? Unde 
este Dumnezeu? De ce nu răspunde Dumnezeu? De ce n-a in- 
tervenit Dumnezeu ca viaţa acestui om să fie salvată? Şi multe 
alte întrebări şi-au pus, fără îndoială, toţi cei care aveau o legă- 
tură apropiată cu cel plecat din această lume, la vârsta de doar 
49 de ani. Dacă nu avem credinţă în Dumnezeu, nu avem cum 
să ne răspundem la aceste întrebări. Fără credinţă în Dumnezeu, 
nu putem avea un răspuns la aceste întrebări! Dacă avem cre- 
dință în Dumnezeu, la vremea cuvenită, mai devreme sau mai 
târziu, în funcţie şi de capacitatea noastră de a înţelege, 
Dumnezeu ne va răspunde. Fără îndoială, le va răspunde părin- 
tilor, soţiei, copilului şi celor două surori. 

Apoi, în cuvântul meu de învăţătură, am precizat că suntem 
în preajma Crăciunului, iar Naşterea Domnului nostru lisus 
Hristos ne răspunde, în fapt, la toate aceste întrebări. Cum anu- 
me? Prin faptul că Dumnezeu S-a făcut om şi, făcându-Se om, 
ne încredințează că El are capacitatea de a înțelege şi, mai mult, 
de a simţi ceea ce simte un tată, ceea ce simte o mamă, ceea ce 
simt o soţie, un copil, fraţi, surori... Dumnezeu are această ca- 
pacitate, noi însă uităm şi ne credem neînţeleși. Unul din mo- 
tivele pentru care Fiul lui Dumnezeu S-a întrupat este acesta: ca 
să fim noi încredințaţi de faptul că Dumnezeu, Care a luat trup 
asemenea nouă, poate fi atât de aproape de noi, încât să ne poa- 
tă simţi integral toate trăirile pe care le avem în această lume. 

În acest fel ar trebui să înţelegem Nașterea Domnului nostru 
lisus Hristos. Din păcate, adesea suntem prea inteligenţi şi 
încercăm să pătrundem cu mintea, nu cu inima. Vedeţi 

dumneavoastră, ne bucurăm şi ne-am bucurat de colindele pe 
care le-am ascultat înainte. Dar cei care se bucură cel mai mult 
de sărbătoarea Naşterii Domnului sunt copiii. Am auzit un 
cuvânt, legat de această idee, pe care vi-l împărtăşesc: la 
întrebarea de ce copiii pricep, simt, intuiesc mai bine decât 
oamenii mari evenimentul Nașterii Domnului nostru lisus 
Hristos, răspunsul este: copiii sunt foarte aproape de vârsta 
Noului- Născut în ieslea din Betleem. Copiii se înţeleg dincolo 
de cuvinte: înainte să articuleze în limba maternă sau atunci 
când nu vorbesc aceeași limbă, copiii totuşi se înțeleg. Am văzut 
eu însumi copii de diferite naţionalităţi laolaltă, care, fără ca 
unii să vorbească limba celorlalţi, totuşi se înțelegeau, 
comunicau. De aceea, copiii pricep cel mai bine, sunt cel mai 
aproape, ca simţire, cu inima, de ceea ce s-a întâmplat în peştera 
din Betleem, de momentul Naşterii Domnului lisus Hristos. 
Copilul este cel mai aproape, poate, de ceea ce înțelegem noi 
prin săraci cu duhul. În acest sens, este semnificativ faptul că 
primii cărora li s-a descoperit că S-a născut Fiul lui Dumnezeu 
în Betleem au fost păstorii, nişte oameni simpli, cărora noi le 
spunem: „Fericiţi cei săraci cu duhul”4! Oameni simpli, care 
n-au pus raţiunea înaintea inimii, ci au pus inima înaintea ra- 
ţiunii şi, astfel, Dumnezeu întrupat S-a descoperit mai întâi 
oamenilor simpli, nu inteligenţilor. 

Desigur, şi celor inteligenţi li S-a descoperit El, dacă ne gân- 
dim la îngeri, care sunt fiinţe inteligibile (și minţi pure!), ei fiind 
cei dintâi care au slăvit Naşterea Domnului lisus Hristos, în cel 


2 Matei 5, 3. 
3 Luca 2, 8-20. 
4 Matei 5, 3. 

dintâi colind, de ei cântat: „Slavă întru cei de sus lui Dumnezeu 
şi pe pământ pace, între oameni bunăvoire!”5 Şi, de asemenea, 
li S-a descoperit magilors, care nu erau astrologi în felul astro- 
logilor de astăzi, ci adevăraţi oameni de ştiinţă, adevăraţi erudiți. 
Erau astronomi, nu astrologi ori „ghicitori în stele”, în sensul 
celor care întocmesc horoscopul de astăzi, care este o mare ne- 
ghiobie şi o mare minciună. Erau astronomi, puteau citi în ste- 
le și au citit în stele că S-a născut Fiul lui Dumnezeu, tot graţie 
vieţii lor spirituale, duhovniceşti, şi simţirii lor. Ei au cunoscut 
că steaua care apăruse pe cer nu era o stea oarecare, un meteorit 
sau o planetă, ci că steaua respectivă era un înger — unii Sfinţi 
Părinţi spun că era însuşi Sfântul Arhanghel Gavriil —, fiindcă 
steaua se deplasa altfel decât stelele obișnuite. Când ei se opreau, 
se oprea şi steaua; când pornea steaua, porneau şi ei. Ştim aces- 
te lucruri din Sfintele Scripturi”. Aşadar, steaua pe care au vă- 
zut-o magii nu era o stea oarecare, o stea obişnuită, ci un înger 
al lui Dumnezeu, care le dicta calea spre locul unde S-a născut 
sau unde Se afla în momentul acela Domnul nostru Iisus Hristos. 

Cu această introducere, intrăm în tema cuvântului din aceas- 
tă seară, pe care l-am numit: Nașterea Domnului, eveniment de- 
finitiv şi perpetuu. Ne închipuim, logic, că naşterea oricărui om 
din această lume este un eveniment definitiv şi perpetuu. De ce 
este definitiv şi de ce perpetuu? Fiindcă ne naştem doar o sin- 
gură dată şi fiindcă ne perpetuăm: nu numai că vor fi generaţii 
şi generaţii după noi, ci însăşi viaţa noastră va continua în veş- 
nicie, odată ce am fost aduşi din neființă la fiinţă. Noi nu „trecem 


5 Luca 2, 14. 
6 Matei 2, 1-12. 
7 Matei 2, 1, 9-10. 

în neființă” — aşa cum spun unii oameni care, deşi se consideră 
inteligenţi, nu cunosc realitatea lucrurilor, atunci când afirmă, 
cu emfază, că cineva „a trecut în neființă” —, întrucât, odată ce 
am fost aduşi din neființă la fiinţă, nu mai putem trece în nefi- 
ință; devenim nemuritori. Dar, oare, nemurirea noastră va fi 
alături de Dumnezeu sau nu? Aceasta este întrebarea pe care 
trebuie să şi-o pună omul. 

Definitivă şi perpetuă este, cu atât mai mult, Naşterea 
Domnului nostru Iisus Hristos. Unii Părinţi, cu preocupări te- 
ologice rafinate, şi-au pus problema: dacă Adam şi Eva, proto- 
părinţii noştri, n-ar fi căzut în păcatul neascultării şi n-ar fi fost 
alungaţi din Rai şi n-ar fi trebuit să fie răscumpăraţi din robia 
păcatului, a diavolului şi a morţii, oare S-ar mai fi întrupat Fiul 
lui Dumnezeu? Ar mai fi fost necesar ca Fiul lui Dumnezeu să 
devină om? Este o întrebare teologică de un rafinament deose- 
bit, cu adâncimi şi conotaţii extraordinare. Sfinţii Părinţii pre- 
ocupați de această chestiune îşi răspund unanim: Fiul lui 
Dumnezeu S-ar fi întrupat, pentru că acest eveniment era ho- 
tărât din veci, înainte de a fi apărut omul și, cu atât mai mult, 
înainte de a fi greşit și, astfel, de a fi trebuit să i se răscumpere 
greşeala. Fiul lui Dumnezeu S-ar fi întrupat. Nu putem şti cum, 
fiindcă sunt taine negrăite, dar acest lucru s-ar fi întâmplat cu 
certitudine. 

În felul acesta să gândim și faptul că omul a fost creat după 
chipul şi asemănarea lui Dumnezeu&. Să intuim, oarecum, că 
Fiul lui Dumnezeu era deja proiectat, în veşnicie, ca El să devină 
om în veacul acesta. Astfel L-au văzut prorocii Vechiului 
Testament, astfel L-a văzut marele Proroc Isaia. Cum să-L vadă 


8 Facerea 1,26. 

pe Dumnezeu om, când Dumnezeu nu poate fi văzut vreodată, 
decât numai în felul acesta? Şi anume Prorocul Isaia a privit în 
viitor, în Duh, şi L-a văzut pe Fiul lui Dumnezeu întrupat în 
persoana Domnului nostru lisus Hristos. L-a văzut în aşa fel 
încât a întrezărit şi Patimile prin care avea să treacă. Vă închi- 
puiţi acest lucru? Un om, un om oarecare, cu dar de la Dumnezeu, 
L-a văzut întrupat pe lisus Hristos, pe Fiul lui Dumnezeu, pe 
Cuvântul lui Dumnezeu, a Doua Persoană a Sfintei Treimi, pro- 
jectată în viitor. L-a văzut pătimind şi acest lucru a rămas scris 
în Sfintele Scripturi. Vă îndemn să citiţi Cartea Prorocului Isaia, 
să vedeţi cu ochii dumneavoastră acest adevăr şi acest lucru mi- 
nunat. lată, există o istorie a mântuirii neamului omenesc, în 
care sunt scrise toate, şi anume Sfintele Scripturi! 

Aşadar, Fiul lui Dumnezeu S-ar fi întrupat oricum, ar fi venit 
în lumea noastră, între oameni, asemenea lor, pentru că oame- 
nii au fost creaţi chip și asemănare a lui Dumnezeu. Însuși 
Adam, în Raiul lui Dumnezeu, L-a auzit pe Dumnezeu păşind, 
umblând'*. Cum să păşească un duh?! Tot în felul acesta se ex- 
plică lucrurile: inclusiv Adam a avut această imagine a Fiului lui 
Dumnezeu întrupat, pe Care L-a auzit păşind. Tot în Vechiul 
Testament, Moise, de pildă, a văzut spatele lui Dumnezeu”. Dacă 
a văzut spatele lui Dumnezeu, înseamnă că fața lui Dumnezeu 
era proiectată în viitor, în persoana Domnului nostru lisus 
Hristos. Vă mai pot da un exemplu, al Sfântului Proroc Ilie, care 
şi el, de asemenea, a stat de vorbă cu Dumnezeu”. A sta de vor- 


9 Isaia 53, 3, 4-5, 7. 
19 Facerea 3, 8. 

" leşirea 33, 23. 

12 1 Regi 17, 2-4. 

bă cu Dumnezeu înseamnă că are grai omenesc. Şi acesta este 
un privilegiu, o calitate umană, pe care Dumnezeu o avea în 
perspectiva întrupării Fiului lui Dumnezeu. 

Aşadar, evenimentul Nașterii Domnului nostru lisus Hristos 
este un eveniment definitiv, el a fost gândit din veci şi proiectat 
în timp şi, la plinirea vremii, S-a născut în ieslea din Betleem, 
precum ne spun Sfintele Scripturi'3. Evenimentul este definitiv, 
pentru că s-au împlinit prorociile vechi-testamentare!4 şi pen- 
tru că revelaţia a fost totală, descoperindu-ni-L pe Dumnezeu 
desăvârşit. Prin întruparea Domnului nostru lisus Hristos, nu 
mai avem nevoie de alte revelații; prin Domnul nostru lisus 
Hristos, Dumnezeu S-a revelat deplin. Nu mai este nevoie de 
alte descoperiri, evenimentul în sine — definitiv, dar şi perpetuu! 
— a avut consecinţele pe care le cunoaştem şi pe care le trăim noi 
înşine, prin sărbători sau praznicele împărăteşti, aşa cum le 
numeşte Biserica. 

Naşterea Domnului nostru lisus Hristos a făcut posibil şi 
Botezul Domnului, a făcut posibilă Schimbarea Lui la Faţă, a 
făcut posibilă Învierea Sa din morti și Înălţarea la ceruri. Toate 
acestea se datorează acestui eveniment unic din istoria mântu- 
irii neamului omenesc: Naşterea Domnului nostru Iisus Hristos. 
El rămâne definitiv şi are implicaţii personale, de vreme ce pri- 
veşte mântuirea fiecăruia în parte. Are implicaţii sociale, de 
vreme ce Domnul lisus Hristos a venit să mântuiască întreg 
neamul omenesc. Are implicaţii de orice natură, pentru că în- 
treaga creaţie a participat la acest eveniment. Au participat ani- 


'3 Luca 2, 7. 
14 Facerea 28, 12, 17; leşirea 3, 2; Psalmul 44, 11, 20-21; Psalmul 45, 
15-16; Cântarea Cântărilor 4, 7-9; Isaia 6, 6-7; 7, 14; lezechiel 14, 2. 

malele, cum auziti cântându-se în colindele noastre străbune. 
A participat pământul, care a oferit peştera, precum ne spune 
Condacul Naşterii'5, care este de o frumuseţe extraordinară şi 
de o teologie profundă. A participat întreaga natură, care s-a 
resimţit în urma venirii Fiului lui Dumnezeu în lume, dobândind 
nădejdea restaurării, fiindcă, aşa cum ştim şi auzim adesea, la 
sfârşitul veacurilor se vor restaura şi cerul, şi pământul. Va fi un 
cer nou şi un pământ nou. Este un eveniment definitiv, pentru 
că, în mod definitiv, prin Domnul nostru lisus Hristos, 
Dumnezeu şi om adevărat, s-a împăcat omul cu Dumnezeu și 
Dumnezeu cu omul, s-a revenit la starea iniţială, adamică, 
atunci când, între Dumnezeu şi primul om, sau primii oameni, 
exista o legătură firească. Ea a devenit nefirească în momentul 
în care Adam și Eva au păcătuit prin neascultare şi prin răzvră- 
tire, în fapt, răzvrătindu-se şi ei împotriva lui Dumnezeu, ase- 
menea îngerilor căzuţi. Deci este un eveniment definitiv, fiind- 
că Domnul nostru lisus Hristos l-a împăcat definitiv pe om cu 
Dumnezeu. 

În sfârşit, este un eveniment perpetuu, mai întâi, fiindcă noi 
îl sărbătorim în fiecare an. Vom trăi foarte curând sărbătoarea 
Crăciunului, am trăit-o şi anul trecut şi în toţi anii vieţii noastre. 
Perpetuu aceeaşi sărbătoare şi, totuşi, diferită de la an la an. 
Sărbătoarea, oricare sărbătoare a Bisericii, de fiecare dată are 
alte conotaţii, are alte profunzimi, pentru că lucrează diferit în 
viața noastră, şi datorită vârstei noastre fizice, dar mai ales 
datorită vârstei noastre duhovniceşti. De asemenea, datorită 
contextului imediat al vieţii noastre: nu sărbătorim la fel, cu 


15 Facerea lui Roman cel Dulce Glăsuitor, Mineiul pe Decembrie, Ed. 
IBMO, Bucureşti, 2019, p. 521. 


206 ARHIM. DUMITRU COBZARU 


aceeaşi intensitate, sărbătoarea Crăciunului, atunci când ne 
trăiesc părinţii sau după ce au trecut în veşnicie. Nu cu aceeaşi 
intensitate trăim Crăciunul aici, acasă la noi, sau când suntem 
plecaţi în străinătate. Intensitatea este diferită, pentru că 
emoţiile, trăirile sunt diferite. Noi, slujitorii Bisericii, de 
asemenea, otrăim diferit, de fiecare dată. Mai mult, nicio slujbă, 
nicio Sfântă Liturghie nu este la fel. Mulţi dintre noi slujim foarte 
des Sfânta şi Dumnezeiasca Liturghie — de pildă călugării care 
sunt preoţi slujesc aproape în fiecare zi — şi slujirea este de 
fiecare dată unică, pentru că fiecare Liturghie are un rost, un 
scop anume. Fiecare sărbătoare a noastră are un rost, un scop 
anume, care se răsfrânge asupra credincioşilor prezenţi în chip 
deosebit, diferit, precum diferiţi suntem noi toţi. Suntem 
persoane unice şi Dumnezeu ni Se descoperă într-o formă unică, 
foarte personală şi foarte intimă. Aşadar, evenimentul Naşterii 
Domnului Iisus Hristos este un eveniment perpetuu, pentru că 
se perpetuează în fiecare dintre noi, toată viaţa noastră, deci și 
în timp, şi până în veşnicia lui Dumnezeu. 

Evenimentul Naşterii Domnului lisus Hristos a avut rever- 
beraţii, a avut ecou în Împărăţia lui Dumnezeu. De aceea au 
participat şi îngerii. A avut ecou inclusiv în iad, pentru că, în 
sfârşit, nădejdea Drepţilor Vechiului Testament s-a împlinit, 
Fiul lui Dumnezeu S-a întrupat. Trebuie să ne gândim că şi ma- 
rele Proroc între proroci, Isaia, care a profeţit Naşterea lui 
Hristos din Fecioara, în momentul Naşterii Domnului se afla în 
iad. Până şi împăratul David — ai cărui Psalmi îi citim poate mul- 
ţi dintre noi în fiecare zi sau, cel puţin, rostim Psalmul 50 —, era 
în iad, el care, la rându-i, prorocise că Se va naşte Fiul lui 
Dumnezeu. Toţi erau în iad, toţi Drepţii Vechiului Testament, 


DUHOVNICIA - DULCE POVARĂ 207 


toată umanitatea până la momentul Jertfei răscumpărătoare a 
Domnului lisus Hristos se afla în iad, fără excepţie, inclusiv loan 
Botezătorul, ne spun Sfinţii Părinţi. Troparul Sfântului loan 
Botezătorul grăiește acest lucru frumos, poetic, anume că el a 
propovăduit venirea Domnului lisus Hristos inclusiv celor din 
iad. El, care le-a descoperit mai întâi oamenilor că Mesia a venit 
în lume: „Iată Mielul lui Dumnezeu, Cel ce ridică păcatul lu- 
mii!”16, L-a arătat cu degetul și şi-a pus mâna pe creștetul Lui, 
când L-a botezat în apele Iordanului. El L-a arătat oamenilor, 
L-a arătat ucenicilor şi, ne spun Sfinţii Părinţi, acelaşi lucru l-a 
făcut și în iad. loan Botezătorul, care L-a văzut pe Domnul lisus 
Hristos, căruia i s-a descoperit taina Sfintei Treimi, a descope- 
rit aceasta şi celor din iad, care așteptau să se întâmple Jertfa 
răscumpărătoare, împăcarea definitivă a oamenilor cu 
Dumnezeu, care s-a făcut pe lemnul Crucii şi prin Înviere. Iar 
prin Înălţare, omul a ajuns la demnitatea pe care a dorit-o 
Dumnezeu, de chip și asemănare, şi anume să şadă de-a dreap- 
ta lui Dumnezeu-Tatăl. 

Se pot spune foarte multe lucruri pe această temă, un singur 
amănunt însă aş vrea să adaug, înainte să trecem la întrebări. 
Sfinţii Părinţi spun că în fiecare zi este Crăciunul, în fiecare zi 
este Botezul Domnului, în fiecare zi este Schimbarea la Faţă, în 
fiecare zi sunt Paştile, în fiecare zi este Înălțarea Domnului. 
Pentru un creştin adevărat, dragii mei, aşa ar trebui să fie viaţa: 
trăită atât de intens, încât în fiecare zi să ne bucurăm de Nașterea 
Domnului lisus Hristos; în fiecare zi să descoperim tainele 
Sfintei Treimi; în fiecare zi să-L vedem pe Mântuitorul schimbat 


16 Joan 1, 29. 

la față, adică să-l vedem dumnezeirea, încercând propria noas- 
tră schimbare; în fiecare zi trebuie să-L vedem pe Iisus Hristos 
omorât pe lemnul Crucii şi înviat, astfel încât noi să ne morti- 
ficăm, în sensul eliberării noastre din robia păcatului, şi să în- 
viem împreună cu El, precum spunem în Acatistul Învierii. În 
fiecare zi, să ne poziţionăm în viitorul pe care îl doreşte 
Dumnezeu de la noi, în Împărăţia Lui, de-a dreapta lui 
Dumnezeu- Tatăl! Acestea sunt lucruri care trebuie luate în se- 
rios şi ele pornesc de la această sărbătoare, care a făcut posibile 
toate celelalte evenimente din istoria mântuirii neamului ome- 
nesc, şi anume Naşterea Domnului nostru lisus Hristos, care 
doresc să vă fie o sărbătoare deplină, dumneavoastră, tuturor 
celor dragi şi mai ales celor care nu-L cunosc pe Dumnezeu cu 
adevărat. Amin! 


Mulţumim, Preacuvioase Părinte, pentru cuvântul frumos şi fo- 
lositor. Avem şi câteva întrebări, pe care vi le adresăm în continuare. 


Trebuie să credem în vise? 


Este o întrebare la care vă răspund foarte scurt: există o car- 
te a Părintelui Ilie Cleopa de la Mânăstirea Sihăstria, Despre vise 
și vedenii'7, care spune că nu trebuie să credem. Deci aveţi o car- 
te întreagă drept răspuns. Rezumând în două cuvinte, Părintele 


17 Arhimandrit Cleopa Ilie, Despre vise şi vedenii, Editura Bunavestire, 
Bacău, 2001. Şi în ediţia: Despre vise şi vedenii şi despre Sfânta 
Împărtăşanie, Editura Mănăstirea Sihăstria, 2011. 

Cleopa spune că poate unu dintr-o sută sau unu dintr-o mie din 
visele oamenilor poate fi de la Dumnezeu, dar și pe acela trebu- 
je să-l luăm ca de la draci, să ne spunem că nu suntem noi vred- 
nici ca Dumnezeu să ni Se descopere într-o formă sau alta în 
vise. Oricum, visul poate fi înşelător. 


Ce înseamnă să fii smerit? 


Să nu fiţi ca mine...! Smerit înseamnă să fii realist. Sau, dacă 
vreţi, prima treaptă a smereniei ar fi realismul. Un om realist, 
cred eu, este pe drumul smereniei. Dacă nu te crezi mai mult 
decât eşti și nu spui mai mult decât ştii, dacă nu înfloreşti lu- 
crurile sau altele ca acestea, dacă spui adevărul și priveşti reali- 
tatea la rece, mai ales în ceea ce te priveşte pe tine ca persoană, 
atunci eşti pe drumul smereniei. Şi devii cu adevărat smerit 
atunci când conştientizezi că trăieşti pe muchie de cuţit, în sen- 
sul că, în situaţii limită, nici măcar realitatea lucrurilor, pe care 
ai spune că o cunoşti în ceea cete priveşte, nu este cea reală. Noi, 
în situaţii limită, putem face lucruri necugetate. Trăim efectiv 
într-un pericol cu noi înşine. Şi, dacă ne gândim bine la noi 
înşine, fiecare ne putem da seama că acest lucru se întâmplă 
aproape în fiecare zi. Doar un singur exemplu: gândiţi-vă cum 
sunteţi sau ce faceţi când vă ieşiţi din fire, când vă enervaţi. Aud, 
de pildă, părinţi care se plâng că-şi drăcuiesc copiii! Sau că își 
blestemă copiii. Oare s-ar fi gândit sau ar fi dorit să facă vreo- 
dată acest lucru?! În situaţii limită însă o fac! Ceea ce înseamnă 
că noi trebuie să ne dăm seama, pe lângă realismul despre care 
am vorbit, că suntem mai puţin decât ceea ce privim noi în oglin- 
dă, când nu este nimeni în jurul nostru... 

Ce program are un călugăr în mânăstire? 


Mergeţi să vedeţi...! Există un program, pentru că trebuie să 
fie o rânduială. Programul unui călugăr se împarte în trei: opt 
ore de rugăciune, opt ore de muncă şi opt ore de odihnă, dar şi 
aceasta, la fel ca munca, trebuie să fie tot un fel de rugăciune. 
„Rugaţi-vă neîncetat”'5, pentru un călugăr, înseamnă cele opt 
ore de rugăciune, care, de obicei, este o rugăciune publică, cele 
şapte Laude care se fac într-o mânăstire, plus munca, care tot 
rugăciune trebuie să fie pentru călugăr, și inclusiv odihna, care 
trebuie să fie o de stare de veghe, o stare de rugăciune. Desigur, 
este un ideal ceea ce vă spun, dar idealul acesta este tânjit de cei 
care îşi pun serios problema vieţii monahale. 


Ce este boala sufletului, ontologic, şi vindecarea sufletului, concret, 
în tradiţia isihastă patristică? 


Ce este boala sufletului? Boala sufletului este păcatul. Asta o 
ştim, încă de la început, prin ceea ce s-a întâmplat cu protopă- 
rinţii noştri Adam şi Eva, la care s-a tot adăugat, de-a lungul 
istoriei, fiinţa omenească devenind astfel tot mai slăbănoagă, 
într-atât încât Sfântul Apostol Pavel se plânge de faptul că omul 
— inclusiv el! — săvârşeşte păcatul, care este în el, nu binele pe 
care-l voieşte!:9. Pentru că firea omenească a devenit tot mai în- 
clinată spre păcat, a devenit tot mai nefirească firea omului. Noi 
trebuie să luptăm să ajungem la echilibru, la adevăratul firesc 
al omului, pe care noi l-am pierdut prin păcat, prin tot ceea ce 


187 Tesaloniceni 5, 17. 
'9 Romani 7, 19. 

au adăugat generaţiile dinaintea noastră şi la care adăugăm şi 
noi. lar vindecarea sufletului vine prin absolvire de păcat, prin 
nelucrarea păcatului și prin lucrarea virtuţilor. Altfel nu se poa- 
te! Nu fac casă bună virtutea cu păcatul. Trebuie întâi să renunti 
la păcat şi apoi să lucrezi virtutea, iar lucrând virtutea, vei des- 
coperi felul în care te poţi vindeca sufletește. 

Părinţii isihaşti, cei care au ajuns la liniştire — isihia aceasta 
înseamnă: o stare de linişte lăuntrică, în primul rând, dar care 
se exprimă şi în afară —, spun că nu dobândeşti această stare de 
linişte dacă conlucrezi cu păcatul. De asemenea, această stare 
de linişte nu se dobândește peste noapte, se dobândește lucrând 
virtutea. Ca orice lucrare, aceasta presupune timp. lar virtuțile 
pe care noi le cunoaştem — dacă ar fi să amintesc doar cele trei 
virtuţi cardinale: credința, nădejdea şi dragostea? —, dar și cele 
pe care le intuim, le găsim în Sfintele Scripturi. Dar, dragii mei, 
înainte de toate, se începe cu rugăciunea, care, la început, tre- 
buie să fie îndelungată, adică să folosim cărţile de rugăciuni, să 
citim rugăciuni lungi, acatiste, paraclise, Psaltirea... Adică ru- 
găciunea trebuie să fie o nevoinţă, până când ajunge să ne fie 
proprie, până când ajungem să avem atenţie, vigilență, trezvie, 
spun Sfinţii Părinţi. Deci, mai întâi, trebuie să facem rugăciunea 
aceasta pe care o face orice bun creştin, un canon de rugăciune, 
am putea spune, pe care ar trebui fiecare să-l aibă la înțelegere 
cu duhovnicul. 

Ca să ajungi la liniştea isihastă, trebuie să treacă foarte mul- 
tă vreme și este nevoie de duhovnic, de un îndrumător, și de un 
program prestabilit. Părinţii care au ajuns la rugăciunea inimii 


20 1 Corinteni 12, 1-8. 
^I Galateni 5, 22-23. 

— care este o lucrare isihastă — au trecut, mai întâi, prin expe- 
rienţa rugăciunilor lungi. Nu se poate invers. Întâi, trebuie să le 
faci pe cele lungi, ca să ajungi la cele scurte. Cele lungi te ajută 
să ajungi la rugăciunea scurtă, neîncetată, pentru că este o ne- 
voinţă care îţi curăţă mintea şi inima — mintea, de gânduri, iar 
inima, de patimi —, iar în cele din urmă, ajungi la o rugăciune 
care nici măcar nu se mai rostește cu buzele, ci cu mintea cobo- 
râtă în inimă, cum spun Părinţii. Eu vă spun însă lucruri sco- 
lastice. Întrebarea are ca răspuns capitole întregi de teologie 
patristică, pe care nici eu nu le-am parcurs şi, atunci, încercând 
un răspuns, sunt oarecum ipocrit şi mincinos. Oricum, am vă- 
zut această experienţă — şi v-o pot vădi — la Preasfinţitul Părinte 
Vasile Someşanul, părintele meu, la care am stat în gazdă, în- 
tr-un apartament modest din Mănăştur, în Cluj, pe când era 
preot celib la Calvaria, iar eu, elev la Seminar. L-am văzut în 
fiecare zi rugându-se, în chilia lui, în fața candelei. Se ruga în 
picioare, aceasta este poziţia de rugăciune a Preasfinţitului. 
Poziţia de rugăciune, în general, să ştiţi, este în picioare, nu în 
genunchi. În genunchi poate fi comoditate, poate fi și nevoinţă, 
în funcţie de vârstă. Rugăciunea se face în picioare. El aşa se 
ruga, l-am văzut ani de zile rugându-se, în picioare, îndelung, 
din cărţi de rugăciuni. Era un canon prestabilit, pe care îl îm- 
plinea în fiecare zi, oricât ar fi fost de obosit, oriunde ar fi fost 
plecat, de oriunde ar fi venit, într-un loc anume, în faţa cande- 
lei, unde se aflau anumite cărți, pe care le văd şi acum înaintea 
ochilor, din care se ruga. Întrebându-l, mai târziu, despre acest 
fel de rugăciune, mi-a spus că doar aşa a reuşit să trăiască mai 
intens credinţa. Era un om bun și blând din fire, a fost crescut 
în credinţă, însă lucrurile erau destul de superficiale, în acele 

vremuri. Aşa a reuşit să ajungă la trăiri intense, la dorinţa de a 
le sluji oamenilor cu adevărat, începând cu acel canon de rugă- 
ciune, zilnic, pe care l-a păstrat cu sfințenie. Eu însumi l-am 
văzut, vreme de ani, făcându-și canonul în chilia lui. Dar nu 
trebuie să vă spun eu cine este Preasfinţitul Părinte Vasile 
Someşanul, pe care îl cunoaşteţi cu toţii! 


Soţul sau soția nu mai vor să aibă copii, se opresc doar la unul. 


Păcat... Foarte mare păcat! Atunci, de ce nu s-au călugărit?! 
De ce s-au căsătorit?! Este un soi de egoism, pe care Dumnezeu 
nu-l vrea de la om. Egoismul exclude, vedeţi, pe celălalt. Cum 
să renunţi tu la fetiţa asta frumoasă pe care o vedeţi?! Oricine 
poate avea o asemenea fetiţă! Şi noi ne confruntăm cu această 
situaţie în Cluj, mai ales la Catedrala Mitropolitană, pentru că 
sunt mulţi tineri care vor să renunțe la copilul zămislit şi greu îi 
determinăm să n-o facă. În câteva rânduri, după ce n-au făcut 
avortul, s-a întâmplat să şi botez pruncul născut, după aceea 
să-i şi cunun pe părinţi! Odată, când au venit la botez cu copilul, 
care era un îngeraş de fetiță, am îndrăznit să-i zic tăticului: 
„Tăticule, ia copilul ăsta și ucide-l, acum, în momentul ăsta!” 
„Părinte, dar ce vorbeşti, cum puteţi zice aşa ceva?” „Păi n-ai 
venit în urmă cu nouă luni, un an, și mi-ai zis acest lucru, pe 
care eu acum ţi-l reproduc? Dumneata mi-ai zis că vrei să-ţi 
ucizi copilul.” 

Vă pot oferi şi un exemplu diferit, cel al unei familii de preot, 
din Bihor, ucenici de-ai mei, care au cinci copii, toţi născuţi prin 
cezariană. Sunt patru fete şi un băiat, ultimul, Dimitrie... I-am 
promis că, dacă va face și al cincilea copil, va fi băiat, dar va 

trebui să-i pună nume Dimitrie, desigur, în spirit de glumă, dar 
chiar așa s-a întâmplat! Însă una dintre fetiţe este în cărucior, 
de la naştere, din cauza unei erori medicale. După ce l-a avut și 
pe al cincilea copil, i-am zis părintelui şi preotesei: „Renunţaţi 
la unul dintre ei! Uite, renunţaţi la fetiţa asta din cărucior!” Şi 
părintele mi-a spus: „Chiar la ea nu renunţ, dacă ar trebui să 
renunţ la oricare dintre copiii mei, la cea din cărucior nu re- 
nunţ!” lar noi renunțăm aşa ușor...! 

Spuneam, la Mânăstirea Ciucea, de sărbătoarea Naşterii 
Maicii Domnului, hramul mânăstirii, că, prin faptul că nu se 
nasc copii în lume, că soţii se feresc să aibă copii, se zădărniceş- 
te planul lui Dumnezeu. Noi putem zădărnici planul lui 
Dumnezeu! Poate cu acel copil Dumnezeu are un plan şi în ceea 
ce privește familia în care el trebuie să se nască, dar şi în ceea ce 
priveşte societatea. Am spus atunci, mă repet adesea și o spun 
şi acum: dacă n-avem medici buni și suficienţi, este şi din cau- 
za faptului că nu se nasc copii. Dacă n-avem politicieni buni, 
conducători buni, este şi din cauza faptului că nu se nasc copii. 
Dacă n-avem preoţi buni, este şi din cauza faptului că nu se nasc 
copii. Dacă n-avem călugări buni, este şi din cauza faptului că 
nu se nasc copii. Se poate merge la nesfârșit cu aceste răspunsuri, 
pentru că, pe zi ce trece, vedem că societatea românească îm- 
bătrâneşte, se împuţinează; tinerii cei mai mulţi au plecat din 
ţara noastră; copiii care se nasc în străinătate îşi pierd identita- 
tea, îşi pierd și credinţa, cei mai mulţi dintre ei şi, atunci, bine- 
înţeles, piere neamul românesc, dar piere şi neamul omenesc. 
Şi mai este un pericol, pe care, vrând-nevrând, trebuie să vi-l 
pun înaintea ochilor, o realitate pe care noi o vedem și care îm- 
plineşte Sfintele Scripturi. Noi facem atâta caz de exodul mu- 

sulmanilor care vin în Europa, al refugiaților care vin din Siria 
sau alte țări în conflict şi care, cei mai mulţi, sunt tineri cu copii 
şi fac foarte mulți copii, iar cuvântul Scripturii, al Domnului 
Dumnezeu, rostit spre pildă de Mitropolitul Serafim, care tră- 
jeşte în Occident, în Germania, este: „Creşteţi şi înmultiți-vă şi 
umpleţi pământul şi supuneţi-l!”22 Cine creşte şi se înmulțeşte, 
stăpâneşte acest pământ, câte zile are pe lumea aceasta. Cine nu 
va face asta, nu-l va stăpâni. Ei îl vor stăpâni! Așa cum se întâm- 
plă şi la noi cu cei care se înmulțesc incomparabil mai mult de- 
cât românii, tot așa şi cei care invadează acum Europa au s-o 
domine, au s-o supună, au s-o stăpânească prin natalitate, îm- 
plinind cuvântul Scripturii, cuvânt pe care îl au şi ei. Să nu-l 
uitaţi: „Creşteți și înmulțiţi-vă şi umpleţi pământul şi supu- 
neţi-l!” Vedeţi ce se întâmplă cu moştenirea noastră, de la pă- 
rinţii noştri, de la străbunii noştri — de la ei moştenim o casă 
bătrânească, un pământ la ţară —, câte case sunt părăsite acum 
şi pământuri nelucrate! De ce? O întrebare care „răspunde” la 
întrebarea dumneavoastră. 

Vă doresc Sărbători frumoase şi luminoase! Nu ştiu dacă v-au 
trezit interesul cuvintele mele, dar aş mai adăuga ceea ce spune 
adesea Înaltpreasfinţitul nostru Andrei: să vă puneţi mai serios 
problema mântuirii sufletului. Să ne ajute Dumnezeu! 


22 Facerea 1, 28. 


TÂNĂRUL BOGAT! 


Suntem într-o nouă ediţie a emisiunii Ortodoxia în direct şi, în 
această seară, vom dezbate pericopa de la Luca, din capitolul 18, de 
la versetul 18 la versetul 27, care ne redă un dialog, o discuţie între 
un dregător, un tânăr bogat, şi Hristos: 


„Şi L-a întrebat un dregător, zicând: «Învăţătorule bun, ce 
să fac ca să moştenesc viaţa de veci?» Iar lisus i-a zis: «De 
ce-Mi spui bun? Nimeni nu este bun, decât numai unul 
Dumnezeu. Cunoşti poruncile: Să nu te desfrânezi, să nu 
ucizi, să nu furi, să nu mărturiseşti strâmb, cinsteşte pe ta- 
tăl tău şi pe mama ta». Iar el a zis: «Pe toate acestea le-am 
păzit din tinerețea mea». Şi auzind lisus, i-a zis: «Încă una 
îţi lipseşte: Vinde tot ce ai şi împarte-le săracilor şi vei avea 
comoară în cer; şi vino, urmează-Mi Mie». lar el, auzind 
acestea, s'a întristat, fiindcă era foarte bogat. Şi văzându-l 
lisus că s'a întristat, a zis: «Cei ce au bogății, cât de greu vor 
intra ei în împărăţia lui Dumnezeu! Că mai lesne este să trea- 
că ocămilă prin urechile acului decât să intre bogatul în îm- 
părăţia lui Dumnezeu». Iar cei ce auzeau au zis: «Şi cine 
poate să se mântuiască?» Iar El a zis: «Cele ce sunt cu 
neputinţă la oameni sunt cu putinţă la Dumnezeu».” 


"Emisiune realizată de Pr. Florin Parasca, ediţia din 24 noiembrie 2019, 
Radio Renaşterea. Versiunea scrisă a fost revizuită pentru publicare. 

Aceasta a fost pericopa, dragii mei, pe care o vom dezbate în emi- 
siunea de față. Invitatul nostru din această seară este Părintele 
Arhimandrit Dumitru Cobzaru, Exarhul mânăstirilor din 
Arhiepiscopia Vadului, Feleacului şi Clujului și slujitor la Catedrala 
Mitropolitană din Cluj-Napoca. 


Sărumâna și bine ați venit în studioul nostru, Părinte Dumitru! 
Bine v-am regăsit şi binecuvântare tuturor! 


În contextul Evangheliei de astăzi, Sfinția Voastră, care aveți o 
largă experiență cu tinerii, atât ca stareț la Mânăstirea Nicula, cât 
şi ca slujitor al Catedralei Mitropolitane din Cluj, şi care, iată, ați 
lansat recent în format audio o carte către tineri, ce redă mai ales 
una dintre discuțiile dintre Sfinția Voastră şi un ucenic, „Fiule, m'am 
vrut să-ţi fiu candelă de ceas târziu...”!?, cum vedeţi această peri- 
copă? 


În primul rând, este vorba despre un tânăr care era, 
într-adevăr, bogat, în sensul că avea foarte multe calităţi. Una 
dintre calităţi se pare că este cea a preocupării duhovniceşti, 
pentru că el pune o întrebare existenţială, esenţială: „Ce să fac 
ca să moştenesc viaţa de veci?”3 Sfântul Apostol și Evanghelist 
Marcu ne spune că, la această întrebare, Domnul lisus Hristos 


* Ediţia audio a fost publicată de Editura Renaşterea şi Radio 
Renaşterea, Cluj-Napoca, în 2019. 
3 Luca 18, 18. 

l-a privit pe acest tânăr cu drag+. Faţă de inocentă, Domnul lisus 
Hristos a avut întotdeauna o slăbiciune, în sensul că El a iubit 
copiii: „Lăsaţi copiii să vină la Mine şi nu-i opriţi, căci a unora 
ca aceştia este împărăţia lui Dumnezeu!”5 Aşadar, Evanghelia 
se adresează tinerilor, însă tinereţea este de mai multe vârste. 
Se vede că tânărul bogat din Evanghelia noastră avea o anumită 
vârstă, pentru că avea și o funcţie publică, însă el n-a înțeles că 
bun este doar Dumnezeu. În fapt, nu a înţeles că în faţa lui nu 
Se afla un simplu învățător, ci Însuşi Fiul lui Dumnezeu. 


Acest apelativ, „bun”, constituie şi intriga pasajului la care facem 
referinţă şi răspunsul lui Hristos declanşează întreaga acţiune. Avem 
de-a face, aşa cum ați spus, cu un tânăr curat, cu un tânăr inocent, 
cu un tânăr virtuos. Asta deducem, însă Hristos pune accentul pe cu 
totul altă latură a lui. 


I-a simţit meschinăria, în sensul că dacă el avea bogăţie, dacă 
era isteţ la minte, dacă avea o funcţie publică, considera că i se 
cuvine şi Împărăţia Cerurilor. 


Exact, aceasta a fost marea provocare pe care i-o întinde, să spun 
aşa, Hristos, aceea de a-l câştiga şi pe el în Împărăţia Cerurilor. 


Da, însă Domnul nostru Iisus Hristos nu forțează, ci, dim- 
potrivă, oferă libertatea, pe care se vede că a avut-o în vedere şi 
tânărul bogat, pentru că a plecat întristat şi nu a ales să răspun- 
dă chemării; cel puţin de moment, pentru că nu avem certitu- 


4 Marcu 10, 21. 
5 Marcu 10, 14; Luca 18, 16. 

dinea că, în timp, el n-a ascultat de cuvântul Domnului Hristos. 
Probabil că a renunţat la bogăţie şi I-a urmat. 


Asta, să spun aşa, într-o notă optimistă. Insă, în nota pesimistă, 
Hristos, pe moment, aşa cum aţi spus, deşi îi era drag, întrucât avea 
o simpatie faţă de tinerii virtuoşi, rămâne trist după acest dialog. 


Eu cred că nu a mai avut zile bune şi nici nopţi liniştite acest 
tânăr. 


Întâlnirea cu Hristos schimbă inima. 
Absolut! 


Cum vă raportați astăzi? Este oarecum similar contextul dialo- 
gului dintre Hristos şi tânărul virtuos? 


Spuneam că nu există vârste în ceea ce priveşte tinereţea. 
Atunci, ne aflăm pe un teren stabil referitor la dorinţa de a do- 
bândi Împărăţia Cerurilor sau de a ne mântui sufletul. Prin ur- 
mare, oricine are acces. Importantă este preocuparea faţă de 
viața duhovnicească, preocupare din ce în ce mai rară însă. 
Oamenii se străduiesc să aibă o conștiință morală și să devină 
oameni morali, cuminţi, atenţi la ei înşişi şi atenţi cu ceilalţi, 
dar toate acestea nu au nicio valoare, dacă nu se raportează la 
Dumnezeu, respectiv la Domnul nostru lisus Hristos. Poţi să fii 
un om cuminte, poţi să fii un om curat, poţi să împlineşti po- 
runcile lui Dumnezeu, care sunt în firea omului, dacă luăm 
aminte la ceea ce ne spune Sfântul Apostol Pavel, şi anume că şi 

păgânii „din fire fac cele ale legii”6. Aşadar, pentru oricine exis- 
tă şansă, doar trebuie să optăm să-L urmăm pe Domnul nostru 
lisus Hristos şi să punem în slujba Lui toate darurile cu care ne-a 
înzestrat Dumnezeu, care sunt bogăţia noastră, în realitate. 


Vedem că, în prima parte a răspunsului, Hristos Se conformează, 
să spun aşa, conceptului iudaic religios, acela de a se respecta 
Decalogul lui Moise. Decalogul, ca parte incipientă, ca introducere în 
viaţa duhovnicească. Împlinindu-se aceasta, Hristos trece la pasul 
următor, la desăvârşire, la desprinderea totală de material şi la che- 
marea de a deveni ucenic, apostol al lui Hristos, ceea ce este foarte 
important şi, spun criticii Evangheliei, a fost şansa vieții lui. 


Eu nu aş exclude că așa a şi fost, cum spuneam mai înainte, 
însă acest lucru are în vedere, afirmam azi în Catedrala 
Mitropolitană, două religii: prima religie, a lui a nu face, şi a doua 
religie, a lui a face. Aşadar, Domnul Iisus Hristos trece de la Lege 
la porunca iubirii. Pentru că, în fapt, chemarea Domnului lisus 
Hristos este o chemare a iubirii pentru iubire şi la iubire. 


Asta se vede şi din exemplul poruncilor, pe care îl dă Hristos ca 
răspuns. Adică, face o sinteză, bineînţeles, din partea a doua a po- 
runcilor, şi anume poruncile 6, 5, 7, 8 şi 47, care se referă sau regle- 
mentează exact relaţia cu ceilalți. Şi, bineînţeles, ele au la bază, sau 
în substrat, relaţia cu Dumnezeu. Și se vede că tânărul aici ratează, 
din păcate, pe moment, presupunem noi. 


S Romani 2, I4. 
7 Ieşirea 20, 4-17. 

Raportarea lui directă era cu semenii, faţă de care era politic 
corect. 


Exact. Şi astăzi există creştini buni, creştini virtuoşi, care consi- 
deră că le împlinesc pe toate, că sunt conformi preceptelor noastre 
evanghelice. Şi, totuşi, uneori, relaţia cu Dumnezeu şi cu semenii - de 
ce nu? — lasă de dorit. Ce se întâmplă în inima omului de astăzi, 
Părinte Exarh? 


În primul rând, oamenii reclamă o credinţă abstractă: „Noi 
credem într-un Dumnezeu, într-o forță extraordinară, într-un 
arhitect, în ceva nedefinit...” În consecinţă, există o împrăştie- 
re maximă. În general, noi ne dorim concretul și palpabilul. 
Spunea, odinioară, Vlădica Irineu că, în atmosferă, sunt vapori 
de apă, însă noi însetăm şi trebuie să mergem la sursă, pentru 
că riscăm să murim de sete. Aşadar, avem nevoie de concret, de 
palpabil, şi, atunci, trebuie să apelăm la Dumnezeu în formă 
concretă, iar forma concretă o găsim în Biserica Lui. 


Părinte Dumitru, în interacțiunea tainică cu tinerii zilelor noastre, 
vedeți dacă mai sunt ei preocupaţi de viaţa veşnică? Mai crede omul 
contemporan în viaţa de după moarte? 


În mare măsură, da. Din păcate, legătura noastră 
duhovnicească cu tinerii se rezumă, de cele mai multe ori, la 
interiorul Catedralei. Iar cei care vin în interiorul Catedralei au 
preocupări duhovniceşti. Tristeţea noastră cea mare vine de la 
ce se întâmplă cu ceilalţi, pentru că, ştim prea bine, în 
Cluj-Napoca, avem peste o sută de mii de studenţi şi mă întreb: 

care este soarta lor din punct de vedere duhovnicesc? Şi cine se 
ocupă de sufletul lor? Mă tem că nu profesorii, pentru că, în 
general, profesorii au în vedere spiritul, inteligenţa, educaţia, 
să zicem, educaţie care lasă de dorit în ultimii ani. Cei care vin 
în Catedrala Mitropolitană, cu siguranţă, au preocupări duhov- 
niceşti. Bineînţeles, există şi această ispită de a se căuta pe ei 
înșiși, însă indisolubil ÎI caută și pe Dumnezeu. Prin urmare, 
există preocupare duhovnicească, tinerii noştri Îl caută pe 
Dumnezeu, iar aceasta se vede prin prezenţa lor numeroasă în 
Catedrala Mitropolitană. 


Astăzi, cu toţii ne confruntăm cu această „bunăstare”, dacă pot 
să-i spun aşa, la toate nivelurile. Iar această bunăstare, această ten- 
dință a omului de a avea confort, de a fi împlinit, ne atrage inima, 
vrând-nevrând, înspre material, înspre imediat. Or, în această pe- 
ricopă, Hristos ne cere cu totul altceva. 


Se vede că, în lumea întreagă, țările dezvoltate din punct de 
vedere economic şi cu bunăstare materială L-au lăsat pe 
Dumnezeu şi Biserica Lui în urmă. În consecinţă, tinerii lor nu 
mai sunt preocupaţi de viața duhovnicească, așa cum vedem 
în ţările mai puţin dezvoltate, unde lipsurile îi apropie pe oa- 
meni de Dumnezeu. Problema în sine, precum spuneam la 
început, nu este bogăţia, problema este că s-a schimbat ierar- 
hia valorilor. Oamenii nu-şi dau seama că tot ce a fost sădit în 
ființa lor trebuie pus în slujba lui Dumnezeu şi a semenilor. 
Dacă totul se foloseşte în mod narcisist și egoist, duce şi la 
distrugerea personală, şi, bineînţeles, îl afectează şi pe seme- 
nul nostru. 

Ştiţi ce mi se pare interesant şi captivant totodată în pericopa de 
faţă? Neliniştea tânărului. Este un tânăr virtuos, este un tânăr curat 
şi inocent, un tânăr, aşa cum ați spus, cu funcţie publică, probabil un 
conducător de sinagogă sau chiar un fariseu. Însă, în străfundul 
conştiinţei sale, se simte neîmplinit, se simte incomplet, dacă putem 
spune așa, deși el împlinea poruncile. Sau aici se vede deja trecerea 
pe care o face Hristos de la literă la duh? 


Căutarea este o caracteristică a tânărului. Părintele Rafail 
Noica spune că foamea omului este „foame de cuvântul lui 
Dumnezeu”5, pentru că este sădit în fiinţa noastră să dorim mai 
mult, să vrem mai mult, să fim mai mult, să fim asemenea lui 
Dumnezeu. Dacă am fost creaţi chip al lui Dumnezeu, avem și 
asemănarea Lui’, care înseamnă un potenţial pe care noi trebu- 
ie să îl punem în valoare. De aici, din acest potenţial de a deve- 
ni asemenea lui Dumnezeu, se naşte foamea, setea, căutarea 
noastră permanentă, neliniştea. 


Îmi vin acum în minte cuvintele sau, mai bine zis, destănuirea 
personală, intimă a Fericitului Augustin: „Făcutu-ne-ai căutători 
spre Tine, Doamne, și neliniștită este inima mea, până ce-şi va afla 
odihna întru Tine”. Or, acest moto al Fericitului Augustin i se potri- 
veşte foarte bine tânărului din Evanghelie. 


8 Ieromonahul Rafail Noica, Cultura Duhului, Editura Reîntregirea, 
Alba Iulia, 2002, p. 84. 

9 Facerea r, 26. 

"9 Fericitul Augustin, Confesiuni. Ediţie bilingvă. Traducere din limba 
latină, introducere şi note de Eugen Munteanu. Editura Humanitas, 
Bucureşti, 2018, p. 49. 

„Nu M-ai căuta, dacă nu M-ai fi găsit”! 


Exact. O ascultătoare, pe pagina de facebook, face un comentariu 
din care se poate naşte o nouă idee, pe care să o dezbatem. Îi mulţu- 
mesc pentru această intervenție. Spune aşa: „Această pericopă este 
vitală pentru inimile noastre”. 


Este crucială pentru viața creștinului. Spuneam că este o în- 
trebare esenţială și existenţială, prin urmare, repet, este vitală 
pentru viaţa creștinului. Ar trebui să ne-o punem în fiecare zi. 


Hristos, de mai multe ori, ne cere nouă, celor ce trăim în context 
social, să ne prioritizăm valorile. Ne spune Mântuitorul în Evanghelia 
după Matei: „căutați mai întâi împărăţia lui Dumnezeu şi dreptatea 
Lui şi toate acestea se vor adăuga vouă”2. Monahilor le spune: „ori- 
cine a lăsat case sau fraţi, sau surori, sau tată, sau mamă, sau feme- 
ie, sau copii, sau ţarine, pentru numele Meu...”:3. Or, nouă, celor ce 
trăim în cadru social, repet, cu responsabilităţi familiale, cu prieteni, 
cu cunoştinţe, cu colegi, cu vecini, ne cere să ne prioritizăm viaţa. 


Da, acest episod se referă și la viaţa monahală. De pildă, episodul 
a fost determinant pentru viaţa Sfântului Antonie cel Mare. În po- 
vestea vieţii sale, scrisă de Atanasie cel Mare'4, găsim că, asemenea 


" Pascal, Cugetări. Traducere de Maria şi Cezar Ivănescu. Editura Aion, 
1998, p. 372. 

12 Matei 6, 33. 

'3 Matei 19, 29. 

14 Sfântul Atanasie cel Mare, Epistole şi Viaţa cuviosului părintelui nostru 
Antonie. Traducere din limba greacă veche, studiu introductiv şi note 
de Pr. Prof. Dr. Dumitru Stăniloae. Editura Institutului Biblic şi de 
Misiune Ortodoxă, București, 2010. 

Cuvioasei Parascheva, auzind cuvântul: „Oricine voieşte să vină 
după Minesă se lepede de sine, să-și ia crucea şi să-Miurmeze Mie”'5 
— în fapt, răspunsul la întrebarea dregătorului bogat —, Sfântul 
Antonie cel Mare a primit încredințarea să îmbrăţişeze viata mo- 
nahală. Așadar, ne aflăm și în zona monahală. Subliniam, astăzi, la 
Catedrala Mitropolitană, că viaţa creştină presupune monahismul, 
pentru că nu sunt două căi. Domnul nostru lisus Hristos spune: „Eu 
sunt Calea”'$; deci există o singură cale. El este Calea. Prin urmare, 
sunt două metode sau, mai bine zis, este vorba despre o succesiune 
de căi, în sensul că, împlinind poruncile, trebuie să ajungem şi la 
lepădare de sine, şi la urmarea Domnului Hristos, la dragoste. 


Ce l-a determinat pe tânăr să-l întoarcă spatele lui Hristos? 
Cuvântul sau îndemnul, imperativul „vino, urmează-Mi Mie”? nu a 
avut efectul scontat. Oare de ce? 


Există în Evanghelie remarca potrivit căreia s-a întristat, a 
plecat capul, s-a ruşinat. Așadar, cred că aici trebuie găsită tai- 
na: i-a fost ruşine de sine însuși, la urma urmei. 


Demonizatului din Gadara Hristos îi refuză urmarea. După ce l-a 
vindecat, fostul demonizat vine la Hristos şi-L imploră: Îl ruga ca 
să-l ia cu El”5. Dar Hristos îi spune: „Mergi în casa ta, la ai tăi, şi 
spune-le câte ţi-a făcut ție Domnul şi cum te-a miluit”*9. Dar pe acest 
tânăr îl cheamă în mod direct. 


15 Marcu 8, 34. 
16 Joan 14, 6. 

'7 Luca 18, 22. 
18 Marcu 5, 18. 
19 Marcu 5, 19. 

Demonizatul era un câștigat, aici era un potenţial câştigat, 
care mai avea un drum de parcurs. 


Așadar, Hristos lucrează la nuanţe, ca de fiecare dată. 


Bineînţeles! Oricum, lucrează particular şi intim cu fiecare 
dintre noi. 


Cum vi se pare faptul că Hristos merge pe linia inimii tânărului 
dregător, a tânărului bogat din Evanghelia de astăzi ?Îl asigură sau, 
mai bine spus, se face garantul averii lui în ceruri, spunându-i aga: 
„Vinde tot ce ai şi împarte-le săracilor şi vei avea comoară în cer”, 
Nici cu aceasta nu l-a convins Hristos. 


Îi cunoştea vârsta duhovnicească, iar Domnul nostru Iisus 
Hristos niciodată nu a fost agresiv, decât cu făţarnicii şi cu 
ticăloşii. Cu tinerii niciodată nu a fost agresiv; dimpotrivă, le-a 
dat apă la moară sau le-a aruncat mingea la fileu. Aşadar, i-a 
descoperit în realitate ce înseamnă ei pe dinăuntru, nu pe dina- 
fară. De aceea, s-a întristat şi a plecat să mediteze la viaţa lui. 
Iar eu am încă această credinţă că, în cele din urmă, s-a întors... 


Aveţi acest sentiment... 
Da! Cu siguranţă. 


Aveţi inimă de părinte, şi, atunci, e normal să punem gândul cel 
bun. 


20 Luca 18, 22. 

Noi ştim din experienţe personale că nu întotdeauna am ascul- 
tat de duhovnic, dar, în cele din urmă, am ajuns la concluzia lui. 


Așa este, părinte drag! 

În momentul în care Hristos apelează la capacitatea de decizie a 
tânărului, de fapt, El ne dă un exemplu de pedagogie dumnezeiască. 
Dumnezeu apelează la liberul nostru arbitru şi aşteaptă, cu toate 
simțirile Lui atente, răspunsul nostru. 


Nici nu ştiu cum să răspund, pentru că este o întrebare reto- 
rică. Spuneam că Dumnezeu lucrează atent și intim, personal, 
cu fiecare persoană în parte și pe potriva vârstei ei duhovniceşti 
şi inteligenţei. Şi, atunci, Domnul lisus Hristos a avut în vedere 
toate aceste lucruri. Şi le are în vedere, în ceea ce ne privește pe 
fiecare. 


Părinte Dumitru, cum vi se pare antiteza izbitoare pe care o folo- 
seşte Hristos în momentul de dezamăgire: când tânărul Îi întoarce 
spatele, Hristos oftează, regretă şansa ratată pe moment, să spunem, 
şi exclamă: „Cei ce au bogății, cât de greu vor intra ei în împărăţia 
lui Dumnezeu! Că mai lesne este să treacă o cămilă prin urechile 
acului decât să intre bogatul în împărăţia lui Dumnezeu”2. 


Hristos lăcrimează la mormântul lui Lazăr, dar îl şi învie, prin 
urmare, această antiteză despre care vorbeaţi nu își găseşte locul 
decât strict pentru moment. El avea în vedere că vor lua aminte 
şi ucenicii, şi ceilalți care erau de faţă, şi noi toţi, fiindcă, în re- 
alitate, toți suntem bogaţi, nu există om sărac în această lume. 


* Luca 18, 24-25. 

Tot omul este înzestrat de Dumnezeu cu daruri alese, iar noi, 
creştinii, suntem înzestrați cu toate darurile Sfântului Duh. 
Aşadar, noi nu suntem oameni săraci, indiferent de condiţia 
noastră socială, indiferent de vârstă, indiferent de posibilităţile 
materiale. Toţi avem ce pune în slujba lui Dumnezeu. La aceas- 
ta Se referă Domnul Hristos, nu la o bogăţie materială, nu Se 
referă la funcţiile noastre publice, nu Se referă la vârsta noastră. 
Vedeţi? De pildă, am găsit acest cuvânt: în Împărăţia lui 
Dumnezeu, toţi vom avea vârsta deplinătăţii lui Hristos; în re- 
alitate, o tinereţe fără bătrâneţe. Dacă ar fi să transpunem la 
vârsta omului, toţi vom fi tineri, aproximativ de vârsta Domnului 
Hristos, 30-33 de ani, atunci când toate puterile noastre lăun- 
trice sunt în maximă activitate şi receptivitate. De aceea spune 
Mântuitorul acest cuvânt: „Cei ce au bogății, cât de greu vor in- 
tra ei în împărăţia lui Dumnezeu! Că mai lesne este să treacă o 
cămilă prin urechile acului decât să intre bogatul în împărăţia 
lui Dumnezeu”22. Însă apostolii sesizează: atunci cine va intra în 
împărăţia lui Dumnezeu?3? De aici, înțelegem că nu există oameni 
săraci; toţi suntem bogaţi și foarte bogaţi. Şi, atunci: „Cele ce 
sunt cu neputinţă la oameni sunt cu putinţă la Dumnezeu”24. 


Vedem cum această aserțiune a Mântuitorului îi sperie, îi șochea- 
ză pe martori. 


Îi sperie, fiindcă nu erau departe de gândirea şi simţirea 
tânărului bogat din Evanghelie. Precum spuneam, lecţia de via- 


22 Ibidem. 
23 Luca 18, 26. 
4 Luca 18, 27. 


DUHOVNICIA - DULCE POVARĂ 229 


tă nu era doar pentru tânărul în cauză, era și pentru apostoli, şi 
era pentru toţi cei care erau de faţă şi, iată, este o lecţie şi pentru 
noi, astăzi, după douăzeci de veacuri. 


Înţelegem, aici, aşa cum spuneam, bogăţia şi în sens material, 
dar şi bogăţia în sens spiritual, aşa cum aţi spus. Însă, la polul opus, 
avem sărăcia sau omul sărac. Este sărăcia un atu pentru Împărăţie? 


Nu este un atu, pentru că nu sărăcia în sine, la fel cum nici 
bogăţia în sine, cum spuneam, ne certifică; dimpotrivă, este 
vorba de sărăcia cu duhul, pe care o poate avea și un bogat. 


Cum se poate? 


Exemplul cel mai elocvent, din Vechiul Testament, este cel al 
patriarhului Avraam, care era foarte bogat, dar care ÎI iubea pe 
Dumnezeu în aşa măsură încât ar fi fost în stare să şi-l dea pe 
unicul său fiu?5. Ceea ce a și demonstrat patriarhul Avraam. Ce 
putea fi mai mult decât fiul său? Bogăția pe care o avea?! Cu 
siguranţă că fiul său! Şi era în stare, a fost în stare să-l dăruias- 
că; în realitate, el chiar l-a dăruit cu adevărat. 


Poate fi adus în discuţie şi Dreptul Iov, în acest context? 


Cu siguranţă că poate fi adus. Şi chiar recomand şi am reco- 
mandat, de multe ori, să se citească Cartea Dreptului Iov, pen- 
tru că acolo găsim foarte multe amănunte în ceea ce priveşte 
felul în care trebuie să ne raportăm la Dumnezeu, felul în care 


25 Facerea 22. 


230 ARHIM. DUMITRU COBZARU 


trebuie să Îl vedem pe Dumnezeu în splendoarea Lui şi în care 
să ne gestionăm problemele sufleteşti și trupești, inclusiv bo- 
găția noastră, care înseamnă nu doar o bogăţie materială, ci mai 
ales copiii noştri, familia noastră. 


Mântuirea de unul singur, ne spune Hristos, este un avantaj? 
Dar nu există mântuire de unul singur! 


Avem un telefon, Părinte Dumitru. 

- Bună seara! Vă spunem bun venit în emisiunea noastră! 

- Bine v-am găsit! Este o pericopă minunată, cum, de altfel, sunt 
toate. Eu am reţinut ultimele idei, când se spunea că bogăţia nu e un 
păcat, aşa cum sărăcia nu e o virtute. Mi-aş îngădui să zic câteva 
versuri: 

Mereu pe pământ vor exista săraci, 

Dar săracii în iubire sunt cei mai de plâns. 

Întunericul urii când în suflet s-a strâns 

Preface în scrum câmpia de maci. 

Omul fără iubire este o fiinţă slută, 

Lumea fără iubire este o lume pierdută. 

Iubirea va fi biruitoare, va străluci mereu, 

Iubirea nu are hotare, e Însuşi Dumnezeu! 

Iată, în asta constă măreţia ofertelor fiinţei umane, a îmbrăţişă- 
rii date de Bunul Dumnezeu pentru însăşi existenţa noastră pămân- 
teană. 


Vă mulțumim pentru intervenţia dumneavoastră! 

- O întrebare, aş vrea. Să spunem că, înainte, nu am avut o viață 
duhovnicească sau era foarte slabă, dar, apoi, m-am gândit, după 
'59 încoace, să împart tot ce am şi să mă preocupe problema Împărăției 
Cerurilor, așa cum am înţeles din doctrina creştină. M-au reținut tot 
lucruri din jurul meu, cerinţe ale unora din familie, care solicitau 
ajutor, asistenţă, din toate punctele de vedere. Şi chiar mi-am pus 
problema: oare, în ţara asta, câți creştini ortodocşi au reuşit să îm- 
partă ce au şi să meargă pe calea aceasta recomandată de Domnul 
lisus Hristos dregătorului bogat? Ar fi foarte bine dacă am reuşi să 
ne desprindem de aceste ataşamente materiale. 

- Vă mulţumim tare mult pentru apelul dumneavoastră de astăzi 
şi din celeltalte emisiuni — vă recunosc vocea! — şi pentru problema 
ridicată. Părintele Dumitru este cel mai în măsură să ne răspundă, 
pentru că dânsul este şi Exarhul mânăstirilor şi are o evidenţă, să 
spunem așa, la zi, a tinerilor, a persoanelor care intră în viaţa mo- 
nahală. Adică a celor care, bineînţeles, renunță la tot ce au în viaţa 
socială. 

- Da, mai ales să ne gândim la oameni de felul acesta, al dregă- 
torului, care a fost privit cu mult drag de către Domnul lisus, pentru 
că a dovedit că Îl caută pe Dumnezeu. Iar dintre porunci, marea ma- 
joritate erau respectate de el, nu? Dar i-a venit foarte greu şi s-a oprit 
în faţa problemei pe care i-a pus-o Domnul lisus, să împartă tot ce 
are şi să-l urmeze Lui. 

- Vă mulţumim tare mult, să aveţi o seară liniştită şi rămâneţi 
alături de noi! 


Într-adevăr, în România, în general, avem peste cinci sute 
de aşezăminte monahale, care înseamnă foarte mulţi călugări. 
Dacă ar fi să vorbim despre Mânăstirea Văraticului sau 

Mânăstirea Agapia, în cele două luate împreună avem aproape 
o mie de călugăriţe. În Eparhia noastră, avem treizeci şi patru 
de aşezăminte monahale şi aproximativ trei sute de călugări. 
Prin urmare, i-aş putea răspunde distinsei doamne că, iată, în 
Eparhia noastră, avem trei sute de oameni care au urmat po- 
runcii Domnului Hristos, pe care o dorea împlinită de tânărul 
bogat. Însă, așa cum îi cunoaştem noi pe credincioşii noştri, pe 
fiii noştri duhovnicești, sunt foarte multi și cei care s-au pus în 
slujba lui Dumnezeu şi în slujba Bisericii, prin a-i sluji aproa- 
pelui, prin a-i sluji semenului. Foarte mulţi oameni au conşti- 
inţa că, dacă le prisoseşte ceva, este darul lui Dumnezeu pentru 
a-l pune în mâna săracului. Așa se justifică toate proiectele so- 
ciale pe care le are Arhiepiscopia noastră, care sunt foarte evi- 
dente, este la-ndemână să le cunoaştem. Dar, mai mult, în fie- 
care clipă, în fiecare zi, în fiecare dintre fiii noştri duhovniceşti, 
găsim un om care este implicat în viața socială. Sunt lucruri care 
nu se văd, dar care există în realitate. Şi ne bucurăm că, la noi, 
în cetatea Clujului, oamenii cu dare de mână au și inimă bună. 
De aceea, cred eu că se împlineşte cuvântul Scripturii la care am 
meditat prin Evanghelia de astăzi. lar doamna poate fi bucuroa- 
să şi fericită că sunt oameni care experimentează Evanghelia 
Domnului Hristos şi prin faptă. 


Îmi aminteşte Evanghelia de astăzi de unul dintre imperativele 
Vechiului Testament. În Cartea Proverbelor, Dumnezeu spune așa: 
„Dă-mi, fiule, Mie inima ta!”® Or, acest imperativ, această cerere din 
partea lui Dumnezeu este actuală, după cum se vede, în toate timpu- 
rile, la toate vârstele. Şi în timpul lui Hristos, în vremea întrupării 


26 Proverbe 23, 26. 


DUHOVNICIA - DULCE POVARĂ 233 


Sale, şi în timpul de astăzi, şi va fi, probabil, până la sfârşitul vea- 
urilor. 


Cu siguranţă. De pildă, aş aminti o prevedere canonică?7 în 
ceea ce priveşte viaţa monahală, care spune că orice om, de ori- 
ce vârstă şi de orice condiţie socială, se poate călugări, deci poa- 
te răspunde acestei chemări. Dacă ar fi să vorbesc despre voca- 
ție, toţi avem vocaţia de a deveni monahi. Nu există om pe fața 
pământului care să nu aibă această vocaţie. Precum spuneam, 
viaţa creştină, în general, presupune viaţa monahală. Şi nu ne 
referim doar la cele trei voturi pe care le depune călugărul, ci la 
tot ce înseamnă viaţa în Hristos. 


Este Evanghelia de astăzi şi un tablou care descrie foarte bine 
cadrul monahismului primar? Stă ea la baza întemeierii monahis- 
mului? 


L-am amintit pe Sfântul Antonie cel Mare, care este unul 
dintre întemeietorii monahismului. În perioada primară a 
Bisericii, vedem însă că, atunci când slăbea credința, monahis- 
mul înflorea. În felul acesta a apărut monahismul în formă or- 
ganizată. După ce s-au oprit persecuțiile, credința a început să 
slăbească. Prin urmare, cei care au fost conştienţi şi mai împli- 
caţi în viaţa duhovnicească, aceia şi-au dat seama că se vor pier- 
de și au ales pustia. De aceea a înflorit pustia, pentru că viaţa 
duhovnicească de la oraș, din cetăţile de atunci, a început să 


27 Canonul 43, Sinodul Trulan. În Arhid. prof. dr. loan N. Floca, 
Canoanele Bisericii Ortodoxe. Note şi comentarii. Ediţia a III-a îmbună- 
tăţită. Sibiu, 2005, p. 146. 

slăbească. Este un temei pentru viaţa duhovnicească, în această 
direcţie, a vieţuirii monahale. Însă viaţa monahală se regăseşte 
şi în viața creştinului, în general, pentru că orice creştin trebuie 
să asculte, orice creștin trebuie să trăiască în curăţie şi orice 
creştin, iată, ne spune Evanghelia de astăzi, trebuie să trăiască 
într-o anumită sărăcie, în sărăcia pe care Domnul lisus Hristos 
o reclamă ca fiind aceea de a nu ne lega inima de nimeni şi de 
nimic, cel puţin nu înaintea Lui. 


Este acest răspuns al lui Hristos, „Cele ce sunt cu neputinţă la 
oameni sunt cu putinţă la Dumnezeu ”?8, un îndemn optimist pentru 
noi, cei de astăzi? 


Cu siguranţă că este. 
Cum aţi tâlcui, cum aţi interpreta? 


Aşlua totun cuvânt de la Părintele Rafail Noica, care, vorbind 
despre viața contemporană a creștinului, spune că nu este greu, 
este imposibil să trăieşti după poruncile Domnului, fără E19, 
ceea ce confirmă, iată, Evanghelia de astăzi, care se termină op- 
timist: „Cele ce sunt cu neputinţă la oameni sunt cu putinţă la 
Dumnezeu”30. De altfel, dacă luăm viața noastră de zi cu zi, ve- 
dem că, de multe ori, ajungem la impas, or, Dumnezeu intervi- 
ne aşa de minunat, încât imposibilul poate deveni posibil. 


28 Luca 18, 27. 

”9 Părintele Rafail Noica, în conferinţa Cuvântul proorocesc şi experienţa 
harului, Alba Iulia, 15 noiembrie 2007. 

39 Luca 18, 27. 

Cum face Dumnezeu imposibilul posibil? Cum aţi caracteriza, în 
linii mari, această lucrare a lui Dumnezeu? 


Cred că cel mai mare impact l-ar avea exemplul; astfel, cu 
siguranţă vor înţelege ascultătorii noştri. Şi aş da un exemplu din 
Vechiul Testament. Astăzi, trăim într-o lume care s-ar putea ase- 
măna celor două cetăţi, Sodoma și Gomora. În Sodoma şi Gomora 
ale Vechiului Testament, unde era imposibil de trăit, exista totuși 
ofamilie, familia lui Lot, soţia și fetele lui, care, drepţi și primitori 
de Dumnezeu fiind3, au rezistat, iar Dumnezeu a venit la ei şi i-a 
salvat32. Se vede, deci, că se poate ca, într-o situaţie imposibilă, 
să trăieşti aşa cum vrea Dumnezeu şi să-L primeşti pe Dumnezeu. 
Deci imposibilul poate deveni posibil. Gândiţi-vă că desfrâul era 
atât de mare în cetăţile Sodomei şi Gomorei, încât oamenii s-au 
ispitit de îngeri33. Aşa de mare era ispita trupului, încât s-au is- 
pitit chiar de îngeri! Şi atunci, ne putem da seama că Lot și fami- 
lia lui au experimentat imposibilul. Şi noi, în lumea în care trăim 
astăzi, putem să experimentăm imposibilul. 


Ca un arhitect şi al textului, prin Duhul Sfânt, Hristos încheie, să 
spun așa, cercul deschis la începutul pericopei: „Pentru ce Mă numeşti 
bun? Nimeni nu este bun, decât unul Dumnezeu”34. Adică îl semna- 
lizează de la începutul discuţiei pe tânărcă are de-a face cu Dumnezeu, 
că el vorbeşte direct cu Dumnezeu şi, de aceea, spre final, se vede clar 
că tânărul nu tine cont de această avertizare iniţială. 


3! Facerea 19, 1-3. 
32 Facerea 19. 

33 Facerea 19, 5. 
34 Luca 18, 19. 

În realitate, toată Evanghelia este o dilemă și, atunci, de 
la început până la capăt, trebuie să luăm această Evanghelie 
ca pe o dilemă. Însă dilema trebuie să o aducem în favoarea 
noastră şi să vedem în Domnul lisus Hristos pe Bunul 
Dumnezeu, să vedem în Domnul nostru lisus Hristos şansa 
vieţii noastre. 


Şi, astfel, imposibilul devine posibil. 
Cu siguranţă. 

Şi așa lucrează Dumnezeu... 

Şi aşa vrem! 


Părinte Dumitru, în minutele ce ne-au mai rămas, explicaţi-ne 
punctul de vedere al Sfinţiei Voastre: de ce are Dumnezeu nevoie de 
inima omului, de inima noastră, de ce Se axează, în majoritatea 
discursurilor, pe inimă? 


Nu ştiu cât are El nevoie şi cât avem noi! De pildă, credin- 
cioşii noştri cuminţi totdeauna pun problema, înainte de a 
se împărtăşi, că nu sunt vrednici să se împărtășească. Şi răs- 
punsul meu este: vrednic este Dumnezeu să fie împărtăşit! 
Aşadar, cam aici cred că este răspunsul la întrebarea Sfinţiei 
Voastre: Dumnezeu este vrednic să Se împărtăşească oame- 
nilor, pentru că din dragoste i-a adus pe oameni din nefiin- 
tă la fiinţă şi vrea răspuns la dragoste cu dragoste, la iubire 
cu iubire. 

Este inima sau, să vorbesc în termeni actuali, procentajul curăţi- 
ei inimii un barem pentru mântuire? 


Spuneam, azi, în predica de la Catedrala Mitropolitană, că 
tâlharul a trecut peste etapa poruncilor35. Cu siguranță că era 
pătimaș, dar cine păcătuieşte mult, mult iubeşte36. 


Să luăm şi un telefon din nou. 

- Bună seara! Bine aţi venit în emisiunea noastră! Ce întrebare 
doriţi să adresaţi Părintelui Exarh? 

- Vreau să vă întreb: dacă este un post creştin, unde ar trebui să 
se transmită numai lucruri duhovniceşti, de ce se permite să fie emi- 
siunea „Amintiri din vatra satului”, unde sunt cântece populare, 
cântece lumeşti, că, uitaţi, nu mă împac, nu gândesc că e normal, 
pentru că în 1 Corinteni, capitolul ro, versetul 6, spune Sfântul Pavel: 
„Nici închinători la idoli să nu vă faceţi, ca unii dintre ei, precum este 
scris: «A șezut poporul să mănânce şi să bea şi s-au sculat la joc»”. 
Deci, în biserică şi la creştini, nu este permis ca lucrurile astea nici să 
le facă, nici să le vestească, nici să le practice. Deci eu aga văd... Vitaţi, 
de exemplu, mă iertaţi, este Postul Crăciunului, avem atâtea colinzi 
şi putem umple programul cu atâtea cântece duhovnicești... 


Aici este taina. Vedeţi? Colindul este de sorginte populară şi, 
atunci, noi trebuie să ne dăm seama că face parte din identitatea 
noastră. Dumnezeu nu ne anulează identitatea, prin urmare, 
noi trebuie să luăm întregul. Dacă veţi citi Cartea Apocalipsei 
foarte atent, veţi vedea că Dumnezeu va judeca popoarele lumii 


35 Luca 23, 39-43. 
35 Luca 7, 47. 

după propria lor identitate37, prin urmare, noi nu putem să re- 
nunțăm la ceea ce ne defineşte, mai ales că muzica populară și 
satul românesc stau în relaţie directă cu Biserica şi cu credinţa 
noastră, precum vedeţi în colindele noastre. Marea majoritate 
a cântărilor populare ÎI au şi pe Dumnezeu în vedere, au în ve- 
dere şi credinţa noastră strămoşească, aşa că nu le putem evita. 
Şi, cred eu, trebuie să vă lărgiţi inima. 


- V-am înţeles, dar la o conferinţă ni s-a spus: „Uitaţi, vine 
Postul Crăciunului, auzim tot soiul de colinzi la toate colțurile şi în 
toate magazinele...” Dar ni se atrăgea atenţia asupra sensului du- 
hovnicesc, curat, al acestora. Sigur, lumea s-a modernizat, mă 
înțelegeți... 


Sigur! Facem diferenţă între un colind autentic şi colindele 
aproximative, bineînţeles, şi cred că există o selecţie la Radio 
Renaşterea. 


Vă mulţumim pentru intervenţia dumneavoastră! 
Mulţumim şi iertaţi! 


Doamne ajută! Vă îmbrăţişăm, cu noi să fie Domnul! 


Părinte Exarh, puține minute ne-au rămas din emisiunea noastră. 
Cum aţi explica unui tânăr provocarea aceasta, să spun, a lui Hristos: 
„Vinde tot ce ai şi împarte-le săracilor... şi vino, urmează-Mi Mie”s5. 
Unui tânăr de astăzi. 


37 Apocalipsa 7, 9. 
38 Luca 18, 22. 

Depinde cât îl cunosc pe tânărul respectiv. În general, când 
nu cunosc persoana dinaintea mea, o întreb, nu neapărat găsind 
formule capcană, ci încercând să aflu cine este în fața mea, ce 
personalitate are, ce gândeşte, cum simte lucrurile, în așa fel 
încât să ajung la inima sa. Am în vedere totdeauna pilda semă- 
nătorului39. Omul poate să fie într-o succesiune de stări. Poate 
fi şi pământ bun. Dar poate fi şi împovărat de griji, poate fi și 
împovărat de patimi şi aşa mai departe. Aşadar, trebuie să ajungi 
la pământul bun, desțelenind, abătâdu-l de la drumul care nu 
duce la ţintă şi punându-l pe drumul care este bătătorit, pe ca- 
lea sfinţilor. Încă o dată, este foarte greu, de la început, să reu- 
şeşti să intervii. În general, am învăţat acest lucru: întâi să ascult 
şi apoi să spun. 


În ceea ce priveşte nota optimistă în care se termină pericopa de 
astăzi — așa cum optimist sunteți şi Sfinţia Voastră, în momentul în 
care spuneţi, că, totuşi, poate tânărul s-a întors sau a fost neliniștit, 
nemulțumit de prima lui reacţie, şi, probabil, L-a căutat pe urmă pe 
Hristos şi au mai stat un pic de vorbă şi, de ce nu?, i-a devenit apro- 
piat sufletului —, cuvântul „Cele ce sunt cu neputinţă la oameni sunt 
cu putință la Dumnezeu” este cheia optimistă, dumnezeiască, în 
care Hristos încheie această pericopă: o deschidere de braţe fabuloa- 
să! 


Eu aş pune această pericopă în relaţie cu întâlnirea Domnului 
Hristos cu Nicodim, cu care are o legătură foarte personală și 
foarte intimă. Poate că pe acest tânăr îl chema Nicodim... 


39 Matei 13, 3-23; Marcu 4, 3-20; Luca 8, 4-15. 
+9 Luca 18, 27. 


240 ARHIM. DUMITRU COBZARU 


Dă, Doamne! 

Vă mulțumesc din suflet pentru prezenţă, pentru tâlcuire, pentru 
sfaturi, pentru deschiderea Evangheliei de astăzi către inimile ascul- 
tătorilor noștri şi cu drag vă mai aşteptăm în emisiunea Ortodoxia 
în direct. 


Vă mulţumim tare mult. Oricum, prezenţa noastră este des- 
tul de consecventă la Radio Renașterea prin slujbele Catedralei 
Mitropolitane şi ne bucurăm că avem ascultători din toate col- 
ţurile lumii şi îi încredințăm de rugăciunea noastră. 


DRUMUL PĂTIMIRILOR SPRE ÎNVIERE! 


Preacucernice Părinte Protopop, Preacucernici Părinţi, dragi 
tineri şi iubiţi credincioşi, 


e bine ar fi să înţelegem ceea ce aţi cântat dumneavoastră 

acum, cel puţin ultimul cuvânt al Domnului Hristos, acela 

că Îşi încredinţează sufletul Tatălui Ceresc. Oare care suflet? 
Ştim că Domnul nostru Iisus Hristos era, în același timp, şi 
Dumnezeu adevărat, şi om adevărat. În calitate de Dumnezeu, 
ce suflet să dăruiască Tatălui?! Era necesar să-l dăruiască su- 
fletul omului, care era aşteptat de foarte mult timp. Ceea ce n-a 
reușit Adam, a reușit Domnul nostru lisus Hristos, Fiul lui 
Dumnezeu întrupat, și prin El avem şi noi şansa de a-l dărui 
lui Dumnezeu toată viața noastră. 

Înainte de a rosti cuvintele pe care îmi doresc să vi le pun la 
suflet, vă mulțumesc foarte mult pentru invitaţie. Mă leagă 
foarte multe lucruri de Câmpia Turzii şi mi le aduc aminte pe 
unele cu nostalgie, pe altele cu durere. Însă au trecut anii şi s-au 
aşternut, între timp, atâtea evenimente încât viaţa, viaţa mea 
personală, să zicem, a căpătat atâtea alte sensuri. În 1994, 
domnule primar, eram primul stareţ al Mânăstirii Soporu de 


' Cuvânt rostit la seara duhovnicească organizată la Palatul Culturii, 
din Câmpia Turzii, în data de 22 martie 2018. Versiunea scrisă a fost 
revizuită pentru publicare. 

Câmpie şi, de multe ori, veneam la Câmpia Turzii, pentru că era 
o cale de acces spre mânăstire. De asemenea, am apelat la 
ajutorul credincioşilor de aici şi al preoţilor. De multe ori, am 
mers pe jos de la Câmpia Turzii până la Soporu de Câmpie; aşa 
erau vremurile, nu aveam maşină şi puţini oameni săreau în 
ajutorul mânăstirii. Aşadar, sunt foarte multe amănunte care 
mă leagă de Câmpia Turzii, de aceea, cu atât mai mult mă bucur 
că sunt, în această seară, aici. Pe lângă faptul că sunt de față 
oameni dragi — toţi sunteţi dragi sufletului meu! —, sunt și 
oameni care şi-au împletit viața lor cu viaţa mea. Părintele Alin, 
de pildă, mi-a fost coleg. Apoi se află aici ucenici, chiar dintre 
preoți, și, de asemenea, sunt preoţi venerabili, care, atunci când 
eram la Mânăstirea de la Sopor, s-au implicat foarte mult şi 
n-am uitat acest lucru, nu se poate uita. Am să rămân în picioare, 
pentru că aş vrea să vă văd pe toţi şi, astfel, să fim în dialog. 
Mitropolitul Bartolomeau spunea următorul lucru: o predică se 
pregăteşte pe jumătate în taina chiliei, iar pe cealaltă jumătate 
o inspiră credincioșii, cei care ascultă cuvântul. În timp ce le 
vorbeşti credincioşilor, există un anume răspuns, pe care ţi-l 
transmit, încredinţându-te, astfel, că eşti în duhul lor, că și-au 
dorit oarecum să le spui acele lucruri pe care le rosteşti, că le 
aşteptau de mult... 

M-a preocupat, în ultimele zile, taina Crucii, nici nu se poa- 
te altfel, de vreme ce suntem în Postul Sfintelor Pătimiri ale 
Domnului nostru lisus Hristos și ne apropiem cu paşi repezi de 
o Vinere a Crucii, pe care trebuie să o trăim la adevărata ei in- 
tensitate. Logica Bisericii, a Părinților Bisericii, de a pune în 
mijlocul Postului o Duminică a Sfintei Cruci, respectiv o săptă- 
mână a Sfintei Cruci, este să ne facă să intrăm efectiv în duhul 

a ceea ce s-a vrut prin Jertfa răscumpărătoare a Domnului nos- 
tru Iisus Hristos. Trecem, adesea parcă, doar în revistă faptul 
că Domnul lisus Hristos a venit în lume, S-a născut în peştera 
din Betleem, a fost exilat sau S-a autoexilat în Egipt, S-a întors, 
apoi a trăit în anonimat până la vârsta de treizeci de ani — avem 
doarun singur episod la vârsta de doisprezece ani, când a rămas 
în templu şi a fost căutat trei zile de părinţii Lui —, apoi activi- 
tatea Lui misionară, minunile pe care le-a făcut, cuvintele pe 
care le-a rostit şi Pătimirile, care culminează, bineînțeles, cu 
Răstignirea, dar şi cu Învierea Sa din morţi. Toate acestea sunt 
evenimente pe care noi le parcurgem într-un an bisericesc şi 
încercăm, pe cât ne stă în putere, să ne regăsim în ele, însă, cum 
spuneam, de multe ori, doar le trecem parcă în revistă şi nu re- 
uşim să intrăm în duhul sărbătorilor respective. Or, când vorbim 
despre Crucea Domnului Hristos, despre o Vinere a Pătimirilor, 
despre Învierea Domnului nostru Iisus Hristos din morți, ne 
referim la însăși taina mântuirii noastre. Iar în centrul acestei 
taine stă Sfânta Cruce. De aceea spuneam că, în logica Bisericii, 
a Părinților Bisericii, a fost firesc să fie aşezată la mijlocul 
Postului Mare o Duminică a Sfintei Cruci, o săptămână a Sfintei 
Cruci, pentru a ne pregăti mai intens pentru Vinerea Pătimirilor. 

Sfinţii Părinţi spun că această Duminică — sau săptămână — a 
Sfintei Cruci din mijlocul Postului ne ajută să înţelegem însem- 
nătatea faptului că, prin Cruce sau Drumul Crucii, cum spunea 
Părintele Alin, se înfăptuieşte propria noastră mântuire, dar și 
mântuirea întregii umanităţi. Desigur, Domnul Hristos o înfăp- 
tuieşte, dar nu fără noi. Când vorbim despre un drum, vorbim și 
despre o însoţire. Pe drumul de la Emaus, de pildă, Luca şi Cleopa, 
după cum spune tradiţia — în Evanghelie, Cleopa fiind pomenit 


244 ARHIM. DUMITRU COBZARU 


și cu numele, Luca nefiind menţionat? —, au fost însoţiţi de Însuşi 
Domnul nostru lisus Hristos. În felul acesta ar trebui gândită 
Sfânta Cruce sau Drumul Crucii: o însoţire. Noi trebuie să-L în- 
soțim pe Domnul nostru lisus Hristos în ceea ce a împlinit prin 
Crucea Sa. O și facem, într-un anume fel; de pildă, la sate, poa- 
te şi la oraş, mai ales aici, unde există evlavie, în Vinerea Mare, 
oamenii se duc îndoliaţi la biserică, ca şi cum s-ar duce la casa 
unui mort. Duc şi flori, le aşează pe Mormântul Domnului Hristos 
și Îi sărută mâinile şi picioarele ori Crucea și Evanghelia, care 
sunt puse, de o parte şi de alta, pe Epitaf. Acest lucru arată că noi 
suntem împreună-pătimitori cu Domnul lisus Hristos. Nici nu 
s-ar fi putut înfăptui mântuirea noastră, dacă noi nu eram îm- 
preună cu El şi, bineînțeles, dacă nu era El împreună cu noi! 
Are însă Dumnezeu nevoie de compătimirea noastră? 
Dumnezeu este Dumnezeu, Dumnezeu nu trăieşte suferinţa, 
am zice noi. Dumnezeu cunoaşte suferința în ideea faptului că 
Fiul Său, Mântuitorul lisus Hristos, S-a întrupat, a devenit ase- 
menea nouă, aşadar, împreună-pătimitor cu noi, compătimitor. 
Dar Dumnezeu, în Sine, are nevoie de compătimirea noastră? 
Are, spun eu, dar compătimirea de care are nevoie Dumnezeu 
se numeşte dragoste. Iar dragostea, dragii mei — îmi place foar- 
te mult să spun acest lucru şi l-am spus adesea —, dragostea 
doare! De altminteri, vedem cum Dragostea întruchipată este 
răstignită. Cine este Dragostea? Este Însuşi Dumnezeu. Ne-o 
spune Sfântul Apostol şi Evanghelist loan foarte clar: „Dumnezeu 
este iubire, şi cel ce rămâne în iubire rămâne în Dumnezeu și 
Dumnezeu rămâne întru el”3. Iar această Dragoste răstignită 


? Luca 24, 18. 
31 loan 4, 16. 

este în spatele Sfintei Mese, totdeauna, e Crucea Domnului lisus 
Hristos, de pe care niciodată nu lipseşte trupul Său, pironit şi 
însângerat. Aceasta este imaginea iubirii adevărate: Crucea 
Domnului Hristos. 

Dumnezeu are nevoie de compătimirea noastră, are nevoie 
de dragostea noastră. Fără dragostea noastră, Dumnezeu nu-Și 
justifică existenţa. Încă o dată: Dumnezeu nu-Și justifică exis- 
tenta! De aceea ne-a adus pe noi, oamenii, din neființă la ființă, 
din dragoste faţă de noi, dar şi ca să-l răspundem, în aceeași 
măsură, să-l răspundem cu dragoste. Şi, atunci, dacă vorbim 
despre Sfânta Cruce sau despre Drumul Pătimirilor, despre 
Vinerea Pătimirilor ori despre Jertfa răscumpărătoare a 
Domnului Hristos, totul se rezumă la un singur cuvânt, la iubi- 
re, dar la o iubire răstignită. Dragostea în sine doare, spuneam 
eu. Şi nu simtiti aşa? Ori de câte ori reuşim să avem sentimente 
profunde pentru cineva, trăim şi teama că nu ne sunt împărtă- 
şite, că nu ni se răspunde pe măsură, sau trăim teama că pierdem 
această iubire, ori trăim teama de a nu răni iubirea celuilalt. Este 
ceea ce Sfinţii Părinţi spun despre frica de Dumnezeu, începutul 
înțelepciunii, şi anume că frica de Dumnezeu nu înseamnă te- 
roare, în înțelesul pe care vedem noi foarte limpede acum că îl 
are cu adevărat acest cuvânt. Nu aşa este Dumnezeu, nu aşa tre- 
buie să-L privim pe Dumnezeu, tipul răzbunătorului, tipul celui 
care se bucură de răul celuilalt, care aşteaptă să te prindă în fla- 
grant şi să te pedepsească. Nu acesta este Dumnezeu! Dumnezeu 
este dragoste şi Dumnezeu este împreună-pătimitor cu noi. 

Tot așa trebuie înţeleasă şi Întruparea Domnului Hristos. 
Toate evenimentele mântuitoare, pe care noi le parcurgem în- 


4 Proverbe 1, 7. 

tr-un an bisericesc, trebuie să le înţelegem prin Sfânta Cruce, 
prin iubirea răstignită. Să renunţi tu la copilul tău?! Noi, oame- 
nii, suntem în stare să renunțăm?! A renunţat Avraam la Isaacs, 
dar nu până la capăt, pentru că Dumnezeu a ştiut ce înseamnă 
inima de părinte. Dar El, Dumnezeu, a renunţat la Fiul Său. L-a 
pus să Se întrupeze, iar Acesta a făcut ascultare până la moarte, 
„şi încă moarte pe cruce” — cuvintele Sfintei Scripturis. Noi, 
oamenii, suntem în stare să renunțăm? Foarte greu... Şi, totuşi, 
simţim atâta dragoste, care presupune, iată, renunțare, cheno- 
ză, deşertare de slavă... Atunci când iubeşti, de pildă, nu te umi- 
leşti? Dumneavoastră cunoaşteţi mai bine, poate, aceste lucruri 
decât pot eu să le descriu în cuvinte. Adevărat, vrând-nevrând, 
şi eu am trecut printr-o adolescenţă, dar, mai cu seamă, am 
cunoscut dragostea părintească şi am împărtăşit-o la rându-mi. 
Şi, mai presus de toate, slujesc împreună cu Dragostea vieţii 
mele în fiecare zi, Care ar trebui să fie dragostea noastră a tutu- 
ror, iubirea noastră profundă, iubirea care niciodată nu ne va 
dezamăgi, iubirea care niciodată nu ne va întoarce spatele, iu- 
birea care niciodată nu va căuta avantaje, iubirea care Se va dă- 
rui la nesfârşit — şi ni Se dăruieşte! — și Care este Dumnezeu. 
Dumnezeu şi, în special, Domnul nostru Iisus Hristos, fiindcă 
noi, când vorbim despre Dumnezeu, devenim hristocentrici, ne 
gândim la Fiul lui Dumnezeu întrupat. De altminteri, aceasta 
este logica întrupării, în acest fel reuşim noi să relaționăm cu 
Dumnezeu. 

Sunt oameni care nu trăiesc în Biserică şi motivează astfel: 
„Eu cred într-o energie oarecare, într-un Dumnezeu abstract, 


5 Facerea 22. 
6 Filipeni 2, 8. 

care este acolo și eu sunt aici, avem o legătură directă, nu tre- 
buie să fie intermediată de nimeni...” În atmosferă sunt vapori 
de apă, spunea Vlădica Irineu de la Alba Iulia, şi, totuşi, însetăm 
şi mergem la sursă să ne adăpăm. Chiar dacă în atmosferă sunt 
vapori de apă, riscăm să murim de sete, dacă nu bem apă! Aşa 
este şi în ceea ce priveşte relaţia noastră cu Dumnezeu. Avem 
nevoie de o legătură foarte personală cu EI, iar acest lucru s-a 
înfăptuit, a existat dintotdeauna, chiar dacă nu am înţeles-o noi. 
De aceea a fost necesar să Se întrupeze Domnul Hristos! Am 
găsit, la Părinţii Bisericii, această întrebare și răspunsul, pe care 
l-am rostit în ziua de Crăciun și reluat a doua şi a treia zi, ca 
preocupare a evenimentelor pe care trebuie să le trăim în duhul 
lor: oare, dacă omul n-ar fi păcătuit, S-ar fi întrupat Fiul lui 
Dumnezeu? Îndeobşte, se spune că Fiul lui Dumnezeu S-a în- 
trupat ca să ne izbăvească din robia iadului, a păcatului şi a mor- 
ţii, în care am ajuns cu toţii să fim legaţi din cauza neascultării 
protopărinţilor Adam și Eva. Iar răspunsul Părinților Bisericii 
este că Fiul lui Dumnezeu S-ar fi întrupat oricum, deoarece în 
Fiul lui Dumnezeu vedem proiecția noastră în viitor, idealul 
nostru, modelul nostru. Există o carte, în acest sens, foarte fru- 
moasă, pe care vă îndemn s-o citiţi: Urmarea lui Hristos, de Toma 
de Kempis!. Aşadar, noi trebuie să-L imităm pe Domnul lisus 
Hristos, trebuie să-L imităm inclusiv pe cruce, adică să ne răs- 
tignim împreună cu EI, iar El Se va răstigni împreună cu noi. Să 
ne răstignim împreună cu EI, iar El Se va răstigni împreună cu 
noi! Mai uşor este să Se răstignească El împreună cu noi; a şi 


1 Toma de Kempis, Urmarea lui Hristos. Traducere din limba lati- 
nă de preot prof. Dumitru C. Vişan. Editura Mitropoliei Banatului, 
Timişoara, 1991. 

făcut-o, a demonstrat-o. Iar beneficiile le resimte umanitatea, 
de atunci încoace şi până la sfârşitul veacurilor. Greu este in- 
vers... Cum să mă răstignesc eu cu Dumnezeu?! Doar având o 
legătură foarte specială, foarte intimă, foarte personală cu 
Dumnezeu, voi reuşi să mă răstignesc împreună cu EI, să-L în- 
teleg. Să-L înţeleg pe Dumnezeu...! 

ÎI înţelegem noi pe Dumnezeu?! Nu spunem noi, de atâtea 
ori: „Doamne, nu înţeleg! Oare ce vrei? Oare de ce?” Întrebarea 
aceasta cred că merge în torente către Cerul lui Dumnezeu... „De 
ce? De ce? De ce?”... La nesfârşit. Nu esteun „de ce” al curiozităţii 
copilăriei, ci un „de ce” care izvorăşte din suferinţa noastră, din 
ceea ce ne doare foarte profund. lar răspunsul îl aflăm doar prin 
Cruce. Crucea, Drumul Crucii, Vinerea Pătimirilor sunt cele care 
ne învaţă. Părinţii, aproape în unanimitate, vorbesc despre 
binecuvântarea suferinței. Suferinta este o binecuvântare. Oare 
de ce? Vă întreb, la rându-mi... Nu este altă cale, dragii mei, 
calea iubirii înseamnă Jertfa Crucii. Crucea, aşa cum o vedem, 
prin structura ei, leagă pământul de cer şi cerul de pământ. Şi 
leagă și pe orizontală, braţele rămân deschise pe lemnul Crucii, 
țintuite, dar deschise. Iar ele cuprind lumea întreagă, pe noi, 
oamenii și, apoi, întreg universul, care şi el a beneficiat în urma 
Jertfei răscumpărătoare a Domnului nostru lisus Hristos. 

Încercaţi această legătură, această intimitate cu Dumnezeu, 
pornind de la experienţele noastre umane — pe unele am încercat 
să le presar în cuvântul meu din această seară —, pornind de la 
ceea ce simţiţi pentru copiii dumneavoastră, pentru părinţii 
dumneavoastră. Am să vă dau o imagine pe care o folosesc 
adesea, fiind foarte plastică şi la-ndemână şi prin care cred că 
mă fac înţeles. Vedeţi, părinţii îşi doresc să crească frumoşi copiii 

lor, să fie sănătoşi, să facă şcoli alese, să aibă meserii interesante 
şi bănoase, să nu le lipsească nimic şi se și întâmplă să fie aşa. 
Dar ce folos să se întâmple toate acestea şi copilul tău să nu te 
iubească? Spuneţi dumneavoastră! Să-l vezi împlinit din toate 
punctele de vedere, dar niciodată să nu-ţi spună că te iubeşte 
sau să nuţi-o arate. În cultura noastră, odinioară, sentimentele 
nu se manifestau atât de intens ca acum, acum se spune mai 
uşor „te iubesc”, iar îmbrățişările sunt mult mai dese decât îna- 
inte, cei cărunţi ştiu ce spun eu acum. De pildă, mă miră faptul 
că mama mea, care are optzeci de ani, ori de câte ori vorbesc cu 
ea, îmi spune: „Te îmbrăţişez!” sau „Te iubesc!” Nu mi-a spus-o 
cât eram copil şi adolescent, deşi mi-a arătat-o, e drept, dar, 
uneori, ai nevoie să ţi se spună şi să simți. Iar imaginea pe care 
v-o promiteam şi pe care am văzut-o — poate am şi trăit-o —, 
este aceasta: de multe ori, părintele îşi învăluie în dragoste co- 
pilul şi încearcă să-l îmbrăţişeze, iar copilul nu ştie cum să sca- 
pe din strânsoarea dragostei părinteşti, refuză, respinge dra- 
gostea, pune bariere. 

Viaţa noastră, trăirile noastre sunt lucruri evidente. Aşadar, 
pornind de la aceste trăiri, să încercăm să avem o legătură in- 
tensă, personală, cu Dumnezeu, în care ne putem mărturisi pe 
noi înşine cu toată fiinţa noastră, cu toată făptura noastră, cu 
toată dragostea noastră. Oare nu merită Dumnezeu, la urma 
urmei? Dacă un om de lângă tine merită să-i spui că îl iubeşti, 
să-l îmbrăţișezi, să-i spui tainele tale sufleteşti, să te smerești 
în faţa lui... Încă o dată, dragostea despre care vorbeam eu, dra- 
gostea răstignită, este o dragoste smerită. Mai mult, te umileşti. 
Vai! Atunci când iubeşti, câte sacrificii faci şi cât îţi calci pe toa- 
te cerbiciile tale, pe demnitatea ta, până la urmă. Asta se nu- 

meşte dragoste. Dumnezeu Şi-a călcat pe demnitate, a devenit 
om, nu-i aşa? Şi, atunci, de ce să nu facem această conexiune, 
această legătură? Dacă Dumnezeu Şi-a călcat pe demnitate şi a 
devenit om asemenea mie, să-mi calc şi eu pe demnitatea mea 
de nimic şi să intru în legătură cu EI, să mă răstignesc împreu- 
nă cu El, ca să devin asemenea Lui, căci acesta este rostul Sfintei 
Cruci şi al iubirii răstignite. Dumnezeu S-a făcut om ca pe oa- 
meni să-i facă dumnezei, dumnezei prin har. 

Căutaţi, aşadar, să faceţi această legătură. Să ştiţi însă, calea 
e cea bătătorită de înaintaşii noştri, de sfinţii pe care îi avem în 
calendar, care ne spun cu toţii că nu este alta decât Drumul 
Crucii, Drumul Pătimirilor, care duce nu la moarte, ci la viață, 
căci te răstignești împreună cu Hristos ca să înviezi împreună 
cu Hristos. Haideţi să încercăm acest lucru, această experiență, 
în perioada care ne stă înainte şi mai ales în Săptămâna 
Pătimirilor. Mai întâi, să-L lăsăm pe Dumnezeu să pătimească 
împreună cu noi. Şi o face, nu-i aşa? În fiecare zi, săvârşim 
Sfânta Liturghie, iar Sfânta Liturghie aceasta înseamnă: reac- 
tualizarea jertfei sângeroase de pe Cruce a Domnului Hristos în 
chip nesângeros, în chipul pâinii şi al vinului. Aşadar, Dumnezeu 
este împreună-pătimitor cu noi, dar să fim şi noi împreună-pă- 
timitori cu El. Noi, copiii Lui, să ne lăsăm iubiţi, dar să şi iubim. 
Chiar dacă suntem ipocriţi — şi suntem, de atâtea ori, mai ales 
cu cei de lângă noi! —, îndrăznesc să vă spun acest cuvânt: să-l 
spunem lui Dumnezeu adesea că-L iubim, că viaţa noastră nu 
are niciun sens fără EI, că viaţa noastră nu are nicio finalitate 
fără EI, că drumul nostru nu are capăt fără EI, că aducerea din 
neființă la fiinţă nu-şi împlineşte rostul. lată, dialogând cu dum- 
neavoastră, unii cu alţii, ne redescoperim pe noi înşine... 

Sunt însă şi oameni care, în deznădejdea lor, spun: „Mai bine 
nu m-aş fi născut!” Dar un creștin ar trebui să spună: „Pentru 
că sunt om, Îi mulțumesc lui Dumnezeu că m-a adus la ființă și 
Îi mulţumesc mai ales pentru faptul că m-am născut într-o lume 
creştină, din părinţi creştini, şi că trăiesc în Biserică”. Nici nu 
vă puteţi închipui ce şansă mare am avut noi, poporul român, 
să ne naştem creştini, să fim ortodocşi, din moşi-strămoşi care 
au fost împreună-pătimitori cu Dumnezeu şi Dumnezeu îm- 
preună-pătimitor cu ei, să avem Biserica, să-i avem pe preoţi, 
să avem Sfânta Liturghie, toate Tainele. Cum ar fi viaţa noastră 
fără toate acestea? Spuneam, odinioară, la Mânăstirea de la 
Căşiel, în ziua Sfintei Cruci: cum ar fi viaţa noastră fără Maica 
Domnului? Fiind aproape de Mânăstirea Nicula şi fiind ai 
Mânăstirii Nicula, spuneam că nu-mi pot închipui viaţa mea 
fără Mânăstirea Nicula şi fără Maica Domnului de la Nicula. Şi 
nu îmi pot închipui viaţa mea fără Crucea Domnului Hristos. 
Noi, creştinii, nu avem cum să ne imaginăm viaţa noastră fără 
aceste două evlavii, Crucea şi Maica Domnului, două evlavii care 
nu pot lipsi din viaţa noastră și despre care vorbeşte foarte fru- 
mos Părintele Nicolae Steinhardt Delarohia; vă îndemn să-i 
citiţi cartea Dăruind vei dobândi2. Cum am putea noi trăi fără 
Biserică? Vă închipuiţi? Cum ar fi viaţa noastră fără Sfânta 
Liturghie? Şi merg mai departe — şi poate că în felul acesta vom 
ajunge cu adevărat în duhul a ceea ce se întâmplă în Vinerea 
Pătimirilor —: cum am putea noi trăi fără Sfânta Împărtăşanie? 


2 N. Steinhardt (Monahul Nicolae Delarohia), Dăruind vei dobândi. 
Ediţie îngrijită, studiu introductiv şi referinţe critice de Ştefan Iloaie. 
Repere biobibliografice de Virgil Bulat. Indici de Macarie Motogna. 
Mănăstirea Rohia. Editura Polirom, 2008. 

Fără Trupul şi Sângele Domnului nostru lisus Hristos? 
Experimentaţi acest lucru, spovediţi-vă mai des, împărtăşiți-vă 
mai des. Cu o singură spovedanie, cu dezlegare de la părinţii 
duhovniceşti, cu pregătire, cu post, cu rugăciune, vă puteţi îm- 
părtăși de mai multe ori. Dacă ajungeţi să aveţi experienţa Sfintei 
Liturghii şi a împărtăşirii cu Trupul şi Sângele Domnului lisus 
Hristos, veţi ajunge să trăiţi cu adevărat toate aceste „doruri” 
despre care v-am vorbit eu astăzi. 

Să dea Bunul Dumnezeu să încheiaţi Postul cu bucurie du- 
hovnicească, să Îl lăsaţi pe Dumnezeu să Se răstignească împre- 
ună cu dumneavoastră, dar să vă răstigniţi şi dumneavoastră 
împreună cu El. Şi, în felul acesta, vom lega pământul de cer şi 
cerul de pământ, dar ne vom lega și noi întreolaltă, pentru că 
noi suntem trupul mistic al Domnului nostru lisus Hristos. Așa 
să fie! 


POCĂINŢA 
- ÎNTRE OBLIGAŢIE ŞI MOD DE VIAŢĂ! 


uhovnicul este un factor decisiv al mântuirii omului, fiind- 

că, prin el, nu doar ne curățim de păcate, ne salubrizăm, ci, 

prin duhovnic, reuşim să ne clădim duhovniceşte. Având 
duhovnic, nu derapăm de la credinţă şi, chiar dacă faptele noas- 
tre nu sunt întotdeauna în concordanţă cu poruncile Bisericii, 
izbutim totuşi să nu cădem în patimi şi păcate care, de multe ori, 
pot desfigura fiinţa umană, ceea ce e greu de recuperat. Ştiţi prea 
bine că sunt patimi care duc la un proces ireversibil, aşa cum 
sunt drogurile. Prea puţin se poate face... Dacă vă amintiţi, Mi- 
tropolitul Bartolomeu, care avea experienţa americană, spunea 
adesea, din amvonul Catedralei Mitropolitane, adresându-se 
tinerilor, că drogurile sunt o problemă foarte gravă, la care tre- 
buie neapărat să fim atenţi, pentru că, în societatea în care trăim 
noi, astăzi, sunt consumate mai ales de ei, detineri, şi se pare că 
nu este cale de întoarcere. Cei care tratează asemenea pacienţi 
— mă refer la știința medicală —, în general, nu fac altceva decât 
să-i hrănească mai departe cu substanţe şi doar să amelioreze 
starea în care se găsesc. Aşadar, drogurile sunt o problemă foar- 
te mare şi noi, duhovnicii contemporani, ştim prea puţine des- 
pre ce se întâmplă, pentru că, în primul rând, nu avem experi- 


1 Cursuri duhovniceşti pentru preoţi, organizate de Arhiepiscopia 
Vadului, Feleacului şi Clujului, la Sfânta Mânăstire „Adormirea Maicii 
Domnului” de la Nicula, în data de ro februarie 2015. 

ență, nici a noastră proprie, dar nici a altora din care să învăţăm. 
Eu însumi, deşi sunt duhovnic la Catedrala Mitropolitană din 
Cluj, am întâlnit foarte puţine persoane care se droghează, iar 
cei care au venit la spovedanie nu sunt totuşi într-o stare foarte 
avansată, foarte gravă, şi, atunci, mai poţi face câte ceva. Darnoi 
nu cunoaştem efectiv această boală, această neputinţă omeneas- 
că până la urmă, care a devenit o boală a secolului. 

Aşadar, este folositor să dăruim fiecare celuilalt din experi- 
enţa acumulată, pentru că fiecare păstorim categorii sociale 
diferite, mai ales că unii sunt preoţi la oraş, iar alţii sunt preoţi 
la sate. Cred că pastorația la oraş este mai diversificată, mai am- 
plă, şi poate are mai mult impact, însă la sat, pastorația este 
foarte anevoioasă, fiindcă oamenii sunt în vârstă şi este foarte 
greu să schimbi câte ceva. De aceea, este bine să ne împărtăşim 
unii altora experienţa, să ne îmbogăţim duhovniceşte şi să ne 
ajutăm pe cât ne stă în putere. Este adevărat că, în general, se 
trece de la o etapă la alta. Cam toată lumea preoțească trece pe 
la sat şi, în cele din urmă, ajunge în comunităţi mai mari, chiar 
dacă nu neapărat urbane, unde sunt și tineri, precum şi alte ca- 
tegorii sociale care trebuie duhovnicite. 

Pe lângă aceasta, aş vrea să mă refer la noi, duhovnicii, îm- 
părtăşindu-vă două lucruri pe care le-am găsit la Părintele 
Sofronie Saharov şi, respectiv, la ucenicul său, Părintele Rafail 
Noica. Aş dori, apoi, să închegăm un dialog și să trecem, efectiv, 
la lucruri practice. 

Părintele Sofronie Saharov spune că duhovnicul nu poate 
avea rugăciune curată?. Este un aspect la care m-am gândit, de 


2 Arhimandritul Sofronie, Despre rugăciune. Traducere de Pr. Prof. 
Teoctist Caia. Editura Supergraph, 2006, pp. 101-102. 

foarte multe ori, şi pe care l-am regăsit, atât în ce mă priveşte, 
dar și la preoţii care se străduiesc şi ajung să duhovnicească mai 
mulți credincioși. Este de mirare, de vreme ce noi mai mult ne 
rugăm decât duhovnicim — sau așa ar trebui să facem — și, în 
plus, toate slujbele pe care le săvârşim înseamnă rugăciune. Şi, 
atunci, de ce nu putem avea rugăciune curată? Doar pentru fap- 
tul că suntem duhovnici? Părintele Sofronie Saharov lămureşte 
această afirmaţie spunând că ne facem părtaşi la păcatele fiilor 
duhovniceşti, chiar dacă nu sunt păcatele noastre; prin urmare, 
nu mai putem avea o minte şi o inimă curată. În consecinţă, nici 
rugăciunea duhovnicului nu poate fi curată. De aici vin şi căde- 
rile preoţilor, pentru că avem preoţi care au probleme cu alco- 
olul, sau cu ţigara, sau cu desfrâul sau alte şi alte patimi, care 
n-au fost patimile lor, ci ale fiilor duhovnicești. Păcatele fiilor 
duhovniceşti au devenit şi ale lor şi — foarte rar, e-adevărat — și 
patimile lor. Trebuie să fim foarte atenţi, pentru că mintea noas- 
tră lucrează şi procesează toate păcatele fiilor duhovniceşti şi 
ajungem să fim părtaşi, şi nu doar părtaşi, ci să devenim aceiași 
păcătoşi ca şi ei. De aceea, întotdeauna când auzim că un preot 
face un anumit păcat, trebuie să ne gândim că nu este neapărat 
păcatul lui, ci păcatul fiilor duhovniceşti și, în felul acesta, putem 
vedea şi care e starea lor duhovnicească. Dacă preotul ajunge să 
cadă în anumite păcate sau să devină pătimaş, aceasta înseam- 
nă că şi starea fiilor duhovniceşti este pe măsură. Există o 
legătură indisolubilă. 

La rândul său, Părintele Rafail Noica afirmă că şi duhovnicul 
este clădit de fiii săi duhovniceşti. Starețul, de pildă, într-o mâ- 


3 Rafail Noica, Cultura Duhului, Editura Reîntregirea, Alba Iulia, 2002, 
PP- 49-50, 57. 

năstire, este așa cum sunt şi ucenicii, bunăoară monahii, raso- 
forii, fraţii. O obşte monahală poate să-şi nască starețul. Dacă 
este sănătoasă şi se clădeşte sănătos, va avea un stareţ sănătos, 
un profil de stareţ adevărat. Desigur, se întâmplă şi invers: dacă 
stareţul este un om cu un profil duhovnicesc, un om deosebit, 
şi fiii duhovniceşti, respectiv călugării din mânăstire, vor fi ase- 
menea lui. Există această legătură indisolubilă, cum spuneam, 
care nu înseamnă altceva decât chip şi asemănare, cuvântul 
Scripturii+, în care noi trebuie să ne regăsim şi în ceea ce-L pri- 
veşte pe Dumnezeu, dar şi pe semenul nostru. Noi suntem niş- 
te mici „dumnezei”, pentru că noi conducem oamenii pe calea 
mântuirii, spre Împărăţia Cerurilor. Mai mult, pe lângă faptul 
că dezideratul vieţii noastre este să devenim sfinţi și dumnezei 
prin har, în acelaşi timp, în Liturghie, de multe ori, noi luăm 
locul lui Hristos, ÎI simbolizăm pe El. 

Sfinţii Părinţi spun că trebuie să-L vezi în duhovnicul tău pe 
lisus Hristos. Puteţi găsi în multe locuri scris acest lucru5. Dacă 
veţi citi scrierile filocalice, veţi vedea cât de mult accent se pune 
pe acest aspect. Omul care vrea să se mântuiască are nevoie de 
un duhovnic şi trebuie să-L vadă pe lisus Hristos în el şi să-l 
asculte ca pe Dumnezeu. Sfinţii Părinţi o spun foarte categoric. 
Şi, atunci, noi trebuie să fim conştienţi că oamenii stau în faţa 
noastră ca înaintea lui Dumnezeu. De altfel, există anumite for- 
mule — care nu sunt ortodoxe, nici prea corecte — pe care le spun 
la începutul spovedaniei, şi anume: „Stau înaintea lui Dumnezeu, 


4 Facerea 1, 26. 

5 De pildă, Sfântul Siluan Athonitul L-a văzut pe Domnul Hristos în 
chipul duhovnicului său (vezi Sfântul Siluan Athonitul, Între iadul 
deznădejdii şi iadul smereniei, Traducere de diac. loan I Ică jr. Ediţia a 
IV-a revizuită. Editura Deisis, Sibiu, 2001, pp. 185-186. 

a Maicii Domnului, a tuturor Sfinţilor şi a Sfinţiei Voastre, pă- 
rinte, care sunteţi în locul lui Dumnezeu”. Eu am auzit formula 
aceasta, şi nu o dată. Deci oamenii au această conştiinţă. Este şi 
o formă de substituire, de aceea, când apar probleme în Biserică, 
prin păcatele preoţilor, vedeţi că lumea acuză Biserica şi, în cele 
din urmă, pe Dumnezeu. Există legătura aceasta între noi şi 
Dumnezeu şi trebuie să fim conştienţi de ea şi să uzăm de ea, 
sigur, în folosul credincioşilor, nu în favoarea noastră. Nu tre- 
buie să ni se urce la cap că, într-adevăr, am fi cineva, pentru că 
noi totuşi ne numim slujitori ai lui Dumnezeu şi ai Sfântului 
Altar, nu trebuie să ne credem chiar „dumnezei”. Aici avem o 
foarte mare problemă, pentru că, da, ni se urcă la cap, ne place 
să fim foarte respectaţi, să stăm în capul meselor, să fim lăudaţi, 
ne place, poate, chiar să ni se sărute mâna. Toate aceste lucruri 
nu clădesc în ființa noastră; dimpotrivă, ne transformă în nişte 
aroganti, în nişte oameni mândri, mânioşi, care nu suportă ni- 
ciodată să li se dea sfaturi etc. Adesea, de aici şi decurg proble- 
mele de pastoraţie, pentru că preotul nu mai reuşeşte să coboa- 
re la nivelul credinciosului. El s-a urcat, undeva, într-un turn 
de fildeş, este deștept, este cel mai important, cel mai, cel mai... 
şi nu mai coboară la nivelul credinciosului, uitând că nu este 
stăpânul acestuia, ci slujitorul lui, respectiv al Bisericii şi al lui 
Dumnezeu. Este una din problemele noastre majore și ar fi bine 
să medităm la ea. 

Am să trec acum în revistă subiectele care au fost propuse. În 
primul rând, în ceea ce priveşte spovedania clericului, este foar- 
te important ca fiecare cleric să aibă duhovnic și să se spove- 
dească adesea. Degeaba avem duhovnic, dacă nu ne spovedim. 
Dintre fiii mei duhovnicești, cel mai rar se spovedesc preoții, iar 

acest lucru se observă şi o ştiţi prea bine. De asemenea, o pro- 
blemă majoră este faptul că nu se spovedeşte întreaga familie a 
clericului la acelaşi duhovnic. Şi preoteasa trebuie să aibă acelaşi 
duhovnic ca părintele, iar apoi, copiii, încet-încet, pe măsură 
ce cresc, să ajungă să se spovedească la unul şi acelaşi duhovnic. 
Acest lucru este important, fiindcă duhovnicul poate rezolva 
probleme de familie majore şi chiar le poate preîntâmpina. Deci 
o familie de preot trebuie să aibă duhovnic, acelaşi duhovnic, 
care să fie, neapărat, un duhovnic pe măsură, care să înţeleagă 
viaţa preoțească şi, totodată, viaţa de familie. Astfel, cum spu- 
neam, se pot evita problemele majore de familie, care, în zilele 
noastre, duc tot mai mult la divorţ. Există, în Patriarhia Română, 
un procent important de preoţi care divorțează, tineri, dar și în 
vârstă, iar acest lucru, cred eu, se datorează şi faptului că nu se 
spovedesc la acelaşi duhovnic. 

Comunicarea. În contexul religios actual, spovedania artrebui 
să înceapă cu dialogul. Cu credincioşii de astăzi trebuie să înce- 
pem neapărat printr-un dialog. Este necesar să existe comuni- 
care. Nu vor veni uşor să se spovedească, pentru că, astăzi, oa- 
menii sunt foarte bine informaţi — sau rău informaţi —, pentru 
că există un exces de informaţie. Mai mult, în ultima vreme, 
vedeţi că mass-media luptă pe faţă împotriva Bisericii. Desigur, 
acest lucru se întâmplă şi din cauza păcatelor noastre, fiindcă, 
vrând-nevrând, nici noi, preoţii, nu suntem foarte cuminţi; în 
plus, mai și ieşim în public cu păcatele pe care le săvârşim. În 
consecinţă, nu reuşim să-i câştigăm pe credincioşi dintr-odată 
şi să-i aducem în scaunul spovedaniei. Prin urmare, trebuie să 
începem cu dialogul; spovedania însăşi trebuie să ia forma unui 
dialog. În acest sens, vă aduc exemplul Mitropolitului 

Bartolomeu, care se spovedea în felul lui, şi anume se ducea la 
Mânăstirea Sihăstria, îl căuta pe Părintele Cleopa, ieşeau la plim- 
bare prin livadă, povesteau o oră întreagă unul cu celălalt, se 
întorceau, Părintele Cleopa îi punea epitrahilul şi-i dădea dez- 
legare. Aceasta era spovedania Mitropolitului Bartolomeu la 
Părintele Cleopa Ilie. Tot aşa era spovedania şi la Părintele 
Arsenie Papacioc. Se întâlneau, stăteau de vorbă și, la urmă, 
Mitropolitul Bartolomeu îngenunchea, iar Părintele Arsenie îi 
punea epitrahilul pe cap și-i citea dezlegarea. Începem cu dia- 
logul, zic eu, şi continuăm cu spovedania. 

Preotul liturghisitor şi duhovnic. Tot Părintele Rafail Noica spu- 
ne că Ortodoxia seduce$, mai ales Sfânta şi Dumnezeiasca 
Liturghie. Este foarte important ca Sfânta Liturghie să fie o sluj- 
bă aşa cum au văzut-o ruşii, când s-au dus la Constantinopol: 
„În Biserica slavei Tale stând, în cer a sta ni se pare”7. Sfânta 
Liturghie trebuie să fie executată frumos. Mitropolitul 
Bartolomeu spunea că Sfânta Liturghie este o piesă de teatruă. 
Dar, dacă este jucată prost... Uitaţi-vă la un spectacol oarecare: 
oamenii încep să fluiere şi să batjocorească actorii. Or, noi tre- 
buie să săvârşim Sfânta Liturghie astfel încât omul să se simtă 
în cer și să-L vadă pe Dumnezeu şi lucrarea Lui în tot ceea ce se 
săvârşeşte acolo și, mai mult, să se împărtășească cu Trupul și 
Sângele Domnului Hristos. Liturghia este şi un soi de „interfa- 


6 Celălalt Noica. Mărturii ale monahului Rafail Noica, Editura Anastasia, 
Bucureşti, 2004, p. 51. 

7'Tropar cântat la Utrenie, în prima zi a Postului Mare. Ceaslov, Editura 
Institutului Biblic şi de Misiune Ortodoxă, Bucureşti, 2014, p. 88. 

8 Valeriu Anania, Cartea deschisă a Împărăției. De la Betleemul Naşterii, la 
Ierusalimul Învierii. Studii introductive de Jan Nicolae şi Vasile Gordon. 
Cronologie de Ştefan Iloaie. Editura Polirom, laşi, 2011, p. 59. 

tă”, dacă vreţi, pentru că Taina Spovedaniei se petrece într-un 
spaţiu şi într-un mediu foarte intim. Or, Sfânta Liturghie este 
o slujbă publică şi, dacă credincioşii se odihnesc în ea duhovni- 
ceşte, îi putem câştiga. După zbuciumul unei săptămâni întregi, 
când vine duminica, unii spun: „Mă liniştesc, mă desprind de 
toată grija cea lumească”. Sau, pur şi simplu: „Mă odihnesc la 
Sfânta Liturghie”. De aceea, trebuie să ştim să săvârşim cum se 
cade Sfânta Liturghie şi să fim implicaţi, şi afectiv, şi efectiv, în 
slujba pe care o săvârşim, iar strana trebuie să fie pe măsură. 
Avem probleme, în această privinţă, şi la oraș, dar mai ales la 
sate. Doamne fereşte cum se răspunde în strana bisericii! Trebuie 
să facem ceva în acest sens. Nu cred că este imposibil. Trebuie 
antrenați credincioşii, aşa cum sunt şi cum ştiu, să cânte măcar 
Sfânta Liturghie. Iar dacă reuşim să-i câştigăm şi-i avem în bi- 
serică, devenim și duhovnicul lor, cu siguranţă. În general, la 
oraş, credincioşii peregrinează de la o biserică la alta şi rămân 
acolo unde se regăsesc ei în slujbă, datorită preotului care slu- 
jeşte şi care predică — mai ales la noi, în Ardeal, unde se predi- 
că, ceea ce se întâmpla destul de rar în Moldova şi în sudul ţării. 

Pocăinţa, între obligaţie şi mod de viaţă. Dacă ne referim strict 
la Taina Spovedaniei, aceasta este o obligaţie?, e adevărat. 
Trebuie să ne spovedim. Dar porunca bisericească pe care noi 
ne-am însuşit-o de la catolici, prin Petru Movilă, nu este vala- 
bilă. Îmi pare rău să va spun lucrul acesta. Faptul că un credin- 
cios trebuie să se spovedească de patru ori pe an, în cele patru 
posturi, sau măcar o dată pe an, în Postul Paştilor, este o regulă 
preluată de Petru Movilă de la catolici şi lăsată nouă, la Sinodul 


9 Catehism. Învăţătură de credință ortodoxă, ediţia a IV-a, Editura 
Renaşterea, Cluj-Napoca, 2009, p. 356. 

de la laşi'*. Aşadar, este obligatorie spovedania, dar sub nicio 
formă în felul acesta al poruncii bisericeşti amintite. Credinciosul 
se poate spovedi oricând şi, dacă se poate, cât mai des, bineîn- 
teles. Însă, mai mult decât obligatorie, pocăinţa trebuie să fie 
un mod de viaţă. Înţeleasă ca metanoia, pocăinţa trebuie să în- 
semne schimbarea felului de a gândi şi, respectiv, de a trăi. Deci 
ea trebuie văzută ca mod de viaţă şi e esenţial să-i aducem pe 
credincioșii noştri la această stare, fiindcă pocăinţa nu este doar 
un moment, ea trebuie să devină o stare constantă, care presu- 
pune, repet, schimbarea modului de a gândi și de a trăi. 
Spovedanie şi duhovnicie, sau calea de la taina pocăinţei la în- 
drumarea duhovnicească. După dialogul de la care spuneam că 
trebuie început, continuăm cu spovedania efectivă şi, după ace- 
ea, cu înduhovnicirea în sine. Omul, încet-încet, se curăță de 
păcate şi începe să se clădească duhovniceşte, prin imitație — îi 
vede pe ceilalţi ce fac —, prin sfaturile pe care le primește, prin 
cuvintele duhovniceşti pe care le aude, prin predică, prin cărți- 
le duhovnicești pe care le citeşte. Trebuie să-i îndemnăm pe 
credincioşi să citească şi, inclusiv, dacă se poate, să le punem la 
îndemână cărți. Desigur, e important să-i îndemnăm să citeas- 
că cărți duhovniceşti pe măsura lor; fireşte, n-o să le recoman- 
dăm lecturi foarte savante, dacă nu sunt în stare să le înțeleagă. 
Oricum, şi cei care sunt eruditi tot cu cărți mai simple trebuie 
să înceapă. Dar cel mai important este să citească Biblia, fiind- 
că toate, până la urmă, se regăsesc în cuvintele Sfintei Scripturi. 
Aşadar, se începe cu dialogul, se continuă cu spovedania, 
pentru a ajunge, în cele din urmă, la o stare duhovnicească, care, 


'9 Sinodul de la Iaşi este numele sub care este cunoscut sinodul panor- 
todox ţinut la Iași, între 15 septembrie şi 27 octombrie 1642. 

desigur, nu se poate împlini fără spovedanie, dar nici fără în- 
drumarea unui duhovnic. Așa cum spuneam la început, viaţa 
duhovnicească are nevoie de un îndrumător. Aţi observat că, în 
orice cultură, se pune problema îndrumătorului în viaţa spiri- 
tuală. Este nevoie de îndrumător mai ales în viaţa creștină și în 
lumea în care trăim, când se amestecă atâtea lucruri, iar credin- 
ţa noastră împrumută, adesea, elemente străine duhului orto- 
dox. 

Modul de abordare a penitentului trebuie să fie diferit în func- 
ţie de categoriile de vârstă, dar şi social-morale: tânăr, bătrân, 
familist, șomer, împătimit... Apoi, în cadrul spovedaniei şi al 
duhovniciei, se va acorda o atenţie crescută în cazurile speciale 
din punct de vedere religios, moral şi psihic. Trebuie să abordăm 
diferențiat fiecare categorie de vârstă, condiţie socială, stare 
sufletească, stare de sănătate, trupească şi psihică, dar și pe fi- 
ecare om în parte, de vreme ce fiecare este unic şi trebuie tratat 
ca atare. Şi Dumnezeu ne tratează, pe fiecare dintre noi, în mod 
special şi unic, pentru că suntem persoane unice și irepetabile. 

În ceea ce priveşte modul de abordare şi spovedania tinerilor 
şi a copiilor, mai ales la cei din urmă, este destul de uşor, 
mulțumită orelor de religie, pe care nădăjduim să le avem în 
continuare. Sunt elemente pe care copiii le-au învăţat în şcoală 
şi chiar profesorii de religie i-au luat de mânuţă, i-au adus și 
i-au spovedit, iar acesta este un plus, un câştig pentru noi. De 
asemenea, avem foarte mulţi fii duhovniceşti care au devenit 
familişti, au copii, iar copiii lor, la rându-le, sunt fiii noştri 
duhovniceşti. Aceasta mă bucură tare mult. M-am dus la şcoala 
noastră de pe strada Avram lancu, la deschiderea anului şcolar, 
şi am auzit câţiva copii care spuneau: „Uite, părintele e duhov- 

nicul meu!” Erau în clasa zero, în clasa întâi sau clasa a doua şi 
spuneau: „Părintele e duhovnicul meu!” Este o bucurie 
duhovnicească. De fapt, ca să ajungă la şcoala noastră, fiind 
concurenţă şi nedorindu-se alte forme de departajare, deja a 
fost nevoie de o recomandare din partea duhovnicului. Aşadar, 
la copii, deocamdată, putem face foarte mult. 

De asemenea, vă îndemn să implicaţi copiii în viaţa liturgică 
a Bisericii. Este foarte important. Pot să vă spun asta din expe- 
rienţă personală, dar și din a altora, pentru că, în ultima vreme, 
s-au molipsit preoţii și, în multe din parohiile noastre, există 
copii care slujesc la Sfântul Altar dimpreună cu preotul, precum 
şi coruri de copii şi alte activităţi. Cu tinerii, cu adolescenţii, 
sigur, încep problemele, dar, tot aşa, dacă reuşim să-i avem pe 
câțiva în Biserică, prin ei putem să ajungem şi la inima altora. 

Alte categorii ar fi cele diferenţiate în funcţie de educaţie sau 
profesie. Nu poţi să-i pui în aceeași oală, să zicem aşa, pe pro- 
fesori, pe intelectuali, cu oamenii mai simpli, dar nici nu trebu- 
ie să faci diferenţe foarte mari. Apoi, nu poţi să faci diferenţe 
între săraci şi bogaţi, deşi ele există, vrând-nevrând, dar nu 
trebuie să se simtă. Să nu simtă săracul că îl favorizezi pe bogat 
sau să-l umileşti înaintea celui bogat, sub nicio formă. Trebuie 
lucrat cu fiecare categorie şi cu fiecare om în parte. Puteţi să mă 
provocaţi să discutăm şi pe cazuri particulare. 

Bineînţeles că trebuie să-i abordăm şi să-i duhovnicim pe 
măsura lor pe cei care au o stare sufletească aparte. Dacă sunt 
oameni păcătoşi şi pătimaşi, trebuie să avem multă răbdare cu 
ei, nu să fim de la început cu biciul pe ei. Este, tot aşa, foarte 
important să reuşim să ajungem la un dialog, să-i facem con- 
ştienţi, să-i iertăm — neapărat să-i iertaţi, chiar dacă nu le daţi 

dezlegare la Împărtășanie. Puțin câte puţin, trebuie să-i clădiţi. 
Sub nicio formă să nu încercaţi să-i faceţi sfinţi peste noapte, 
întrucât, dimpotrivă, o să-i îndepărtați şi n-o să-i mai vedeţi 
niciodată intrând pe uşa bisericii. 

În sfârşit, trebuie să ţinem cont de starea de sănătate şi, mai 
ales, de sănătatea lor psihică. Sfatul meu este acesta: dacă sunt 
probleme psihice, să îi îndemnați să meargă şi la medic. Pe lângă 
faptul că-i ajutăm, îi spovedim, îi ascultăm şi le dăm anumite 
rânduieli pe care le pot face ei, ca să simtă că fac câte ceva, dar 
şi pentru că, astfel, vin şi anumite rezultate, trebuie neapărat 
să-i trimitem şi la psiholog sau la psihiatru. Ar fi bine — vă în- 
demn să faceţi asta, eu așa fac —, să aveţi în vedere un psiholog 
sau un psihiatru care vă este fiu duhovnicesc sau este un om 
credincios. Să nu-i trimiteţi la întâmplare, să nu-i lăsaţi pe mâna 
oricui, mai ales pe tineri, pentru că Doamne fereşte cum începe 
dialogul cu psihologul! Nici nu vă puteţi închipui! Eu am fii du- 
hovniceşti medici, psihologi etc., şi-i trimit pe cei cu probleme 
la ei. 

Acestea ar fi aspectele propuse spre a fi tratate, dar, dacă do- 
riți — şi cred că doriţi —, continuăm cu întrebări. Desigur, nu e 
ușor, dar este un lucru extraordinar să duhovniceşti. Probabil 
că, de multe ori, la un moment dat, poate fi sau devine o povară 
pentru noi faptul că suntem duhovnici. Dar, tot aşa, de multe 
ori, am avut atâtea bucurii duhovniceşti, datorită fiilor mei care 
sunt ascultători şi cuminţi, care se clădesc duhovnicește, ceea 
ce şterge toată povara și toată greutatea acestei lucrări. 

Poate că nu suntem noi cei mai buni duhovnici, dar nu-i avem 
pe alţii. La o Sinaxă monahală mitropolitană de la Râmeţ, unde 
starețele și stareţii şi-au pus problema faptului că nu mai exis- 

tă duhovnici, Înaltpreasfinţitul Justinian Chira s-a supărat foar- 
te tare şi a spus: „Păi bine, dar în acești cincizeci de ani de co- 
munism, cine au fost duhovnicii credincioşilor noștri? Preoţii 
aceștia pe care-i avem!” Sigur că noi vrem duhovnici de excep- 
ţie — şi mai sunt şi duhovnici de excepţie — dar, până la ei, sun- 
teţi voi, suntem noi, duhovnicii de rând, pe care-i solicită cei 
mai mulţi credincioşi. Cei mai mulţi se spovedesc la noi, nu la 
duhovnicii de excepţie, căci la ei se ajunge foarte greu. Dacă aţi 
fost vreodată la Petru Vodă, aţi văzut că se stătea ore în șir la rând 
pentru a ajunge în fața Părintelui Iustin, numai pentru binecu- 
vântare sau pentru o vorbă, nu pentru spovedanie! Așadar, noi 
suntem duhovnicii de toată ziua şi trebuie să ne comportăm ca 
atare. 
Părinte consilier, ce ne spuneţi? 


Aş vrea să spun că, în primul rând, toate încep cu mulțumirile! 
Dumneavoastră nu aveţi nevoie de nicio prezentare, dar poate sunt 
şi colegi mai tineri. Trebuie să le spunem că procesul de rectitorire a 
Mânăstirii Nicula i se datorează Părintelui Exarh Dumitru Cobzaru. 
A început cu mai mulţi ani în urmă şi locul unde ne aflăm şi în care 
beneficiem de aceste condiţii deosebite se datorează dânsului şi vred- 
nicului de pomenire Mitropolit Bartolomeu, dar şi obştii actuale, 
Părintelui Stareţ Nicolae şi vieţuitorilor de la mânăstire, cărora le 
multumim. 

La întâlnirea de ieri cu Înaltpreasfințitul Andrei, în deschiderea 
discuțiilor, am spus doar câteva lucruri și nu aş dori nici acum să 
spun mai multe. Aş vrea doar să mă refer la ce ați afirmat dumnea- 
voastră în legătură cu atitudinea preotului, în parohie, în raport cu 
credincioșii, anume faptul se situează deasupra acestora şi, fiind aga, 


266 ARHIM. DUMITRU COBZARU 


este numai un pas până la apariția unor probleme. Într-adevăr, aşa 
este, iar noi trebuie să ne spunem, de foarte multe ori, nouă înşine 
care este rostul nostru și al prezenţei noastre în parohie şi al convie- 
țuirii cu comunitatea în care ne aflăm. Ei bine, este acela de a ne 
strădui să îi schimbăm pe oameni, mai mult sau mai puţin, şi cred că 
este foarte important ca, odată cu trecerea timpului, preotul să lase 
ceva în urma sa. Cel mai neplăcut şi grav şi contra-misiune este atunci 
când nu numai că preotul nu lasă în urma lui ceva concret, ci, dim- 
potrivă, lasă o atmosferă tensionată şi mai multe probleme decât cele 
pe care le-a găsit când a fost numit paroh. 

În ceea ce priveşte strana, precizez că este foarte bine că aţi amintit 
această problemă. În perioada posturilor, angajaţii de la Centrul 
eparhial, noi, consilierii, mergem în inspecţie la parohii, pentru a 
vedea programul catehetic şi respectarea programului liturgic şi, de 
cele mai multe ori observăm, într-adevăr, că strana lasă de dorit, şi 
atunci ne gândim care ar fi, până la urmă, beneficiul. Dacă stai aco- 
lo, cinci minute, şi auzi un cântăreţ — nu mă pronunţ eu cum se pre- 
zintă —, nici nu poate fi vorba de atragerea credincioşilor. Desigur, 
în majoritatea satelor, oamenii fiind în vârstă, e greu de găsit soluţii. 
Aşa cum ați spus, nu se pot găsi peste noapte, dar, prin străduinţa de 
fiecare zi, de la caz la caz, se pot identifica anumite soluţii ca să-i 
atragem pe oameni. 


Faptul că noi nu suntem stăpâni ai credincioşilor, ci slujitorii 
lor, îmi aduce aminte, din nou, de Mitropolitul Bartolomeu. 
Vrând-nevrând, îmi vin în minte cuvintele sale, de vreme ce am 
locuit sub același acoperiş atâţia ani. La un moment dat, a luat 
o atitudine publică, pentru o chestiune politică din ţara noastră, 
după care a fost apostrofat, tot public, de un politician, care-i 

spunea să-şi vadă de Biserica şi de slujbele lui şi să-i lase pe ei 
să facă ce au de făcut. Mitropolitul Bartolomeu i-a răspuns, prin- 
tr-o scrisoare deschisă, că el are tot dreptul să-şi spună părerea, 
ofurile, şi să ia atitudine, devreme ce este cetăţean al acestei ţări 
şi are un vot pe care i l-a dat cuiva, care a ajuns acolo, în parla- 
ment. Şi credincioşii noștri au aceste drepturi, să ştiţi, pentru că 
ei fac parte integrantă din Trupul lui Hristos, fiecare e „mădular 
în parte”, spune Sfântul Apostol Pavel. Că o fac așa cum pot ei, 
este cu totul altceva. Dar noi trebuie să avem grijă să coborâm la 
nivelul lor sau să nu coborâm sub nivelul lor, fiindcă asta se în- 
tâmplă prin aroganţa noastră sau prin atitudinea noastră pre- 
cară. Ei au măcar bună-cuviinţă şi se străduiesc, în general. 
Aşadar, nu trebuie să-i facem pe credincioşi să se simtă neapă- 
rat importanţi și să devină ei stăpânii noştri, ci să-i facem con- 
ştienți şi responsabili de faptul că fac parte din Biserică; în acest 
fel sunt ei importanţi, și înaintea lui Dumnezeu, şi în mijlocul 
comunităţii din care fac parte, ca într-o familie, până la urmă. 
Tot din proprie experienţă — aşa cum spuneam la început, 
asta trebuie să facem, să ne împărtăşim experienţe personale, 
ca să învăţăm unii de la alţii —, pot să spun, de pildă, că, în ul- 
timii ani, în fiecare an merg în satul natal să-i fac parastas ta- 
tălui meu, trecut la Domnul — anul acesta va fi cel de-al șaptelea 
— şi mă duc însoţit de un grup de călugări, de preoţi de mir, de 
credincioşi de toate categoriile de vârstă, de la copiii cei mai mici 
până la bătrânii cei mai în vârstă, şi de toate condiţiile sociale, 
între care profesori, directori ete. Am fost, anul trecut, în jur de 
şaptezeci de oameni. E foarte greu de gestionat, trei zile, să-i 
duci pe oameni într-un pelerinaj la mânăstiri, la muzee, să le 

oferi casă şi masă, toate acestea înseamnă mult efort. Dar, cre- 
deţi-mă, s-a creat o simbioză, am devenit o familie foarte mare, 
vie. Marea majoritate, sigur, sunt fiii mei duhovniceşti. Dar cred 
că ei trebuie să relaţioneze şi între ei. În oraşe, de pildă, foarte 
greu reuşim să avem comunităţi compacte, pentru că oamenii 
sunt răzlețiți. În sate sau în comunităţile mai mici, se poate mai 
mult, dar, la oraș, e anevoios. Totul gravitează în jurul duhov- 
nicului și, atunci, trebuie să găseşti soluţii. În pelerinajul nostru, 
se bate şi mingea, câteodată, se stă şi în jurul unui foc, se pune 
la un loc toată mâncarea, fiecare împarte cu ceilalţi. Comunicăm 
unii cu alţii. Copiii, cei mici, ajung în braţe la toată lumea. Cei 
mai mari se joacă între ei. Oamenii încep să-şi povestească ex- 
perienţele. Unii atunci au început să se cunoască, s-au văzut 
doar în biserică și s-au salutat, n-au stat niciodată de vorbă unul 
cu celălalt. Iar eu sunt doar unul dintre ei, mai ales că suntem, 
acolo, şi călugări, și preoți de mir. Nu se pune problema să se 
întâmple nici lucruri ieşite din comun, dar nici să se ajungă la 
diferende... Sigur, se mai ciondăneau copiii sau apăreau cine 
ştie ce neajunsuri, nimicuri, în fond, pe care nu trebuie să le iei 
în seamă, pentru că este mai mare bucuria de a fi împreună. 
Anul trecut, când s-a sfârşit Sfânta Liturghie, l-am întrebat 
pe Preasfinţitul Vasile, care era cu noi: „Oare Îi place lui 
Dumnezeu ce facem noi?” Preasfinţitul s-a înseninat, din- 
tr-odată, şi a spus: „Cum să nu-I placă lui Dumnezeu? Cum 
trăim într-o lume aşa de încrâncenată, aceste trei zile sunt ie- 
şite din comun pentru lumea în care trăim”. Este extraordinar 
să trăieşti așa, într-o comuniune frățească, cu toată lumea, încă 
o dată, de vârste și din categorii sociale diferite. M-am bucurat 
sufleteşte, văzând atitudinea Preasfinţitului Vasile. Preasfinţia 

Sa e foarte bun, dar deopotrivă conştient şi responsabil de ceea 
ce se întâmplă. Astfel, îi facem pe credincioşi să conştientizeze 
că fac parte din Biserică, că sunt mădulare ale lui Hristos, că 
sunt însemnați înaintea lui Dumnezeu şi, totodată, sunt un 
factor de echilibru în comunitatea în care trăiesc. 

Revenind şi la strană, e adevărat că eu, la Capela Militară din 
Dej, am avut potenţial, pentru că era un oraş și am reuşit să aduc 
mulți copii la biserică, dar şi foarte mulţi teologi. La aceasta a 
ajutat şi faptul că fusesem pedagog la Seminar, nu cu mult timp 
înainte. Astfel, numeroșii teologi de la strană au învăţat toată 
biserica să cânte. Iar eu făceam cor cu copiii. Îi învăţam prices- 
ne şi rugăciuni, bineînţeles, tot ce şi cât s-a putut. De asemenea, 
i-am implicat pe băieţi în slujirea de la altar. Cred că se poate 
face aşa și în sate. Avem atâţia teologi, acum. Imposibil să nu 
găsiți câte unul, chiar dacă din sărăcia noastră îi plătim. În plus, 
câțiva credincioşi, indiferent de vârstă, tot mai au câte un pic de 
ureche muzicală şi se poate învăța Sfânta Liturghie pe de rost, 
să ştiţi, eu sunt sigur de lucrul acesta. 


Duhovnicul este un „doctor”, dar, ca tot omul, are şi el rănile lui. 
Cum ne raportăm, în scaunul de spovedanie, la penitent, în momen- 
tul în care vine şi constatăm că trebuie să dăm cu el un examen pe 
care noi încă nu l-am luat? 


Nu trebuie să-i tratăm pe credincioşi în funcţie de rănile 
noastre și de problemele noastre sufleteşti, chiar dacă ele sunt 
aceleaşi. Trebuie să îi tratăm în funcţie de ce ne-a lăsat moşte- 
nire Domnul Hristos şi de mijloacele pe care Biserica ni le pune 
la îndemână. Am mai spus acest lucru şi altor generaţii de preoţi, 

la aceste cursuri; sub nicio formă nu trebuie să-i facem pe fiii 
noştri duhovniceşti un alter ego. Sub nicio formă nu trebuie să-i 
faci ca tine! Trebuie să-i faci fii ai lui Dumnezeu, nu fiii tăi. Deci, 
ei trebuie să devină fiii lui Dumnezeu, chiar dacă noi zicem „fiii 
mei duhovnicești”; aceasta este doar o formulă uzuală. Sigur, la 
întrebarea aceasta aş putea da şi următorul răspuns: de multe 
ori, învăţăm noi de la credincioși şi, tot așa, de multe ori, găsim 
răspunsuri duhovniceşti descoperindu-ne propriile noastre răni 
sufleteşti. Adesea, ne uimeşte ceea ce sunt fiii noştri duhovniceşti 
sau credincioșii noștri şi ce nu suntem noi. Aşadar, putem folo- 
si şi experienţa personală, dar cu foarte mare prudenţă. 


Spuneaţi, la început, că păcatul preotului poate fi al său sau al 
fiilor săi duhovniceşti. Când scapă lucrurile de sub control? Dacă vreţi 
să nuanţaţi puțin... 


Dacă păcatul fiului duhovnicesc devine păcatul duhovnicului, 
înseamnă că el a pierdut controlul, nu? Mai întâi, aşa cum spu- 
neam, la nivelul minţii. Dacă începi să procesezi lucrurile la 
nesfârşit... Sunt preoţi, să mă iertati, foarte curioşi. Eu însumi, 
în copilăria mea, am fost la un duhovnic de mânăstire, care m-a 
întrebat foarte multe detalii, la spovedanie. M-am smintit. Ştiţi 
că se spune vorba aceasta: „Nici nu ştiam atâtea, el m-a învăţat”. 
Sunt duhovnici cărora le plac detaliile şi intră în ele. Nu este voie 
să facem acest lucru. Şi, aici, se observă că acel părinte are o 
predispoziţie pentru păcatul sau patima respectivă şi, vrând-ne- 
vrând, ajunge la el. Pentru că, dacă stai de vorbă cu gândul, spun 
Părinţii, acesta, nu peste mult timp, ajunge să fie faptă, adică să 
devină păcatul tău, să-l săvârşești. 

Încep fiii duhovniceşti să ne semene din ce în ce mai mult sau noi 
să le semănăm lor? 


Şi una, şi alta. Cum spuneam la început, în primul rând ei 
încep să ne semene nouă, dar aduc şi ei plusuri și începem şi noi 
să semănăm cu ei. 


Rămâne icoana lui Hristos o referinţă între tine şi ei? 


Desigur. Dacă nu ne raportăm şi unii, şi alţii la Hristos şi, 
cum spuneam, nu devenim fii ai lui Dumnezeu, atunci n-am 
făcut mare lucru. Ştiţi ce devenim? Devenim ceea ce sunt comu- 
nităţile neo-protestante americane, unde totul se învârte în ju- 
rul unui pastor, toată religia se conturează în funcţie de acesta; 
acolo, de fapt, nici nu există religie. Pastorul e religia. Atâtea 
religii sunt în America, câţi pastori. Există anumite direcţii, dar, 
de fapt, câţi pastori sunt în America, atâtea religii. De aceea și 
spunea, în predică, sigur, cu umor, un fost pastor american — 
convertit şi el şi toată comunitatea lui la Ortodoxie —, care ve- 
nise la hramul de la Nicula, prin '92: „Unde sunt doi americani, 
sunt trei religii”. Dar ne-a radiografiat şi pe noi, românii: unde 
sunt doi români, sunt trei partide politice; în acea vreme aveam 
peste o sută de partide, dacă vă aduceţi aminte. Se pare că aces- 
ta e profilul nostru: să fim dezbinaţi. 


Referitor la a lega sau dezlega pe cineva, Mitropolitul Bartolomeu, 
în discuţia pe care a avut-o cu Părintele Paisie Olaru, amintea că 
acesta a spus că, dacă ar fi să-l mustre conştiinţa pentru ceva, ar fi 
pentru a fi legat pe cine nu trebuia şi a fi dezlegat pe cine nu trebuia. 

Astăzi, mai ales, dacă ne raportăm strict la litera canoanelor, pe 
majoritatea tinerilor n-ar trebui să-i mai împărtăşim. Studenţii, de 
exemplu, poate din motive economice, locuiesc împreună cu prietena. 
Unii dintre ei sunt cuminţi, alţii sunt mai puţin cuminţi. Aici e destul 
de greu de gestionat: să nu-i îndepărtezi de Biserică, dar, totodată, 
ei vor să se împărtăşească... Vin, se spovedesc, dar, într-un fel, re- 
lația dintre ei, traiul tinerilor împreună, în societatea noastră secu- 
larizată, devine o normalitate. Şi vin, cum spuneam, cu dorința de a 
se împărtăşi. Dacă îi opreşti cumva, se mâhnesc, se supără pe tine. 
Spunea una dintre tinere că părintele a certat-o şi nu s-a dus la spo- 
vedanie vreo doi, trei ani. Părintele doar încercase să o facă conşti- 
entă de faptul că nu este bine să facă ceea ce face, dar ea a luat-o ca 
pe o ceartă. 


A lega şi a dezlega păcatele cuiva stă, prin excelenţă, în pu- 
terea duhovnicului persoanei în cauză. Dacă tu eşti un duhovnic 
de conjunctură, nu poţi să opreşti de la Sfânta Împărtăşanie, 
nu-l cunoşti pe omul respectiv, l-ai văzut pentru prima dată în 
viaţa ta şi, atunci, nu poţi, n-ai voie să faci lucrul acesta. 
Dimpotrivă, ar trebui să îi permiti, de păcate oricum trebuie să-l 
dezlegi. Prin urmare, nu ştiu dacă şi la Împărtăşanie, depinde 
de cât înțelege; dacă nu înţelege, trebuie să-l laşi să se împărtă- 
şească. Dar important este să-l determini cumva să revină în 
scaunul spovedaniei, nicidecum să nu mai vină pentru că l-ai 
certat. Noi avem fii duhovniceşti care merg în pelerinaje și ajung 
să se spovedească la anumiţi duhovnici, care îi opresc de la 
Împărtăşanie sau cine ştie ce canoane le impun. N-au voie să 
facă lucrul acesta. Deci poate să oprească de la împărtăşit doar 
duhovnicul omului respectiv. Ceilalţi pot să dea un sfat. 

Dacă totuși îi opreşte şi după aceea revine la tine... 


Nu e nicio problemă, nu are niciun efect. Nu este duhovnicul 
său, nu are dreptul să îl oprească. 


Şi atunci, de ce o fac? Mă iertaţi că vă întreb. 

Aceasta e limita lor... 

Dar totuşi vorbim de duhovnici experimentați. 

Să zicem, experimentați, sau cu faimă, dar își fac faimă şi din 
aceasta, pentru că sunt oameni cărora le place „să fie și bătuţi”. 
Să ştiţi: sunt oameni cărora le place să fie „bătuţi”, și „chinuiţi”, 
şi „schingiuiţi”, şi canonisiţi...! 

În cazurile acestea, dacă vin oamenii, aşa cum aţi zis, legaţi de 
nu ştiu cine, şi nu sunt neapărat fiii noştri duhovniceşti, noi, la rân- 
dul nostru, îi întâlnim accidental...? 

Dacă e accidental, se pot reconsidera lucrurile... 


La foarte mulți, salvarea e la Preasfinţitul Vasile... 


Da, bineînţeles, pentru că este arhiereu, dar duhovnicul are 
aceeaşi putere. 


Poate oamenilor li se impune şi un canon. 

Dacă are duhovnic, trebuie trimis la el. Dacă nu are duhovnic 
şi s-a spovedit accidental, atunci se pot da canoane sau epitimii 
ușoare şi sfătuit să-şi găsească un părinte... 


Şi Părintele Arsenie Papacioc, când am fost cu obştea, mi-a spus 
că mulţi duhovnici, în special din Moldova, le dau credincioşilor 
canoane foarte aspre, dar n-au rezolvat nimic cu ele. Trebuie să-l 
faci pe om conştient de păcat, nu canonul în sine îl îndreptează. 


Eu vă sfătuiesc, în ceea ce privește canoanele sau faptul de 
a lega şi a dezlega de la Împărtășanie, dacă legaţi, s-o faceţi 
doarpână la următoarea spovedanie, inclusiv cu fiii voştri du- 
hovnicești, nu pentru ani de zile. Aşa puteţi să vedeţi şi cât a 
conştientizat, cât a evoluat, cât a înţeles din toate lucrurile 
acestea şi cât face efectiv. După aceea, se poate tot aşa, din 
spovedanie în spovedanie, dar neapărat trebuie să revină în 
scaunul spovedaniei. Dacă revine, îl poţi clădi. Dacă nu revine, 
atunci n-ai făcut absolut nimic, dimpotrivă, cu toată justiţia 
ta, ai reuşit doar să distrugi un om din punct de vedere sufle- 
tesc. 


În legătură cu ce ați spus - şi aşa este, cum spunea Părintele Rafail 
Noica, anume că ucenicii buni fac duhovnicul bun, iar ucenicii răi ne 
pot face și pe noi răi -, dacă nimerim într-o comunitate păcătoasă, 
noi trebuie să păstrăm legătura cu duhovnicul nostru şi cu Dumnezeu 
şi să nu ne lăsăm, căci există pericolul, într-adevăr. Neapărat tre- 
buie să avem un duhovnic și chiar să mergem la el cu probleme pe 
care noi nu le înţelegem, la care nu putem să dăm un sfat (pe care 
putem să îl mai amânăm, dacă nu ştim ce sfat să dăm). 

Da, putem merge la duhovnicul nostru şi putem întreba și 
duhovnici mai experimentați. 


E foarte important pentru preot, ca să nu se piardă, să se ţină de 
duhovnic. 


Vorbeaţi despre intimitate şi despre curiozitatea duhovnicului. 
Mulţi dintre credincioşii noştri nu ştiu ce-i spovedania sau cum să se 
spovedească. Nu sunt adeptul îndrumarelor de spovedanie, pentru 
că ajungem la ceea ce spuneaţi înainte, şi ele pot să vă spună şi ceea 
ce nu știați. Cum v-aţi format, în timp, întrebări sau cum aţi procedat? 


Sunt totuşi şi îndreptare de spovedanie echilibrate. 


Am luat broşura Înaltpreasfinţitului Andrei şi sunt întrebări per- 
tinente, de bun-simt. 


Da, e echilibrată. Dar dacă iei Pelerinul român... 
Revenind, dumneavoastră cum ați procedat? 


Am învătat, desigur, în timp, altfel nu se poate. Am învătat, 
în primul rând, de la duhovnicul meu, de la Preasfinţitul Vasile, 
care, ştiţi prea bine, întotdeauna a tratat lucrurile cu maximă 
îngăduinţă și delicateţe, cu foarte mare delicateţe. De pildă, a 
spovedit cândva o tânără în prag de divorţ și a tot încercat să o 
convingă să nu divorțeze. La un moment dat, doamna respec- 
tivă l-a întrebat: „Bine, dar sunteţi căsătorit?” Mi-a spus 
Preasfinţitul: „M-am ruşinat, eu am încercat s-o conving...” Cu 

siguranţă că Preasfinţitul Vasile, după atâţia ani de duhovnicie, 
avea o anumită experienţă şi din această experienţă îi vorbea 
doamnei, dar ea a fost nedumerită: „Mă învaţă un călugăr ce 
înseamnă viața de familie?!” 

Se învaţă, părinte, în primul rând, de la duhovnicul pe care 
îl ai şi, după aceea, din experienţe personale și din ale celorlalţi. 
Eu, în general, când îmi spun oamenii „Întreabă-mă, părinte!”, 
merg pe linia poruncilor. Acolo e toată legea, nu? Deci pe linia 
celor zece porunci, chiar dacă, plecând de la ele, mai pui și alte 
întrebări. 


Şi ce faceţi atunci când simţiţi că evită anumite întrebări? 


Tot aşa, înveţi anumite metode prin care nu neapărat îi tragi 
de limbă, dar îi determini, cumva, să spună ce au pe suflet. 
Pentru că ei vin să spună ce au pe suflet, marea majoritate. Prea 
puţini sunt cei care ascund. lar dacă sunt perverşi, poţi să-i spui 
şi asta, într-o formă în care să nu-l jignești, dar avertizându-l 
că, dacă nu spune totul la spovedanie, intră într-o culpă foarte 
mare. Înveţi, se învață de la un caz la altul, de la un an la altul şi 
de la un duhovnic la altul, dar te învaţă şi Dumnezeu! Iar acest 
lucru este foarte important. De multe ori, în anumite situaţii, în 
timp ce penitentul îţi vorbeşte, îţi dai seama că nu ai un răspuns, 
iar ceea ce poţi să faci este să te rogi și Dumnezeu îţi dă cuvânt, 
cum spune Părintele Rafail Noica, primul cuvânti?, pe care şi 
omul din faţa ta îl receptează foarte bine. 


12 Rafail Noica, Cultura Duhului, Editura Reîntregirea, Alba Iulia, 2002, 
PP. 47-48, 129-130. 

Tot Părintele Rafail spunea că a ajuns la o concluzie, referitor la co- 
munitate, în sate, şi anume că nici el nu poate face nimic în spovedanie. 


Nu toţi au harisma aceasta, să ştiţi. ÎI amintesc, din nou, pe 
Mitropolitul Bartolomeu, care niciodată nu s-a considerat un 
duhovnic. Acest lucru nu înseamnă că nu era om duhovnicesc, 
dar el nu spovedea decât foarte rar, doar pe câţiva. Noi toţi sun- 
tem diferiţi, avem profiluri diferite; la fel şi oamenii, de aceea 
se ataşează de un duhovnic pe care-l simt compatibil, comuni- 
că cu el. 


E adevărat, pentru că şi noi, după caracterul nostru, ne potrivim 
cu anumiţi sfinţi, adică avem evlavie mai deosebită la anumiţi sfinţi. 


Da, aşa este. 


Atunci când un credincios, care se spovedește la noi, are o înde- 
letnicire, o meserie nu tocmai potrivită, ce facem cu el? 


Trebuie făcut să conştientizeze. 


Am încercat foarte mult să trag un semnal de alarmă, spunându-i 
că ce face el nu e tocmai potrivit şi nu are cum să evolueze din punct 
de vedere duhovnicesc, spiritual, dar îmi aduce tot felul de argumen- 
te pe care mi-e foarte greu să le resping. Totuşi, el încearcă să evolu- 
eze şi simt că tocmai lucrul acela îl trage înapoi. 


Da. Încet-încet, va ajunge el la această conştiinţă şi va re- 
nunţa, poate, în cele din urmă. Nici în acest caz nu trebuie să 

fortezi. Trebuie convertite, cumva, lucrurile. Şi munca pe care 
o săvârşesc oamenii trebuie înțeleasă din punct de vedere du- 
hovnicesc sau trebuie să dăm sens duhovnicesc lucrurilor pe 
care le săvârşesc oamenii. Desigur, este foarte limpede că exis- 
tă practici împotriva lui Dumnezeu și a poruncilor Lui. Dar, tot 
aşa, cu dreaptă socoteală. Şi Dumnezeu îl învaţă, nu doar tu. 
Iar Dumnezeu are pedagogia Lui, care este mai mult decât cu- 
vintele tale, și, atunci, te rogi lui Dumnezeu. Asta spune şi 
Fericitul Ieronim: ceea ce poţi să faci tu, să faci; ce nu poţi să 
faci tu, lasă-L pe Dumnezeu să facă. Nu reuşim noi să le facem 
pe toate şi, chiar dacă, de pildă, datorită intervenţiei noastre 
renunţă la profesia neadecvată, tot Dumnezeu e Cel Care l-a 
învățat să facă așa, El i-a spus minţii şi inimii lui că nu este bine 
ce face; 


Instituţia duhovnicului, de îndrumare duhovnicească, este dife- 
rită de la caz la caz. Un preot de oraş, care slujeşte într-o biserică sau 
chiaro catedrală, este influenţat de mediul urban, care este diferit de 
comunitatea dintr-un sat. Într-un sat, vrând-nevrând, toţi oamenii 
se spovedesc la preotul paroh şi, atunci, el, dacă convieţuieşte cu oa- 
menii, zi de zi, până la urmă, efectul spovedaniei este un rezultat al 
conviețuirii. 

Da. Adică lucrurile se ştiu, nu? 

În scaunul spovedaniei, preotul nu va putea să aibă autoritate 
duhovnicească, în raport cu credinciosul lui, dacă în viaţa de fiecare 


zi el nu are autoritatea așteptată. Sunt foarte multe aspecte care in- 
tervin pentru ca spovedania să aibă efectul urmărit... 

Într-adevăr, este o problemă. Cum se zice la țară: „Popa-ica noi”. 
Dar există şi tendinţa de a vrea ei să fii ca ei. 


Da, există, ceea ce te trage în jos. Trebuie găsite mijloace și 
momente. Nu poţi să nu te bucuri cu omul care se bucură și să 
nu plângi cu omul care plânge, ne spune Sfânta Scriptură!3 s-o 
facem. Adică, trebuie să fii părtaş și la bucuria lui, şi la suferin- 
ta lui. Dar, dacă te amesteci, lucrurile devin complicate. 


Cel mai bun exemplu sunt preoții militari. Dumneavoastră aţi 
avut şi misiunea aceasta, la Dej, şi cred că şi în ziua de astăzi aveți 
mulți fii duhovnicești care țin legătura. Ştim şi alţi preoți militari şi 
cunoaştem că ofiţerii nu numai că nu s-au schimbat câtuşi de puţin, 
având respectul cuvenit faţă de preot, ci l-au făcut pe preot să devi- 
nă ca un ofițer. 


Eu, de pildă, am fost de la început împotriva purtării reve- 
rendei verzi. N-am fost de acord cu ea sub nicio formă şi n-am 
purtat-o niciodată, deşi comandantul a insistat. Până şi docto- 
rii purtau haine verzi, dar îşi puneau halat alb peste ele. Apoi, 
cum eram la un corp de armată cu ofițeri în vârstă, aceştia ieşeau 
în pensie, rând pe rând, aproape la fiecare sfârşit de săptămână. 
Chefurile începeau de vineri seara şi se terminau luni diminea- 
ţa, când veneau la serviciu. Mă duceam la festivitatea oficială, 
după care mergeam la masă, o binecuvântam, stăteam la ape- 
ritiv şi plecam imediat. Nu stăteam până luni cu ei. Nu se putea 


'3 Romani 12, 15. 

lucrul acesta! Avantajul meu a fost că eram totuși călugăr și oa- 
menii, în general, au un respect mai mare faţă de călugări. Dar, 
da, au încercat să mă facă unul de-al lor. 


Avantaj pentru Sfinţia Voastră, dezavantaj pentru preoții de mir. 
Se face diferenţa între preoţii de mir şi călugări şi au tendinţa de a 
asculta mai puţin de preoţii de mir. 


Tocmai de aceea, trebuie să existe o legătură între noi. Din 
fericire, în Ardeal sau cel puţin în Eparhia noastră, preoţii de 
mir au legături cu mânăstirile şi cu duhovnicii mânăstirilor. Este 
un lucru foarte bun. În ultimele ședințe, Patriarhul a cerut lucrul 
acesta, pentru că ne-am cam separatunii de alţii. Noi, călugării, 
facem sinaxe separat, preoţii fac conferințele preoțești. 
Patriarhul insistă să vină şi călugării, stareţii, duhovnicii, la con- 
ferinţele preoțești. Iar Înaltpreasfinţitul Andrei a hotărât să se 
facă numai o sinaxă monahală şi măcar la o conferinţă preo- 
ţească să meargă stareţii, stareţele şi duhovnicii, ca să fie în co- 
muniune cu frăţiile voastre. Este foarte important. Noi, preoţii 
din Eparhie şi călugării, avem o legătură foarte bună. Acesta este 
un plus pentru credincioşii noștri şi, astfel, chiar dacă ei au mai 
mare încredere în noi sau sfatul nostru are mai mare impact 
asupra lor, noi nu-i despărţim de voi. Tot ai voştri rămân, chiar 
dacă vin la noi, ne caută, chiar dacă se spovedesc la noi. Ei tre- 
buie să facă parte dintr-o parohie, trebuie să-şi plătească con- 
tribuția, trebuie să-şi respecte preotul şi aşa mai departe. 


Eu le-am recomandat, pentru că sunt mai nou, să aibă duhovnic. 
Asta e important, nu contează dacă eu sunt acela sau un altul. Le-am 

spus că nu trebuie să vină la mine sau, cei care au duhovnic, la mâ- 
năstire sau în altă parohie, nu trebuie să-l schimbe. Important e să 
meargă constant la duhovnic. 


Da, este important lucrul acesta. Ar fi ideal să fie o comuni- 
tate unde toţi să se spovedească la acelaşi părinte, dar este foar- 
te greu de realizat. Atunci, măcar să nu intrăm în contradicție 
unii cu alții, la aceasta trebuie să fim foarte atenti. În plus, fie- 
care credincios îşi are starea lui duhovnicească, pretenţiile lui 
duhovniceşti, înțelegerea lui duhovnicească. Unii vor mai mult, 
caută mai mult şi probabil că şi găsesc. Are legătură cu o altă 
temă pe care aş fi vrut să o ridicaţi, anume schimbarea duhov- 
nicului. Se schimbă sau nu? Sau în ce condiţii se schimbă? Se 
poate schimba duhovnicul şi chiar noi, duhovnicii, ar trebui să 
ne dăm seama că sunt oameni care trebuie să meargă la alt pă- 
rinte duhovnicesc, din varii motive. Sigur, pot fi și incompati- 
bilităţi între cei doi. Dar, mai ales dacă vezi că omul acela vrea 
mai mult şi are potenţial pentru mai mult, trebuie să fii smerit 
şi să recunoşti că nu ești în stare să faci mai mult pentru el. Dar 
pot exista și probleme. De pildă, se ajunge la prea mari prietenii 
sau chiar la păcate şi, atunci, neapărat trebuie îndrumat spre un 
alt duhovnic şi, dacă se poate, spre un anume duhovnic, chiar 
dând mai multe variante. Deci şi fiul duhovnicesc poate renun- 
ţa la tine, dar şi tu poţi renunţa la el. De obicei, când se pune 
problema ca fiul duhovnicesc să renunțe la părinte, se face o 
tragedie. Dar şi părintele duhovnicesc poate renunţa la fiul său, 
în cazuri particulare şi foarte justificate, cu temei. De pildă, nu-l 
mai foloseşti duhovniceşte. Dar, repet, este bine să nu-l laşi, aşa 
cum am spus şi referitor la medici, pe mâna oricui. 


282 ARHIM. DUMITRU COBZARU 


Părinte, mai este o problemă, pe care am întâlnit-o la Catedrală. 
În Postul Paştilor mai ales, vin oameni din jurul Clujului, care nu ştiu 
dacă ajung vreodată să se spovedească la părintele paroh, poate le 
e ruşine. Părintele paroh probabil crede că omul acela nu s-a spove- 
dit de treizeci de ani. Cum se procedează în cazurile acestea? Eu cred 
că ar trebui discutată problema şi cu preoții din parohiile respective. 


În primul rând, credincioșii nu au cultura duhovnicului. La 
sate, ei au ştiut că trebuie să se spovedească o dată, în Postul 
Paştilor, fie că o făceau la preotul de acolo sau la Catedrală. Dar 
nu au avut cultura aceasta, de a avea un duhovnic, deşi îl aveau, 
pentru că, în general, îl căutau pe același preot. Dar nu știau că 
au duhovnic, pur și simplu, fiindcă nu exista cultura aceasta. 
Abia în ultimii douăzeci de ani a început să prindă foarte multă 
consistenţă. Noi suntem datori să-i îndemnăm să aibă duhovnic. 
Dacă vezi că nu au, că sunt dezorientaţi, să-i îndemni, printre 
alte sfaturi pe care le dai, să aibă duhovnic. Şi nu neapărat să-l 
atragi spre tine. Dacă s-a spovedit la mai mulţi, să-l aleagă pe 
cel care i s-a părut lui că i se potriveşte. 

Dar, dacă vin la noi să se spovedească, conjunctural, aşa cum 
o fac de Paşti, îi dezlegăm, le permitem să se împărtăşească, le 
dăm două-trei sfaturi şi îi lăsăm în pace. 


Şi dacă sunt păcate grele? 


Şi dacă sunt păcate grele... Ce să faci? Nu ai încotro. Este o 
perioadă de graţie, totuşi, Sărbătoarea Paştilor. Ştiţi ce spune 
cuvântul de învățătură al Sfântului loan Gură de Aur™4...! 


14 „Cuvânt de învăţătură în Sfânta şi Marea Duminică a Sfintelor Paşti, al 
Sfântului loan Gură de Aur”, Molitfelnic, Editura Institutului Biblic şi de 
Misiune al Bisericii Ortodoxe Române, Bucureşti, 2002, pp. 866-870. 

Dar dacă nu s-a spovedit de foarte multă vreme şi vine şi spune 
că a făcut trei sau patru avorturi?! 


Trebuie să foloseşti timpul pe care îl ai la dispoziţie ca să 
o faci să conştientizeze şi să-i spui că îi faci un pogorământ. 
Şi că ar trebui să se spovedească cum trebuie, să aibă duhov- 
nic... 


Pentru că simptomele pot să apară şi după douăzeci de ani! La 
avorturi, oricum rămâne conştiinţa încărcată. 


Da, aşa este. 


Chiar faptul că se spovedesc la douăzeci de ani după un avort, în 
timpul acesta şi-a ispăşit cumva păcatul, poate fi un canon, pe care 
şi l-a luat... Faptul că n-a mai repetat păcatul, că a mustrat-o con- 
ştiinţa... 


Da, poate fi. 


Am avut un caz pe care m-a ajutat Preasfinţitul Vasile să-l de- 
păşesc. Venise Postul Crăciunului şi m-am dus prin sat la bolnavii 
care erau la pat. O femeie mi-a spus s-o întreb eu despre păcate. Şi 
am întrebat-o: „Avort aţi făcut?” Avea trei copii. Mi-a răspuns: „Am 
făcut”. „Dar aţi mărturisit, că aţi avut atâta vreme...”, i-am spus. 
Mi-a spus: „Nu, până acuma, mi-a părut bine că nu m-a întrebat”. 
Am rămas şocat. „Dar vă pare râu, sigur vă pare rău...” Spune: „Nu 
îmi pare rău. Ce mă făceam cu încă trei?!” I-am spus: „Nu vă puteți 
împărtăşi dacă nu aveţi părere de rău”. Zice: „Nu îmi pare rău”. 

„Dar nu vă pot împărtăşi”, i-am spus şi am rămas aşa, şocat. Îmi 
spune: „Dacă nu mă-mpărtăşeşti acuma, mă duc colea peste drum, 
unde-i casa de penticostali şi mă împărtăşesc ei”. I-am spus: „Vin 
săptămâna viitoare, ai un canon de o săptămână, în care te rogi şi 
îți dai seama că ai făcut trei crime, să ştii că erau suflete de om”. 
„Nu, a zis. Şi am împărtăşit-o atunci, pe loc, de spaimă. M-am 
speriat şi am rămas foarte marcat că am împărtăşit un om fără să-i 
pară rău. M-am dus la Preasfinţitul Vasile, i-am povestit ce s-a 
întâmplat şi mi-a spus: „N-ai făcut rău, era o femeie la pat”. Suferea 
de zece ani, înainte să ajung eu în sat, de paralizie, la început mai 
uşoară, apoi tot mai grea, până ce nu se mai putea mişca deloc, şi, 
după ce am venit eu, cred că încă opt ani. Deci ajunsese la peste 15 
ani de stat pe pat. Mi-am spus că acela e canonul pe care i l-a dat 
Dumnezeu. La următoarea spovedanie la care m-am dus, mi-a 
povestit despre avorturi şi mi-a spus că n-a ştiut că e aşa greu, că e 
aşa mare păcat. Atunci m-am gândit că asta Dumnezeu a făcut-o, 
prin spaima prin care am trecut, că am împărtăşit-o de frică să nu 
meargă cumva la penticostali... 


Vedeţi, lipsa catehizării. Noi, în general, ne-am limitat la 
slujbele Bisericii, la predici, şi nu s-au făcut catehizări așa con- 
sistent cum se fac acum. Dar şi prin predică se poate. Dacă pre- 
otul e conștient și responsabil, dacă oamenii sunt consecvenţi 
şi vin la biserică, nu se poate să nu ajungă la o conştiinţă cu 
adevărat creştină şi la conştientizarea păcatului, bineînţeles. 
Dar dacă lipseşti de la biserică, ai pierdut... 


M-am gândit după aceea că, dacă n-aş fi împărtăşit-o pe acea 
femeie, ar fi fost pierdută, poate, pentru totdeauna. 

Da. Şi nu ştii nici în ce stare psihică se găseşte. Eu am făcut 
invers decât frăţia ta. Recent, cam în urmă cu un an, un ucenic 
de-al meu, preot, m-a rugat să merg la Medicală III să împăr- 
tăşesc un bolnav pe moarte. Semiconştient. Nu se spovedise, 
probabil, de la cununie. Când m-a văzut intrând, a început să 
se agite, mi-a dat de înţeles că știe ce i se întâmplă. Am încercat 
să-l spovedesc, l-am întrebat de una, de alta, i-am citit dezle- 
garea și am vrut să-l împărtăşesc, ştiam că va muri. N-a vrut să 
se împărtășească. Nu a putut să-mi spună, doara strâns dinţii, 
dar nici nu am plecat de acolo, până nu a deschis gura şi l-am 
împărtăşit. Am insistat şi l-am împărtăşit, „l-am mântuit cu 
forţa”! Dumnezeu ştie... 


S-a temut să nu moară, pentru că există şi mentalitatea asta că, 
dacă sunt bolnavi şi îi împărtăşeşti, va trebui neapărat să moară. 


A şi murit. Dar, înainte, am stat acolo, i-am tot spus, cu lin- 
gurita în mână, până l-am împărtăşit. Nu-l cunoşteam. Dar, 
dacă m-a rugat părintele respectiv, care îl cunoştea, cred că erau 
şi rudenii, eu, pe temeiul acesta, al dragostei lui, am făcut ce am 
făcut. „L-am mântuit cu forţa!” 


Şi credinţa asta, că, dacă te împărtăşeşti, mori, este tot din lipsa 
catehizării. 


Da. 


La fel cu maslul, cred că, dacă le faci maslu, o să moară. La spital, 
marea majoritate îmi spune: „Părinte, nu puteţi merge în salonul 

cutare, la soţul...” Oarecum, mergeţi, dar nu mergeţi, că după ce vă 
vede, ştie că, gata, moare. Chiar acum, duminică, a fost un caz, am 
intrat în salon, dar fără să dau impresia că merg la cineva anume, 
am salutat, le-am spus că am terminat slujba şi, dacă vor să se îm- 
părtăşească sau să se spovedească, să mă sune mâine dimineaţă. Şi 
omul la care mă dusesem mi-a spus: „Părinte, haideţi că aş vrea să 
discutăm puţin...” Deci cred că există şi ideea aceasta de frică. 


Cu siguranţă. 


Dar, dacă ar avea duhovnic, s-ar bucura! 
Eu am fost chemat la o bunică şi şi-a revenit. După aceea, în sat: 
„Vai, ce a făcut părintele acolo!” Ceilalţi bătrâni: „Hai şi la mine!” 


Ca să trăiască! Dar, să ştiţi, sunt şi probleme, în acest sens, 
laun anumit spital din Cluj. La un moment dat, un fiu duhovnicesc 
de-al meu, mai în vârstă, a venit la Cluj, i s-a făcut rău în gară, 
l-a luat salvarea şi a ajuns la spitalul cu pricina. A intrat în comă. 
Am fost sunat de familie, din Dej. Nu aveam cum să merg, eram 
la Nicula. L-am sunat pe părintele de la spital şi l-am rugat fru- 
mos să meargă, să-i citească o rugăciune şi să-l împărtășească, 
era fiul meu duhovnicesc, se spovedea de ani de zile la mine, deci 
îl cunoşteam. „Nu, dacă e conştient, îl împărtășesc, dacă nu este, 
nu-l împărtășesc.” I-am spus: „E fiul meu duhovnicesc, faceţi 
cum vă spun, eresponsabilitatea mea!” Nu. Acelaşi răspuns. Dar 
minunea lui Dumnezeu! Când a intrat în salon, omul s-a trezit, 
a ieşit din starea de inconştienţă, s-a spovedit, s-a împărtăşit, a 
intrat din nou în starea de inconştienţă şi a murit. A fost o mi- 
nune care s-a făcut pentru acest preot. Dar n-a înțeles... 

Sfiinţiile Voastre, care sunteţi prin sate, îi cunoaşteţi pe oa- 
meni, ştiţi care sunt bolnavi, trebuie lucrurile rezolvate dinain- 
te. Nu vă lăsaţi pe ultima clipă. 


Când m-am dus în parohie, mi-am dat seama că e aceeaşi men- 
talitate la bătrâni: când merge preotul la casa lui, gata, e pe moarte. 


Dar schimbăm mentalitatea asta. 


Am schimbat-o. M-am dus la fiecare acasă, am întrebat: 
„Dumneata eşti bolnav?” Nu m-am dus la spovedanie, m-am dus în 
vorbă prima dată, că, dacă te văd cu epitrahilul, se tem că mor. La a 
doua întâlnire, în post, am mers cu epitrahilul şi am spus: „Acuma, 
dacă tot am venit, să te şi spovedesc, ce zici?” Nu fusese de mult la 
biserică, nu se spovedise, era bolnav. Aga, încet-încet, m-am dus la 
fiecare casă unde era un bolnav şi acuma nu mai întreabă nimeni: 
„Te duci acolo..., e pe moarte?” Acum abia aşteaptă să mă mai duc. 


Există şi practica aceasta, la ţară, în post, merge preotul şi-i 
împărtășeşte pe bolnavii satului. 


Părinte, încă o chestiune, pe care mi-a spus-o părintele de la Boli 
infecțioase, legat de împărtăşitul cu o singură linguriţă. Acolo este o 
problemă, sunt boli care se transmit. Nu poate să împărtăşească doi 
bolnavi cu aceeaşi linguriţă, pentru că au ei conştiinţa asta că se ia 
boala. 


De aceea nici nu avem capelă acolo! Nu se întâmplă nimic 
dacă se împărtăşesc cu aceeaşi linguriţă! Vă voi spune o anecdo- 


288 ARHIM. DUMITRU COBZARU 


tă: erau doi cerşetori, unul cocoşat și unul şchiop. La un moment 
dat, într-o noapte, cocoşatul, în drum spre casă, trece printr-un 
cimitir, pe la ora 12, şi aude o voce care îi spune: „Ce ai în spate?” 
„O cocoaşă.” „Dă-mi-o mie!” Şi i-o dă. Se duce a doua zi fără 
cocoașă şi şchiopul îl întreabă: „Ce ai făcut? Cum ai scăpat de 
cocoaşă?” Îi spune cum, iar şchiopul se duce şi el și aude o voce: 
„Ce ai în spate?” „Nimica.” „Atunci, ţine o cocoaşă.” A ajuns şi 
şchiop şi cocoşat! Aşa este şi la Boli contagioase... 
Cred eu că se pot găsi formule în duhul nostru, al Bisericii. 


Dumnezeu nu îmbolnăveşte, ci poate să ridice boala. 


Da! De pildă, eu am linguriţă de argint. Când mă duc la îm- 
părtăşirea bolnavilor, mă duc cu linguriţa de argint şi asta ajută. 
Să întrebe pe oricare doctor ce înseamnă linguriţa de argint. 


Uneori, se întâmplă ca bolnavul să nu poată vorbi, dare conştient. 
Atunci spun: „Mă recunoşti?” Îmi arată cu ochii sau mă strânge de 
mână. Sau îi spun: „Dacă mă recunoşti, strânge-mă de mână”. Mulţi 
m-au strâns. E o confirmare. „Îți pare rău de toate păcatele tale?” Şi 
tot aşa, îţi confirmă. 


Am avut un om deosebit în sat, la Nicula, pe domnul Pop. Era 
un om cald, ori de câte ori mergeam la el, ne aștepta în poartă 
şi lăcrima. A avut un atac cerebral, a intrat în comă, a fost dus 
la spital. M-a chemat fiica lui, care era asistentă-şefă la Chirurgie. 
Vorbeau foarte lejer de față cu el: că mai are câteva ore de trăit... 
I-am citit o rugăciune şi l-am împărtăşit. După ce l-am împăr- 
tăşit, a plâns două ore, până a murit. Era conştient sau nu era 

conştient? E foarte relativ. Nu putem ști. De aceea, este delicată 
şi problema prelevării de organe pentru transplanturi... 


Şi auzul e foarte fin, trebuie să vorbeşti departe de ei ca să nu te 
audă. 


Dartrebuie să vorbeşti cu ei! Sigur, nu despre problema me- 
dicală. Părintele Iosif, de la Nicula, era în comă, dar îşi făcea 
cruce şi „dădea paginile” la Psaltire... 


Mi s-a povestit că s-a întâmplat odată, în timp ce preotul citea 
Prohodul, s-a uitat la cel mort şi a văzut că încărunţise în timp ce-l 
prohodea. S-a oprit, a chemat salvarea, l-au resuscitat şi omul şi-a 
revenit. Era conştient, auzea ce se întâmplă! 


Vă daţi seama ce chin... Sigur, acestea sunt cazuri excepţio- 
nale. Dar trebuie să luăm aminte, să învăţăm din ele şi să nu fim 
înguşti. Părintele loan de la Recea era mai larg în ceea ce priveş- 
te administrarea Sfintei Împărtăşanii, fiindcă şi-a dat seama 
din experienţă că devenise lucrătoare în ființa omului respectiv, 
chiar dacă el nu era într-o stare duhovnicească pe măsură. 
Depinde şi de credinţa omului. 


Tot aşa, la ultima conferinţă a Părintelui Rafail la Cluj, mi s-a 
părut că are o foarte mare largheţe şi deschidere pentru împărtăşire. 


Ascultându-l pe Părintele Rafail pe parcursul anilor, am ob- 
servat că el însuşi trăieşte un soi de deznădejde, desigur, o dez- 
nădejde pentru lumea contemporană în care trăim, și, atunci, 

lui i se pare că trebuie să ne lărgim inimile, în duhul cuvintelor 
altor ucenici ai Sfântului Siluan Athonitul, de pildă, Părintele 
Zaharia Zaharou'5. Dacă devenim foarte înguşti şi foarte justi- 
tiari, nu rezolvăm nimic. Dacă Dumnezeu ar fi aşa, ar trebui 
doar să tune și să fulgere...! 


În ceea ce priveşte exodul acesta mare de oameni care se spovedesc 
la oraş, să ştiţi, părinţilor, că primul lucru care i-a făcut să plece de 
la sat la oraş este o spovedanie amănunţită, care vine prin întrebări 
din partea preotului. La sat ne cunoaştem şi oamenii îşi spun: „Ce îl 
interesează pe preot ce fac eu?!” Sigur, aceasta din cauza lipsei cate- 
hizării. Al doilea motiv sunt momentele comice care pot apărea la 
noi, la cei de la ţară. Cum ne recomandaţi să procedăm? Ştim care 
fumează, care beau peste măsură, care umblă în stânga şi-n dreap- 
ta, iar când îi spovedim, spun: „Întreabă-mă, tu, părinte”. Dacă-l 
întrebi: „Ai băut peste măsură?”, răspunde: „Nu!” Sigur, nu poți să 
spui: „Dar nu te-am văzut eu alaltăieri...?1” 


Nu-l mai întrebi. Pentru că îi ştii păcatele, îi spui direct să nu 
mai facă sau îi spui: „Ai grijă la băutură”. Apoi, îi mai știi şi 
necazurile, ştii că e bolnav... Găseşti metode pedagogice prin 
care să-i spui: „Vezi că ai atâtea necazuri, nu mai bea!” „Vezi că 
ai atâtea boli, nu mai face asta şi asta...”. 


Părinte, cum ne descărcăm? Pentru că noi acumulăm multe din 
problemele oamenilor. 


15 Arhimandritul Zaharia, Lărgiţi şi voi inimile voastre! (2 Corinteni 6, 13). 
Lărgirea inimii în teologia Sfântului Siluan Athonitul şi a Stareţului Sofronie 
de la Essex, Editura Reîntregirea, Alba Iulia, 2015. 

Momente ca cel de acum pot fi folosite şi pentru aceasta; e 
foarte bine să veniţi să vă spuneţi unii altora cu ce vă întâlniți în 
pastoraţie. Multe lucruri sunt asemănătoare și, atunci, vezi că 
nu eşti singur pe lume, mai sunt şi alţii cu aceeaşi povară. 


Prescurile, cum se fac acum multe la brutării, dacă sunt bune, le 
putem sluji? 


Slujiţi-le. Şi daţi-le oamenilor înapoi, să le mănânce. 
E vorba şi despre Sfintele Taine. Le-am spus femeilor să facă ele. 
Da. Să fie cineva care face prescura pentru Proscomidie. 


Problema e alta: cine face prescura? Era regula, la sat, ca prescura 
săo facă o femeie bătrână, văduvă... E o regulă? La brutărie nu e aşa... 


Trebuie să o facă o persoană cât mai curată şi conştientă. 

Poate fi şi căsătorită? Căsătoria e binecuvântată. 

Da! 

Mie mi-au spus: „Ca să faci prescură, trebuie să fii curată”. Eu le 
spun: „Dacă pentru ca să te împărtăşeşti eşti curată, ca să faci o 


prescură, nu?” 


În comunități mai mari, unde trebuie multă prescură duminica, 
nu poți să o faci toată în cuptor. 

Nu ai cum... Pentru Proscomidie, să fie atenţie. 


O altă problemă: femeile care sunt în perioada ciclului lunar vin 
la biserică? 


Să vină la biserică. Dacă nu vor să vină la icoane sau la mi- 
ruit, ca să nu se simtă cumva vinovate, nu-i nimic... Dar să 
vină la biserică, sunt alte condiţii igienice acum, nu ca odini- 
oară. 


Deci nu e o necurăție, nu e un păcat... 


Eu cred că, atunci când s-au dat canoanele respective, a fost 
şi ca să nu se întineze biserica. 


Era o problemă cu sângele în biserică. 
Vedeţi? Acum sunt alte condiţii igienice. Să vină la biserică. 


Cunosc un preot care are Pidalionul drept carte de căpătâi. Mi-a 
spus ceva despre adaptarea canoanelor... 


Sunt credincioşi care îţi cer canon. Pentru conştiinţa lor. Ca 
să-și împace conştiinţa, consideră că au nevoie de canon. Sigur 
că le adaptezi, nu poţi să le aplici în felul în care sunt scrise. 
Altfel, s-ar întâmpla ca în justiţie, unde se însumează anii de 
puşcărie, iar unii ar trebui să trăiască trei vieţi ca să plătească 
toate năzdrăvăniile pe care le-au făcut. Deci sunt oameni căro- 
ra trebuie să le dai canon. 

Sfântul loan Gură de Aur, în tratatul Despre preoţiei, are scris 
într-un capitol că şi canoanele se dau în funcţie de starea păcătosu- 
lui. 


Trebuie să existe o pedagogie. Lucrarea duhovnicească pre- 
supune şi canon. Penitenţă, nu? Dar canonul şi penitenţa în sine 
sunt mijloace de îndreptare, nu e pedeapsă pentru păcat. 

Bătrânii voştri de la ţară, care vin la noi la Catedrală, ne în- 
treabă: „Dar canon nu-mi daţi?” Întreb: „Dar până acum ce ai 
făcut? Același să îl faci.” Ce alt canon să îi dai? Pe care le-au 
făcut dintotdeauna şi, în general, rugăciuni, cele obişnuite pe 
care le fac ei. Repet: canonul este o pedagogie și trebuie folosit. 
Dar să nu devenim din părinte duhovnicesc un „jandarm”. 


Dacă un baptist şi o ortodoxă doresc să întemeieze o familie, sun- 
tem noi în stare să o pierdem pe ea, dacă el nu vrea să treacă la or- 
todocşi? Ce facem? 


Nu-i putem cununa. Nici cu dispensă. 


Și, atunci, nu o să îi spunem să meargă cu el... Îi spunem să se 
despartă de el? 


Da. Şi, apoi, responsabilitatea lor... Dacă Dumnezeu atâta 
înseamnă pentru ea... După noile rânduieli, nici Botezul nu mai 
este recunoscut. Dacă nu se face prin trei cufundări, nu este va- 
labil Botezul. 


16 Sfântul loan Gură de Aur, Despre preoţie. Traducere de Dumitru 
Fecioru. Editura Basilica, Bucureşti, 2015. 


294 ARHIM. DUMITRU COBZARU 


Oricum, părinţilor, lucrarea noastră duhovnicească este o 
Taină mare a Bisericii, care trebuie tot mai mult să ne facă con- 
ştienţi şi responsabili, pentru că, prin lucrarea noastră, oamenii 
îşi mântuiesc sufletul, dar pot şi să şi-l piardă. 

Din ceea ce am discutat noi, aşa, lucruri excepţionale, putem 
vedea că avem probleme în sânul Bisericii; unele sunt evidente, 
dar există şi altele mai subtile, care pot avea aceleași consecinţe. 
Trebuie să încercăm să-L înţelegem pe Dumnezeu aşa, în reali- 
tatea lucrurilor și în duhul Bisericii, și să nu ne cramponăm, de 
pildă, de o carte de canoane, cum se spunea, de un Pidalion, sau, 
dimpotrivă, să nu afişăm o lejeritate maximă, cum că oricine se 
mântuieşte, cum spunea Origen. Deci trebuie să găsim calea de 
mijloc, calea împărătească, despre care vorbesc şi Sfinţii Părinţi, 
şi, în același timp, să ne dăm seama cine suntem noi cu adevărat, 
în ce stare ne găsim, şi să ne întrebăm dacă lucrarea lui Dumnezeu 
se împlineşte prin noi. Eu îmi pun, de multe ori, problema, când 
văd atâta diversitate între noi, preoţii. Oare cum vede Dumnezeu 
lucrurile? Oare cum se gestionează toată istoria aceasta? Oare ce 
se întâmplă, în ce fel de Dumnezeu credem, până la urmă? 
Câteodată mă îndoiesc de mine însumi, dar mă îndoiesc și de 
ceilalți, vrând-nevrând, mă îndoiesc. Şi ne îndoim cu toții, nu? 
Şi, atunci, ce se întâmplă cu credincioşii? Sigur că există o lucra- 
re a lui Dumnezeu, specială, în cazuri speciale. Dar e extraordinar 
să te gândeşti, să-ţi deschizi puţin orizontul şi să vezi ce se întâm- 
plă în jurul tău, să te vezi pe tine în ce situaţie te găseşti, mai ales. 

În ceea ce ne priveşte pe noi, călugării, mai există un aspect 
dureros. Am pus problema la ultima Sinaxă, a cărei temă a fost 
vocaţia monahală în epoca post-modernă. Şi anume, la 
mânăstirile noastre, vin foarte mulţi credincioşi, ceea ce este un 

lucru foarte bun și chiar se face ceva pentru oamenii aceia, iar 
mânăstirile noastre, la rândul lor, au crescut din iarbă verde, 
practic, de vreme ce noi, în Eparhia noastră, până de curând, 
n-am avut decât Mânăstirea Nicula, iar acum avem peste treizeci 
de mânăstiri. Problema este însă că, din oamenii atât de nume- 
roşi carevin la mânăstirile noastre, în duminici şi sărbători, nu 
rămâne nici unul la mânăstire. Înseamnă că şi noi, călugării, 
avem o problemă. Poate prea mult ne-am deschis aşa, spre lume. 
Cred că trebuie să ne impunem anumite rigori. 


Nu sunteţi primul care spuneți asta. 


Eu văd consecințele, pesemne aici e problema. E foarte bine 
că vin credincioşii, e foarte bine ce se întâmplă, există o emula- 
ție. Se spovedesc oamenii, se împărtăşesc, mai ales copiii, este 
foarte bine. Dar nu se călugăresc. De ce nu se călugăresc? De 
asemenea, din câţi credincioși avem noi, atât de puţini vor să se 
facă preoţi. Oamenii nu-şi mai doresc o viaţă duhovnicească 
intensă, dar nici noi nu cred că mai avem pretenţia aceasta în ce 
ne priveşte, în primul rând, şi de aceea n-o avem nici de la cei- 
lalţi. Nu mai sunt preocupări cu adevărat duhovniceşti. Mi-am 
pus de multe ori problema că suntem foarte buni negustori, ştim 
ce să oferim, știm ce se vinde, ştim ce se cumpără, le știm pe 
toate acestea foarte bine. Dar e o negustorie şi atât. Or, vedeţi, 
cel mai mult se poate face în spovedanie. Iar noi continuăm din 
rutină şi lucrurile merg înainte din inerție. 


În realitatea satului românesc, totuşi foarte mulți preoți de la ţară 
sunt de apreciat pentru faptul că se duc acolo cu familiile, cu copiii, 

în sate muribunde. E trist, e dezolant, când înmormântezi zeci de 
oameni în fiecare an, când copiii tăi n-au cu cine să se joace, cu alți 
copii de vârsta lor, când satul este îmbătrânit. E dureros şi e o dramă 
pe care preotul şi-o asumă şi o trăieşte, în ființa lui. Discutăm cu mulţi 
colegi şi aceştia zic: „Nu-i treaba noastră!” Nu-i treaba noastră, e 
treaba lui Dumnezeu, dar îşi pune amprenta asupra persoanei tale 
și a demnităţii tale. 


E şi treaba noastră, totuşi se pot gestiona lucrurile cumva. 
Poate că nu putem face noi ce face Părintele Tănase, la Valea 
Plopului, fiind o harismă a lui. Dar, la un nivel mai restrâns, se 
poate face ceva în satul românesc. Pot fi determinate, câteva 
familii, să ia copii în plasament. De exemplu, la Valea Drăganului, 
s-ar putea face, pentru că există potenţial. Iar pentru asta ar 
primi salariu şi subvenţii. 


Sunt câteva familii care au în plasament. 
Trebuie insistat pe lucrul acesta. 


Pe de altă parte, există extraordinar de multă birocraţie pentru a 
lua copii în plasament, un dezastru! 


Da, aşa este. Aşa este şi pentru accesarea fondurilor europe- 
ne, dartot mai facem câte un proiect, chiar dacă trebuie să sem- 
năm mii de pagini. Cred că se fac lucruri. De pildă, cu preoţii 
tineri, care au fost numiţi acum, în ultima vreme, pe la parohii, 
se vede că se mişcă puţin lucrurile. Desigur, nu putem face mi- 
nuni, e bine să pornim de la lucruri mai mici, care se pot face. 

Dar, mai ales, trebuie să facem ceva din punct de vedere duhov- 
nicesc. 


Sugestia Înaltpreasfințitului Andrei a fost să împărtăşim la fie- 
care Liturghie câţiva credincioşi. Dar eu într-o duminică sunt într-un 
loc, în cealaltă duminică, dincolo. Iar ei vor să vină să se împărtă- 
şească tot la două săptămâni. E o problemă? 


Este foarte bine. De ce să fie o problemă? Au duhovnic, nu? 
Îi spovedeşti. Iar dacă nu-i spovedeşti chiar la două săptămâni, 
nu e grav. Cu o spovedanie te poţi împărtăși de mai multe ori. 
Aşa facem şi noi, preoţii. De ce nu o pot face şi credincioşii? Este 
altă lege pentru ei? E aceeaşi. 


Sau dacă nu ai ţinut trei zile de post, nu te împărtăşești... 


Dacă omul ţine toate posturile de peste an, precum şi mier- 
curile şi vinerile, de ce să-l mai pui să ţină cele trei zile? Mai ales 
că sâmbăta şi duminica este interzis, prin canoane”, să se pos- 
tească. Și ar fi de preferat ca oamenii să se împărtăşească dumi- 
nica, bineînţeles, nu doar în cursul săptămânii. Am legat prea 
mult postul și spovedania de împărtășire. Nu este aşa. 


Înaltpreasfinţitul Laurenţiu ne spunea, la cursurile de Liturgică, 
legat de spovedanie, că, la un moment dat, a ajuns în Grecia şi i-a 
văzut pe greci că se împărtăşeau des. L-a întrebat pe un diacon care 


17 Canonul 66 apostolic. În Arhid. prof. dr. Ioan N. Floca, Canoanele 
Bisericii Ortodoxe. Note şi comentarii. Ediţia a III-a îmbunătăţită. Sibiu, 


2005, P. 44. 


298 ARHIM. DUMITRU COBZARU 


stătea acolo: „Când i-aţi spovedit pe aceştia, că eu sunt de diminea- 
tă aici...?” I-a răspuns diaconul: „Dar Preasfinţia Voastră când v-aţi 
spovedit?” Şi a zis Înaltpreasfinţitul: „M-am dus de acolo...” 

Sunt preoți care spovedesc credincioşii duminică dimineaţa şi îi 
împărtășesc atunci, cu Împărtăşania pentru bolnavi! 


Da, ca să nu mai greşească...! Dar e absurd! 
Care maie scopul Liturghiei?! De fapt, s-a ratat scopul Liturghiei. 


Da, şi al tuturor slujbelor... În acest sens, avem probleme mari 
şi în mânăstiri, unde toate cele şapte Laude, de pildă, pregătesc 
pentru Sfânta Liturghie şi, respectiv, pentru împărtăşirea cu 
Trupul şi Sângele Domnului. Iar călugării nu se împărtăşesc! De 
fapt, de la ei au început şi restricțiile acestea mari. 

Avem probleme chiar şi la oraș, la noi, la Cluj. Încă sunt pa- 
rohii unde nu se împărtăşeşte, duminica, nimeni, iar oamenii 
se duc cu frică cu copiii, să nu-i repezească. Sau dacă s-au spo- 
vedit la noi sau la alte biserici, nu sunt primiţi. Cu toate acestea, 
au început să se mişte puţin lucrurile, să se schimbe. 


Mai vin acum, încep să vină şi cu copiii mici. 


Da, încep să vină. Când am fost la Maia, pentru că nu s-a 
împărtăşit nimeni, i-am spus Părintelui Rareş, după predică: 
„Părinte, uite, de acum, în fiecare duminică şi sărbătoare, din 
credincioşii pe care-i cunoşti foarte bine, să se spovedească și 
să se împărtășească!” Dari-am spus de față cu credincioşii, pen- 
tru ei, de fapt, iar credincioşii au luat aminte, pentru că i-ai dat 

gir părintelui. Şi au început câte doi-trei, şi cu ei deja se schim- 
bă lucrurile. Să se împărtăşească copiii, foarte bine, dar trebuie 
să se împărtășească şi oamenii mari. 


Am aruncat responsabilitatea asupra copiilor. Practic, noi nu ne 
asumăm responsabilitatea că cei maturi trebuie să se împărtășească, 
nu doar copilul pe care-l duce mămica de mână, iar mămica nu s-a 
împărtăşit de cincisprezece ani! 


Aceasta e problema. Merge mămica cu copilul, copilul se îm- 
părtăşeşte, iar ea, nu. 


Ea îşi duce copilul ca să fie bine copilul, să fie sănătos... Dar tre- 
buie să fie şi ea bine, nu numai copilul! 


Copiii, vedeţi că ei se molipsesc unul de la altul foarte uşor. 
Dar maturii, nu, numai la rele... 


Oaltă întrebare, părinte. La mine în parohie, e un obicei în Postul 
Mare. Cazuri singulare se spovedesc duminica. În schimb, în fiecare 
zi, de la ora 7, sunt în biserică şi zeci de persoane stau până la amia- 
ză, se spovedesc şi, pe urmă, îi împărtăşesc cu Împărtăşania pentru 
bolnavi. Dar, acum, mi-a venit ideea ca pe acei credincioşi să-i îm- 
părtăşesc şi duminica. Până acum nu am făcut aşa. Mă gândeam 
acum că aş putea face lucrul acesta. 


Da. Se pot împărtăși încă o dată. 


Şi, atunci, într-o duminică, poate sunt două sute de oameni la 

împărtăşit, cei care s-au spovedit într-o săptămână din Postul cel 
Mare, de exemplu. E un lucru foarte bun. 


Gândiţi-vă, şi noi, la Catedrală, în Săptămâna Patimilor, nu 
împărtășim cu Împărtășania de la Sfânta Liturghie, pe care o 
săvârşim atunci, ci totuscăm, totuscăm... Nu ai ce face. Am avut 
problema aceasta şi aici, la Nicula. Iar moldovenii ziceau: „La 
Nicula, împărtăşesc cu găleata!” Nu împărtăşeam cu găleata, ci 
împărtăşeam cu zece potire. Păi, dacă erau zeci de mii de oameni, 
care se spovedeau şi, apoi, se împărtășeau! Sunt cantităţi, nu? 


Dar cum voiau să împărtăşiţi? 
Voiau să spună că se exagerează. Acum, e mai uşor, se îm- 
părtăşesc şi din două potire, pentru că, pe măsură ce se spove- 


desc, se şi împărtăşesc. 


Maie şi mentalitatea moldovenilor care vin şi se spovedesc la noi, 
le dai dezlegare să se împărtășească şi ei iau aghiasma mare! 


Noi, care ne împărtăşim des, datorită profesiei noastre, măcar 
citim Canonul de împărtăşire. Credincioşii nu prea ştiu... 


Şi aici sunt soluţii, îi înveţi. Se poate citi în loc de priceasnă. 
Noi citim, la Catedrală, canonul, în locul pricesnei. 


Sau, în timp ce-i spovedesc, cineva citeşte. 


Sunt soluţii. 

Părinților, sper că v-aţi aflat bine la Nicula şi că aţi rămas cu 
câte ceva, pentru că fiecare poate aduce un plus. Să comunicaţi, 
să dialogaţi, să întrebaţi, de asta sunteţi aici. Eu m-am bucurat 
că am fost laolaltă şi Doamne ajută să ne vedem cu bine, să ne 
mântuim şi noi, şi credincioşii noştri. Oricum, calea e lungă şi 
sunt multe lucruri de adăugat şi se pot face multe. Cu paşi mă- 
runţi şi cu lucruri mici. Şi, dacă începeţi să le faceţi, le şi duceţi 
la bun sfârşit. Când am început noi, aici, rectitorirea Mânăstirii 
Nicula, am avut o comisie de oameni, de academicieni: se uitau 
la noi ca la extratereștri! Nu au crezut că noi vom face toate lu- 
crurile acestea şi nu le-a venit să creadă că le-am făcut deja. 
Ne-au spus asta doar atunci când i-am chemat la inaugurare, 
la Casa de creaţie, reşedinţa Mitropolitului Bartolomeu. Era 
doamna Livia Drăgoi, directoarea Muzeului de Artă, şi domnul 
Gheorghe Arion — Dumnezeu să-i ierte — şi domnul academi- 
cian Marius Porumb. Deci, dacă începi, le faci. Orice lucru, mai 
ales când e pentru Dumnezeu şi pentru Biserică, nu se poate să 
nu se împlinească, să se desăvârşească. Slavă lui Dumnezeu! 


DUHOVNICIA - UN DIALOG MÂNTUITOR! 


Preacucernice Părinte Consilier, Preacuvioase Părinte Stareţ, 
Precucernici Părinţi, 


aptul că se răspunde foarte pozitiv şi prompt la aceste cur- 

suri duhovniceşti înseamnă că şi ele, în sine, au o deschi- 

dere totală. Aşadar, nu ar trebui să existe niciun fel de re- 
zerve în a vă exprima. Mai ales că suntem pe aceeaşi baricadă, 
şi noi, cei care încercăm să vă împărtăşim din experiența noas- 
tră, şi dumneavoastră, cei care ne transmiteţi experienţele Sfin- 
tiilor Voastre, dar şi nelămuririle. Desigur, fiecare îşi are propria 
întrebare, în sensul unei stări anume, fiindcă nu le putem cu- 
noaşte pe toate și întotdeauna încercăm să adăugăm, să aflăm 
mai mult. De altminteri, Mitropolitul Antonie Plămădeală spu- 
ne, într-o predică, citând o vorbă a Părinților îmbunătăţiţi, 
păstrată de tradiţia creștină: „Cine vrea să se mântuiască, cu 
întrebarea să călătorească”?. Cu atât mai mult noi, care lucrăm 
la mântuirea sufletelor celor care ne-au fost încredinţaţi de Bi- 
serică, respectiv, de Dumnezeu. Prin urmare, colocviile noastre, 
întâlnirile noastre, care au ca leitmotiv libertatea de exprimare, 


I Cursuri duhovniceşti pentru preoţi, organizate de Arhiepiscopia 
Vadului, Feleacului şi Clujului, la Sfânta Mânăstire „Adormirea Maicii 
Domnului” de la Nicula, în data de 6 martie 2017. 

2 Antonie Plămădeală, „Evanghelia întrebării esenţiale”, în Tilcuiri noi 
la texte vechi, Sibiu, 1989, p. 283. 

cred că sunt foarte binevenite. Mai mult, acest proiect, pe care 
Arhiepiscopia Vadului, Feleacului şi Clujului îl derulează deja 
de mult timp, încă de pe vremea Mitropolitului Bartolomeu, ar 
trebui să se extindă la nivelul Patriarhiei. Am înţeles că cel pu- 
ţin în eparhiile Mitropoliei noastre, s-a reuşit, dar cred că tre- 
buie să se facă acest lucru în întreaga Patriarhie, nu neapărat 
pentru că vine de la Cluj — anume că tot ce vine de la Cluj, din 
Ardeal, ar fi foarte bun! —, ci fiindcă este necesar. 

Mi-aduc aminte că, atunci când am devenit tânăr duhovnic, 
având abia 21 de ani, practic nu m-a învăţat nimeni să fiu du- 
hovnic. Chiar dacă îl aveam părinte duhovnicesc pe Preasfinţitul 
Vasile Someşanul, care, pe atunci, era stareţ la Mânăstirea 
Nicula, şi mă spovedeam în fiecare seară la el — încercam eu aşa, 
după Sfinţii Părinţi şi după cărţile duhovnicești, şi chiar o făceam 
în fiecare seară! —, totuşi duhovnicia devine o experienţă per- 
sonală. Personală, în calitate de duhovnic, şi cu fiecare om în 
parte, tot personală. Pentru că şi Dumnezeu aşa lucrează, cu 
fiecare om în parte, iar mântuirea este şi subiectivă, şi obiectivă, 
iar Dumnezeu chiar mântuieşte pe om după mintea lui, după 
inima lui, după toate facultăţile lui. Şi nu poate fi altfel! Nici nu 
cred că ar trebui să fie altfel! Prin aceasta se demonstrează că 
Dumnezeul nostru este unic și Dumnezeu cu adevărat. Dacă ar 
fi totul după şablon, dacă n-ar fi relief în natura noastră, n-ar 
exista frumuseţe. Aşa lucrează şi Dumnezeu, aşa lucrează mân- 
tuirea fiecărui om şi aşa trebuie să lucrăm şi noi cu fiecare om 
în parte, dintre cei care ni se adresează. 

Aţi observat, de asemenea, că, adesea, oamenii îşi aleg du- 
hovnicul și nu o fac pentru că așa spun Părinţii, ci o fac cumva 
şi involuntar — şi voluntar! —; o fac din fire, pentru că îşi dau 

seama că există afinitate cu omul respectiv. Fiindcă aici este, de 
fapt, taina spovedaniei şi a duhovniciei, și anume că Dumnezeu 
iartă păcatele tot printr-un om. Este, oarecum, taina Întrupării 
Domnului nostru lisus Hristos, taina Întrupării Fiului lui 
Dumnezeu. Cam în acest fel trebuie percepută Sfânta Spovedanie, 
adică mijlocirea duhovnicului: Dumnezeu S-a întrupat ca omul 
să priceapă că Dumnezeu chiar ne înţelege, Dumnezeu cunoaș- 
te toate amănuntele vieţii noastre, fiecare celulă, nici măcaruna 
nu Îi este străină lui Dumnezeu, inclusiv cea care se duce, în- 
noindu-se pielea; Dumnezeu are știre de ea. 

Taina Spovedaniei, taina duhovnicului, are, aşadar, legătură 
cu Întruparea Domnului nostru Iisus Hristos. Sunt Părinţi care 
afirmă acest lucru. Există şi o scriere anonimă, Cea mai frumoa- 
să copilă3 — chiar dacă e scrisă în Apus, vă sfătuiesc să o citiți; 
mie îmi place foarte mult, este despre viaţa Maicii Domnului —, 
în care se arată faptul că duhovnicul trebuie să fie născător de 
Dumnezeu, să fie o replică a Maicii Domnului, dacă vreţi. De 
asemenea, mai există o carte, Solia lui lisus către preotul său, de 
I. Schrijvers4, despre preoţie, şi mai pronunțată în acest sens, 
tot pe linie apuseană. Desigur, noi, în Ortodoxie, îl avem pe în- 
suşi Sfântul loan Gură de Aur, dar şi pe Sfântul Nicolae Cabasila€ 


3 Cea mai frumoasă copilă, în Viaţa, Urmarea şi Psaltirea Maicii Domnului 
— Mama noastră, Editura Lumină din Lumină, Bucureşti, 2005. 

+1. Schrijvers, Solia lui isus către preotul său. Traducere de Silviu Hodiş. 
Editura Galaxia Gutenberg, Târgu-Lăpuş, 2005. 

5 Sfântul loan Gură de Aur, Despre preoție. Traducere de Dumitru 
Fecioru. Editura Basilica, Bucureşti, 2015. 

6 sfântul Nicolae Cabasila, Tâlcuirea dumnezeieştii Liturghii. Pr. Prof. 
Dr. Ene Branişte, Explicarea Sfintei Liturghii după Sfântul Nicolae 
Cabasila, Editura Institutului Biblic şi de Misiune Ortodoxă, Bucureşti, 
2011. Sfântul Nicolae Cabasila, Despre viaţa în Hristos. Traducerea Pr. 

sau Paul Evdokimov?, ale căror scrieri îl descoperă pe duhovnic 
în felul aceasta, adică îl aseamănă şi identifică cu Maica 
Domnului, părintele duhovnicesc trebuind să-L nască pe 
Dumnezeu în ființa fiecărui credincios. 

Este limpede că omul care vine şi se spovedeşte Îl caută pe 
Dumnezeu şi intră în dialog cu EI, iar noi, fără a ne substitui lui 
Dumnezeu — de altfel, nu avem cum să o facem! —, suntem oa- 
recum un filtru prin care Dumnezeu binevoieşte şi omul pri- 
meşte direct, concret, real, palpabil, din partea lui Dumnezeu, 
iertarea de păcate, precum şi sfatul cuvenit. Vedeţi, părinţii du- 
hovniceşti din ultima vreme, pe linia Sfântului Siluan Athonitul, 
în aşa fel, în aşa poziţie îl aşează pe duhovnic încât Dumnezeu 
poate vorbi şi răspunde prin el, într-o anumită situaţie, la o pro- 
blemă, iar omul trebuie să-şi însuşească răspunsul primit şi să 
trateze problema respectivă ca atare. Ei spun că primul cuvânt 
pe care-l rosteşte duhovnicul la o anumită problemă, în urma 
rugăciunii amândurora, duhovnic şi fiu duhovnicesc, ar trebui 
să fie pentru fiul duhovnicesc ca un canon sau ca o ascultare, pe 
care trebuie să şi-o însușească şi să o pună în lucrare. 

În desfăşurarea convorbirii noastre, concret, aş vrea ca 
Sfinţiile Voastre să interveniţi fiecare în parte. Aşa aş vrea să și 
începem, cu întrebări, la care să răspundem din experiența 
noastră, a celor mai în vârstă. Mai întâi însă, mă voi referi la 
câteva lucruri practice, pe care trebuie să le avem în vedere. În 


Teodor Bodogae. Editura Institutului Biblic şi de Misiune Ortodoxă, 
Bucureşti, 2014. 

7 Paul Evdokimov, Iubirea nebună a lui Dumnezeu. Traducere din limba 
franceză de Teodor Baconschi. Editura Sophia, Bucureşti, 2013. 

8 Vezi Rafail Noica, Cultura Duhului, Editura Reîntregirea, Alba Iulia, 


2002, Pp. 47-48, 129-130. 

primul rând, omul credincios, creştinul botezat, trebuie să aibă 
un duhovnic. Nu este ceva nou, este însă ceva care încă lasă de 
dorit în Biserica noastră, mai ales în Biserica noastră Ortodoxă 
Română, poate și pentru că avem doar douăzeci și ceva de ani 
de la Revoluţie încoace. Înainte am putut face doar atât cât ni 
s-a permis şi cât şi-a permis fiecare preot în parte, mai mult în 
cadrul bisericii ca locaș de cult. Acum, desigur, se iese în afara 
acestui cadru, dar, înainte, oamenii nu au avut conștiința de a 
avea un duhovnic, deși, de fapt, acest lucru se întâmpla de la 
sine, pentru că fiecare credincios dintr-o parohie se spovedea 
la preotul paroh şi era de la sine înţeles că acela era şi duhovni- 
cul. Mai erau și oameni care îşi doreau mai mult, care cercetau 
mânăstirile, care au aflat și şi-au dat seama că trebuie să aibă 
un duhovnic personal şi chiar un duhovnic al familiei. 

De la Revoluţie încoace însă, literatura duhovnicească, ex- 
perienţa Bisericii, care s-a afirmat tot mai mult, ne-a determi- 
nat să îi lămurim pe credincioşii noştri să îşi aibă fiecare duhov- 
nicul său, să cunoască ce înseamnă necesitatea unui duhovnic. 
Desigur, a ajutat și schimbarea mentalităţii. De pildă, toată 
lumea ştie că trebuie să aibă un medic de familie. Prin urmare, 
cumva similar, toată lumea îşi dă seama că trebuie să existe şi 
un părinte al familiei. În Cluj, de pildă, unde sunt atâtea parohii 
şi în jur de o sută de preoţi, împreună cu cei de caritate — mai 
exact, sunt patruzeci și cinci de parohii, fiecare având doi preoți, 
plus preoţii misionari —, deja oamenii pot să aleagă. Nu mai este 
ca la o parohie de la ţară, unde nu au încotro, trebuie să meargă 
la preotul paroh. Deşi și acolo se poate lucra puţin, să ştiţi, se şi 
întâmplă în unele parohii sau cercuri pastorale, cum avem acum, 
în Postul Mare, să vină câte un preot din satul vecin şi să-i spo- 

vedească pe credincioşi, pentru că sunt unii care au rezerve față 
de preotul lor. Şi chiar cred că trebuie făcut lucrul acesta din 
când în când. Chiar sunt persoane care au rezerve. Tot din ex- 
perienţa Clujului — iar Catedrala e cel mai bun exemplu —, ştim 
căvin oameni de pe sate, vin de la frăţiile voastre și sigur că aflăm 
şi amănunte în ce vă priveşte. Dar nu lucrul acesta e important, 
important e că au alternativă. Trebuie să aibă alternativă şi tre- 
buie chiar încurajați în direcţia aceasta. Ar trebui mers chiar mai 
departe, deoarece nu numai că sunt rezerve, dar, la un moment 
dat, există şi o suficienţă în legătura dintre duhovnic și fiul du- 
hovnicesc. Trebuie şi părintele să-şi cunoască nivelul și să-şi 
dea seama că fiul duhovnicesc are nevoie de mai mult sau de un 
„specialist”, să zicem, şi, atunci, trebuie încurajat în acest sens 
şi ar fi bine să o faceţi nominal, să le daţi mai multe variante, să 
nu-i lăsaţi să intre „în gura lupului”. Adică, ar trebui chiar să le 
spuneţi: „Uite, am ajuns în situaţia asta, dar ai două-trei vari- 
ante...” Desigur, pot fi situaţii pozitive, dar şi negative; mai ales 
în aceste situaţii greu de gestionat, trebuie neapărat să plece în 
altă parte, să aleagă între variantele propuse, să nu-i lăsaţi chiar 
aşa de izbelişte și să meargă oriunde. 

În Cluj, cum spuneam, oamenii au alternativă şi pot uza de 
posibilitatea de a-şi alege duhovnicul; prin urmare, aici stăm 
foarte bine. Dar şi noi mai avem încă de lucrat în direcţia aceas- 
ta, ca oamenii să aibă conștiința că trebuie să aibă un duhovnic, 
începând cu copiii, deja de la şapte ani (eu aș zice chiar înainte 
de şapte ani!), dar mai ales adolescenţii, care au neapărată ne- 
voie, apoi tinerii căsătoriţi, cu familie, cu copii, fiindcă în aces- 
te cazuri se poate face chiar foarte mult. Eu cred că o familie care 
are duhovnic se poate păstra în echilibru fără riscuri mari. Aici 

aş putea să vă sfătuiesc şi pe frăţiile voastre, sunteţi foarte tineri 
marea majoritate, iar o familie de preot care nu are un duhovnic 
al familiei cred că riscă foarte mult. Şi de aceea avem divorțuri, 
avem probleme la noi în casă, în sensul acesta strict. Aşadar, un 
preot care nu are conştiinţa faptului că familia lui trebuie să aibă 
un duhovnic riscă foarte mult și el, ca persoană, dar îşi riscă și 
viaţa de familie, armonia vieţii de familie. Un preot care are fa- 
milie şi are duhovnic se păstrează în echilibru foarte bine. Noi 
zicem că artrebui să fie naşii cei care menţin familia în echilibru, 
căci sunt imparțiali, dar, din păcate, nu se aleg impartial, se aleg 
aşa cum se aleg... Duhovnicul însă este, trebuie să fie impartial, 
să fie chiar vocea lui Dumnezeu într-o familie. 

Trebuie să lucrăm la dobândirea acestei conştiinţe, ca fieca- 
re creștin să-şi aibă propriul duhovnic; trebuie chiar sfătuit 
credinciosul în acest sens. Dar, când îi daţi acest sfat, nu trebu- 
ie să îl convingeţi că Sfinţiile Voastre trebuie să fiți duhovnicul. 
Nu. Vă spun din experienţă personală că, în general, îmi cam 
dau seama cum stau lucrurile cu fiecare om în parte care vine în 
scaunul spovedaniei, iar Catedrala, încă o dată, îţi oferă 
diversitate din toate punctele de vedere. Când sfătuiesc pe cineva 
să aibă duhovnic, iar omul răspunde foarte prompt: „Păi, 
dumneavoastră...” , eu îi spun: „Nu, nu, ne mai gândim, vedem 
la a doua, la a treia spovedanie”. Deci nu trebuie să aleagă chiar 
în acel moment. Mai trebuie lăsaţi aşa, să se gândească, chiar să 
se mai spovedească şi la alţii, să simtă cu cine poate comunica. 
Fiindcă duhovnicia în sine înseamnă și aceasta, iar de aici izvo- 
răște şi ce am mai spus şi cu alte ocazii, sau ce aţi văzut în ultima 
vreme, şi anume că forma spovedaniei efective trebuie să fie un 
dialog. Tot în acest sens, referitor la poziţia la spovedanie, v-aş 

sfătui — desigur, cu cine se poate şi cum se poate — ca omul să 
nu se pună neapărat în genunchi, poate să stea şi pe un scaun, 
mai ales dacă este în vârstă... Şi dacă sunt tineri! Ei nu au expe- 
rienţa să stea în genunchi, dau semne de nerăbdare, de obosea- 
lå, şi, atunci, este bine să şadă pe scaun. 

Epitrahilul, de asemenea, nu ştiu dacă e bine să fie ţinut ne- 
apărat pe cap în timpul spovedaniei. ÎI puteţi pune la începutul 
spovedaniei, când îl binecuvântaţi pe fiul duhovnicesc, şi la 
urmă, când daţi dezlegarea. Desigur, încă o dată, de la caz la caz, 
sunt unii care își pun singuri epitrahilul — vor să se ascundă... 
—, nu mai trebuie să o faci tu. Dar se poate face şi așa, să-i lăsaţi 
să zică ce au de zis, toate acelea pe care nu vor să le vezi, numai 
să le auzi, iar apoi, când începe dialogul efectiv, să existe totuși 
comunicare. Trebuie să ştiţi un lucru, nu se spun toate prin cu- 
vânt. Şi la spovedanie, când omul vorbeşte, ochii poate îţi spun 
altceva sau îţi spun mai multe decâtţi-a zis el. Gesturile, mimica, 
totul conjugă cu păcatul pe care ţi-l mărturiseşte sau cu situaţia 
în care se găseşte, nu întotdeauna e vorba de păcat. Sunt şi su- 
ferinţe, nu? Păcatul în sine este o suferinţă, dar sunt şi suferin- 
te concrete, pe care le au oamenii, şi atunci vezi întregul. Ai pus 
epitrahilul pe cap, ai auzit o informaţie..., nu e suficient. Când 
vezi faţa omului, ochii lui, mimica, crisparea, tot, atunci mesa- 
jul este complet. Şi aşa, foarte greu îţi poţi da seama de tragedia 
lui. 

În plus, nu că am fi neapărat superficiali, dar la uşă se află 
următorul. În general, oamenii vin în Postul Paştilor, când 
suntem şi noi deja epuizați, din toate punctele de vedere, totul 
e în grabă şi sub presiune. Dar, atunci când îţi devine fiu 
duhovnicesc, îl cunoşti pe om, îi cunoşti istoria, îi cunoşti an- 

tecedentele, chiar poţi previziona ce se va întâmpla în viitor... 
Atunci lucrurile stau altfel. Așa, că vine şi pleacă, l-ai văzut o 
dată în viaţa ta şi nu o să-l mai vezi niciodată, e greu... Dar mai 
ales atunci când îl vezi o singură dată în viaţă, ai putea să faci 
ceva cu care să rămână şi care să-l câştige pentru Dumnezeu și 
pentru Biserică. Mai ales atunci! Cred că trebuie să fim mai atenţi 
cu cei care au ajuns prima oară în scaunul spovedaniei. Trebuie 
să fim cu luare aminte, în general, şi mai cu seamă cu tinerii, 
pentru că cei vârstnici deja au un obicei, merg din inerția tradi- 
tiei, ei vin într-un fel ca să confirme, pentru că ei... ştiu ei!, au 
ei logica lor, ritmul lor şi se duc înainte şi nici nu-i bine să-i 
clinteşti foarte tare, că, dacă-i clintești, s-ar putea să... 


Oare acesta să fie un răspuns și pentru preoții noştri mai în vârstă? 


Nu, nu. Eu nu i-aş ierta uşor pe preoţi, să mă iertaţi! Şi cred 
că nici Dumnezeu nu-i iartă uşor, aşa zic Părinţii. Nu, pe preoţi 
eu nu i-aș ierta foarte uşor, fiindcă, în acelaşi timp, eu pe preot 
îl respect cel mai mult. Azi am avut un asemenea caz, l-am lăsat 
şi a zis, şi a zis... Şi, până la urmă, l-am întrebat ce lucrează. Era 
preot, bineînţeles, mi-am dat seama din spovedanie că e preot. 
Nu de la noi din Eparhie, de aceea a venit la Cluj. M-am şi bu- 
curat, fiindcă a fost foarte cuminte, un om serios, aşa, cam de 
vârsta noastră, m-am bucurat de cuminţenia lui şi de interesul 
faţă de viaţa duhovnicească şi de faptul că avea conştiinţa păca- 
tului. Nu i-am spus tot ce vă spun acum, e-adevărat, spovedeam 
de două ore și erau la rând acolo încă mulţi oameni. Însă i-am 
recomandat să aibă duhovnic şi a confirmat că așa ar fi sau ar fi 
bine, dar totuşi a venit la Cluj şi s-a spovedit, să zicem, „la în- 

tâmplare”. Nu ştiu, probabil că a fost la întâmplare, nu l-am 
întrebat lucrul acesta, deși la noi se cam ştie cine e de rând la 
spovedit, suntem trei la Catedrală şi nu e greu de aflat cine este. 

Aşadar, este foarte important ca, în lucrarea noastră duhov- 
nicească, omul să aibă conștiința duhovnicului, a faptului că e 
nevoie să se spovedească la unul și același preot, care trebuie 
să-l cunoască cu adevărat, să îi cunoască toată viața. De aceea, 
în momentul în care omul îţi devine fiu duhovnicesc, este ne- 
voie, la un moment dat, de o spovedanie generală. Nu ştiu cât 
este de valabil la parohii, pentru că, la parohii, preluaţi totuşi 
ştafeta celuilalt care a fost înainte, dar, în orice caz, este bine să 
procedaţi aşa cu noii fii duhovniceşti. Nu din primul moment. 
În mânăstire, noi o facem când primim un frate nou, o făceam 
când eram stareţ, nu de la început, ci atunci când consideram 
că poate fi închinoviat în obştea monahală. Îi spuneam să se 
pregătească de o spovedanie generală, acela era şi semnul că va 
fi primit în obşte. Spovedania generală înseamnă că îţi devine 
cu adevărat fiu duhovnicesc. Trebuie să ştii antecedentele, fi- 
indcă s-ar putea să nu-i cunoşti anumite probleme şi să dai sfa- 
turi care nu se potrivesc sau să nu-l pricepi, să nu reușeşti să 
ajungi la inima lui, să nu vorbeşti pe limba lui, sau să nu ştii să-l 
fereşti de anumite lucruri. Am găsit undeva scris despre expe- 
rienţa unui părinte duhovnicesc, în viaţa monahală, care, cu- 
noscând firea fiului duhovnicesc, făcea în aşa fel încât să nu-l 
pună pe acesta în situaţia de a gregi. În viaţa duhovnicească, în 
legătura noastră cu fiii duhovniceşti, trebuie să tratăm lucruri- 
le astfel încât să nu-i ducem noi într-o anumită ispită sau să nu 
le dăm apă la moară. Dacă le dai apă la moară, atunci iarăși nu 
e bine. 

O altă chestiune pe care ar trebui să o avem în vedere întot- 
deauna — și aceasta poate să fie lege — este să nu fiți mari prieteni 
cu fiii duhovniceşti, prietenie în sensul de foarte mare intimi- 
tate sau degajare, să zicem că sunteţi prieteni de familie, de pil- 
dă. Aveţi soţii, aveţi copii, ei, la rândul lor, au familii, copii, vă 
întâlniți, mai este câte o zi de naştere, se pierde evlavia; sacra- 
litatea actului în sine al spovedaniei nu mai este, nu mai are cum 
să fie aceeaşi, pentru că există o prea mare apropiere. Iar cei mai 
mulţi renunță — vă spun din proprie experienţă, o experienţă de 
mulți ani, şi din experienţa Catedralei. Adică rămân cu prietenia, 
căci le convine, prietenia cu un preot şi cu familia unui preot e 
ceva, dar renunță la duhovnic. Şi se duc în altă parte. 

Gândiţi-vă: noi, acolo, în fața oamenilor, totuși avem un sta- 
tut, noi suntem cei care îi ancorăm pe oameni în realitate, chiar 
suntem o ancoră. Îi stabilizăm pe oameni, chiar dacă, de multe 
ori, dăm ce nu avem. Cum spune Părintele Nicolae Steinhardt, 
că suntem datori să dăm şi ce nu avem?. De multe ori ne aflăm 
în situaţia asta. 


Dacă au un alt duhovnic, nu pe tine, poţi să-i ai de prieteni? 


Da. Dar tot trebuie să existe o oarecare distanţă... Pentru că 
slujeşti la Sfânta Liturghie, care, mă gândesc eu, e mai mult de- 
cât Sfânta Spovedanie! Iar acolo, la Liturghie, trebuie să te vadă 
într-un anume fel. Aşa cred eu... Deci trebuie să existe o oare- 
care limită. 


9 N. Steinhardt (Monahul Nicolae Delarohia), Dăruind vei dobândi. 
Ediţie îngrijită, studiu introductiv şi referinţe critice de Ştefan Iloaie. 
Repere biobibliografice de Virgil Bulat. Indici de Macarie Motogna. 
Mănăstirea Rohia. Editura Polirom, 2008. 

Aceasta este valabil și între familiile de preoţi? Suntem doi preoți, 
suntem colegi... 


Nu te-aș sfătui să fii „mare” prieten de familie... E nevoie de 
o foarte mare atenţie. În duhovnicia voastră, a noastră a tuturor, 
sunt şi experienţe delicate. 

Revenind la comunicare, trebuie să intrăm într-un dialog cu 
fiul duhovnicesc, în comuniune, şi chiar să-l descoperim, oa- 
recum, dacă el nu se descoperă. Nu neapărat trebuie să-l im- 
presionezi spunându-i cine şi ce este el, pentru că avem şi ispi- 
ta aceasta câteodată, de aici vine ideea că „părintele ştie”, „mi-a 
spus dinainte”... Nu trebuie să uzăm de aceste lucruri, pentru 
că şi ele sunt periculoase şi nu îţi aduc niciun beneficiu, nici 
măcar material, dimpotrivă, libertatea ta se anulează din ce în 
ce mai mult, fiindcă vin oamenii şi tu trebuie să le răspunzi şi 
nu o vei face niciodată pe măsura zvonului care ajunge departe. 


Mai mare e rătăcirea de pe urmă... 


Da. Cu fiii duhovniceşti, cum am spus, mari prietenii să nu 
aveţi. Să nu faceţi afaceri cu ei, sub nicio formă să nu faceţi afaceri 
cu fiii duhovnicești! Să nu daţi împrumut, să nu luaţi împrumut. 
Acestea sunt lucruri clare, o să vedeţi rezultatul imediat. Ai făcut 
afacerea, s-a terminat legătura dintre părinte şi fiul duhovnicesc. 
Ai luat împrumut sau ai dat împrumut, s-a încheiat relaţia dintre 
părinte şi fiul duhovnicesc. Sigur, sunt și excepţii, dar excepţiile 
întăresc regula, nu-i aşa? Aşadar, vă sfătuiesc să nu faceți afaceri 
cu fiii duhovnicești. Sau, dacă faceţi, dacă trebuie să construiți 
ceva, de pildă, să o faceţi prin consilier, prin curator, nu voi direct. 

Angajati pe cineva, un intermediar. În momentul în care ai făcut 
afacerea cu fiul duhovnicesc, se creează un alt fel de relaţie. 
Vorbim de bani, de afaceri, de cifre..., iar dialogul nu mai este 
același, se schimbă. Încă o dată, ca și în cazul prieteniei, scade 
evlavia sau chiar se pierde efectiv. Desigur, preoţii noştri, în ma- 
rea lor majoritate, sunt oameni isteţi la minte, știu să negocieze, 
se zice că „popa are mână de luat, nu de dat”... Şi, atunci, apar 
probleme. Apoi, pot surveni lucrări suplimentare, un incident 
sau accident, şi aşa încep scandalurile, care niciodată nu se mai 
termină. Cunosc mulţi preoţi care au intrat în conflict cu credin- 
cioşii. Un alt exemplu: dacă preoteasa e pictoriță, să picteze alte 
biserici, din alte parohii, dar nu biserica parohială, căci, dacă 
pictează biserica parohială, e dezastru... Intri în conflict cu cre- 
dincioșii. Din nou e vorba de bani: „Popa face afaceri...”, „Sfântul 
cutare e atâta, popa vinde un sfânt cu o mie de lei...” Sau: „E două 
sute de euro metrul pătrat de pictură...”, și atunci omul se gân- 
deşte și face scenarii, îşi închipuie tot felul de lucruri. 

De asemenea, am spus că spovedania începe la şapte ani, 
dar poate să înceapă mai repede. Dacă există tradiţie duhov- 
nicească în viața de familie, când vin părinţii la spovedit cu 
copilul, intră şi copilul la spovedit, de la o vârstă mai fragedă. 
Învață ce e spovedania, vine cumva şi din curiozitate, dar şi cu 
bucuria aceea că e ceva interesant acolo, se întâmplă ceva şi i 
se dă şi lui importanţă. lar aşa, prin lucrurile acestea, îl câştigi 
pe copil şi va veni la spovedit, se creează o legătură cu el și e 
bine să se creeze. Părintele Rafail Noica, la o conferinţă'*, spu- 


10 Rafail Noica, „Întâlnirea cu duhovnicul — Părintele Sofronie Saharov, 
Starețul meu”, în cadrul Colocviului Întâlnirea cu duhovnicul. Părintele 
Sofronie Saharov, laşi, 13 noiembrie 2016. 

nea despre bomboana pe care o dădea Părintele Sofronie co- 
piilor — pe care o dăm și noi, acum, în ultima vreme —, că este 
începutul teologhisirii în ce privește viaţa lor duhovnicească. 
E necesar să fie copilul familiar cu preotul, să ştie că se duce 
acolo și că primeşte nu neapărat o bomboană, ci bucurie, aten- 
ție. 

La spovedanie, nu trebuie să intraţi în amănunte. Să-i lăsaţi 
pe oameni să spună, încet-încet. Când eram copil, m-am dus la 
o anume mânăstire să mă spovedesc... Nu-l judec pe părintele 
— Dumnezeu să-l odihnească —, a fost un om cu totul deosebit 
şi un duhovnic vestit, de aceea m-am dus şi eu; există şi lucrul 
acesta, să te duci la cei mai şi cei mai..., de fapt, am fost dus de 
alţii, dar de bunăvoie! Părintele m-a spovedit — cred că am fost 
de două sau trei ori —, dar fără să ia în considerare nicio 
spovedanie de până atunci, deşi eu aveam duhovnic, iar 
duhovnicul meu era călugăr, Părintele Serafim Măciucă, care 
era atunci la Bălan. A fost o spovedanie generală, de când îmi 
aduceam aminte, fără a ţine seama de vârstă, iar părintele mi-a 
pus întrebări la care nu m-am aşteptat... Cum zice gluma aceea: 
„Părinte, n-am făcut, dar mi-ai dat o idee bună!” Şi nu că m-am 
smintit neapărat, pentru că eram în Biserică, am trăit între 
călugări de mic copil, dar mi s-a părut mie că nu e la locul ei 
spovedania respectivă, acele amănunte. Iarăşi, trebuie să fiți 
foarte atenţi, sunt preoţi foarte interesaţi de păcatele trupești, 
în spovedanie. E o problemă foarte mare, și e problema lor în 
primul rând. 


Şi după aceea vine omul şi spune: „Uite ce mi-a făcut preotul 
ăsta...” 


316 ARHIM. DUMITRU COBZARU 


Foarte mare atenţie! Trebuie să lăsaţi oamenii să zică ce au 
de zis şi nu intraţi în amănunte. Dacă simte nevoia să spună mai 
mult, spune mai mult, sau, dacă ajunge la conştiinţa că trebuie 
să scape de povară, vine şi spune amănuntele acelea, pe care n-ai 
vrea şi nu este de dorit să le auzi, mai ales în ultima vreme, cu 
tot ce se întâmplă în lume. Oricum, nu căutaţi să intraţi aşa, cu 
cizmele, în sufletul omului. Şi, mai ales, să fiţi atenţi la prima 
spovedanie! Prima spovedanie e crucială, e determinantă, va 
veni din nou sau nu va mai veni niciodată. Și, atunci, prima spo- 
vedanie trebuie să fie aşa, elegantă, chiartrebuie să fie un dialog 
cu omul respectiv, iar el, cumva, încet-încet, se va deschide... 
De altfel, dacă sunt păcate grele și ţi le spune la prima spoveda- 
nie, nu trebuie să dai canon pentru ele. Este bine să amâni un 
pic, să-l catehizezi, să-l faci să conştientizeze. De obicei, cano- 
nul se consideră un fel de pedeapsă, nu înțelege el prea bine... 
mai ales dacă-l oprești de la împărtăşit. Aici iarăși e o întreagă 
istorie, trebuie să fiţi foarte atenţi cu împărtăşirea: dacă vin am- 
bii soţi şi ea se împărtășește, iar el nu... dă de gândit! 


Intr-un sat se cunosc toți... 
Atunci trebuie să procedezi altfel... Dar asta nu înseamnă că 
nu trebuie să-l faci pe omul respectiv să conştientizeze că are 


probleme. 


Trebuie să vadă canonul ca pe un medicament, nu ca pe o pedeap- 
să. 


Da. Dar trebuie şi rezolvată problema. 

În cazul spovedaniei tinerilor de treisprezece, paisprezece ani, a 
fetelor, până unde poţi să mergi sau să laşi să spună dacă au legături 
trupeşti? Lucrurile pot varia, e o vârstă critică. Sunt unii care au în- 
ceput să facă păcatul, alţii care sunt foarte cuminţi... 


Da. Îţi dai seama care sunt cuminţi, mai ales că unii sunt şi 
practicanți în sensul duhovnicesc, adică vin, îi vezi, îi auzi, îi 
ştii, cunoşti familia în general. Şi partea cealaltă o ştii. Se poate 
merge până într-un loc, dar tot aşa, încet-încet... Cred că tre- 
buie uzat şi de un soi de umor... Dacă eşti foarte serios, se spe- 
rie. lar scaunul spovedaniei nu înseamnă scaunul inchizitoru- 
lui, nu? Gata, te ard pe rug, te aşteaptă afară, numai chibritul 
să-l aprind! Nu. Vă dau un exemplu, sigur că nu funcţionează 
peste tot, încă o dată, totul e foarte personal, trebuie lucrat cu 
fiecare în parte. De pildă, unei adolescente îi zic: „Băieţii te la- 
să-n pace?... Dar tu pe €i...?” Şi, de aici, se poate ajunge la con- 
cluzii, adică a faptului în sine care se întâmplă. Uneori, ai cu 
cine, alteori, nu ai cu cine. lar cum sunt aduşi câte o clasă...! 
Clasa a opta, a noua, a zecea... Fă ceva acolo! E foarte greu de 
făcut... 


Bănuiesc că povestesc şi între ei după aceea... 


Păi, cum să nu? Sunt ca la examen. „Tie ce ti-a dat?” „Pe tine 
ce te-a întrebat?” „ie ce canonţi-a dat?” Şi se sfătuiesc dinain- 
te şi ce să zică. Sau cum să ocolească lucrurile. Dar nu sunt doar 
păcatele acestea, sunt și drogurile. Noi, la Cluj, ne confruntăm 
cu problema drogurilor. Este foarte greu; una e să mărturiseas- 
că că fumează și înţelegi, şi alta ce fumează. Pe de altă parte, 

dacă zice că fumează, da, poți să întrebi ce fumează. Oricum, 
sunt probleme mari, foarte mari, şi de tot felul. 


Dacă într-o parohie s-a înrădăcinat cu o singură spovedanie mai 
multe împărtăşiri, ce facem? 


Dar e voie! Tu de câte ori te spovedeşti?! Cum povesteşte 
Înaltpreasfinţitul nostru Andrei, că a venit omul la împărtăşit 
şi a fost întrebat: „Când te-ai spovedit?” Şi el, la rândul său, l-a 
întrebat pe preot: „Dar tu când te-ai spovedit?!” 

Şi ce-a făcut? 

L-a împărtăşit! Păi, ce era să facă?! Era în aceeaşi situaţie și 
preotul...! 

Deci, cu o singură spovedanie, te poţi împărtăşi de mai mul- 
te ori. 


Contează şi vârsta? 


Nu există limită de vârstă. Dar sunt nişte condiţii. In primul 
rând, să ai duhovnic. Lucrul cu care am început. Dacă ai duhovnic... 


Atunci e preferabil să meargă la duhovnic să se împărtășească... 
Poate să se împărtășească și în altă parte. 


Mă refer la cazul unui sat. Vin şi bătrâni, şi copii. Cu o singură 
spovedanie lăsăm şi copiii sau doar bătrânii... 

Copiii cu atât mai mult! Dar şi pe cei în vârstă. Îi laşi să vină 
la împărtășit cu o singură spovedanie. Poţi să dai şi nişte limite. 
Nu se poate să se spovedească zilnic, este imposibil, ar trebui 
să te „clonezi” de nu ştiu câte ori...! Mai ales pentru noi, la 
Catedrală, e cu neputinţă. Poţi să dai o simplă binecuvântare. 
Poate fi şi dezlegare efectivă, pe care o dăm noi la spovedanie, 
dar şi o simplă binecuvântare că se poate împărtăşi o anumită 
perioadă de timp. Eu aş zice că până la patruzeci de zile se poa- 
te duce binecuvântarea. Dar, dacă apare ceva, să vină să se spo- 
vedească. 

Toate rugăciunile care se fac în biserică, precum şi rugă- 
ciunile noastre personale, au ca obiect iertarea păcatelor, nu? 
În rugăciunea Tatăl nostru, în toate rugăciunile noastre, Îi ce- 
rem lui Dumnezeu să ne ierte. La fel ca cele șapte Laude, la 
mânăstire, de exemplu, şi ele au ca ţintă Sfânta Liturghie şi 
împărtăşirea cu Trupul şi Sângele Domnului Hristos. Toate 
rugăciunile pe care le facem, şi cele personale, au ca scop uni- 
rea cu Hristos. Prin urmare, dacă se duce la biserică, spune 
rugăciunile, participă la Liturghie, e spovedit, nu sunt pro- 
bleme mari, de ce să nu se împărtăşească? Nu văd care ar fi 
motivul. 


Nu există riscul să devină o rutină? 


Există riscul. Dar la noi încă nu, pentru că de abia au început 
să se dezmeticească oamenii, să se dezmorțească din letargie. 
De abia au început şi ei să priceapă că trebuie să se împărtăşeas- 
că mai des. Şi asta la oraş, pentru că la sate se împărtăşesc doar 
o dată pe an...! 

La sate, într-adevăr, avem problema că, într-o duminică, în afa- 
ră de copiii mici, poate nu se împărtășește nicio persoană, exceptând 
posturile... 


Trebuie început cu nişte bătrânele faine, simpatice, așa cum 
ar zice starețul de la Feleac. 


Şi aici este o problemă, anume că: „De ce se împărtăşeşte toată 
ziua?!” 


O, dar sunt şi cărora nu le pasă, pentru că au început şi ele să 
înveţe că nu trebuie să le pese de tot ce zice lumea. Şi, atunci, 
câte o bătrânică, două, şi așa, încet-încet... 


Ele mai aduc două... 


Da, ele mai aduc două şi așa trebuie... Încă nu există riscul să 
fie ca la catolici. Am fost în urmă cu trei săptămâni în Slovacia 
şi, duminica, trebuia să merg la Arhiepiscopul Abel, în Polonia, 
dar era bolnav şi, dată fiind şi distanţa mare, am renunţat şi am 
mers la biserică la romano-catolici. Am stat la Liturghie de la 
început până la sfârșit, undeva mai în spate, s-au uitat toţi la 
mine ca la un extraterestru, dar nu am avut nicio problemă, am 
dat mâna cu ei la Crez... Practic, Sfânta Liturghie e cam aceeaşi, 
în linii mari; sigur, ei au scos tot ce s-a putut scoate, a rămas 
aşa, un schelet... S-a împărtășit preotul, a apărut şi diaconul la 
împărtăşit, iar cei patru copii de altar, îmbrăcaţi cu cămăşi albe, 
au primit fiecare câte un potir şi s-au împrăştiat în biserică în 

patru locuri, copiii! A venit unul şi în faţa mea, dar m-am retras 
şi i-am lăsat pe ceilalți să se împărtăşească. S-a împărtăşit toa- 
tă biserica. Sigur că este o distanţă foarte mare ca să ajungem 
noi la asta; dar suntem departe şi de cum artrebui să fim. Să ne 
împărtăşim numai o dată, în Postul Paştilor...?! Şi atunci, tot 
aşa, sub presiunea timpului și a tradiţiei... Nu cred că e cea mai 
bună soluţie, oamenii trebuie învăţaţi. Faptul că te împărtăşești 
mai des sau mai rar trebuie lămurit cu duhovnicul. Cât de des 
sau cât de rar sau la ce interval. De aici pornim. Dacă omul are 
duhovnic, împreună cu duhovnicul poate să-şi facă un program 
duhovnicesc, în care se include canonul zilnic de rugăciune, in- 
clusiv faptele bune pe care le face... În acest sens, de pildă — în- 
găduiţi-mi să fac o paranteză —, avem o problemă foarte mare 
cu cerşetorii. La noi, la Cluj — dau mereu exemple de la Cluj, 
pentru că acolo totul se întâmplă repede şi intens —, oamenii nu 
ştiu ce să facă: în fiecare zi, același cerşetor la uşă, care este și 
foarte agresiv, să-i dea sau să nu-i dea? Omul spovedeşte lucrul 
acesta, căci se simte vinovat că nu i-a dat. Deşi acela e meseriaş, 
nu e lipsit, e „profesionist”, câştigă cât nu-ţi poţi închipui! Dar 
omul are conştiinţa păcatului, pentru că spune: „Nu i-am dat, 
mi-a cerut şi nu i-am dat”. Problemele acestea se pot lămuri. 


În chestiunea milosteniei, foarte mulți oameni sunt în dubii: să 
dai, merită, nu merită? 


Eu aşa am învăţat şi am găsit scris: sunt două direcţii. Una: 
să dai la toată lumea care îţi cere. A doua: să-ţi transpire banii 
în mână până îi dai cui trebuie. Cred că a doua variantă mi se 
potriveşte mie mai bine. Eu nu sunt aşa ca Părintele Stareţ de la 

Nicula, care este foarte larg la inimă... Eu sunt mai sceptic, 
gândesc că, mai ales acum, sunt atâtea proiecte sociale, avem 
atâţia tineri care nu au posibilităţi financiare, dar au capacitatea 
de a face şcoală... Deci există și alte categorii care pot fi ajutate 
efectiv. Oricum, cei care cerşesc și sunt agresivi — mă iertaţi, 
fiind şi agresivi! —, eu nu cred că merită să fie încurajați... 


Nu e un păcat că nu le dai bani. 


Nu. În plus, îi expui şi pe alţii dându-le. Fiindcă îl faci pe omul 
acela să rămână acolo, e profitabil să stea în faţa Catedralei! 
Înaltpreasfinţitul nostru Andrei are o anumită atitudine aici: nu 
prea le dă din buzunar, mai face și asta, dar mai ales le spune: 
„Nu sta aici, du-te și fă o cerere...” Şi le dăm! În fiecare zi de luni, 
vin cu bileţelele, le aprobăm şi le dăm câţiva lei. Şi eu îmi pun 
problema aceasta, pentru că le dai, la urma urmei, nu ca să faci 
un bine, ci vrei să-ţi împaci conștiința. E o chestiune egoistă, tu 
vrei să fii foarte bine, să te vadă Dumnezeu. Nu... Respectivii 
intră în Catedrală și fură! De pildă, vin unii credincioşi bolnavi 
la Institutul de Oncologie, la Cluj, şi intră şi în Catedrală, să-i 
ajute şi Dumnezeu, nu doar medicii, şi, până aprind o lumâna- 
re, rămân fără poşetă, fără portofel... Şi apoi spun: „Am fost la 
Catedrală, la Cluj, şi uite ce am păţit!” Îţi fură și actele, e o 
întreagă istorie! Acuma, la Nicula, e o situaţie şi mai „specială”: 
trebuie să le dai măcar banii de taxi, că doar nu vin pe jos! Păi, 
dacă nu le dai măcar douăzeci de lei, nu le-ai acoperit taxiul! 
Nu... Trebuie să fim atenţi. 

Revenind la programul duhovnicesc, acesta trebuie făcut cu 
fiecare în parte, după măsura fiecăruia, cât înțelege, cât simte, 

cât doreşte, cât caută... Sunt oameni care vor mai mult. Nu se 
mulțumesc cu puţin. 


Părinte, marea majoritate suntem tineri şi cred că toţi ne-am lo- 
vit, şi cei bătrânii, şi cei tineri, de situaţia aceasta. Preluăm o parohie, 
vin oamenii nu dintr-o conştiinţă — „trebuie să mă spovedesc măcar 
o dată sau de două ori pe an” sau de câte ori simte —, ci vin numai ca 
să bifeze ceva acolo sau din curiozitate, sau, dimpotrivă, vin să spo- 
vedească nişte păcate grele pe care nu le-au spovedit la ceilalți preoți 
şi, atunci, tu, ca preot tânăr, eşti pus în nişte situaţii cărora nu le poți 
face faţă... Pe mine, ce m-a frapat este că nu poţi nici să pui epitimie, 
trebuie să-i împărtăşești şi, pe lângă faptul că nu au conştiinţa pă- 
catului, trebuie să-i atragi, dar nu poţi să-i atragi decât numai dacă 
ai un program. Însă, înainte de a avea un program cu ei, cum aţi spus 
şi dumneavoastră, trebuie să le explici de ce vin la spovedanie. Tu nu 
ai timp, ei nu înţeleg, pentru că au anumite şabloane pe care şi le pun 
în faţă: „Eu, părinte, vin o dată pe an.” Şi a pus punct. Tu nu mai poți 
să pui punct şi virgulă sau virgulă, ca să faci ceva. 


Este ca în povestea pe care Înaltpreasfinţitul Andrei o repetă 
adesea, a lui Ion Agârbiceanu, despre preotul care şi-a propus 
ca, în trei ani, să schimbe faţa pământului. Așa trebuie să vă 
gândiţi: nu peste noapte! Întâi, să iei act de tot ce se întâmplă în 
parohie şi, încet-încet, începi să lucrezi cu cei cu care se poate 
lucra. De la aceia se pot molipsi şi ceilalţi. Chiar dacă nu pricep, 
îşi dau seama că e bine sau le place ce văd. Vă dau un exemplu. 
La Tărpiu, în Bistriţa-Năsăud, era o familie care venea la Nicula, 
eram preot tânăr, se întâmpla pe la începutul anilor "go. Veneau 
la Nicula în fiecare duminică, soţ şi soţie, Radu și Nastasia. 

Dumnezeu să-i odihnească, îi pomenesc adesea... Nastasia co- 
bora din maşină, el nu cobora, el rămânea în maşină toată sluj- 
ba. Ea venea la Liturghie şi, după ce se termina, mergea la ma- 
şină și aducea un braţ de flori la Maica Domnului și plângea în 
faţa icoanei. Avea ea obiceiul acesta. Eu, fiind preotul cel mai 
tânăr, rămâneam un timp în biserică, mai erau de sfinţit mașini 
sau alte lucruri de făcut — acum le face preotul de serviciu, atunci 
eram puţini. Într-o duminică, Nastasia mi-a spus: „Părinte, am 
o mare suferință, soţul meu e bolnav de cancer în ultima fază, 
dar nu merge la biserică. Mă aduce însă la mânăstire, e bun, e 
cuminte...” Aveau trei copii... Cel mai mic avea treisprezece ani. 
A trecut o vreme, Radu a coborât din maşină, că s-a plictisit să 
tot stea acolo. S-a plimbat prin curtea mânăstirii și a ajuns şi la 
ușa bisericii, că n-a avut ce face, a auzit că acolo se întâmplă 
ceva. Şi a intrat şi în biserică, bineînţeles, s-a şi spovedit, s-a 
împărtăşit. Dar în timp! Asta s-a întâmplat în timp! Când am 
ajuns la el și la inima lui, mi-a spus: „Părinte, eu vin la mânăs- 
tire pentru Nastasia, pentru că Nastasia e bolnavă de cancer, în 
ultima fază, darea nu ştie că are cancer.” Aveau amândoi cancer, 
dar nu ştiau despre sine că fiecare are, ştiau însă despre celălalt. 
Aşa mi-a spus: „Pentru ea am venit la mânăstire, că altfel nu 
veneam!” El a murit primul, în zi de duminică, când trăgeau 
clopotele de Liturghie. Şi, după patru luni, a murit şi ea, tot du- 
minica, când trăgeau clopotele de Liturghie... l-am îngropat pe 
amândoi eu, la Tărpiu, la diferenţă de patru luni. Găseşte 
Dumnezeu căile Lui... 

Ca să spun povestea până la capăt, după zece ani, se căsăto- 
reşte nepoata Părintelui Teofan. Şi, ca stareţ al Niculii, mă duc 
la cununie. Socrul mic era fratele Aurel, unchiul Părintelui 

Teofan, din Dumitra, de unde se ia spre Tărpiu. Ne sună şi ne 
spune că se întârzie nunta cu o oră. „Hai, Teofan — am spus —, 
să intrăm până la Tărpiu, să văd mormintele, să mă duc până 
la ei...” Am mers acolo, era şi cred că şi acum este preotul Rusu, 
fiul. Când i-am înmormântat pe Radu şi pe Nastasia, era pă- 
rintele bătrân, Rusu, care a murit și el, şi preoteasa, la scurt 
timp, peste noapte, destul de tineri. În fine, ne-am dus acolo, 
l-am găsit pe părintele acesta tânăr, ne-a povestit despre pă- 
rinții lui, am intrat în biserică, se renovase, era o biserică să- 
sească... În sfârșit, ne-am dus la cununie la Dumitra şi zice 
fratele Aurel, tatăl miresei: „Ginerele ăsta al meu nu-i bisericos, 
ziceţi-le ceva aşa... să meargă la biserică.” Şi, atunci, eu, cum 
fusesem la Tărpiu, mi-am adus aminte de Radu şi Nastasia și 
am început predica cu povestea asta. E-adevărat că nu s-a po- 
trivit prea bine cu nunta... Dar una dintre nașe — erau trei pe- 
rechi de nași — era să leşine! Era nepoata lui Radu şi a Nastasiei, 
iar băiatul lor mai mic se afla şi el în biserică! Acum avea do- 
uăzeci şi ceva de ani şi era venit din Italia, la nuntă. Între per- 
soanele din biserică, mulţi erau rude cu Radu şi Nastasia. Când 
am văzut că naşa începe să se zguduie de plâns în timpul cu- 
nuniei şi că mirele se uită la mine foarte încruntat, că eu am 
făcut din nuntă o tragedie, mi-am dat seama că se întâmplă 
ceva, am îndulcit cuvântul cât am putut şi am încheiat rapid. 
Ca să vedeţi câte legături şi până unde se duc toate lucrurile 
acestea... 

Aşadar, cred că, la început, trebuie doar luat act de ce se în- 
tâmplă şi s-a întâmplat în parohie, iar apoi trebuie lucrat încet, 
cu cine se poate, nu la turmă... E turmă cuvântătoare, nu necu- 
vântătoare! Şi, atunci, trebuie lucrat ca atare... 

Părinte, poţi să spovedegşti rudeniile? 


În mod excepţional, zic eu. Dacă spune Scriptura şi chiar 
Domnul Hristos că „niciun proroc nu este bineprimit în patria 
sa”™... 


Dacă insistă...? 
Incă o dată: excepţional. Dacă nu ai încotro. 
Când e pe patul de moarte... 


Da. În mod excepţional, acesta e sfatul meu. Dacă se poate, 
nu. O foarte mare apropiere — şi fiind rudenie nu ai cum să eviti 
apropierea — nu e sănătoasă. 


Ca în cazul prieteniei. 


Şi în cazul prieteniilor, în general, dincolo de duhovnicie, 
trebuie să avem rezervele de rigoare. Foarte puţini oameni 
reușesc să fie prieteni adevăraţi, nici noi, totuşi oameni rezonabili 
şi altruişti, nu reuşim întotdeauna să fim... Şi, atunci, nici altora 
nu poţi să le pretinzi. De aceea, trebuie să existe o oarecare re- 
zervă. De pildă, noi am văzut, iar experiența noastră este direc- 
tă, a mea, a părinţilor, a părintelui consilier... Înaltpreasfinţitul 
Bartolomeu, fiind trădat de atâtea ori, făcând pușcărie din ca- 
uza „prietenilor”, oricât ai fi fost de apropiat — trăiam în aceeaşi 


H Luca 4, 24. 

casă, sub acelaşi acoperiş, mâncam la aceeași masă foarte des 
—, exista o limită peste care el nu trecea. Şi, dacă simţea că te-ai 
apropiat prea mult, făcea în aşa fel încât să „zbori” la nu ştiu câţi 
metri... 


Sunt oameni care vin la spovedit duminica dimineaţa. Şi, după ce 
îi spovedim, spun că ei trebuie să mănânce neapărat ceva, că nu pot 
aştepta până la momentul împărtăşirii. Îi împărtăşim cu Împărtăşania 
bolnavilor? 


Da. 


Dacă le explicăm că trebuie să aştepte, de multe ori ne spun: „Dar 
la oraş de ce se poate?” 


Da, se poate şi la ţară, nu numai la oraş. Îi poţi împărtăși, 
desigur. Câte luni ai de când eşti hirotonit? 


Şapte. 
La şapte ani, mai vorbim... 


Rezultatele cred că se văd în timp. După predici şi cateheze lega- 
te de spovedanie şi împărtăşire, un prim curator mi s-a spovedit, 
după patru ani de preoţie în parohie. Nu se mai spovedise de douăzeci 
şi cinci de ani! Deci trebuie să avem răbdare, să ajungem să cunoaş- 
tem în profunzime multe aspecte ale vieţii, ca să le câştigăm încre- 
derea. 

La ţară ştiu că vă confruntaţi în mod direct cu această pro- 
blemă. Greu, foarte greu se urnesc lucrurile. Dar nu e imposibil. 
Şi, încă o dată, începeţi să lucraţi cu cei cu care vedeţi că se poa- 
te. Nu înseamnă că pe ceilalţi îi neglijaţi. Vedeţi, în învăţămân- 
tul nostru parcă totul se duce de râpă, dar în Occident și, mai 
ales, în America, am văzut, prima dată, când am fost în 2000, 
că din primele clase deja profesorii îi observă pe elevi, care în ce 
direcţie merge, ce capacitate are, nu-i lasă pe toţi laolaltă. Îi 
departajează: cu unii se poate lucra mai mult, cu unii mai puţin, 
iar cu alţii deloc, e nevoie de specialişti pentru ei. La noi trebuie 
să-i integrezi, darunii îi strică pe ceilalţi, îi deranjează; desigur, 
este bine şi așa până într-un loc, este o logică. Dar aici e vorba 
şi de calitatea şi de capacitatea omului. Dacă îl lași pe cel care 
are capacitate şi nu i-o foloseşti, nu i-o canalizezi, poţi să-l 
deformezi. Aşa şi cu credincioşii, cred că trebuie să începi să 
lucrezi în funcţie de capacitatea fiecăruia. Încet-încet, câte 
puțin... 


Copiii mici, până la şapte ani, până la ce vârstă îi putem împăr- 
tăşi fără să mănânce? 


Putem spune cinci, şase, șapte ani... Copilul începe să pri- 
ceapă și, dacă îi spui că nu are voie să se împărtășească dacă 
mănâncă, ajunge să ia el singur decizia. Şi, atunci, până o ia, 
trebuie lăsat să se împărtăşească. 


Deci trecerea să nu fie bruscă... 


Nu. El să ia decizia cumva... 

În general, părinţii fac o anumită catehizare, îi pregătesc. Sau nu. 


La copii, tot aşa, trebuie să aveţi o atenţie şi o atitudine spe- 
cială cu ei. Sunt foarte multe mijloace prin care poţi să-i câştigi 
pe copii. Să-i câştigi e uşor, dar trebuie să-i păstrezi în Biserică, 
la fel ca pe credincioşii adulţi, care sunt foarte greu de păstrat. 
Apar în viaţa lor tot felul de evenimente şi vin la biserică, până 
la urmă, dar trebuie şi să-i păstrezi şi să devină oameni serioşi, 
adică să-şi pună serios problema mântuirii sufletului şi a vieţii 
duhovniceşti. La copii, sigur că și eu încep cu bombonica, dar, 
în același timp, stau de vorbă cu copilul, foarte mult stau de 
vorbă, pe limba lui. De pildă, anumitor fii duhovniceşti ai mei, 
începând de la clasa întâi sau clasa zero, le cer carnetele. La ora 
de religie, chiar eu mai semnez acolo... sunt profesori de religie 
pe care îi cunosc şi nu se supără că am semnat eu. Ca să-i res- 
ponsabilizez cumva. Mă supăr, de pildă; chiar acum trebuie să 
am o discuţie cu unul din fiii mei duhovniceşti, în clasa a cincea, 
a şasea, pentru că nu s-a dus la olimpiada de religie. Sunt foar- 
te supărat pe el şi-i voi arăta lucrul ăsta, că sunt foarte supărat 
pe el. Păi, cum adică? Ce creştin eşti tu?! Se spovedeşte la mine 
de atâţia ani! ÎI ştiu de când a văzut lumina zilei! Da, sunt foar- 
te supărat de ce nu se duce la olimpiada de religie. Bine, dacă 
zice: „Părinte, vreau să mă duc cu colegii la o pizza și azi e vi- 
neri!”, bineînţeles că îi dau dezlegare la o pizza, doar nu sunt 
absurd! Sau se duce la un film, chiar dacă e cu „balauri”... Îl las 
şi la film cu „balauri”, ce să fac?! Părinţii mai ocolesc și ei și îl 
trimit la mine, ca să scape de situaţie... Aceştia sunt puţini, e 
adevărat, dar eu fac cu copiii aşa, să ştiţi. De pildă, am fost de 
curând la Bistriţa și, acolo, l-am întrebat pe un fiu duhovnicesc: 

„Ce ai făcut săptămâna asta la şcoală?”, iar el mi-a spus că a avut 
de făcut un proiect. Eu am continuat: „Dar ce proiect ai avut?” 
şi el mi-a adus un proiect despre Brâncuși şi m-am uitat pe fi- 
ecare pagină a proiectului şi am întrebat: „Cine e în poza asta?” 
şi „Cine e autorul ăsta?” Şi copilul a fost foarte încântat, vă în- 
chipuiţi, că am văzut eu proiectul pe care l-a făcut! 

Nu ştiu, frăţiile voastre aveţi experienţa proprie, fiecare în 
parte. Am avut şi exemplul următor — aş putea să-i dau şi nu- 
mele părintelui, nu s-ar supăra! —: era copil de altar la Capela 
Militară de la Dej, cred că s-a urcat şi pe acoperişul capelei, pe 
horn, aşa era de năzdrăvan! Doamne, fereşte! Venea plutonierul 
adjutant, care era paraclisier, și zicea: „Părinte, nu-l mai su- 
port!” Eu îi răspundeam: „Dacă eu îl rabd, care slujesc Liturghia 
— căci în timpul Liturghiei se întâmplau toate astea —, dumnea- 
ta de ce nu-l rabzi?” Eu am răbdat, până la capăt, şi, dacă l-am 
răbdat, uite, a ajuns nu pe acoperişul bisericii, ci în altar! Sigur 
că îţi pierzi răbdarea, sigur că ajungi la limită, inclusiv cu copi- 
ii tăi — aveţi marea majoritate copii —, este când nu mai știi ce 
să faci! 


În privinţa canoanelor, suntem, de multe ori, puşi într-o situație 
dificilă... Am înţeles că fiecare îşi alege un duhovnic, dar nu respectă 
lucrul acesta, apelând la părinţi duhovnici de la anumite mânăstiri, 
de la care primesc nişte canoane foarte grele... 


Le merită. Ce au căutat acolo?! 


Problema este că nu mai merg acolo şi vin şi ne întreabă pe noi: 
„Ce să facem?” 

Aceasta e valabil şi pentru Sfinţiile Voastre. Fac apel tot la 
exemplul Catedralei. Sunt foarte mulţi credincioși pasageri, care 
trec și se spovedesc o dată, pentru că s-a întâmplat să fie la 
Catedrală. Bineînţeles că nu le dau canon. Nu le dau nici fiilor 
mei duhovniceşti, în general, merg pe viziunea Preasfinţitului 
Vasile, deși firea mea e alta. Atunci, cu atât mai puţin celor care 
nu îmi sunt fii duhovniceşti! Asta trebuie să înțelegeţi. Doar du- 
hovnicul poate da canon. Pot să le dau un sfat, o recomandare, 
orice altceva. Dar canonul care devine lege, care este obligatoriu, 
numai duhovnicul îl poate da. Celelalte sunt recomandări. 


Sunt situaţii în care, cum spunea colegul, se duce la mânăstire, în- 
cearcă marea cu degetul, se spovedeşte acolo, primeşte dezlegarea de 
păcate, dare oprit de la împărtăşire şi vine înapoi. Eu am avut un caz, 


Nu este valabil canonul. 

Deci putem să-i dăm voie să se împărtăşească? 

Da. Tu ești duhovnicul. E fiul tău duhovnicesc. Părintele re- 
spectiv nu avea voie să-l oprească de la împărtăşit, nu avea voie 
să-i dea canon. Nu e valabil, e recomandare. Sigur, o poţi lua în 
seamă, uneori credinciosul vrea să ducă respectivul canon şi, 
dacă vrea să-l ducă, să-l laşi. 


Dar nu a vrut să-l ducă, de aceea s-a întors înapoi. 


Bineînțeles că nu a vrut să-l ducă. Dar duhovnicul respectiv 
nu are voie, nici noi nu avem voie; dacă nu este fiul meu duhov- 

nicesc, eu nu am voie să-i dau canon, nu am voie să-l opresc de 
la Sfânta Împărtășanie. Doar duhovnicul său! Pentru dezlegare 
de păcate, pentru sfat, recomandare, se poate duce oriunde și 
vorbi cu oricine. Încă o dată, fără a vrea să vă creez o impresie 
de inferioritate, fiindcă tot dau exemplul Catedralei, există fii 
duhovnicești care sunt foarte oscilanţi şi spun: „Mă duc să mă 
spovedesc la părintele cutare”. Bine, am fost de acord o dată, 
apoi vine, după o vreme: „Mă duc şi la părintele acela”. Bine. Şi 
a fost şi acolo. Dar, a treia oară, când vine şi spune „Mă duc...”, 
bine, acolo să rămâi. A venit înapoi, dar eu nu mi-am schimbat 
decizia, căci eu nu sunt ca el. Amin. Am pus punct. Încă o dată, 
cine își caută, acela găsește. Dacă asta au căutat... Sunt unii că- 
rora le place „să fie bătuţi”! Ca la injecție, dacă nu doare, nu şi-a 
făcut efectul. Sunt care cer, care au fost obişnuiţi să li se dea 
canon. 

Rezultatul canoanelor este important, la aceasta trebuie să 
fiți atenţi cu canoanele pe care le daţi: trebuie să vedeţi rezulta- 
tul lor. Adică unde vrei să ajungi cu ele. Ce trebuie să înţeleagă 
omul și la ce concluzie trebuie să ajungă, dar și la ce fel de a trăi. 
Aşa să dai canonul! Tu poţi să dai un canon foarte aspru şi re- 
zultatul să fie nul. Trebuie să vezi unde trebuie să ajungi şi care 
este mijlocul cel mai eficient pentru a ajunge la rezultatul pe 
care-l vrei şi pe care-l vrea şi el, vrând-nevrând. 


Vă doresc să aveţi un sejur duhovnicesc pe măsură. Va fi, cu 
siguranță, pentru că părinţii care sunt convocați sunt oameni 
deosebiți, cu experiență. Experienţa nu se învaţă, ci se trăieşte, 
dare bine să luăm aminte la experienţa altora; veţi trece prin tot 
felul de situaţii, altfel am să vorbesc, de pildă, cu părintele, pes- 

te şapte ani, nu ca astăzi, după şapte luni! Am fost şi eu de şap- 
te luni, cândva, acum douăzeci şi ceva de ani, dar nici acum nu 
aş putea să spun că am soluţii la toate. Spunea Mitropolitul 
Bartolomeu, într-o predică, la Catedrală, despre o doamnă care 
a venit cu o problemă legată de fiica ei: „Cât am fost eu de mi- 
tropolit, nu am știut să-i spun decât să se roage”. 

Aşadar, atuul nostru cel mai mare — nu ne putem compara 
cu psihologii şi nu sunt de acord cu faptul că trebuie să fim și 
psihologi, nu aş vrea să am tentaţia aceasta! — este că suntem 
asistați de Duhul Sfânt. Să aveţi credinţa aceasta! Am avut o re- 
velaţie, când eram diacon, în '91-'92. Părintele Nicolae Buda, 
care a fost inspector la noi, era preot la Biserica „Sfântul Ilie” și 
un coleg de-al meu, care era cântăreţ, m-a dus acolo, am par- 
ticipat la Liturghie, nu cred că am slujit, dar am fost martor la o 
situaţie. O doamnă avea o problemă gravă, nu ştiu care era pro- 
blema, dar se vedea după cum îi vorbea părintelui că era gravă. 
Părintele Buda s-a retras puţin în altar, a stat acolo câteva mi- 
nute, s-a întors şi i-a dat un răspuns, tot aşa, nu știu ce răspuns, 
dar femeia s-a dus acasă liniștită. Aşadar, asta am simţit eu din 
ce am văzut atunci, aceasta a fost revelaţia mea, că Dumnezeu 
i-a dat un răspuns părintelui. S-a dus, s-a rugat, nu știu ce a 
făcut, dara venit şi i-a dat un răspuns femeii respective, iar fe- 
meia s-a luminat şi era alta când a ieşit din biserică. 

Aceasta este şansa noastră, faptul că suntem asistați de Duhul 
Sfânt. Şi, atunci, orice credincios sau orice păcătos ar veni la 
tine, dacă tu te străduiești, Dumnezeu răspunde omului, după 
inima lui, şi vă vor şi spune oamenii asta, cu siguranţă vă vor 
spune. Vin, după ani de zile, şi zic: „Părinte, mi-ai zis atunci...” 
Şi tu nu mai ştii ce i-ai spus, nu ai cum să mai ţii minte, iar pe 

măsură ce încărunţiţi, veţi primi tot mai multe asemenea răs- 
punsuri, dar să nu vă încredeţi, căci e tot de la Duhul Sfânt. De 
altfel, vedeţi, mulţi oameni ne întrec, adesea ar trebui să muţi 
patrafirul pe grumazul fiului duhovnicesc! Aşadar, chiar trebu- 
ie să fim conştienţi că nu suntem psihologi şi nu avem voie să 
fim, eu n-aş vrea să fiu! E-adevărat, te intersectezi cu acest do- 
meniu, dar, dacă începi să te crezi psiholog, riști foarte mult. Aş 
vrea să rămânem cu conștiința că suntem duhovnici, suntem 
preoţi, până la urmă slujitori ai Tainelor. Fiindcă avem şi ispita 
asta: pentru faptul că omul te cinsteşte, tu chiar crezi, începe să 
ți se urce la cap... De aici vine şi reversul, atunci când apare o 
problemă în curtea noastră, opinia publică şi presa loveşte foar- 
te dur, iar ecoul este extraordinar de mare. Dar, la urma urmei, 
e ceea ce merităm, oarecum, în sensul acesta strict, pentru că 
avem conştiinţa câteodată că suntem noi cineva... 


Ecoul înseamnă şi că oamenii sunt cu ochii pe noi, poate fi şi o 
parte bună, pe care o putem exploata. 


Da. În acelaşi timp, există, totuși, evlavie faţă de preot. Am 
fost recent la spital, la Chirurgie III. De la Catedrală, pentru a 
ajunge acolo, am trecut prin piaţă. Au fost cel puţin douăzeci de 
oameni cu care am vorbit, cu care am dat mâna, pe care i-am 
binecuvântat, cel puţin douăzeci de oameni! 


Îi cunoşteaţi? 


Da, îi cunoşteam și mă cunoşteau, dar au fost şi oameni pe 
care eu nu-i cunoșteam, oameni ai Bisericii, din Catedrală. 

Douăzeci de oameni! Cineva a venit să ceară o binecuvântare, în 
mijlocul străzii, nu a avut nicio problemă că era atâta lume, cel 
care mă însoțea a zâmbit, aşa, în colţul gurii, că el, deh, e de altă 
factură, dacă dai cu tămâie, fuge... L-am întrebat de ce se miră, 
pentru că am fost, în 2010, la Hollywood şi, pe bulevardul ace- 
la unde sunt toate stelele cinematografiei, a venit un creştin — 
bănuiesc că era creştin, așa, după mintea mea şi după profilul 
omului, cred că era rus —, s-a pus în genunchi, în mijlocul bu- 
levardului, mi-a cerut binecuvântare şi a plecat. Şi eram la 
Hollywood, şi nu e film ce vă spun eu acum! Deci există evlavie! 
Şi, atunci, trebuie păstrată această evlavie, dar în adevăratul ei 
sens, pentru că, încă o dată, s-ar putea să ni se urce la cap evla- 
via credincioşilor față de noi. 

Aici apar şi problemele de pastoraţie, pe care le ştim foarte 
bine, când preotul nu mai rezonează cu credinciosul, adică s-a 
cocoţat undeva sus şi nu mai poate cobori la nivelul credincio- 
şilor. E o problemă mare. Trebuie să avem această conştiinţă. 
Citiţi Corupţia spirituală, cartea Mitropolitului Bartolomeu, unde 
are mai multe intervenţii vis-a-vis de politicieni, de pildă una 
la un ministru al Mediului, Attila Korodi, despre Roşia Montană, 
şi alta la Parlamentul României, în legătură cu suspendarea pre- 
şedintelui Băsescu, dar şi o mărturisire personală, consemnată 
şi în Memorii'?, în contextul evenimentului din '46, care arată 
că noi, toţi, trebuie să avem conștiința slujitorului. Cuvintele lui, 
în Corupţia spirituală, sunt următoarele: „Deseori mă scutur chiar 
şi în somn şi zic: «tu nu eşti stăpân, stăpân este Unul în ceruri, 
tu eşti un slujitor de rang mai înalt cu răspunderi mai înalte, 


12 Valeriu Anania, Memorii, Editura Polirom, laşi, 2008/2011. 

poate cu învăţătură de carte mai multă, dar ești un servitor, nu 
eşti un stăpân, nu eşti un şef, nu tu dispui de ceea ce trebuie 
făcut, ci este Altul care dispune și care este mai înţelept decât 
tine, iar Acela este Dumnezeu» "13. Deci nu eu sunt cineva, 
Cineva este doar Dumnezeu. Trebuie să avem foarte mare grijă 
aici, pentru că, dacă nu, ne rupem, practic, de turmă. Și avem 
multe probleme de pastoraţie, să ştiţi, în direcţia aceasta, când 
preotul devine un lider și un snob, dar nu ştiu pentru cine, nu 
pentru credincioşii săi, pentru că piedestalul lui tot ei sunt. 
Mulţumim, Părinte consilier. Părinților, beneficiaţi de tot 
ceea ce vi se oferă acum şi folosiţi-le pe toate, fiindcă noi ne 
putem ajuta unul pe altul. Suntem pe aceeași baricadă, cum spu- 
neam la început, slujim Aceluiaşi Dumnezeu şi avem acelaşi 
scop, şi în ceea ne privește pe noi, dar şi pe credincioşii noştri. 
Aici, la noi în Eparhie, şi în Ardeal, în general, e un caz fericit, 
care mă bucură şi pe care îl cunosc foarte bine — vă spuneam că, 
de mic copil, am trăit în Biserică şi printre călugări —, şi anume, 
există armonie între parohii şi mânăstiri, între călugări şi pre- 
oţii de mir, ceea ce nu există în alte zone ale ţării. De aici şi ca- 
noanele despre care vorbeaţi. Există o diferenţă foarte mare de 
gândire cu privire la viaţa duhovnicească şi la lucrarea noastră 
cu credincioşii. La noi, există această armonie între călugări şi 
preoții de mir şi este bine, cred eu, şi pentru frăţiile voastre, şi 
pentru noi, călugării. Vedeţi, Nicula nici nu poate să fie altfel 
decât deschisă credincioşilor, care vin aici de sute de ani, cu 
milioanele! În Grecia, de pildă, sunt mânăstiri care, în anumite 


13 Mitropolitul Bartolomeu, Corupţia spirituală. Texte social-teologice. 
Ediţie îngrijită de Bogdan Ivanov şi Radu Preda. Cluj-Napoca, Editura 
Eikon, 2011, p. 134. 


DUHOVNICIA - DULCE POVARĂ 337 


zile sau la anumite ore, sunt închise. Cum să închizi Nicula?! Ar 
fi absurd. La fel şi legătura dintre noi. Nu trebuie să existe nicio 
oprelişte, ci trebuie să fie o colaborare permanentă, fiindcă toa- 
tă structura pe care se construiește viaţa duhovnicească, dar şi 
viaţa sacerdotală, este pe profil monahal, totuși. Dacă vorbim 
despre cult, Sfânta Liturghie, toate Laudele Bisericii, Tainele, 
Ierurgiile, toate au amprentă monahală. Şi, atunci, chiar trebu- 
je să existe între noi o legătură şi să rămână în veşnicie! 


FIECARE CREDINCIOS ESTE O PERSOANĂ 
UNICĂ ŞI IREPETABILĂ!! 


stăzi, avem bucuria şi privilegiul să-l ascultăm pe Părintele 

Arhimandrit Dumitru Cobzaru, Exarhul mânăstirilor noastre, 

un părinte extrem de activ, cu foarte multă autoritate duhov- 
nicească, dar şi ctitorul, în mare măsură, al acestor lucrări la Mâ- 
năstirea Nicula, pe care le vedem şi de care ne bucurăm: noua bise- 
rică a Mânăstirii Nicula, Casa de creaţie, Centrul de Studii „Sfântul 
Voievod Ştefan cel Mare”. Părintele Dumitru este şi un mare predi- 
cator, care se îngrijeşte să tipărească în fiecare an câte un volum. 
Unul dintre ele, „Fiule, m'am vrut să-ţi fiu candelă de ceas târ- 
ziu...”!2 a fost tradus în limbile spaniolă şi franceză, iar traduceri- 
le au fost publicate în ediţii bilingve, cea română-spaniolă? fiind 
lansată cu succes la Madrid, în Spania, în 2017, iarcea română-fran- 
ceză+ urmează să fie lansată în luna mai a acestui an, la Paris. 


I Cursuri duhovniceşti pentru preoţi, organizate de Arhiepiscopia 
Vadului, Feleacului şi Clujului, la Sfânta Mânăstire „Sfinţii Apostoli 
Petru şi Pavel”, Rebra-Parva, în data de 7 martie 2018, şi la Sfânta 
Mânăstire „Adormirea Maicii Domnului” de la Nicula, în data de 15 
martie 2018. Versiunea scrisă a fost revizuită pentru publicare. 

> „Fiule, m'am vrut să-ţi fiu candelă de ceas târziu...”! Prefaţă de Dan C. 
Mihăilescu. Editura Renaşterea, Cluj-Napoca, 2014 (ediţia a II-a, 
2017, ediţia a III-a, revăzută şi adăugită, 2020). 

3 „Fiule, m'am vrut să-ţi fiu candelă de ceas târziu...”!/“; Hijo, yo te quise 
ser candela al anochecer...”! Prefaţă de Dan C. Mihăilescu. Traducere în 
spaniolă de Diana Moţoc. Editura Renașterea, Cluj-Napoca, 2017. 

+ „Fiule, m'am vrut să-ţi fiu candelă de ceas târziu...”!/ « Mon fils, j'ai voulu 

Daţi-mui voie să vă spun, Părinte, că vă admirăm şi vă invidiem sfânt 
în această privinţă. 

Sunt încredinţat că întâlnirea cu Părintele, care încheie această 
sesiune de cursuri de îndrumare duhovnicească, o va încununa. 


Preacucernice Părinte Consilier, Preacucernici Părinţi, şi 
pentru mine este o bucurie și o onoare să vă întâlnesc şi să ne 
împărtăşim experiența unii altora, ceea ce este un câştig pentru 
noi toţi. De aceea, n-aş vrea să ţin efectiv o conferinţă, ci m-aş 
bucura şi eu, la fel ca dumneavoastră — și sunt sigur că la fel ca 
ceilalți părinţi care v-au stat în faţă —, să avem un dialog. Până 
la urmă, prin dialog găsim răspunsuri la multe din întrebările 
noastre sau la eventualele situaţii care pot apărea în parcursul 
duhovnicesc, și pe plan personal, dar mai cu seamă pe noi ne 
preocupă credincioşii pe care îi păstorim, pe care îi călăuzim pe 
calea mântuirii — cu plusuri, cu minusuri —, călăuzire care ţine 
şi de noi, dar şi de ei, însă cu atât mai mult de lucrarea Duhului 
Sfânt, Care „suflă unde vrea şi tu îi auzi glasul, dar nu ştii de 
unde vine şi unde se duce”5. Noi nu putem întrezări decât în 
parte lucrarea duhovnicească, deşi, o să vedeţi, după ani de du- 
hovnicire a credincioşilor, puteţi avea chiar și intuiţii pentru 
viitorul lor. Începeţi să-i cunoaşteţi pe ei, de asemenea, există 
orutină a lucrurilor... Nu trebuie neapărat să-i încadraţi în niş- 
te şabloane, dar, până la urmă, veţi vedea că mulţi dintre ei au 
aceeaşi reacţie sau aceeaşi atitudine sau se duc în aceeaşi direc- 
ție şi, atunci, puteţi avea anumite intuiţii. 


être la chandelle de tes heures de veille...”! Prefaţă de Dan C. Mihăilescu. 
Traducere în franceză de Oana Richebon. Editura Renaşterea, 
Cluj-Napoca, 2018. 

Sloan 3, 8. 

Aşadar, ne adunăm, în fiecare an, în această formulă ca să 
întrebăm și să folosim răspunsurile, cum spuneam, şi pentru 
noi înşine, şi pentru cei pe care îi păstorim, care sunt din ce în 
ce mai sensibili, din cauza a ceea ce se întâmplă azi în lume, 
ajungând să trăiască adevărate drame, pe care noi trebuie să le 
rezolvăm, aşa cum ne ajută Dumnezeu şi în măsura în care pu- 
tem să ne implicăm efectiv în viaţa lor. E adevărat că duhovnicia 
este o artă, dar, în acelaşi timp, este mijlocul cel mai eficient de 
ate implica în viaţa credinciosului. Sunt foarte folositoare Sfânta 
Liturghie, toate Sfintele Taine, tot ceea ce le dăruim prin Harul 
lui Dumnezeu credincioşilor noştri, dar cel mai direct mijloc 
prin care ajungi la sufletul omului, până şi în unghere foarte 
adânci, este Spovedania, în care sunt dezvăluite atâtea taine pe 
care oamenii le duc cu ei în mormânt, fără a le fi împărtăşit 
cuiva vreodată, decât numai părintelui duhovnicesc. Aşadar, 
acolo, în intimitatea spovedaniei, există o treime, de care tre- 
buie să fim conştienţi în fiecare clipă: Dumnezeu, care este pre- 
zent — spunem în rugăciunea de la început, în molitfă, că „lată, 
fiule, Hristos stă nevăzut... Iată şi sfânta Lui icoană înaintea 
noastră este...”€ —, tu, duhovnicul, şi credinciosul, care, încă o 
dată, se deschide, de cele mai multe ori, aşa cum nu o face faţă 
de nimeni. 

Aş porni cuvântul meu de la un dialog cu o fiică duhovniceas- 
că — ela fost publicat în revista Renaşterea din luna ianuarie a 
acestui an7 —, din care se vede că există preocupare din partea 


6 Molitfelnic, Editura Institutului Biblic şi de Misiune al Bisericii 
Ortodoxe Române, Bucureşti, 1984, p. 59. 

7 Arhim. Dumitru Cobzaru, „Fiecare credincios este o persoană uni- 
că şi irepetabilă”, interviu realizat de Mirela Boţan, Revista Renaşterea, 
anul XXIX, serie nouă, lanurie 2018, numărul 1 (333), p. 6. Interviul a 

credincioşilor în ceea ce priveşte devenirea lor duhovnicească. 
Bineînţeles, există diferenţe, noi le sesizăm mai bine, la oraş, 
pentru că foarte multă lume cercetează biserica, în special 
Catedrala Mitropolitană din Cluj-Napoca. La mânăstire, de ase- 
menea, se întâmplă la fel. Unii oameni, chiar dacă nu sunt pre- 
ocupați de viața duhovnicească, ajung să şi-o dorească într-o 
oarecare măsură, pentru că trec prin anumite experienţe care îi 
conduc către Biserică, către duhovnic. La sate, totuşi, lucrurile 
stau puţin altfel, pentru că satele noastre au îmbătrânit, s-au 
împuţinat, oamenii sunt cuminţi, spovedania este o tradiţie și 
un obicei pe care credincioşii îl împlinesc îndeobşte în Postul 
Paştilor. Acum, fiind dumneavoastră tineri, foarte tineri, cu si- 
guranţă aţi încercat să mai resuscitaţi şi poate că se spovedesc 
şi se împărtăşesc mai des, ceea ce este un lucru foarte bun. 
Desigur, și în sate se găsesc câte unu, doi care îşi doresc mai mult 
decât ceilalți, sau îi puteţi trezi la realitate, stimulându-i să-și 
dorească mai mult. 

Revenind la dialogul publicat în Renaşterea, am să reiau, pe 
rând, întrebările şi răspunsurile, la care am să adaug lucruri care 
cred că ne-ar putea interesa și, sigur, sunt la dispoziţia dum- 
neavoastră pentru întrebări. Doamna care a iniţiat dialogul îmi 
este fiică duhovnicească de aproximativ douăzeci de ani, deci vă 
închipuiţi că există o consecvență în ceea ce privește viaţa sa 
duhovnicească. La început, venea împreună cu un grup la 
Mânăstirea Nicula. Erau toţi studenţi la Geografie şi veneau în 
expediţie la Nicula, să vadă rupturile de deal, pe care le-aţi văzut 
şi dumneavoastră la intrarea în sat, pe partea stângă. Dartreceau 


fost publicat prima dată în Cetatea Credinței, nr. VII, an 4, iulie-august 
2017, pp. 14-15. 

şi pe la mânăstire, intrau în dialog cu părinţii mânăstirii şi, în 
felul acesta, au ajuns şi să se spovedească la noi şi au păstrat, 
iată, o legătură duhovnicească. Acum au familie, iar copiii lor 
se spovedesc tot la noi, un lucru de asemenea îmbucurător. Mai 
mult decât atât, doamna cântă în corul bisericii parohiale, fiind 
un om activ al acesteia. Aş dori ca aceste întrebări şi răspunsuri 
să fie un punct de plecare pentru dialogul nostru. 


Întrebare: „Părinte Dumitru, tot mai mulți dintre noi căutăm, 
astăzi, echilibru şi linişte sufletească, atât de necesare. Unii aler- 
găm la psiholog, alții ne deschidem inima celor apropiaţi, iar 
alții ne îndreptăm spre Biserică. Cum ajungem să găsim un pă- 
rinte duhovnicesc şi să ştim că este potrivit nouă, că există o 
formă de compatibilitate între noi?” 


Răspuns: „«Nu M-ai căuta, dacă nu M-ai fi găsit...!»”8, scrie 
Blaise Pascal, iar vrednicul de pomenire Părinte Mitropolit 
Bartolomeu ne «avertiza», de la amvonul Catedralei 
Mitropolitane din Cluj, că Dumnezeu, atunci când îngăduie 
asupra noastră încercarea, dă și soluția! Aşadar, Dumnezeu 
este «odihna sufletelor noastre»?, cu El și doar prin El găsim 
şi dobândim echilibru şi linişte, preotul sau duhovnicul fiind 
doar m locitorul, interpretul și gestionarul harului dumne- 
zeiesc, chiar el, duhovnicul, fiind un dar al lui Dumnezeu, 
ca urmare a rugăciunilor şi căutării noastre. Îndeobşte, du- 
hovnicul este unul şi același cu preotul paroh, iar acolo unde 
se simte necesar, cu binecuvântare, se recomandă sau se 


8 Pascal, Cugetări. Traducere de Maria şi Cezar Ivănescu. Editura Aion, 


1998, P. 372. 
9 Matei 11, 29. 

caută un duhovnic sporit sau cu mai multă experienţă. 
Oricum, complementar, avem literatura duhovnicească şi 
viaţa bisericească, iar acestea îl confirmă pe duhovnic şi în- 
tregesc parcursul devenirii unui creștin serios şi preocupat. 
Duhovnicul este o necesitate şi chiar o condiţie pentru a nu 
orbecăi creştinul în drumul spre limanul mântuirii, dar și 
un reper în problemele delicate, pe care ni le rezervă viaţa 
pământească. De aceea, el, duhovnicul, nu trebuie ales la 
întâmplare, ci căutat, în acelaşi timp cerând lui Dumnezeu 
să ni-l scoată în cale!” 


Răspunsul, desigur, ar fi putut să fie foarte amplu, dar, fiind 
un articol, totuşi am fost nevoit să mă limitez. În plus, cel mai 
concret „răspuns” la întrebare era experienţa însăşi a persoanei 
care întreba, ea spovedindu-se de aproximativ douăzeci de ani 
la mine, aşa cum vă spuneam. Însă din întrebare se desprinde 
o realitate, şi anume faptul că oamenii sunt într-o continuă că- 
utare. Unii apelează la familie, dar în familie sunt multe barie- 
re, din păcate, mai ales între generaţii. Copiii nu îndrăznesc să 
spună totul părinţilor şi nici părinţii nu spun orice copiilor... La 
un moment dat, nici soţii între ei nu mai comunică... Ştiţi, auziti, 
vedeţi aceste lucruri pe care vi le spun. Apoi, oamenii caută so- 
luţia în prieteni, dar se trădează foarte mult... De asemenea, 
ajung la psiholog; acum a devenit o adevărată modă, dar poate 
fi periculos. Atunci când este într-adevăr cazul, ar fi bine să re- 
ușim să intervenim noi cumva, să le facem recomandări, să nu 
ajungă pe mâna oricărui psiholog, fiindcă sunt probleme şi în 
ceea ce priveşte tagma psihologilor, care, în general, nu au o 
relaţie cu Biserica. Noi artrebui să găsim medici, psihologi, chiar 

psihiatri, la un moment dat, care să aibă o relaţie cu Biserica, 
fiindcă unii dintre ei ajung în Biserică. Mai ales cei care au o 
educaţie religioasă şi cunosc „drumul” ajung mai repede în 
Biserică şi la duhovnic şi, astfel, îi cunoaștem și noi şi putem 
colabora. 

Revenind la întrebare, cred că şi noi ne-am pus-o la un mo- 
ment dat, în căutările noastre de a avea un părinte duhovnicesc. 
De cele mai multe ori, ne este recomandat, nouă, teologilor. Dar 
marea majoritate a credincioşilor au un duhovnic prestabilit, 
pentru că fac parte dintr-o parohie şi acolo este un preot, pe care 
trebuie să-l accepte în calitate de duhovnic. Vedem că omul cu 
preocupări duhovniceşti caută totuși anumite calităţi şi, mai 
mult decât un psiholog, un apropiat, un prieten, îşi doreşte un 
duhovnic cu care să fie, iată, şi compatibil. Aţi auzit răspunsul 
meu. 

În ceea ce mă priveşte — găsesc că este de folos ca fiecare să 
împărtăşim din experienţele personale —, când am venit la Cluj, 
în 90, am ştiut cine îmi va fi duhovnic. Încă de acasă, preoții din 
parohie mi-au spus: „Te duci la Cluj, să te spovedești la Părintele 
Flueraș!” Lucrurile au fost foarte clare şi el mi-a rămas duhovnic 
până în ziua de astăzi... Sigur, acum, cu greutăţile pe care le cu- 
noaştem. Ceea ce vreau să subliniez este că a fost determinant 
pentru mine sfatul pe care mi l-au dat părinţii din parohie. Le 
sunt recunoscător pentru aceasta şi cred din tot sufletul că a fost 
lucrarea lui Dumnezeu. Spuneam, nu cu mult timp în urmă, 
despre această legătură duhovnicească cu Preasfinţitul Vasile, 
că mama mi-a dat viaţă, dar cel care m-a ţinut în viaţă a fost 
duhovnicul. Mai ales pentru că am ales viaţa monahală; dar şi 
preoția în sine presupune un duhovnic pe măsură. 

Aşadar, vă sfătuiesc să nu aveţi un duhovnic la întâmplare, 
mai ales că sunteţi, la rându-vă, duhovnici şi preoţi. Să aveţi un 
duhovnic serios, preocupat de viaţa duhovnicească, la care să 
găsiți răspunsuri. Şi să aveţi duhovnic — acelaşi duhovnic! — 
întreaga familie. Am observat următorul lucru: acolo unde sunt 
probleme de familie (în familiile de preoţi, mă refer acum), nu 
există un duhovnic care să fie acelaşi şi pentru părintele, şi pen- 
tru doamna preoteasă, şi chiar pentru copii. Cel puţin pentru 
cei doi, pentru părintele şi pentru preoteasă, este bine să fie unul 
și acelaşi duhovnic. Fiindcă suntem diferiţi și noi. Încercăm să 
avem acelaşi duh, dar se întâmplă să nu fie acelaşi duh nici între 
duhovnici. Prin urmare, pot influenţa şi duhovnicii viaţa de fa- 
milie. Aş mai putea să punctez aici un lucru, desigur, cu care 
puteţi fi de acord sau nu, cum doriți dumneavoastră. Şi anume, 
nu este neapărat necesar să aveţi duhovnici călugări; eu consi- 
der, însă, că preoţii, în general, trebuie să aibă ca duhovnici 
preoţi cu experiență, care nu exclud călugării! În general, viaţa 
preoțească sau, dacă vreţi, vocaţia preoțească presupune oare- 
cum şi viaţa monahală. Din câte ştiu eu, cam toţi preoţii, mai 
ales cei care au trecut şi prin Seminar, în tinereţe sau în adoles- 
cenţă, s-au gândit şi la viața monahală, ca o posibilitate în de- 
venirea lor. Invers, însă, este mai greu... De pildă, dacă un că- 
lugăr se spovedeşte la un preot de mir, acolo chiar este o pro- 
blemă. Nu că nu e posibil, dar, dacă el alege să se spovedească 
la un preot de mir, înseamnă că acel monah este pentru sine 
însuşi o problemă, ceva, acolo, nu mai funcţionează... Pentru că 
nu mai există legătura cu starețul, nu mai există legătura cu du- 
hovnicul... În mânăstire, trei persoane sunt foarte importante 
- o afirmă Mitropolitul Antonie Plămădeală, în lucrarea Traditie 

şi libertate în spiritualitatea ortodoxă"? —, un călugăr trebuie să se 
raporteze la trei persoane, care poate fi una şi aceeaşi: stareţul, 
duhovnicul şi naşul de călugărie, adică părintele duhovnicesc 
căruia i-a fost încredinţat atunci când a intrat în mânăstire. Or, 
dacă el le evită pe toate cele trei persoane, atunci cu siguranță 
are o mare problemă el însuși şi poate deveni o problemă şi pen- 
tru ceilalți. 

Revenind la psiholog, am să fac o mică divagaţie. Vă dau tot 
un exemplu personal, care, deşi pare, nu este o glumă. În fieca- 
re an, o internez pe mama la spital, pentru o evaluare a stării ei 
de sănătate. Are 80 de ani și, astfel, vedem şi dacă este nevoie 
de medicamente în plus sau în minus, ca să-i întreţinem starea 
de sănătate. Sora mea i-a spus medicului că mama mai uită şi îl 
roagă să fie evaluată şi din acest punct de vedere. Astfel, ajunge 
mama la psiholog, draga de ea... Dar, ca să ajungă la psiholog, 
un aparținător trebuia să semneze un document. Cum sora mea 
nu locuiește în Cluj, m-am dus eu să semnez documentul re- 
spectiv. Am intrat într-un cabinet, unde era o doamnă la un 
birou, cu un registru în faţă, care purta mănuşi chirurgicale. Eu 
m-am aşezat la o masă rotundă din faţa ei, mi-a pus o hârtie în 
faţă, mi-a zis să o citesc, ca să semnez în cunoștință de cauză. 
Am citit documentul, am semnat şi mi-a spus că, totuşi, trebu- 
ie să mă „evalueze” pe mine mai întâi, adică să îmi pună câteva 
întrebări, ca să poată să ajungă la mama unde trebuie, să între- 
be exact unde sunt probleme. Aşadar, am stat puţin de vorbă. 
Înainte să plec, i-am lăsat un volum de-al meu, într-un plic, pe 
masă, şi m-am dus spre biroul dumneaei, întinzându-i mâna. 


"9 Mitropolit Antonie Plămădeală, Tradiţie şi libertate în spiritualitatea 
ortodoxă, Editura Sophia, Bucureşti, 2009. 

Ea şi-a ridicat repede mâinile de pe masă — încă o dată, purta 
mănuși chirurgicale! —, spunând: „Nu, nu, nu! Eu sunt ipohon- 
dră!” Replica mea a fost: „Doamne fereşte, doamna doctor! Dar 
vă recomand eu un psiholog...!” Gluma mea a surprins-o şi a 
spus serios: „Nu, eu deja am medicul meu psihiatru, colegul de 
vizavi!” Atunci, uitându-mă pe ecuson, mi-am dat seama că 
provine dintr-o familie însemnată din zonă, de avocaţi şi preoţi 
greco-catolici. Am mers şi mai departe: „Doamna doctor, ier- 
taţi-mă, aveţi duhovnic?” Mi-a răspuns aşa, în doi peri, da şi 
nu, am înţeles că nu are. I-am spus: „Vă recomand să aveţi şiun 
duhovnic, dacă sunteți în situaţia asta!” În sfârşit, mi-am luat 
rămas bun, am ieşit din spital și... am urcat în altă maşină! Cea 
cu care venisem era mutată din fața spitalului... Ca să vedeţi ce 
bine am fost „evaluat” şi eu de doamna doctor! Dar, dincolo de 
aspectul umoristic al situaţiei, mi-am pus problema: un aseme- 
nea psiholog evaluează oameni...! Vă închipuiţi?! De aceea, dacă 
avem fii duhovniceşti care trebuie să fie evaluaţi de un psiholog 
sau chiar să ajungă la psihiatru, vă rog, nu e voie să ajungă pe 
mâna oricui! Suntem responsabili, dacă sunt într-adevăr fiii 
noștri duhovniceşti. Inclusiv celor tranzitorii se poate să le dăm 
un sfat, un nume de medic, sau îi putem trimite la ASCOR, unde 
au un grup şi te trimit la un medic care are, totuşi, habar de 
Biserică şi de morala creştină. De pildă, sunt foarte mulţi ado- 
lescenţi depresivi, care nu îşi găsesc rostul şi locul, care poate 
au trecut prin traume şi trebuie trimişi, neapărat, la medic sau 
la psiholog. Dar, dacă trimiţi un adolescent la un psiholog oa- 
recare, una din primele întrebări pe care i-o pune este despre 
viaţa sexuală, iar dacă nu şi-a început viața sexuală, îl îndeam- 
nă să o facă, ceea ce este împotriva convingerilor noastre creş- 

tine şi morale, nu? Tu, în calitate de duhovnic, încerci să-l men- 
ţii într-o stare morală şi îl trimiţi la un psiholog care îi cere 
imoralitatea, din start! ÎI poţi distruge sufleteşte, îl poţi împătimi 
cu adevărat, sexualitatea fiind o problemă. Şi, atunci, nu trebu- 
ie lăsat pe mâna oricui. 


Întrebare: „Duhovnicul devine «observatorul» şi «diagnostici- 
anul» nostru spiritual. Cum putem învăţa să comunicăm cu ade- 
vărat, pentru ca această conlucrare să fie ziditoare?” 


Răspuns: „Prin ascultare! Între duhovnic şi fiul duhovnicesc 
trebuie să existe un dialog permanent, serios şi sincer, însă 
recomandarea sau sfatul părintelui devine obligatoriu, chiar 
dacă nu este comod sau «raţional», ascultarea rezolvând 
multiplele probleme ale unui om, deoarece se lucrează cre- 
dinţa şi nădejdea şi intervine voia lui Dumnezeu. Ştim că 
ascultarea e «ruptă» din Rai şi că, datorită neascultării, l-a 
pierdut omul. Pentru omul contemporan operează concret 
doar rațiunea, dar aceasta are limitele ei, or, noi trăim în 
necuprinsul lui Dumnezeu, pe care ni-l putem însuși prin 
Cel Necuprins-Dumnezeu, ascultând de EI! Aşadar, duhov- 
nicul are intuitii cuprinzătoare şi pe termen lung, pe care nu 
le poate descoperi decât la vreme sau lăsând fiul să le con- 
cluzioneze în timp. De aici, ascultarea necondiționată!” 


Ascultare ca la Pateric! Pentru viaţa duhovnicească şi pentru 
duhovnicie Patericul" este un reper, chiar o lectură obligatorie, 


" Patericul egiptean a cunoscut mai multe traduceri şi numeroase editări 
în limba română. Cea mai cunoscută versiune este Patericul egiptean. 
Apoftegmele părinţilor pustiei. Colecţia alfabetică. Traducere de Pafnutie 
Dascălul şi Mitropolitul Grigorie. Prefaţă de Bartolomeu Anania, Alba 

în care veţi întâlni foarte multe cazuri care operează în viața 
reală de astăzi, chiar dacă are scrieri datate în urmă cu peste o 
mie de ani. Poate l-aţi citit, este de referinţă şi pentru duhovnici, 
să ştiţi, nu doar pentru călugări, fiind foarte practic. Pe lângă 
Pateric, v-aş îndemna să aveţi în vedere şi Filocalia 172, unde 
avem dialogul (Scrisorile duhovniceşti) între Sfinţii Părinţi 
Varsanufie şi Ioan şi ucenicii lor, monahi şi mireni, în care gă- 
sim, de asemenea, foarte multe răspunsuri la întrebări contem- 
porane. 

Ascultarea face parte din viaţa duhovnicească. Mai mult, este 
foarte importantă în actul spovedaniei şi al duhovniciei, în ge- 
neral. Nu poţi să le spui totul fiilor duhovniceşti, poate i-ai în- 
grozi în anumite situaţii. Chiar dacă întrezăreşti viitorul, cum 
spuneam la început, nu poţi decât, eventual, să îi avertizezi. Nu 
pot să priceapă și, atunci, nu pot nici să facă ce le spui, dar, dacă 
înțeleg că trebuie să facă ascultare și o fac, pot trăi adevărate 
minuni. Trebuie să existe abilitate în viaţa duhovnicească, tre- 
buie să ajungă fiul duhovnicesc la anumite concluzii, el singur, 
nu poţi să îi „torni” în cap totul sau... „Pică pară mălăiață în gura 
lui Nătăfleaţă”! Trebuie și el să se angajeze, să caute, trebuie, 
efectiv, să intre şi el într-o lucrare duhovnicească, nu doar să i 
se dicteze. În acest sens, complementar cu duhovnicul, trebuie 
să avem în vedere şi literatura duhovnicească, v-am dat două 


Iulia, 1990. Amintim, de asemenea, Patericul Mare. Apoftegmele părinți- 
lor pustiei. Colecţia tematică. Traducere, introducere şi note de Pr. Prof. 
Constantin Coman. Editura Bizantină, 2016. 

12 Filocalia. Sau culegere din scrierile Sfinţilor Părinţi care arată cum se poa- 
te omul curăţi, lumina şi desăvârși. Volumul 11. Traducere din greceşte, 
introducere şi note de Preotul Profesor Dr. Dumitru Stăniloae. Editura 
Institutului Biblic şi de Misiune Ortodoxă. Bucureşti, 2016. 


350 ARHIM. DUMITRU COBZARU 


titluri, dar există multe acum. Pe lângă literatura duhovniceas- 
că, viaţa bisericească. Părintele Teofil Părăianu de la Mânăstirea 
Sâmbăta îi întreba din start pe oameni: „Mergi la biserică?” „Nu 
merg la biserică.” „Posteşti?” „Nu postesc.” „Păi, atunci, eu nu 
te spovedesc!” Nu îi primea la spovedanie! „Dacă nu mergi la 
biserică, dacă nu postești, ce cauţi la mine?!”, zicea Părintele 
Teofil. Bine, până la urmă, îi primea pe toţi... Dar îi determina, 
astfel, să meargă la biserică şi să ţină post, să fie mai serioşi. 

Încă o dată: în viaţa duhovnicească este foarte importantă 
ascultarea. Sunt persoane care îşi doresc o viaţă duhovnicească 
așa, un fel de „abracadabra”... La noi, în viața monahală, se spu- 
ne că, dacă vezi un tânăr urcând la cer, să-l prinzi de picioare și 
să-l tragi în jos, să-l aduci la realitate. Să-i zici: „Alo, planeta 
Pământ!” Un om se clădeşte la fel ca o casă: casa nu se clădeşte 
de la acoperiş în jos, nu? Începi cu fundaţia, cu structura de re- 
zistenţă, așa se clădeşte temeinic, dacă vrei să reziste în timp 
clădirea. Aşa se clădeşte și un om din punct de vedere duhovni- 
cesc. Iar în acest sens, ascultarea este absolut necesară. 


Întrebare: „Cum încearcă un duhovnic să-și ajute credincioșii?” 


Răspuns: „Simpla lui existenţă este deja un «confort»"3! 
Duhovnicul are la îndemână foarte multe m loace prin care 
poate veni în ajutorul credincioşilor lui, însă cel mai impor- 
tant rămâne Dumnezeu. Tot ce lucrează în devenirea fiilor 
duhovniceşti trebuie să se raporteze la Dumnezeu. Nu are 


13 Înaltpreasfinţitul Andrei insistă foarte mult ca preotul să stea în pa- 
rohie. Dacă preotul stă în parohie, credinciosul se simte în siguranţă, 
fiindcă e preotul lui acolo. În orice împrejurare, poate apela la el, iar 
acesta poate interveni. 

voie să devină doar un fin psiholog şi să-i clădescă pe oameni 
după chipul său, dimpotrivă! El trebuie să facă în așa fel în- 
cât Dumnezeu să-i descopere fiului duhovnicesc starea în 
care se găsește şi că trebuie să devină «chipul și asemăna- 
rea»!4 Lui, a lui Dumnezeu. Dar, ca să răspund punctual, 
măcar în parte, duhovnicul să aibă răbdarea de a asculta 
«of-urile» fiilor săi, să-i însoţească în rugăciune, să fie ne- 
părtinitor în sfaturi, să fie consecvent și preocupat, să-L 
iubească pe Dumnezeu şi să-i iubească pe oameni!” 


Aşadar, şi duhovnicul trebuie să... asculte! Desigur, aici în 
sensul de a fi atent! Foarte puţini ascultă. În general, avem 
tendinţa aceasta: să spunem, să spunem... şi mai puţin să as- 
cultăm. Dar cei mai mulţi oameni vin la noi ca să fie ascultați, 
să spună ce au de spus. Şi medicii întâmpină aceeaşi problemă. 
De pildă, dintre cei care sunt mari specialişti, unii nici nu mai 
au răbdare să stea de vorbă cu pacienţii. Se întâmplă însă şi în 
ceea ce ne priveşte pe noi: nu avem răbdare cu credincioşii. Dar 
trebuie să îi ascultăm. Dacă îi ascultăm, se spune că problema e 
rezolvată deja pe jumătate, pentru că omul se descarcă. De ase- 
menea, nu trebuie să operăm ca un medic, ca un psiholog sau 
psihiatru. Nu! Trebuie să lucrăm cu Dumnezeu, cu harul Lui. 
Vedeţi, Părinţii contemporani insistă foarte mult pe faptul să te 
duci la duhovnic rugându-te şi primul cuvânt pe care ti-l spune 
să-l iei ca din partea lui Dumnezeu, în problema ta specială, pe 
care o împărtăşeşti duhovnicului'5. Dar, acolo, de cele mai mul- 
te ori, dacă suntem sinceri cu noi înșine, noi, duhovnicii, ne dăm 


14 Facerea 1, 26. 
15 Vezi Ieromonahul Rafail Noica, Cultura Duhului, Editura Reîntregirea, 
Alba Iulia, 2002, pp. 47-48, 129-130. 

seama că Dumnezeu chiar a intervenit, nici nu îţi aduci aminte, 
de foarte multe ori, ce ai spus. Pentru că vine omul, după o vre- 
me, şi îţi spune: „Părinte, ce mi-ai spus a fost exact așa...!” Iar 
tu nu ştii ce i-ai spus, nici nu ai cum, pentru că nu tu ai spus... Şi 
este mai bine că nu ştii, fiindcă te ajută să îţi dai seama că 
Dumnezeu a lucrat prin tine. Şi chiar ar trebui să te înfricoşezi 
că Dumnezeu a intervenit în viaţa omului, printr-un cuvânt pe 
care tu l-ai rostit în momentul respectiv. 

Încă un lucru: sub nicio formă să nu încercaţi să faceţi din fiii 
duhovniceşti un alt eu însumi. Ei trebuie să devină chipul şi 
asemănarea lui Dumnezeu'$, nu chipul şi asemănarea voastră. 


Întrebare: „Fiecare credincios atribuie sensuri particulare spu- 
selor duhovnicului. Ce ar trebui să facă pentru a avea o raporta- 
re corectă şi folositoare la învăţăturile primite?” 


Răspuns: „Fiecare credincios este o persoană unică şi irepe- 
tabilă. Dumnezeu îl tratează ca atare şi așa trebuie să o facă 
şi duhovnicul. Spovedania în sine este particulară. De aceea, 
discuţiile particulare cu duhovnicul devin normative, pentru 
cele publice şi generale este necesară reconsiderarea sau 
convertirea la particular. De asemenea, o remarcă impor- 
tantă, duhovnicul nu trebuie să devină o «dependenţă», o 
adevărată legătură între părinte şi fiu se construieşte în ma- 
ximă libertate! 


De pildă, creştinii noştri merg în pelerinaj pe la mânăstiri, 
ajung şi la mânăstirea nu ştiu care, acolo cineva le vorbeşte și le 
spune lucrurilor pe nume... Unii dintre ei sunt foarte impresi- 


16 Facerea 1, 26. 

onaţi şi se spovedesc acolo şi vin acasă la noi şi ne spun că au 
fost opriţi de la Împărtășanie nu știu câţi ani, că i-au îngrozit cu 
vămile văzduhului, cu arderea focului şi scrâşnirea dinţilor, cu 
viermele cel neadormit... În general, există tendinţa aceasta 
foarte riguroasă și prăpăstioasă și păguboasă, zic eu, de a ni se 
înfăţişa un Dumnezeu foarte tiran şi scrupulos, Care intră în 
viaţa noastră ca să caute cele rele... Oare aceasta e preocuparea 
Lui, să caute ce e mai rău în om?! Mulţi dintre ei se întorc smin- 
titi. Noi am avut această experienţă. Şi, atunci, credincioşii tre- 
buie să conștientizeze că o spovedanie ocazională sau tranzito- 
rie nu este normativă, doar cea a duhovnicului personal. Şi 
frățiile voastre trebuie să știți că toate sfaturile pe care le-au dat 
duhovnicii respectivi, inclusiv în spovedanie, atâta timp cât 
omul nu îi este fiu duhovnicesc decât tranzitoriu, nu sunt vala- 
bile. Ele trebuie convertite la particular, prin înţelepciunea du- 
hovnicului real. Mai mult, nu trebuie să-şi permită să-i spove- 
dească. Ar trebui să-i întrebe: „Ai duhovnic?” Iar oamenii au, 
pentru că fac parte dintr-o parohie și se spovedesc la preotul 
paroh şi, atunci, nu trebuie să-i spovedească. Poate să dea orice 
sfat unei persoane sau unui grup întreg, dar, în aceeaşi măsură, 
trebuie să-i sfătuiască să meargă la duhovnic şi să stea de vorbă 
cu el şi să lămurească lucrurile, fiecare personal. Şi noi le spu- 
nem foarte multe lucruri în predică, nu? Dar ele au un caracter 
general. Deşi omul vine şi zice: „Părinte, parcă ai vorbit pentru 
mine!” Nu? Există și acest lucru, pentru că Duhul Sfânt conver- 
teşte generalul la particular! Atunci: „Da, am vorbit şi pentru 
tine, dar nu doar pentru tine, nici despre tine, în predică.” 
Aşadar, toate sfaturile acestea trebuie convertite la particular, 
fiecare om este o persoană unică şi Dumnezeu o tratează ca ata- 

re. Şi noi trebuie să-i tratăm pe fiii noştri duhovniceşti într-un 
fel unic. 

Aş dezvolta ultima frază a răspunsului, cea referitoare la de- 
pendența de părintele duhovnic, care este o mare problemă. 
Sunt persoane care întreabă, şi întreabă..., şi întreabă şi dacă să 
bea un pahar cu apă... Mi s-a spus că era cineva foarte contra- 
riat că şi când se merge în concediu trebuie să se ceară binecu- 
vântare?! Da, poti să ceri binecuvântare când mergi în concediu, 
dar să depinzi, să depindă toată viaţa ta așa de duhovnic, să nu 
faci nicio mişcare fără binecuvântare, aceasta mi se pare bolnă- 
vicios. Există libertate şi sunt nişte norme, sunt niște adevăruri 
general valabile, care trebuie luate în considerare şi pe care nu 
le poate contrazice duhovnicul, până la urmă. Eu chiarîi îndemn 
să meargă în concediu pe fiii mei duhovniceşti, nici nu trebuie 
să mă întrebe ei, îi îndemn să plece undeva împreună şi la sfârşit 
de săptămână. Este foarte important să se regăsească oamenii 
unii pe alţii. Vedeţi, în familie sunt atâtea probleme... Se 
munceşte foarte mult, există grija pentru copii, pleci dimineaţă, 
vii seara; seara te prăbușeşti de oboseală, soții nu mai au răbda- 
re unul cu altul, nu au răbdare cu copiii; copiii aşteaptă să le dai 
un pic de atenţie, nu o primesc... Şi, atunci, este necesar, din 
când în când, să se iasă din toată situaţia asta. Să se regăsească 
soţii între ei, să aibă răbdare cu copiii, să îşi facă timp pentru ei, 
copiii să primească ceea ce își doresc, că, dacă nu, caută în altă 
parte, nu?! Caută şi unii soţi, despre care ai crede că, totuşi, sunt 
oameni maturi și cu o anumită experienţă de viaţă. 

Aşadar, trebuie foarte multă atenţie în ceea ce priveşte de- 
pendenţa de părintele duhovnicesc. Există o oarecare depen- 
dență, dar, încă o dată, în maximă libertate. Noi așa am şi cres- 

cut, cel puţin generaţiile noastre. L-am avut duhovnic pe 
Preasfinţitul Vasile, cum v-am spus, care a fost şi a rămas, până 
astăzi, un om foarte delicat, care nu intra în amănunte, care te 
lăsa să spui, te lăsa să faci, sigur că te avertiza, sigur că te asculta, 
dar nu era omul care să îţi anuleze libertatea sub nicio formă. 


Ultima întrebare (după care vă invit la dialog): „Se poate omul 
ierta pe el însuşi şi curăţi fără a trece prin Taina Spovedaniei'7? 
Cum se face spovedania pentru ca ea să fie completă, vindecă- 
toare şi să-și atingă scopul?” 


Răspuns: „Complicat... Întrebare cât o carte! Scriptura spune 
clar că a ierta păcatele este prerogativa exclusivă a lui 
Dumnezeu'8. A te ierta pe tine însuţi este o noţiune departe 
de credinţa noastră și de morală în general. Este adevărat 
Că, în cazuri extreme, se poate pretinde şi acest lucru, însă e 
foarte periculos, egoist, egocentru și egolatru. Dacă păcatul 
duce la deznădejde, atunci gestionarea situaţiei poate avea 
în vedere şi o oarecare indulgență faţă de sine. Însă faţă de 
noi înşine trebuie să avem atitudine de judecător. În altă or- 
dine de idei, omul se poate curăţi de păcatele inerente sau 
mici, să le zicem «greşale» (Mitropolitul Bartolomeu agrea 
termenul «greşală»'9), prin rugăciunea personală sau co- 
mună, însă păcatele mari sau capitale, călcarea poruncilor 
dumnezeieşti şi bisericeşti şi cele care au tendinţa să devină 
sau au şi devenit patimi nu se pot ierta decât prin spovedanie. 


17 Vezi neo-protestanţii! 

18 Marcu 2, 7-10; Luca 5, 21-24. 

19 În predica la Duminica a şasea după Rusalii (a Slăbănogului), din 
2002. 

Spovedania, în sine, nu este doarun moment «salubrizant», 
ci trebuie să devină un proces sau o stare, prin care omul să 
conştientizeze în ce situaţie se găseşte în raport cu Dumnezeu 
şi cu semenii, să-şi recunoască neputinţele şi efectiv păca- 
tele, să se căiască sincer și să înceapă o luptă susţinută îm- 
potriva a tot ce-i rău în propria-i persoană. Pentru toate 
acestea are nevoie de un îndrumător experimentat şi asistat 
de Duhul Sfânt. Doar în felul acesta se ajunge la rezultate, la 
vindecare şi izbăvire sau mântuire.” 


Rugăciunea Tatăl nostru — „şi ne iartă nouă greşalele noastre 
precum şi noi iertăm greşiţilor noştri”? —, toate rugăciunile pe 
care le facem noi, publice, dar și particulare, au în vedere ierta- 
rea, cerem iertare de la Dumnezeu pentru păcatele noastre, 
pentru greșalele noastre. Părintele Dumitru Stăniloae? spune, 
de pildă, despre Taina Sfântului Maslu; că are şi acest rol — de 
altfel, zicem „tămăduire trupească şi sufletească”22 —, se referă 
şi la greşale, zice el, nu la păcate, la greşalele inerente de zi cu 
zi. Dar; pentru păcate, pentru patimi, unde sunt probleme ma- 
jore, acolo nu operează decât spovedania şi este nevoie de un 
părinte duhovnicesc. Trebuie să-i lămurim pe credincioşii nog- 
tri în privința aceasta, pentru că, vedeţi, există un duh neo-pro- 
testant foarte accentuat, în care li se spune celor care fac parte 
deja din cultul lor, dar şi celor pe care vor să-i atragă, că nu este 
necesar să te spovedeşti, că mărturisirea păcatelor şi dobândirea 


20 Matei 6, 12. 

2I Dumitru Stăniloae, Teologia Dogmatică Ortodoxă, Editura Institutului 
Biblic şi de Misiune al Bisericii Ortodoxe Române, București, 1978, p. 
205. 

> Molitfelnic, Editura Institutului Biblic şi de Misiune al Bisericii 
Ortodoxe Române, 2002, p. 169. 

iertării se rezolvă direct, între tine şi Dumnezeu, fără interme- 
diar, ceea ce este un lucru foarte periculos. Fiindcă, de fapt, cum 
spuneam, te ierţi tu pe tine însuţi şi mă tem că fără rezultate; 
dimpotrivă, cred că poţi să te împătimeşti şi mai mult. 

Acestea au fost întrebările puse de fiica mea duhovnicească, 
pe care am vrut să vi le înfățişez şi dumneavoastră. Mărturisesc 
că m-am bucurat că fiii mei duhovniceşti au asemenea preocu- 
pări, nu de a scrie un articol în sine, ci faptul că îşi pun serios 
problema devenirii spirituale şi nădăjduiesc să aveţi asemenea 
fii duhovniceşti, pentru că Părintele Rafail Noica spune că şi 
ucenicii îl fac pe duhovnic, îl clădesc pe duhovnic33. Fiii duhov- 
niceşti nu trebuie să fie chipul şi asemănarea duhovnicului, cum 
spuneam, dar, până la urmă, într-o oarecare măsură, există o 
amprentă care rămâne. Este şi invers, vedeţi, sunt parohii care 
transformă efectiv preotul, mai ales parohiile de la ţară, unde 
comunităţile sunt un pic mai compacte şi reuşesc să influențeze 
viața preotului şi să-l facă chipul şi asemănarea lor, ceea ce poate 
fi şi o adevărată tragedie. Dar, din punct de vedere duhovnicesc, 
dacă sunt oameni serioşi, fiii duhovniceşti pot să transforme un 
duhovnic mai puţin bun într-unul bun. Dacă credincioşii îşi pun 
probleme, și preotul, la rândul său, trebuie să răspundă pe mă- 
sură, nu are încotro, dacă e cât de cât conștient şi responsabil 
de situaţie. Îndemnul meu este să vă ascultați credincioșii cu 
atenţie. Şi, acolo unde vedeţi o preocupare mai mare pentru via- 
ta duhovnicească, să încercaţi să vă implicaţi mai mult ori, dacă 
nu reuşiți să vă implicaţi mai mult sau este periculos să vă im- 
plicaţi mai mult — am să revin la acest aspect —, atunci este bine 
să vă sfătuiţi fiul duhovnicesc să meargă la un părinte mai ex- 


*3 Ieromonahul Rafail Noica, op. cit., pp. 49-50, 57. 

perimentat. Să nu vă încăpățânaţi să fiţi duhovnici unora pe care 
nu-i puteţi duce în spate. 

Pe de altă parte — tot pe filonul Sfântului Siluan Athonitul, 
pe care merge şi Părintele Rafail —, Părintele Sofronie Saharov24 
spune că duhovnicul nu poate avea rugăciune curată — repet 
adesea acest cuvânt —, pentru că se face părtaş la păcate străine, 
care nu sunt ale lui, dar care încep să lucreze în el, cel puţin 
mental, şi, de multe ori, devin şi păcatele lui personale, din ne- 
fericire... Este important să nu rămână în minte. Recent, un fiu 
duhovnicesc mi-a relatat că, înainte să moară mama lui, i-a 
făcut acesteia o spovedanie generală. Cum anume? Ei bine, 
mama a spus tot ce avea de spus, iar fiul ei de sânge i-a scris 
toate păcatele pe hârtie, a chemat preotul, preotul a citit spove- 
dania mamei lui, a spovedit-o, deci a dezlegat-o, a împărtășit-o. 
Fiul însă mi-a mărturisit: „Nu am reţinut niciunul din păcatele 
pe care le-am scris pe hârtie!” Este foarte important să facem și 
noi la fel, pentru că există acest pericol despre care vă vorbeam... 
Desigur, în devenirea fiului duhovnicesc, sunt anumite puncte 
pe care le reţii, dar în favoarea lui oarecum, ca să ştii să-i dai 
sfaturile cuvenite. Este un soi de istoric al diagnosticelor sau al 
bolilor. Dacă mergi la medicul de familie, el trebuie să aibă o fişă 
în față, ca să vadă ce probleme ai avut încă din copilărie. De 
aceea, este important ca, atunci când primiţi un nou fiu duhov- 
nicesc, chiar dacă nu de la prima spovedanie, dar, totuşi, fără a 
întârzia prea mult, să cereţi o spovedanie generală. Este adevărat, 
când mergeţi la parohii, îi moşteniţi pe credincioși şi acest lucru 
este mai greu, dar, dacă cineva vrea mai mult în viața duhovni- 


24 Arhimandritul Sofronie, Despre rugăciune. Traducere de Pr. Prof. 
Teoctist Caia. Editura Supergraph, 2006, pp. 101-102. 

cească, este bine să faceţi o spovedanie generală. De asemenea, 
spovedania generală se mai poate face — ori repeta — în anumi- 
te situaţii, în momente de cumpănă. De pildă, noi, la hirotonie, 
este bine să facem o spovedanie generală, dar poate e bine şi 
înaintea căsătoriei, nu? Cu atât mai mult atunci când este cine- 
va pe moarte sau merge şi nu știe dacă se mai întoarce de la 
spital sau... de la război! 

Trebuie să fim întotdeauna cu luare-aminte, fiindcă noi ne 
numim slujitorii Sfântului Altar, dar suntem şi slujitorii credincio- 
şilor. Nu suntem stăpânii lor! Or, noi ne comportăm, de foarte 
multe ori, ca niște stăpâni, despoţi, adică aproape neîngăduitori. 
În parohii, au existat, de multe ori, probleme din acest punct de 
vedere. Preotul este stăpân absolut, nu ascultă de nimeni, nu-l 
interesează nimic, tot ce zice el trebuie să fie lege şi uită efectiv 
că el este slujitorul credincioşilor. Pretinde, dar nu oferă. Deci 
suntem slujitori, aşa cum Însuși Domnul spune: „nici Fiul 
Omului n'a venit să I se slujească, ci să slujească şi să-Şi dea 
viaţa răscumpărare pentru mulţi”25. În acest sens, este foarte 
important, insist, dialogul. De pildă, eu consider că, ori de câte 
ori mă întâlnesc cu duhovnicul, deja începe spovedania. Adică, 
în atâţia ani, aproape treizeci de ani, spovedania și legătura 
noastră duhovnicească a devenit o stare — așa şi trebuie să de- 
vină legătura duhovnicească. Spovedania nu este doar un mo- 
ment salubrizant — îi ştergi fiului duhovnicesc păcatele, îi dai 
dezlegare să se împărtășească, mai catehizezi pe ici, pe colo, 
dacă trebuie catehizat... Nu cred că e suficient. Trebuie să creezi 
olegătură duhovnicească, un dialog permanent, care, cum spu- 
neam în interviul pe care vi l-am citit, îţi creează un confort. 


5 Marcu 10, 45. 

Desigur, când eşti cu musca pe căciulă, nu simţi că îţi este con- 
fortabil să te întâlneşti cu duhovnicul... Dar asta nu înseamnă 
că atunci când te întâlnești cu el — şi nu neapărat în scaunul 
spovedaniei —, nu poate să înceapă deja rezolvarea problemei 
pe care o ai. Iar acesta este confort...! 

Spuneam „scaunul spovedaniei”, dar spovedania în sine se poa- 
te desfăşura şi altfel... Mitropolitul Bartolomeu a avut, de-a lungul 
vieţii, mai mulți duhovnici, unul dintre ei fiind Părintele Cleopa 
dela Sihăstria, la care se spovedea în perioada câta stat la Văratec. 
Cum se desfășura spovedania? Se ducea la Părintele Cleopa, bă- 
tea la uşă, părintele ieşea, se duceau la plimbare prin livadă o oră, 
două, cât era nevoie. Se întorceau, Părintele Cleopa îşi punea pe 
gât epitrahilul și îi dădea dezlegarea cuvenită! Desigur, acest tip 
de spovedanie nu-l putem aplica la toţi, oricând... Ar trebui să 
facem sensuri de circulaţie prin biserică, dacă aţi vrea să vă spo- 
vediţi așa credincioşii...! Ceea ce vreau să spun însă e să încercaţi 
un dialog, mai ales cu tinerii — cei mai în vârstă au tipicul lor și 
nu prea poţi să-i scoţi din el și poate că nici nu-i bine, sunt anu- 
mite lucruri la care nu trebuie umblat, lăsaţi-le așa cum sunt. 
Unui tânăr însă trebuie să-i vezi faţa şi el să o vadă pe a ta — şi nu 
doar pe aunui tânăr, acum lumea este destul de depresivă şi sunt 
mulţi oameni care trăiesc adevărate tragedii, nu pot să spună 
totul prin cuvânt, dar îi vezi tragedia pe chip. Şi nu doartragedia, 
ci îţi dai seama şi de păcatele pe care le-a făcut, dacă îi pare rău 
sau nu. Nu vezi asta dacă îi ţii epitrahilul pe cap. Sigur, îi ţii pe 
cap epitrahilul când îi faci rugăciunea de început şi dezlegarea 
de final. Dar, în timpul spovedaniei, nu văd care e rostul... Încă 
o dată, pe cei care aşa s-au născut şi aşa vor să moară, îi lăsăm 
așa... Însă cu tinerii sau cu alte persoane să nu procedaţi așa... 


DUHOVNICIA - DULCE POVARĂ 361 


Vă dau un exemplu. Când eram stareţ, un părinte mi-a cerut 
să spovedească pe cineva la mine în birou. Biroul e mititel, spa- 
tiul închis, părintele a început, a citit toate rugăciunile, apoi a 
început chestionarea după toate canoanele... În tot acest timp, 
l-a ţinut pe penitent în genunchi, nu se spovedise din tinereţe... 
Aproape a leşinat omul, ce să îi mai dea dezlegare?! A trebuit să 
deschidem uşile, geamurile, aproape să-l resuscităm...! Prin 
această întâmplare, vreau să vă spun că este important şi să cre- 
ezi un ambient în momentul în care spovedeşti. Nu degeaba 
acolo se spune că e bine să fie o icoană a Mântuitorului, să fie o 
candelă, evident, nu trebuie să fie o atmosferă de nirvana, cu 
muzică ambientală și cine ştie ce... Sigur că nu! Dar, în orice caz, 
trebuie creată o atmosferă duhovnicească, dar și una conforta- 
bilă, să se simtă omul confortabil, să se poată deschide sufle- 
teşte, să nu-l stingherească nimic. Şi, încă o dată, repet şi insist, 
cu tinerii este foarte important cum gestionăm lucrurile. 

Un alt lucru pe care îl reiau de la un curs la altul este faptul 
că preotul e liturghisitor şi duhovnic. Şi mereu spun: Ortodoxia 
seduce mai ales prin Liturghie. Este important să participe, să-i 
determinăm, să-i convingem, să-i îndrăgostim de Sfânta 
Liturghie. De pildă, eu nu prea sunt de acord cu „Liturghia co- 
piilor”. Mie mi s-ar părea corect ca părinţii şi copiii să fie în 
acelaşi loc, la aceeaşi Liturghie. Mi-aduc aminte de propria mea 
copilărie: noi eram mulţi, eram şapte copii; în fine, şase, pentru 
că unul murise de mic. Tata pleca primul la biserică şi apoi, rând 
pe rând, mama ne pregătea pe toţi. Când ieşea, tata îşi cerea 
iertare de la noi, care rămâneam în casă, şi noi trebuia să-i ofe- 
rim iertare. Şi fiecare, cum pleca, îşi cerea iertare de la cei care 
rămâneau. Dar, pe lângă iertare, mama — parcă o şi aud! — ne 

spunea: „Să vă găsesc la biserică, că, dacă nu...!” Şi ne găsea la 
biserică! Că, dacă nu...! Dincolo de asta, vreau să subliniez că 
este importantă comuniunea. Te maturizezi în Liturghie, încă 
de copil. Dacă Liturghia e o joacă... De aceea, cred că Liturghia 
copiilor poate fi un punct de pornire, dar, încet-încet, cred că 
trebuie depăşită această fază. Trebuie să fie prezenţi acolo, în 
Liturghia adevărată. Liturghia te maturizează încă de copil, dacă 
reuşeşti să te integrezi. 

Pocăinţa trebuie să se transforme dintr-o obligaţie într-un mod 
de viaţă. A te spovedi de patru ori pe an sau „măcar o dată pe an” 
— e doar un punct de pornire. Putem să plecăm de aici, mai ales 
că există tradiţia să se spovedească oamenii în Postul Paştilor, 
dar trebuie să-i dezvățăm de această regulă de a se spovedi o 
singură dată pe an. Trebuie să o facă mai des şi, de asemenea, 
trebuie să despărţim lucrurile: am legat prea mult spovedania 
de împărtăşirea cu Sfintele Taine, or, cu o singură spovedanie 
te poţi împărtăşi de mai multe ori. Sigur, este foarte greu să 
schimbi lucrul acesta la cei care au o educaţie foarte bigotă, aş 
spune, dar să ştiţi că tinerii sunt receptivi, celor care au încercat, 
care s-au mai împărtășit încă o dată, fără spovedanie, le-a plă- 
cut. Încet-încet, nu dintr-odată, puteţi schimba lucrurile. 

Când scria, aici, la Nicula, Cartea deschisă a Împărăţieiz — 
tâlcuirea Dumnezeieștii Liturghii —, Înaltpreasfinţitul 


26 Bartolomeu Anania, Arhiepiscopul Clujului, Cartea deschisă a 
Împărăției. O însoţire liturgică pentru preoţi şi mireni, Bucureşti, Editura 
Institutului Biblic şi de Misiune al Bisericii Ortodoxe Române, 2007. 
Text republicat în volumul Valeriu Anania, Cartea deschisă a Împărăției. 
De la Betleemul Naşterii, la Ierusalimul Învierii. Studii introductive de 
Jan Nicolae şi Vasile Gordon. Cronologie de Ştefan Iloaie. Iaşi, Editura 
Polirom, 2011. 

Bartolomeu m-a chemat la sfat duhovnicesc legat de împărtă- 
şire. Cunoştea viaţa monahală, mai ales cea din Moldova, dar şi 
din Oltenia, unde călugării erau foarte riguroşi și se împărtăşeau 
maxim o dată la patruzeci de zile, şi atunci cu nu ştiu câte zile 
de post, mătănii şi închinăciuni, ceea ce îi îndepărtase foarte 
mult pe mireni de Sfântul Potir. Şi, atunci, împreună am ajuns 
la concluzia, echilibrată spunem noi, că un creştin serios trebu- 
ie să se împărtășească la Praznicele Împărătești și la Praznicele 
Maicii Domnului. Aceasta înseamnă în jur de douăzeci de ori pe 
an, adică cam de două ori pe lună. Or, în ajunul Praznicelor e 
foarte greu să spovedeşti pe toată lumea, cel puţin noi, la 
Catedrală, nu am avea cum. Şi de aici se vede că spovedania şi 
împărtăşirea nu trebuie legate indisolubil. Dacă oamenii au du- 
hovnic şi se spovedesc mai des şi ţin toate posturile de peste an, 
inclusiv miercurea şi vinerea, se pot împărtăşi de mai multe ori 
cu o spovedanie. În ceea ce priveşte cele trei zile de post înainte 
de împărtăşire, aceasta este o invenţie, un substitut pentru cei 
care nu au ţinut toate posturile de peste an şi miercurea și vine- 
rea. Gândiţi-vă că sâmbăta şi duminica nu este voie să ţii post?7. 
Şi, atunci, te împărtăşeşti duminică şi postești sâmbăta?! 

De asemenea, este foarte important să aveţi în vedere vârsta 
fiilor duhovniceşti, condiţia socială, starea de sănătate — desigur, 
nu facem diferenţe, dar trebuie să ţinem seama de toate acestea, 
pentru a ajunge să le cunoaștem starea sufletească, nevoile du- 
hovniceşti şi felul în care să lucrăm cu ei. De pildă, cineva care 
are diabet. Noi avem un părinte care a făcut de mai multe ori 


27 Potrivit Canonului 66 apostolic. În Arhid. prof. dr. Ioan N. Floca, 
Canoanele Bisericii Ortodoxe. Note şi comentarii. Ediţia a III-a îmbună- 
tăţită. Sibiu, 2005, p. 44. 

come diabetice, dar tot se încăpățânează să liturghisească şi abia 
după aceea să îşi facă injecţia de dimineaţă. Nu vrea să şi-o facă 
decât după ce se împărtășeşte. Consider că este o încăpățânare 
şi, până la urmă, poate să pună în pericol Liturghia în sine. Dacă 
nu are un co-slujitor, ce te faci dacă leşină?! În plus, îi pune și 
pe ceilalţi din obşte în dificultate. 

Se poate ca fiii duhovniceşti să renunţe la duhovnic. Aşa cum an- 
ticipam, unii credincioşi vor un părinte duhovnicesc mai bun, sau 
unul mai relaxat, sau unul mai aspru. Dar se poate şi duhovnicul 
să renunţe la fiii duhovniceşti, în anumite situaţii, foarte rare și 
excepţionale. Vă dau câteva exemple, pe care le-am mai dat și al- 
tădată. Uneori, e ca la şcoală, aşa cum se îndrăgosteşte elevul de 
profesoara lui, se întâmplă să se îndrăgostească şi fiica duhovni- 
cească de duhovnic. În cazul acesta, lucrurile trebuie tranşate foar- 
te clar. Sfatul meu este următorul: dacă nu se poate gestiona, atunci 
trebuie renunţat. Aici nu se tratează, cum zic eu, cu medicamente, 
setratează chirurgical: tai, curge sânge, doare, dar se vindecă! Dacă 
nu tai, devine o agonie nesfârşită şi o legătură periculoasă. Chiar 
dacă dragostea este platonică, nu este folositoare din punct de ve- 
dere duhovnicesc. Și, atunci, este bine de îndemnat să meargă să 
se spovedească la un alt duhovnic, dar nu lăsaţi așa, la întâmplare. 
Eu dau două-trei nume: „Te duci la părintele cutare sau cutare...” 
Îi cunoşti profilul şi nu o mai pui nici în pericol. 

Repet, fiecare credincios are dreptul să-și aleagă duhovnicul, 
iar noi să facem pentru ei cât putem, dar şi duhovnicul are po- 
sibilitatea să renunţe la fiul duhovnicesc, în situaţii pozitive, 
îndreptându-i spre un duhovnic experimentat, iar în situaţii 
negative, tot spre un duhovnic experimentat şi în funcţie de pro- 
filul duhovnicesc al fiului. 

Să fiţi însă foarte atenţi la orice fel de ataşament emoţional 
între fiul duhovnicesc și duhovnic, care poate deveni sentimen- 
tal, darbolnăvicios. Aici mă refer şi la cei care au probleme emo- 
tionale, declarate sau nu, dar care sunt cazuri patologice. Sunt 
cei care au anumite frustrări sau care în copilărie au suferit anu- 
mite traume, sau au fost lipsiţi de dragoste părintească, orfanii, 
de pildă. Dacă simte în duhovnic că are ceea ce lui îi lipsește, 
atunci își doreşte din tot sufletul să dobândească şi nu ştiu dacă 
suntem în stare. De pildă, un copil orfan poate să se ataşeze în 
așa măsură încât să-ţi anuleze libertatea, să te dorească numai 
pentru el și găseşte mijloace să fie permanent lângă tine sau în 
viaţa ta. Este periculos și nu-i foloseşte. Așadar, sunt unii fii 
duhovniceşti care îţi pot anula libertatea: telefoane peste tele- 
foane, mesaje peste mesaje, sunt prezenţi oriunde eşti tu. Te 
sufocă, simţi că nu mai ai aer! Nu cred că îi foloseşti duhovni- 
ceşte să-i păstrezi pe mai departe ca fii duhovniceşti. Încă o dată, 
acestea sunt situaţii extreme şi foarte rare, dar există. Iar dacă 
sunt cazuri patologice, este bine să vă daţi seama că aveţi nevo- 
je de ajutor din partea medicului, dar, tot aşa cum spuneam, să 
recomandaţi un anume medic sau psiholog, nu îi lăsaţi pe mâna 
oricui. 

Prin urmare, nu poţi să-i păstrezi pe toţi ca fii duhovniceşti, 
sigur, în afară de cazurile de mai sus, unii se mai răzleţesc. Dar 
e important, dacă eşti implicat în viaţa lor duhovnicească, să le 
recomanzi cele cuvenite pentru devenirea lor. 

Să aveţi grijă, de asemenea, la colaboarea, prietenia şi intimi- 
tatea cu fiii duhovniceşti. Am spus şi cu alte ocazii şi mă repet: nu 
faceţi afaceri cu fiii duhovniceşti, nu daţi împrumut, nu luaţi 
împrumut. În general, împrumutul acordat, dacă nu se dau îna- 

poi banii, înseamnă dușmănie pe viaţă sau, oricum, nu o să vă 
mai fie fii duhovniceşti. Dacă faceţi afaceri cu ei, apar proble- 
me... Mai trebuie o scândură, lipseşte o scândură, a bătut un 
cui... nu l-a bătut cum trebuie, că m-am agăţat în el...! Ceva se 
întâmplă, sunt ispite de la diavol... De asemenea, vă îndemn să 
fiți foarte atenţi şi la o prea mare intimitate cu fiii duhovniceşti 
şi chiar şi cu colegii. Au existat cazuri de probleme în viaţa de 
familie. Deci, foarte mare atenţie! 

Pe lângă că-i spovediţi pe fiii duhovniceşti, să-i şi sfătuiţi. De 
asemenea, să binecuvântaţi momentele cruciale din viaţa lor. Este 
bine, când au probleme majore, să ceară un sfat sau blagoslo- 
venie. 

În legătură cu nevoile duhovniceşti şi ale vieţii, în general, să 
folosiţi Molitfelnicul. Dacă mai mergem în inspecții, Părinte 
Consilier, propun să verificăm Molitfelnicele! Se întâmplă să fie 
uzate numai la Taina Sfântului Maslu... Acum, însă, există un 
Molitfelnic considerabil ca dimensiuni, ştiţi, îl aveţi probabil, 
care conţine multe rânduieli, la diferite împrejurări... 


Şi unde ar mai trebui să fie uzate? 


Poate şi la săpatul fântânii, de ce nu?! Sau la durerea de cap... 
Chiar sunt rugăciuni pentru durere de cap, pentru nevralgii, 
pentru insomnii, pentru săpatul fântânii, pentru când se termi- 
nă de săpat fântâna, mai ales pentru începerea temeliei casei! 
Citeşti o rugăciune scurtă și stropeşti cu agheasmă locul. Mai 
ales că ştim ce se întâmplă în sate, la noi. Mă ofer eu singur să 
mă duc să citesc, e o rugăciune simplă, nu îţi trebuie cântăreţ, 
nu îţi trebuie cădelniţă, nu îţi trebuie nu ştiu ce veşminte... 

Se mai citesc, după Maslu, lepădările de la Botez sau exorcisme- 
le: „Ceartă-te pe tine, diavole...” 


Se exagerează... Da, acestea sunt exorcisme, Molitfele 
Sfântului Vasile cel Mare încep aşa: „Ceartă-te pe tine...”. Cele 
de la Botez, lepădările, sunt mai indirecte. Şi aici avem o pro- 
blemă: nu se citesc lepădările la Botez! De aceea ajungi să le ci- 
teşti la Maslu celor care sunt deja bolnavi, pentru că nu li s-au 
citit la Botez! Există acum, în ultima vreme, mentalitatea aceas- 
ta: copiii sunt nevinovaţi, ce păcate au ei?! De ce trebuie să citim 
exorcisme?! Îi smintim pe nași, nu înţeleg de ce amintim în ru- 
găciuni de porci, de diavol... Împăratul David spune însă: „Că, 
iată, întru fărădelegi m'am zămislit şi în păcate m'a născut mai- 
ca mea”28. Există păcatul strămoșesc?! Iar Botezul are acest 
rost: să şteargă păcatul strămoşesc. Şi, atunci, să nu ne referim 
la el?! Trebuie să ne referim! Nu e de vină și diavolul?! Nu e 
complice la toată istoria asta?! Dacă nu le citim, apar probleme, 
ştiu acest lucru din experienţă. Au fost cazuri când au apărut 
probleme după Botez, am întrebat cum s-a desfăşurat Botezul 
şi le-am citit lepădările. Şi s-au rezolvat multe din probleme. 

Vă dau un exemplu: a venit la mine o familie cu gemeni, cu 
vârsta de vreo patru-cinci ani, care nu vorbeau încă deloc. Am 
întrebat dacă au fost botezați, dacă li s-au citit lepădările, nu li 
secitiseră... Le-am citit lepădările și... unul a terminat Teologia, 
iar celălalt, un alt domeniu! Au început să vorbească când au 
ajuns acasă, în ziua în care le-am citit lepădările... Unde sunt 


28 Psalmul 50, 5. 
29 Facerea 3. 

cazuri grave se pot citi de mai multe ori, până la şapte ori, așa se 
şi făcea în vremea catehumenatului... 

Aşadar, folosiţi Molitfelnicul, părinţilor! Sunt atâtea rugăciuni 
acolo! Merită, se îmbunătăţeşte viaţa duhovnicească. Nu în- 
seamnă că îi faceţi dependenţi pe oameni, ci înseamnă că sfin- 
țiţi totul, totul va avea caracter sacru. Aşa trebuie să fie şi munca 
noastră de zi cu zi. Nu numai a noastră, a preoţilor, ci şi a 
credincioşilor. Să capete caracter sacru! Oamenii merg la muncă, 
spală copiii, le fac de mâncare... Dacă mergi la muncă şi zici: 
„Doamne, lisuse Hristoase, miluieşte-mă!”, Domnul îţi 
binecuvintează munca; sau, dacă zici o rugăciune, când faci de 
mâncare la copii şi nu e din bani nemunciţi, se binecuvântează 
mâncarea aceea. Eu cred că lucrurile cotidiene se pot sacraliza! 


Referitor la alegerea părintelui duhovnic, vorbesc din experiența 
mea, cum mi-am întâlnit eu părintele duhovnic. Îmi vine în minte 
cuvântul Sfântului Apostol Pavel, care spune: „că de-aţi avea zeci de 
mii de învăţători, în Hristos, totuşi nu aveți mulți părinți; că pe voi 
eu v'am născut întru lisus Hristos”3%. Când mi-am întâlnit părinte- 
le duhovnic, am simţit că s-a schimbat totul, a fost o reconfigurare 
a vieții. 


Da, este! Asta se poate întâmpla şi cu o altă persoană, nu doar 
cu duhovnicul. Aici are o intuiţie frumoasă Părintele Sofronie 
Saharov. El vorbeşte despre faptul că omul mântuit (sfântul) 


39 1 Corinteni 4, 15. 

31 Arhimandritul Sofronie, Vom vedea pe Dumnezeu precum este. 
Traducere din limba rusă de Ierom. Rafail (Noica). Ediţia a II-a, revă- 
zută. Editura Accent Print, Suceava, 2015 pp. 198, 247. 

ajunge să aibă calităţile lui Dumnezeu, iar una dintre ele este a 
fără de-nceputului şi fără de sfârşitului, trăind veşnicia lui 
Dumnezeu. E ca și cum te-ai întâlni cu cineva şi-ţi dai seama că 
te cunoşti dintotdeauna cu el. Dacă trăieşti experienţa aceasta 
cu duhovnicul, cu atât mai bine! 


După modelul părintelui meu duhovnicesc şi gândindu-mă 
că, de-a lungul timpului, în spovedanie, auzi aceleaşi lucruri 
- păcatele se repetă de multe ori în viaţa omului, greu reuşesc 
să iasă dintr-o anumită ritmicitate a păcatelor —, cred că tre- 
buie să încercăm să-i trezim pe oameni şi, atunci, îi întreb anu- 
mite lucruri, de pildă: „Cum vedeți dumneavoastră realitatea 
vieții duhovniceşti?”, „Ce înţelegeți prin păcat?”, „Ce înțelegeţi 
prin rugăciune?” 


Dacă persoana respectivă poate înţelege, este foarte bine, 
foarte important acest lucru. De multe ori, la spovedanie, oa- 
menii spun tot ce au de spus, se salubrizează, cum ziceam, îţi 
spun ce probleme au, despre familie, ce nevoi au..., dar nu mă 
întrebă nimic despre Dumnezeu şi este foarte grav. 

Pe de altă parte, mai ales în spovedania tinerilor — e un fel de 
joacă, dar, în acelaşi timp, şi capcană, în care cad, ajungând să 
spună păcatele pe care le fac —, îi întreb ce muzică ascultă, ce 
carte citesc sau ce preocupări au... şi te duc în direcţia păcatului, 
te „duc” în club — în discuţie, mă refer —, dacă e cazul! Trebuie 
găsite mijloace prin care să îţi spună exact ce au făcut. Dar le şi 
place când îi întrebi ce carte au citit, cu atât mai mult dacă îi şi 
laşi să spună două vorbe din cartea aceea. Se creează imediat o 
legătură foarte bună. 

Am o întrebare care poate stârni zâmbete (ironice!) pentru că 
ar putea părea puţin puerilă. Dar îndrăznesc să o pun, pentru că 
Sfinţia Voastră aveţi mai multă experienţă decât noi, majoritatea 
suntem tineri şi ne-am lovit abia acum de actul spovedaniei. Vin 
oameni care spun anumite păcate, relativ puţine, să zicem, şi apoi 
spun aşa: „Părinte, mai întreabă-mă şi Sfinţia ta”. Aţi putea no- 
minaliza o listă de până la zece păcate, să zicem, care conside- 
rați... 


Da! Intrebaţi-i legat de călcarea celor zece porunci! 

Deci efectiv aşa să-i luăm? 

Da, eu aşa fac. 

Sau poruncile bisericeşti. 

Şi acelea. Dar mai ales pe linia celor zece porunci, care pot fi 
dezvoltate. În general, suntem tentaţi, atunci când întrebăm în 
spovedanie, să întrebăm despre patimi şi nu începem cu „Crezi 
în Dumnezeu?”, de exemplu. Eu pun întrebarea aceasta: „Crezi 
în Dumnezeu?” S-ar putea să primeşti răspunsul: „Nu” sau „Am 
eu credinţa mea...”, „Cred eu în ceva abstract...” 

Şi, dacă nu crede, îl dezlegăm? 

Îţi dai seama că nu a venit degeaba acolo, că totuși el crede în 


Dumnezeu, zice numai contrariul, dar nu aceasta e realitatea, 
chiar el îţi va spune, înainte să plece de la spovedanie. 

Prezenţa acolo justifică credinţa în Dumnezeu. 


Bineînţeles! 
Trebuie întrebaţi. Şi trebuie întrebat dacă merge la biserică, 
dacă ţine posturile. Trebuie să întrebi lucrurile acestea. 


Dacă are un canon de rugăciune. 


După aceea, treci la altă întrebare. Şi, aici, foarte mare aten- 
ție! Suntem prea curioşi, mai ales la păcatele trupeşti. Nu e voie! 
Nu e voie să încercaţi să vă dea detalii. Doamne fereşte! E cum- 
plit! Foarte mare atenţie! Îi laşi să spună, dar, dacă ţi se pare că 
exagerează în a explica, a da amănunte, trebuie să îi opreşti. 
Spui: „Am înţeles” şi gata, nu mergem mai departe cu filmul, 
nu? 


Sunt unii care se hrănesc din asta! 
Preotul?! Duhovnicul?! Doamne fereşte! 
Da. E o ispită. 


E o mare ispită! Sunt atâtea alte probleme... ura, vrajba... 

În ceea ce priveşte canoanele la spovedanie, aveţi grijă la opri- 
tul de la cele sfinte! Sigur că, având păcate mari, avorturi, de 
pildă, trebuie să opreşti de la Împărtășanie. Dar cu foarte mare 
atenţie! În primul rând, trebuie catehizaţi, să înţeleagă ce în- 
seamnă păcatul şi oprirea de la Împărtăşanie. Dacă omul nu 
înțelege, poate deveni smintitor, și pentru el, şi pentru alţii. Mai 

ales că, în comunităţile mici, se vede că s-a spovedit şi nu s-a 
împărtăşit, iar acest lucru poate sminti. Trebuie văzut în ce îm- 
prejurare se găseşte omul respectiv. Fiindcă, de pildă, în caz de 
avort, dacă sunt prezenţi şi copiii, şi soţul — şi el e de vină pen- 
tru avort, nu numai ea, şi asta să știți! —, iar ei se împărtăşesc, 
şi ea nu se împărtășeşte... Poate deveni o problemă... 

Dacă trebuie oprită de la Împărtăşanie persoana și înţelege, 
încercaţi să nu opriți decât până la următoarea spovedanie. Nu 
opriți şapte ani! Puteţi ajunge până la şapte ani, dacă vreţi, dar 
făcând persoana să înţeleagă că în următorul post trebuie să se 
spovedească din nou. Şi, atunci, cântăreşti iarăşi lucrurile. Dacă 
opreşti şapte ani, fără să înţeleagă, s-ar putea să vină numai 
peste şapte ani la spovedit, să nu mai vină între timp. 


Sau să nu mai vină deloc! Sau poate să moară între timp... 


Să împărtăşiţi copiii! Şi dacă au mâncat! Să nu fiţi chiar aşa de 
scrupuloşi! 


Până la trei ani sau cinci...? 

Noi zicem şapte! 

De la şapte cu spovedanie? 

Acum, să ştiţi, cei care au părinţi conştiincioşi şi vin la spo- 
vedit frecvent, se spovedesc şi ei, copiii, de pe la patru-cinci ani 


deja. Sunt curioşi să intre şi ei acolo, să stea de vorbă cu părin- 
tele. Noi avem fii duhovniceşti care vin aşa, de mici copii, dato- 

rită părinţilor. De cum încep, se crează deja o legătură duhov- 
nicească. 

Încă un lucru: chiar dacă au duhovnic în altă parte, să-i 
împărtăşiți pe credincioşii care vin şi v-o cer. Noi ne confruntăm 
cu problema aceasta. Avem o comunitate mare la Catedrală, iar 
unii dintre credincioşi se mai duc în satele lor de obârşie, unde 
nu se împărtăşeşte nimeni, şi preotului, chiar dacă înţelege, îi 
este groază să-i împărtăşească pe ei. Darunii preoţi chiar nu în- 
teleg și insistă să îi spovedească ei! De ce să îi spovedești tu, dacă 
omul are duhovnic și are dezlegare de la el să se împărtășească?! 


Ar fi bine să întrebăm dacă s-a spovedit. 


Întrebaţi! Întrebaţi și cine este duhovnicul, dacă vreți, dar 
nu-i obligaţi să se spovedească. 


După părerea mea, nu o să vină nimeni să se împărtăşească fără 
să fie pregătit. 


În general, nu. Dar să vedeţi că sunt excepţii și aici. În Cluj, 
avem o mică „sectă”. Nu sunt mulţi, dar totuși sunt câţiva, 
cărora, ce le-a trăsnit prin cap?! În primul rând, trebuie să se 
împărtășească în fiecare zi, chiar dacă nu participă la Liturghie, 
ceea ce este o mare greșeală. Desigur, excepţional, se poate: te 
duci să te operezi, te duci într-o călătorie, da, vii şi te împărtă- 
şește preotul înainte de Liturghie sau chemi preotul să te îm- 
părtăşească acasă, dacă eşti bolnav. Dar aceste persoane şi-au 
făcut obiceiul să vină la Catedrală, în fiecare zi, înainte de a ple- 
ca la serviciu, să se împărtăşească, fără a participa la Sfânta 

Liturghie. Ceilalţi părinţi au fost mai îngăduitori. Eu, însă, i-am 
împărtăşit la început, dar apoi nu i-am mai împărtăşit, când am 
văzut că vin aceleaşi persoane, în fiecare zi. 


Veneau după slujbă? 


Nu! Înainte de slujbă, la ora 6.30-7.00, când intrăm noi în 
Catedrală! La scurt timp după ce nu i-am mai împărtăşit, am 
aflat că unii se împărtăşeau şi de două-trei ori într-o zi! Ca să 
vedeţi ce le-a intrat în cap... Avenitunul, foarte supărat pe mine, 
să mă întrebe de ce nu l-am împărtăşit, de ce nu se poate. l-am 
explicat că nici preotul nu poate sluji două Liturghii într-o zi, 
doar una singură??. Nici credincioşii nu au cum participa, nici 
fizic, la trei Liturghii, nu?! În Postul Mare, pot cel mult să par- 
ticipe la două Liturghii, una fiind după-masa, iar ei profită de 
perioada aceasta. Dar nu au voie să se împărtășească la amân- 
două! Liturghia nu o face preotul singur, ci o face împreună cu 
credincioşii care participă şi care se împărtăşesc! Sigur, dacă nu 
se împărtăşeşte nimeni la o Liturghie, iarăşi nu e o Liturghie 
împlinită, nu îşi atinge scopul. Vedeţi, încercăm să-i aducem la 
un echilibru pe cei care nu s-au împărtăşit decât o dată la nu ştiu 
cât timp, să o facă mai des, dar am ajuns şi la extrema cealaltă: 
unii să se împărtăşească prea des. Prea des chiar într-o zi! 


Ti păstorește cineva? 


Nu cred... Dacă toată lumea e împotriva lor, cine să-i mai 
păstorească?! Nu-i mai păstoreşte nimeni... 


32 Vezi Ieromonahul Rafail Noica, op. cit., pp. 154-158. 

În ultima vreme, multă lume - şi credincioşi, şi preoţi — mă 
întreabă despre un părinte de la o mânăstire de pe lângă Vatra Dornei, 
care le spune oamenilor care merg acolo lucruri profetice: peste nu 
ştiu cât timp o să aibă cancer, peste un an divorțează... Primesc tot 
felul de canoane... Unora le nimereşte unele lucruri din trecutul lor... 
Se duc curioşi că o să li se spună viitorul şi se întorc foarte tulburaţi, 
le pare rău că au fost şi nu mai ştiu ce să facă, cum să se regăsească. 
De la mine aşteaptă să primească un răspuns, care este părerea mea 
despre acel părinte. 


Spuneţi-le părerea pe care o aveţi! Eu cred că e un om bolnav. 
Dacă e cel la care mă gândesc că poate fi, pot să vă spun că e un 
om bolnav psihic. 

De aceea, trebuie să-i facem pe credincioşii noştri să înțelea- 
gå... De pildă, la noi în Eparhie, există o foarte bună relaţie între 
mânăstiri şi parohii. În general, duhul preoţilor de mir și al pă- 
rinţilor care duhovnicesc în mânăstiri e același şi e Duhul lui 
Hristos. Nu sunt diferențe mari, noi, preoţii de la mânăstiri 
niciodată nu i-am pus pe credincioși împotriva preoţilor din 
parohie, există un echilibru. Mai mult, noi chiar îi îndemnăm 
să-şi facă datoria faţă de parohie, iar cei care vin la noi cu sigu- 
ranţă şi-o fac. Dar în alte părţi nu este așa. 


Referitor la mersul în pelerinaj în Moldova şi la faptul că sunt 
legaţi acolo, am avut în postul acesta un caz. O femeie, care venea 
din când în când la biserică, a venit în prima săptămână din post să 
se spovedească şi mi-a spus că, în vara trecută, fiind la mânăstire, 
s-a spovedit acolo, a fost legată pentru un an şi anul nu s-a împlinit 
încă. Dar ea voia totuşi să se împărtășească. Mi-a cerut să o dezleg. 

Eu i-am citit rugăciunea de dezlegare, dar i-am dat şi un canon: i-am 
zis că artrebui totuşi să meargă la preotul care a legat-o, să o dezle- 


ge. 


Dacă acela este duhovnicul ei personal, îşi poate permite să 
o lege. Dacă nu acela este duhovnicul ei, atunci, chiar dacă spo- 
vedania respectivă a fost valabilă, canonul pe care i l-a dat nu 
are nicio valoare. Așa cum vă spuneam, un canon trebuie să fie 
convertit la particular de duhovnicul pe care îl ai. 


Nu era duhovnicul ei. E genul de persoană care vine de Paşti, se 
spovedeşte şi se împărtășeşte. Iar atunci, ocazional, s-a spovedit la 
mânăstire şi a fost legată pentru un an. 


Deci duhovnicul respectiv a fost unul de tranzit... 
Da. O putem dezlega? 


Da, poţi! Dacă e fiica ta duhovnicească, da. Ar fi bine să mer- 
geti Sfinţiile Voastre cu ei în pelerinaje. Chiar este de folos să 
mergeţi în pelerinaje, să ştiţi. În sate, sunt oameni care nu au 
ieşit niciodată. Au auzit şi ei de Arsenie Boca şi își doresc să 
meargă la Prislop. De ce să nu meargă, nu?! Chiar dacă fiecare 
are rezervele sale, de ce să nu îi ducem până acolo?! Pelerinajul 
are un rost misionar, care ajunge la ţintă. 

După ce a trecut tata la cele veşnice, șapte ani de zile la rând, 
când se împlinea sorocul să-i fac parastas, am făcut câte un pe- 
lerinaj cu fiii mei duhovniceşti, cu familii întregi, cu copii, de 
toate vârstele, de toate categoriile sociale, ultima dată am fost o 

sută. Se creează o comuniune extraordinară. Pelerinajele sunt 
foarte importante, sunt un mijloc de pastoraţie, părinţilor! 


Legat de spovedania la mânăstiri, s-a întâmplat ca cineva să fi 
avut trei avorturi spontane şi a primit, la o mânăstire din Moldova, 
oprire de la Împărtășanie trei ani. Femeia era distrusă, nu ştia ce să 
facă, i-am spus să meargă la duhovnicul ei să discute cu el şi să-i dea 
o soluţie. Greşeala e şi a lor, pentru că le-am spus de multe ori: „Nu 
mergeţi numai de dragul de a fi într-o mânăstire, atâta timp cât ai o 
legătură bună cu duhovnicul tău!” Un alt aspect, tot legat de oprirea 
de la Împărtăşanie, sfatul duhovnicului meu la hirotonie a fost așa: 
„În scanul de spovedanie, să ai inimă de mamă!” Pentru că, în scanul 
spovedaniei, ajunge un suflet bolnav şi trebuie să dai un medicament. 
Tot de la dânsul am învăţat să-i opreşti de la Împărtășanie doar pe 
fiii duhovnicești pe care îi doare şi-i îndreaptă faptul că-i oprești şi 
nu-i îndepărtează de tot. 


Îți „cer” ei! 
Dar, la un suflet bolnav, care are nevoie de medicament... 


Dar tot îi faci cateheza! Îi spui: „Atâția ani ar trebui să fii 
oprit!” Celor care au păcate mari, eu le deschid Molitfelnicul şi le 
citesc fraza respectivă. Să ştie că nu e povestea mea... Atunci, să 
zicem unui tânăr, îi citesc: „Patruzeci de zile de post, o sută de 
metanii pe zi. Dacă nu posteşti, două sute de metanii pe zi!” Îi 
arăt, mai ales dacă-i seminarist! Iar canoanele pe care le dau 
duhovnicii tranzitorii, încă o dată, nu sunt valabile! Ele trebuie 
convertite la persoană prin duhovnicul particular. 

Un aspect foarte dificil al zilelor noastre, pe care îl observ din 
proprie experiență, este faptul că, înainte, diferenţa între generaţii 
era mult mai mică. Acum, vorbim de diferenţe de mentalitate, de 
creştere, de educaţie foarte mari între generaţii. Lumea e total dife- 
rită, copiii noştri cresc cu telefoanele... N-ar fi de dorit ca, atunci când 
suntem seminarişti sau studenţi la Teologie, să avem anumite teme 
de tratat legat de noile tehnologii? 


Cred că există deja, se studiază în facultate. Mâine, probabil, 
veţi afla mai multe amănunte, părintele care urmează mâine are 
acest profil. 


Noi vorbim de dependenţă de alcool, de tutun, dar prima depen- 
denţă care se creează, şi pe care, de multe ori, n-o observăm, este 
cea a copilului mic de telefon. Nici nu ne dăm seama, îi scăpăm din 
mână. 


Da. Este o adicţie. Vedeţi, cu atât mai mult, cât de importan- 
te sunt aceste cursuri duhovniceşti?! 


Da, tocmai! Aţi amintit de psihologii care încearcă să înlocuiască 
duhounicii. Şcolile noastre sunt deja pline de psihologi. Într-adevăr, 
sunt unii copii care au probleme. Noi, la Seminar şi în învățământul 
teologic, în general, avem duhovnici, aşa cum ştim. Iar în Biserică 
ținem rânduiala. Dar, oare, psihologii nu o încalcă pe a lor şi se pre- 
zintă ca „duhovnici”? 


Ba da! De pildă, eu nu am nimic împotriva tratamentului ho- 
meopat. Dar, atunci când îţi dă tratamentul, medicul homeopat 

te „spovedeşte”! Ce te întreabă şi doreşte să afle e o adevărată 
spovedanie! Eu acolo îmi pun problema. 

Desigur, nici noi nu trebuie să ne substituim psihologilor 
şi medicilor. Însă noi vedem ce se întâmpla deja şi la grădi- 
niță, şi în şcoli. Aici, problema cea mai mare nu sunt copiii, 
ci părinţii, marea majoritate nu sunt „duşi la biserică” şi mul- 
ţi au probleme cu crizele, cu isteriile, cu frustrările, din pă- 
cate. Nu ne putem amesteca unii cu alţii, dar nici nu putem să 
controlăm să nu ne „ia locul”... Este foarte greu... Îţi dai sea- 
ma, uneori, că a fost la psiholog şi face un tratament, care nu 
vindecă, doar îi linişteşte psihicul; în plus, sunt medicamente 
care dau dependență, până la urmă, sau au efecte adverse, 
oricât ar fi ele de naturale... E foarte greu tu, ca duhovnic, să-i 
spui: „Nu mai lua tratamentul!” Dar sunt şi duhovnici care 
spun să nu ia tratamentul, în cazurile în care trebuie să ia 
tratamentul! Pentru că, dacă se ajunge la boala psihică, pro- 
cesul e ireversibil. Nu te poţi vindeca de o boală psihică, decât 
printr-o minune! 


Din experienţa Sfinţiei Voastre, unde ar fi punctul în care ar trebui 
să ne dăm seama că fiul nostru duhovnicesc are nevoie şi de ajutor 
medicamentos? Trăim cu depresiile, cu stresul... 


Întrebaţi, de pildă, dacă a fost la medic vreodată, s-ar putea 
să fi fost şi să nu ştiţi. Așa cum vă spuneam, în cadrul ASCOR, 
există un grup unde sunt diferite categorii profesionale. De pil- 
dă, pot fi complicaţii în ce priveşte sarcina, iar medicii, în marea 
lor majoritate, îţi recomandă să faci avort şi mulţi oameni se 
păcălesc... Cei din ASCOR merg la medicii din grup, sunt de 

multe specialităţi, inclusiv ginecologi, și ai încredere, pentru că 
sunt credincioşi. 


Preacuvioase, am o familie care îşi doreşte să se cunune la mine 
la parohie. Dar situaţia este următoarea: fata este greco-catolică, nu 
e practicantă, iar de doi-trei ani, de când şi-a întâlnit viitorul soţ - 
care este văr cu soţia mea —, vine la ortodocși. Ea doreşte să intre în 
Biserica noastră. Cum să procedez cu Botezul? Ea e de acord să o 
botez, ca să fie totul în ordine. O să vină, poate, în Postul Mare sau 
după Paşti, oricum, până la căsătorie. Dar şi la ele următoarea pro- 
blemă: a fost în spital când era mic, foarte bolnav, medicii nu ştiau 
dacă va trăi sau nu, a fost botezat, apoi s-a dezvoltat frumos, dar 
Botezul nu e complet. În ce sens nu e complet? Mama, care e o per- 
soană credincioasă, de la ţară, nu ştie să spună dacă i s-au citit 
toate rugăciunile. 


Doriţi să îi faceţi Botez întreg domnişoarei? 
Dumneavostră cum mă sfătuiţi? 


După noile rânduieli, e Botez, nu e trecere la Ortodoxie. 
Rugăciunile, complete, poţi să le faci amândurora. 


Deodată? 
Da, deodată. Lui, fără formula de botez. 


Deci ei, Botez şi Mirungere. Iar în cazul lui, rugăciunile de exor- 
cizare. 

Le faci amândurora deodată rugăciunile de exorcizare, pe 
ea o botezi, pe el nu, apoi Mirungerea amândurora, dacă el 
nu a fost miruit. Da, se poate face aşa. Şi mie mi s-a întâm- 
plat să fac aşa, mamă şi fiică, mama era pe patul de moarte, 
fiica ei mă chemase. Am făcut Mirungerea, nu am făcut 
Botez. 


Există formula aceea: „Dacă nu a fost botezat...” 


Se foloseşte în cazurile speciale. E Botez complet, doar că se 
precizează: „Dacă nu a fost botezat, se botează...” În acest caz, 
sigur a fost botezat, mai ales dacă se ține minte. De exemplu, la 
noi, în spitale, moașele cunosc toată procedura, ştiu cum să facă, 
au aghiasmă acolo. Am fost şi eu, de multe ori, în regim de ur- 
genţă, şi am botezat. Dar ele ştiu, ele mi-au dat aghiasma. Unele 
sunt preotese... 


În cazul lor, poate fi soţia mea naga lor de botez? 
Da, sigur, fără probleme. Ca să nu complicaţi... 


Eram la Dej, la biserică, şi au venit să se spovedească o doamnă 
credincioasă, cuminte, o ştiu de când era mică, cu logodnicul ei ameri- 
can (apoi i-am şi cununat). Domnul, din New York, trecuse deja la 
Ortodoxie. Eu nu înţeleg deloc engleza, el nu vorbea românește. Am 
pregătit-o pe ea cum să-l pregătească pe el. Credeţi-mă, nu am înţeles 
nimic din ce a zis americanul, dar tremura și plângea. Cum s-a spove- 
dit el, cum zicea, cum curgeau lacrimile... L-am împărtăşit cu bucurie 
mare. 

Convertiţii, în general, sunt mai serioşi, dar și sentimentali... 
Ar fi bine, în situaţia asta, să premedităm... Ne putem întâlni cu 
multe asemenea împrejurări, pentru că, după Siria, noi suntem 
ţara cu cei mai mulți migranţi, iarunii se căsătoresc cu persoane 
din ţara unde s-au stabilit. Chiar dacă unii preoţi ştiu puţină 
engleză, oricum nu ştiu irlandeză, olandeză sau italiană sau 
atâtea alte limbi... Să premedităm înseamnă că, dacă trece la 
Ortodoxie, să treacă acolo; sau, dacă a trecut deja, să se spove- 
dească şi se împărtăşească acolo, să vină acasă, pentru cununie, 
gata spovediţi... La cununie este mai simplu, poţi să îl pui pe el 
să zică un Tatăl nostru, în limba lui. Important este și să se inte- 
greze în comunitatea unde trăieşte, de aceea recomand să trea- 
că la Ortodoxie și să se spovedească acolo, să-l cunoască preo- 
tul... Aici, în România, vine ca în vizită. 


Părinte, am nevoie de un sfat. La mine în parohie, am o femeie în 
vârstă, în jur de şaptezeci de ani, care este greco-catolică. Părinții 
dinaintea mea au spovedit-o şi au împărtăşit-o. Eu am încercat să-i 
explic despre trecerea la Ortodoxie şi ea a zis că se mai gândeşte. 
Prima dată am împărtăşit-o, dar conştiinţa mea se întreabă dacă e 
bine sau nu. 


Se mai duce la greco-catolici? 
Nu. Doar la noi şi e o femeie foarte credincioasă. 
Vă închipuiţi că, în '48, au fost mirungi toţi greco-catolicii, 


când au trecut la Ortodoxie?! A fost atunci o decizie a Sfântului 
Sinod şi a fost o mişcare duhovnicească... Mai este un aspect: în 

Ardeal, marea majoritate au fost botezați prin turnare, în cel mai 
bun caz, dacă nu prin stropire! Ce să facem? Să-i botezăm pe toți 
din nou?! În ce priveşte generaţiile respective, a existat un act de 
bunăvoință generală, pe care trebuie să-l luăm în considerare 
noi toţi. În acest caz, dacă îşi doreşte, poate fi făcută Mirungerea. 
Dacă se duce din nou la greco-catolici şi se împărtăşeşte acolo, 
atunci, sigur, nu. Ea, probabil, a trecut la ortodocşi în '48. 


La fel ca şi în cazul necitirii lepădărilor, poate avea un efect ne- 
gativ pentru copilaşi şi Botezul, dacă nu e făcut prin cufundare? 


După noile canoane, nu mai e valabil Botezul decât prin cu- 
fundare. Sigur, nu pot fi evitate excepţiile. 


Se spovedește în grup? 


Nu. Dar, dacă sunt fiii tăi duhovniceşti şi îi cunoşti şi nu re- 
uşeşti să-i spovedeşti la toate Praznicele Împărăteşti şi ale Maicii 
Domnului, și nu sunt probleme majore, poţi să faci dezlegarea 
cea mare pe care o face duhovnicul sau episcopul și să se împăr- 
tăşească. 


Neo-protestanţii — o adevărată problemă în zonă - au vorba asta 
că Tatăl nostru din ceruri oricum ne iartă, că şi noi îi iertăm pe copi- 
ii noştri. Fiecare avem răspunsul nostru, căutările noastre, dar un 
răspuns din partea Sfinţiei Voastre ne-ar ajuta. 


Răspunsul meu îl găsiţi în interviul publicat în revista 
Renaşterea — este ultimul răspuns din interviul pe care vi l-am 

citit. Vă mai dau unul, care pare adiacent: am luatun taxi în Cluj. 
Taximetrisul era ortodox, dar, molipsit de la neo-protestanţi, 
spunea că el nu înţelege atâtea lucruri, între care de ce trebuie 
să te adresezi cu „Preasfinţite” și „Preafericite”... Am încercat 
să-i explic că e la fel cum spui „Domnul inginer”, „Domnul doc- 
tor”... În schimb, mi-a spus că singurul lucru care l-a echilibrat, 
care l-a trezit, a fost Spitalul „Sfântul Nectarie”, faptul că 
Biserica a făcut așa ceva. Eu, în acel moment, coboram din ma- 
şină, m-am întors şi i-am spus doar atât: „Să ştiţi că spitalul 
acela a fost făcut de un Preasfinţit!” La fel, sunt mijloace să-i 
convingeţi pe oameni, să-i lămuriţi. Dar, spuneţi-mi, dacă ar 
veni un penticostal la dumneavoastră, l-aţi spovedi? 


Da. Dar nu l-aş împărtăşi. 
Aşa e. 
Dar nu vin... 


Mai vin... Ştiţi că sunt baptiști care citesc Paraclisul Maicii 
Domnului?! 


Merg mulți neo-protestanţi la Mânăstirea Dobric. 


Nu ştiu dacă merg sau câți merg, dar acolo a fost o adevăra- 
tă tragedie cu pastorul. Înaltpreasfinţitul Bartolomeu a pus pia- 
tra de temelie pentru noua biserică şi ei au venit noaptea şi au 
luat crucea, au tăiat-o în bucăţi şi au ascuns-o. Pastorul s-a îm- 
bolnăvit de cancer şi a şi murit. Dar, înainte să moară, i-a spus 

doctorul: „Ceva nu e în regulă cu dumneata. Cancerul de pe sto- 
mac e în formă de cruce. Ce aţi făcut?” Atunci a chemat-o la 
spital pe maica stareță de la Dobric să-şi ceară iertare. lar când 
am fost în pelerinaj cu Icoana Maicii Domnului de la Nicula, în 
1998, au hulit şi, apoi, am auzit că s-au întâmplat tot felul de 
necazuri din cauza aceasta. 


Au fost cazuri de reconvertiri, după ce s-a întâmplat asta? 


Părerea mea, cu temei, este că lepădarea de Ortodoxie e un 
păcat împotriva Duhului Sfânt, care nu se iartă „nici în veacul 
de acum, nici în cel ce va să fie”33. Şi se verifică faptul că nu se 
iartă nici în veacul de acum, pentru că nu se mai pot întoarce. 
Nu mai au putere duhovnicească să revină, nu mai au puteri 
lăuntrice, deşi multora dintre ei le pare rău, mulţi şi-ar dori să 
revină. Cred că efectiv cuvântul Scripturii se împlineşte aşa, pe 
față. 


Am o cunoştinţă, fratele ei a trecut la Martorii lui Iehova. Sora i-a 
spus: „Lasă că te aduc eu înapoi la Ortodoxie!” S-a dus la mânăstire, 
a vorbit cu duhovnicul şi, timp de mai multe luni, n-a plecat din 
mânăstire şi s-a rugat pentru el şi, într-adevăr, s-a întors înapoi la 
Ortodoxie. 


Da, se poate. Este o situaţie excepţională. Şi Sfântul Paisie cel 
Mare îl scoate din iad pe ucenicul care se lepădase de Hristos. 
Când a început să se roage pentru el, Domnul Hristos i-a spus: 


33 Matei 12, 32. 


386 ARHIM. DUMITRU COBZARU 


„Pentru cine te rogi, Paisie? Nu ştii că el s-a lepădat de Mine?”34 
Dars-a rugat, până a primit răspunsul din partea lui Dumnezeu 
că l-a mântuit. Acestea sunt cazuri excepţionale. 


E porunca Mântuitorului să încercăm să aducem oaia rătăcită 
înapoi. 


Bineînţeles, lucrarea noastră rămâne pe mai departe şi tre- 
buie să o facem! 


Am un caz; un bătrân de 86 de ani, bolnav în spital, l-au abordat 
penticostalii şi, după nu mult timp, l-au botezat la ei. Familia l-a 
certat foarte tare, iaruna dintre fiice a vorbit cu mine, apoi cu părin- 
tele protopop şi s-a reuşit să i se facă rugăciunile şi tot ce e rânduit. 
Am mers la el, nu mai era acelaşi om. Îmi spune și familia: a înne- 
bunit. Din acel moment. El însuşi îmi spune, în momentele lui de 
luciditate: „Părinte, ăştia m-au înnebunit!” Îl spovedesc aproape 
lunar, mă duc la el. Are mereu aceeaşi poveste: „Abia aştept să vin la 
biserică să văd ce lucraţi!” 


Bine faci. Dumnezeu să aibă milă de el! 


Părinte, eu amo întrebare: vin la spovedit oameni pe care îi putem 
trece în rândul sfinţilor în calendar! Vin şi ne spun, orice îi întrebi, că 
nu au niciun păcat, sunt „sfinţi”, degi ei ştiu că viaţa lor nu e chiar 
aşa. Orice îi întrebi, totul e în regulă, totul e bine. Citesc dezlegarea... 


34 În Cuviosul Siluan Athonitul, Între iadul deznădejdii şi iadul smereniei. 
Traducere de diac. Ioan I Ică jr. Ediţia a IV-a revizuită. Editura Deisis, 
Sibiu, 2001, pp. 96-97. 

Dar ce facem cu ei? Să le spun, de pildă: „Ştiu că îţi place să îi vorbeşti 
pe alții”?! 


Nu, nu! Sunt soluţii să îi aduci la adevăr, să îi lași pe ei să 
ajungă la concluzia că păcătuiesc, altfel e periculos, e foarte pe- 
riculos... 

Vă dau un exemplu: într-o mânăstire, se întâlneau părinţii 
seara, în cerc duhovnicesc. Unul dintre cei venerabili stătea 
picior peste picior şi stareţul s-a gândit: „Dacă îi zic să stea 
cuviincios, o să se supere, o să se simtă jignit şi nu o să mai vină 
altă dată. Cum să fac?” S-a întâmplat şi a doua oară. A treia 
oară, ce s-a gândit stareţul? I-a spus unui părinte mai apropi- 
at: „Uite, să stai și tu picior peste picior şi eu o să te cert, o să 
te fac cu ou şi cu oţet, şi tu, sigur, o să devii cuviincios!” Şi aşa 
s-a întâmplat. Şi imediat a reacționat şi celălalt. L-a certat pe 
unul și imediat s-a lămurit celălalt...! Bate şaua să priceapă 
calul. 


Bine. Dar îi împărtăşim sau nu? 
Da, sigur, îi împărtăşeşti! 


Aş vrea să vă întreb ce efect şi ce rezultate poate să aibă o spove- 
danie (nu ştiu dacă e spovedanie!), în care credinciosul nu spune 
niciun păcat şi preotul citeşte numai o rugăciune de dezlegare şi spu- 
ne „Dumneata ești iertat!” Mi-au spus unii credincioşi, ca şi cum n-ar 
fi vorba despre ei, dar mi-am dat seama că despre ei e vorba. Vorbeau 
ca despre alții că au mers la cutare mânăstire, la hram, şi li s-a citit, 
li s-au iertat păcatele şi li s-a dat dezlegare. Şi, atunci, nu mai vin la 

spovedanie, ci îţi spun: „Ce tot trebuie să spunem noi păcatele?!” E 
valabilă o astfel de spovedanie? 


Nu e valabilă, dar, când vin şi îţi spun acest lucru, acea în- 
tâlnire poate fi un punct de pornire. Adică spovedania trebuie 
să devină şi un fel de cateheză, nu? În spovedanie, noi putem 
spune anumite lucruri. Mai ales că, într-o comunitate mică, 
preotul duhovnic le mai și cunoaște păcatele sau i le-a spus cel 
care s-a spovedit înainte...! Şi, atunci, îi spovedeşti oarecum pe 
amândoi! Cum ziceam, nu trebuie să-i descoperi omului păca- 
tele, pentru că-l jigneşti; dacă nu vrea să spună, nu ai voie să 
insişti. Dar o scurtă cateheză poţi ţine. Şi ea lucrează în timp, 
să ştiţi. 

Trebuie găsite formule de dialog. Dumneavoastră trebuie să 
ştiţi şi următorul lucru: momentul spovedaniei este unul intim, 
se întâmplă în cămăruţa aceea, îi punem pe oameni în genunchi, 
le punem epitrahilul pe cap şi le citim dezlegare, dar acesta este 
doarun moment consacrat al spovedaniei. Dar, aşa cum am spus 
înainte, spovedania trebuie să fie o stare permanentă. Adică, o 
simplă întâlnire cu duhovnicul înseamnă deja începutul unei 
spovedanii, fără molitfa dinainte, fără epitrahil... Aşadar, noi 
trebuie să găsim o formulă de dialog permanent cu fiii 
duhovniceşti. Adică, ori de câte ori te întâlneşti cu fiul tău du- 
hovnicesc, dialogul pe care îl ai cu el să devină ca o spovedanie. 
Aici intervine şi libertatea şi multe lucruri se rezolvă de la sine. 
Trebuie găsite mijloace dea ajunge la sufletul omului. Şi, atunci, 
părinte, te şi ascultă să vină la spovedanie. 


Şi vin cu drag. 

Iar la un moment dat, o să-ţi spună şi păcatele acelea pe care 
nu le-a spus nimănui. Dar nu dintr-odată. Și, atunci, acceptăm 
şi spovedania aceea, aşa cum e, amărâtă, prima, şi a doua, și a 
zecea..., cu gândul că, într-o zi, va răspunde la răbdarea noastră 
şi la înțelepciunea noastră. 


Aş vrea un sfat concret: avem mai multe tipuri de credincioși. 
Majoritatea, la mine în parohie, sunt vârstnici, care nu pot sta mult 
timp nemâncaţi şi, de aceea, nu se împărtăşesc duminica. Acum, în 
Postul Mare, vin la Liturghia Darurilor mai înainte sfinţite sau sâm- 
băta, când facem pomenirea morţilor. Le tihneşte mai mult. Seara 
vin şi se spovedesc, iar a doua zi, stau o oră, se împărtăşesc şi, apoi, 
pleacă. Sunt alte persoane care ar vrea să facem Liturghia Darurilor 
după-masa... Să ţinem ziua de vineri, de pildă. Cum să procedez, 
cum să mă împart, să fac şi una, şi alta? 


Da. Miercurea o faci dimineaţa şi vinerea după-masa. De ce 
nu? Noi, la Cluj, avem alternativă: la Catedrală o facem dimi- 
neaţa, iar la parohii se face după-masa. Chiar şi la Capela 
Seminarului. Cei care sunt mai râvnitori se duc acolo. 


Unii spun că nu pot ţine nici măcar o oră şi îi împărtăşesc cu 
Împărtăşania de peste an. 


Acum, la sate, dumneavoastră ştiţi, aveţi un program să mer- 
geţi la casele oamenilor să-i împărtăşiţi pe cei care nu pot veni. 
Iar cei care pot veni, cum spune părintele, o oră nu cred că ar fi 
peste măsură. Dacă trebuie să-i şi spovediţi, în cazul în care nu 
vin seara, cum spuneaţi, puteți chema un coleg să facă Liturghia... 

Vă puteţi ajuta între frăţiile voastre. Sunt soluţii, avem și părinţi 
pensionari tineri! 


Anul trecut, am spovedit o credincioasă în vârstă şi i-am dat, nu ne- 
apărat drept canon, să citească o rugăciune. Cred că, din ruşine, nu mi-a 
spus că n-o ştia pe de rost și m-a sunat fiica ei să-mi spună că nu ştie să 
citească şi ce să facă? I-am spus să i-o citească ea. Am procedat bine? 


Da, se poate. Adaug aici un lucru pe care l-am găsit scris, dar 
l-am şi practicat. Sunt oameni care mor nepregătiţi, nespovediţi. 
Poate să-i spovedească cineva din familie? Am găsit scris, sigur, 
era un caz special — şi mă refer aici la cazuri excepţionale! —, au 
chemat preotul, dar nu a ajuns la timp şi i-a spus persoanei de 
lângă ce avea pe suflet ca să poată muri. Ulterior, s-a spovedit 
persoana care primise mărturisirea. Încă o dată, sunt cazuri ex- 
cepţionale. Dar e important, pentru că sunt moşteniri grele de 
păcate, care se duc de la o generaţie la alta. La un moment dat, 
observi că i se întâmplă cuiva ceva şi nu ai soluţii şi, dacă cercetezi, 
afli din urmă păcate nespovedite. Şi, atunci, să nu faci nimic?! 


Eu chiar am un caz similar în parohie: soţul a consumat alcool 
metilic, în urmă cu şase ani — vreo şase persoane au murit atunci în 
Mintiu Gherlii —, şi, de atunci, stă la pat, nu vorbeşte, nu cunoaște pe 
nimeni, dar mănâncă, şi soția ar vrea să fie împărtăşit. Părintele 
stareț spunea că, dacă soţia i-ar cunoaşte păcatele... Mă gândesc că 
ar fi un dar, dacă soţia i-ar cunoaşte păcatele... 


Da, acesta este un asemenea caz special, în care se face ex- 
cepţie. Trebuie stat de vorbă cu soţia. Şi să-l împărtășiţi. 

Dar oare el ar vrea să se împărtăşească? 


Marea majoritate doresc. Deşi am întâlnit un caz în care nu 
s-a dorit. Am fost chemat la o persoană care era pe patul de 
moarte, la spital, iar când m-a văzut, a devenit foarte agitat, nu 
am putut să stau de vorbă şi m-am pregătit să-l împărtășesc, 
dar n-a vrut să se împărtăşească. I-am spus că nu plec de acolo 
până nu-l împărtășesc. Şi s-a împărtăşit şi, apoi, a murit. 
Dumnezeu cu mila Lui! Ştiţi, există psihoza asta, că, dacă chemi 
preotul, moare. Dar familia şi-a dorit să fie împărtăşit. 

O pildă de la Mitropolitul Andrei. L-a trimis pe Preasfinţitul 
Vasile, când era preot, după ce s-a călugărit la Alba, să spove- 
dească la Penitenciarul Aiud. Ce i-au auzit urechile... numai 
Preasfinţia Sa ştie... Darl-a întrebat pe Înaltpreasfinţitul Andrei 
dacă să-i împărtășească sau nu? Înaltul Andrei i-a răspuns să-i 
împărtăşească neapărat! Însăși starea de detenţie, faptul că sunt 
închiși acolo, faptul că se poate întâmpla oricând orice... E ca şi 
cum i-ai împărtăşi pe ultima sută de metri... Aceşti părinţi au 
ajuns la logica aceasta, la concluziile acestea în timp, nu fac ase- 
menea lucruri la întâmplare — sunt cu riscuri mari, poţi să-ţi 
rişti propria mântuire! Eu însumi vă spun acum unele lucruri 
faţă de care, în tinereţile mele, eram mult mai exigent! Poate că, 
datorită păcatelor mele, nu mai sunt așa de exigent...! 

Unde sunt cazuri speciale, și dacă nu-i trimitem pe fiii du- 
hovniceşti la alţi duhovnici, să ne consultăm noi între noi. 
Mi-aduc aminte de mine că, fiind tânăr duhovnic — eu am fost 
hirotonit la nouăsprezece ani —, am învăţat foarte mult de la 
Preasfinţitul Vasile şi, ca majoritatea călugărilor duhovnici care 
ne spovedeam atunci la Preasfinţia Sa, pe vremea când era du- 

hovnicul celor mulţi, adică înainte să fie episcop, am rămas cu 
duhul lui oarecum, am încercat să avem acelaşi stil în ceea ce 
priveşte spovedania. Desigur, am adăugat fiecare după profilul 
nostru, pentru că, așa cum spuneam, suntem persoane unice și 
irepetabile, singurul neschimbat e Dumnezeu... Atunci, la în- 
ceput, nu prea aveam pe cine să întreb, dar aveam conştiinţa 
aceasta, poate puţin copilărească, dar izvorâtă din dorinţa de a 
face bine, şi anume mă gândeam, întotdeauna când spovedeam 
— şi spovedeam la Nicula, unde venea totuşi lume multă şi de 
toate felurile —, Doamne fereşte să fi încăput acest credincios 
pe mâna unui căpcăun! 


Aţi vorbit despre ascultare. Sunt persoane care, orice lucru fac, 
spun la duhovnic. Nu ştiu dacă-i bine tot timpul. Devin, aşa cum 
spuneaţi, dependente de duhovnic. „Părinte, pot să merg la mare?” 
Pot să nu știu ce? Nu ştiu dacă e bine să fie dependenţa asta de du- 
hovnic, orice lucru să întrebi duhovnicul. 


Nu, dependenţa nu este bună. Dar eu îi îndemn să meargă la 
mare! Aşa cum spuneam, este foarte important, în viaţa de fa- 
milie, să fie şi momente de răgaz, acele două săptămâni sau un 
sfârşit de săptămână în care să vorbească unul cu altul, pentru 
că sunt foarte preocupaţi de lucrurile materiale, de serviciu, de 
casă, de masă, de maşină, şi se uită de soţ, de soţie, de copii. Se 
întâlnesc numai seara, foarte obosiţi, şi nu se mai poate înche- 
ga un dialog, nu se mai comunică. Şi îi mai îndemn cu marea 
pentru că sunt probleme foarte mari de sănătate la copii, cu res- 
pirația, cu astmul. Poţi să dai și sfaturi practice, dar nu aşa, adi- 
că să nu pot să fac absolut nimic dacă nu-l întreb pe duhovnic. 

În asemenea cazuri, eu nu răspund la provocări! Am și eu fii 
duhovniceşti care încearcă dependenţa asta și îmi cer tot felul 
de sfaturi, dar, când mi se pare că se exagerează, nu le răspund. 
E ca şi cum artrebui să lucrez şi la finanţe (de pildă, îmi zic toate 
problemele cu băncile), ar trebui să fac şi construcţii (le-a 
zugrăvit apartamentul şi nu le-a pus prizele...)... şi atâtea alte 
lucruri pe care noi le auzim în scaunul spovedaniei, care sunt 
problemele lor, e adevărat, personale şi zilnice, dar uneori se 
exagerează. Este foarte complicat de gestionat și, pe lângă faptul 
că anulează libertatea, nu e de folos. 


Spuneaţi, despre legătura dintre duhovnic şi fiu duhovnicesc, să 
nu se lege prietenii foarte apropiate şi intime. Dar, dacă se întâmplă 
un conflict între duhovnic şi fiul duhovnicesc, iar fiul duhovnicesc 
vine la spovedanie, va influenţa în vreun fel conflictul spovedania? 
Mental, sufleteşte? 


Eu, de exemplu, fac aşa: îmi cer iertare. Acolo, în spovedanie, 
eu îmi cer iertare. Cu asta închei, de obicei, spovedania respec- 
tivă. Îmi cer și eu iertare. Fiindcă, vrând-nevrând, apar proble- 
me. 


Ca duhovnic, se răsfrâng păcatele mele asupra celui care se spo- 
vedeşte? 


Se pot răsfrânge, părinte. Sunt anumite păcate care sunt şi ale 
noastre şi, atunci, înclinăm să avem mai multă bunăvoință la fiii 
duhovniceşti în privinţa acelor păcate. Dar nu avem voie! Nu ai 
voie! Păcatele tale să fie doar un mijloc prin care să înţelegi ne- 

putinţa omenească, dar trebuie să-l tratezi pe fiul duhovnicesc. 
Dacă nu îl tratezi, e o mare problemă, iar problema e păcatul tău, 
până la urmă, pe care ţi-l îngădui ţie şi i-l îngădui şi fiului. 


Am avut o situaţie în care un credincios mi-a reproșat că eu țin 
partea cuiva, care m-ajutat la biserică cu nu ştiu câţi bani. Cred că 
noi nu trebuie să cădem nici în patima asta, să ţinem partea celor 
care ajută Biserica. 


Vă dau un exemplu. Eram stareţ la Nicula şi venea un călugăr 
şi-mi zicea „Uite, ce mi-a făcut cutare...” Eu îi spuneam: „Lasă 
că-l pun eu la rând, nu-ţi face griji!” Pleca şi venea celălalt, care 
spunea varianta lui. Şi-i spuneam şi lui: „Lasă că-i arăt eu lui...!”, 
dar nu făceam nimic. Şi, a doua zi, erau din nou prieteni! Dacă 
interveneam, era mai rău! Sunt situaţii în care nu trebuie să in- 
tervii, mai ales în conflictele dintre credincioși. 


Am o situaţie concretă: un cuplu de fii duhovniceşti în care a iz- 
bucnit un conflict, scandaluri repetate, bătăi, copiii asistă la aşa 
ceva... Întrebarea mea este: până unde merge libertatea mea de a 
interveni şi ce forme poate să îmbrace intervenţia mea? 


Vă dau un răspuns „de-al nostru”: peun părinte de la noi din 
Eparhie, l-a apucat şi pe el sindromul Sinodului din Creta; în 
plus mai făcuse și altele... Am primit însărcinarea să-l îndrep- 
tăm. Ştiind că se va răzvrăti şi mai mult dacă vom încerca să o 
facem direct, inspirat fiind şi din experienţa altora, ce m-am 
gândit eu? Cunoşteam câţiva fii duhovniceşti de-ai lui, care au 
impact asupra lui, i-am chemat, am stat de vorbă cu ei şi i-am 

trimis pe fiii lui duhovnicești să vorbească cu el și... nu mai e 
împotriva Sinodului din Creta! 

Aici, cred că tot aşa trebuie găsite soluţii... Intervenţia direc- 
tă într-o comunitate, de cele mai multe ori, e păguboasă. 


Trebuie stopate cumva scandalurile, trebuie găsite mijloace... Cum 
a spus Părintele Exarh, poate ştiţi vreo rudenie care ar avea influenţă, 
dar fără să i se spună concret ce ştiţi, să-i spuneţi că au nevoie de 
ajutor, să nu fie simțită ca o agresiune. 


Da. 


Mă gândesc la copii, care vor fi traumatizaţi pe termen lung de 
acele scene... 


Copiii vin la biserică? 
Da. 


Să-i împărtăşiţi pe copii, fără să ţineţi seama dacă au mâncat 
sau nu... Să-i primiţi cât puteţi. Să aveţi grijă de ei. 


Eu am un caz: este vorba despre o femeie, soțul ei vine la biserică, 
se spovedeşte regulat, ea nu vine, că miroase în biserică a tămâie și 
nu suportă tămâia. A avut un conflict cu o vecină. Şi, la spovedanie, 
spune că nu are nimic cu nimeni. O dezleg, dar parcă am așa, totuşi, 
o strângere de inimă, când o împărtăşesc... 


Este şi responsabilitatea lor, nu numai a noastră. 

Oricum o întorc, tot aşa pică, în picioare, orice o întreb. 


Nu o mai întoarce! Dacă nu te lasă să-i intri în suflet, nu tre- 
buie să agresezi, sub nicio formă. 


Dar mă cheamă, întotdeauna, la Paşti, la Crăciun... 
Înseamnă că este nădejde. 


Vine credinciosul sau credincioasa la spovedanie, se împărtăşeşte, 
merge acasă şi vomită Sfintele Taine. Din ce cauză şi ce se poate face? 


Din ce cauză, nu aş putea să spun. Ce se face: se arde sau se 
îngroapă. Problema poate fi duhovnicească, a vomitat pentru că 
s-a împărtăşit cu nevrednicie, probabil. Dar pot fi şi alte motive: 
o femeie poate fi însărcinată sau o persoană poate fi bolnavă. La 
noi în familie, mi-aduc foarte bine aminte, când ne împărtă- 
şeam, nu aveam voie imediat să dormim, de pildă. De la 
Preasfinţitul Vasile ştiu că, dacă trec două ore, nu mai sunt pro- 
bleme. lar dacă e cineva bolnav, poate să îşi ia medicamentele 
şi înainte de împărtășire. Să nu opriţi, mai ales pe cei care pot 
să intre în comă diabetică. Sunt neputinţe... Vă spun o vorbă a 
Patriarhului Justinian, povestită de Mitropolitul Bartolomeu. 
Patriarhul avea diabet şi o maică îi făcea de mâncare la regim. 
Când i-a cerut să-i pregătească altceva, în afara regimului, mai- 
ca i-a zis speriată: „Preafericirea Voastră, doctorul mi-a spus că 
viaţa Patriarhului e în mâinile mele!” Patriarhul i-a replicat: 
„Lasă, maică, că şi doctorii spun că sâmbăta şi duminica se mai 
poate câte o îngăduinţă!” 

Aşvrea să revin la prezenţa copiilor la Liturghie. La Catedrală, 
marea majoritate a copiilor de o anumită vârstă stau pe solee şi 
să ştiţi că noi ne bucurăm tare mult de prezenţa lor acolo. Aşa 
s-a şi creat o legătură foarte frumoasă între Mitropolitul 
Bartolomeu şi copii. 


El i-a încurajat să vină. 


Da. Dar există o legătură frumoasă acum şi între noi, preoţii 
Catedralei, și copii, sigur, şi datorită părinţilor. Dar tot aşa, de 
la caz la caz. Avem și noi băbuţele noastre matusalemice, care 
fac rânduiala în Catedrală, fără doar și poate, dar le mai ignorăm 
şi îi învăţăm şi pe ei să le ignore. 

După aceea, iarăşi, un caz particular: când eram la Capela 
Militară, la Dej, aveam programe separate cu ei, însă, la Liturghie 
îi implicam şi pe copii. Pe băieţi îi îmbrăcam în veşminte. Erau 
foarte mulți şi numai cu programare se puteau îmbrăca, tot la 
două-trei săptămâni. Însă nu slujeau împreună cu mine, dacă 
nu se spovedeau şi nu se împărtăşeau. „Dacă slujeşti cu mine, 
te şi împărtăşeşti cu mine!”, le spuneam. 

Veneau la vecernie sâmbăta seara, făceam cor, cântam câte- 
va pricesne înainte de vecernie, şi fete, şi băieţi, corul era mixt. 
Apoi îi spovedeam. Iar a doua zi, duminica, toţi copiii stăteau în 
faţă. Spuneau Crezul, Tatăl nostru, băieţii slujeau, se crea o at- 
mosferă frumoasă. Eu v-aş sfătui să-i implicaţi în slujbe, mai 
ales dacă aveţi tineri, copii adolescenţi, să le faceţi câte un rând 
de veşminte și să slujească, pentru ei e mare lucru. Dar încă ceva 
foarte important: copiii şi-au adus şi părinţii la biserică. Să ţineţi 
minte... Copiii îi aduc pe părinţi la biserică. Mai ales acum, după 

Revoluţie, când au făcut un pic de religie la şcoală, au fost și 
preoţi isteţi, care au ştiut cum să-i atragă. 


Şi dacă tinerii sunt la 18-19 ani? 


Da! De ce nu? La Catedrală avem băieţi mari. La ripide, dacă 
pui un copil, e prea greu. 


Am un seminarist în clasa a XII-a, e adevărat că la filologie, dar 
e tare pasionat. 


Da! De ce nu?! 


Ce ar trebui să facem dacă, deşi facem cu copiii anumite progra- 
me şi vin la diferite evenimente şi activităţi, de pildă, de mărţişor, 
totuşi, la biserică nu vin? Şi poate unul dintre motive este cel pe care 
l-a spus părintele — băbuţele -, chiar s-a întâmplat. 


E bine să îi păstraţi în programe şi în proiecte, chiar dacă nu 
vin la biserică. 


Le creezi un spaţiu al lor, în spaţiul bisericii. 
Dacă îi chemăm în faţă, îi dau la o parte bărbaţii, dacă îi punem 
mai în spate, se aşează pe scaune, că sunt copii mici şi iar îi dau la o 


parte... 


Cred că aici se mai poate face câte o cateheză, totuşi, şi cu cei 
în vârstă. De pildă, am fost la biserica militară din Bistriţa, cred 

că era hramul, de Sfinţii Mărturisitori Năsăudeni. Am împărtăşit 
câteva persoane şi, la urmă, apare subit un copilaș de vreo 13 ani 
cu tatăl lui, să se împărtăşească. Și un domn din mulţime strigă: 
„Nu-l împărtăşiţi, nu-l împărtăşiţi, că nu e spovedit!” Dar copi- 
lul era deja în faţa mea, eu eram cu lingura în Potir. Erau de față 
prefectul, preşedintele Consiliului Judeţean, era Armata acolo, 
se uitau toţi la mine. Toată lumea aştepta reacţia mea, ce o să fac?! 
Pe domnul care strigase îl ştiam, vine şi aici, la Nicula, mare cre- 
dincios...! Atunci am spus: „Astăzi este hram, e zi de graţie. Se 
împărtăşeşte robul lui Dumnezeu...” Şi l-am împărtăşit. 


Aţi dat o indulgență plenară. 


După aceea, a venit tatăl copilului și a întrebat ce trebuie să 
facă acum. Să se spovedească! Ce să facă?! Nu s-a întâmplat ni- 
cio tragedie. Dar predica am început-o aşa: „Mi-aţi dat subiect 
de predică!” Şi nu am mai predicat ce mă gândisem eu, am în- 
ceput cu problema aceasta. lar omul nu s-a supărat pe mine, 
căci el greşise, nu eu am greşit, la urma urmei... 


Dacă în timpul predicii, doi copii, două fetiţe sau băieței, stau în 
faţa predicatorului şi vorbesc puţin mai tare, iar oamenii din biseri- 
că sunt atenți şi la preot, şi la cei care vorbesc, ce ar trebui să facem? 
Dacă le spunem copiilor să tacă, atunci nu mai vin la biserică; dacă 
nu le spunem să tacă, atunci oamenii se smintesc. 


Eu nu le zic să tacă. 


Daţi mai tare microfonul. 

Nici asta... Dar, ştiţi, mai tare fac gălăgie babele, vrând să-i 
liniştească pe copii! Tot Mitropolitul Bartolomeu spunea că el 
jumătate din predică o pregăteşte acasă, jumătate i-o inspiră 
auditoriul. Iar eu cred că, în timp ce predici, poţi controla mul- 
țimea din toate punctele de vedere. De exemplu, pe copiii aceia 
nu trebuie să îi cerți, dar poţi să te uiţi în ochii lor şi copilul în- 
țelege! La babă poţi să te uiţi mult şi bine... Da, cred că poţi con- 
trola lucrurile. Înaltpreasfinţitul Bartolomeu avea experienţă, 
era un regizor veritabil. Şi reușea să fie inclusiv la predică. 

Tot legat de regie, am să vă povestesc o anecdotă de la masa 
de instalare ca mitropolit. Era prezent şi preşedintele de atunci, 
Băsescu, care s-a ridicat înainte de vreme de la masă — trebuia 
să zboare în China, la un meci de handbal sau baschet al 
României —, iar Înaltpreasfinţitul Bartolomeu a salvat situaţia 
cu o glumă inspirată: „Eu i-am tot zis domnului preşedinte să 
se lase de chinezăriile astea!” Şi mai inspirată a fost replica pe 
care i-a dat-o Patriarhului Teoctist, care, în discursul final, a 
vorbit îndelung despre Mitropolitul Bartolomeu, spunând, prin- 
tre altele, că este dramaturg și chiar regizor, iar istoria va păstra 
memoria înființării Mitropoliei de la Cluj şi va dezvălui, într-o 
bună zi, care a fost regia înfiinţării ei. Şi, atunci, Mitropolitul 
Bartolomeu, a replicat imediat, magistral: „Regie de scenă, nu 
de culise, Preafericirea Voastră!” 


Vă mulţumim! Părintele are o amplă experienţă de duhovnic şi e 
bine să ne folosim de ea. Eu am reţinut lucruri foarte interesante. De 
pildă, să dozăm o relaţie potrivită, firească cu credincioşii. Mă bucur 
că Părintele a atras atenţia şi asupra pericolelor pe care le putem 
întâmpina şi pe care nu le sesizăm totdeauna. De asemenea, faptul 

că a insistat apăsat asupra libertăţii pe care trebuie să i-o dăm 
credinciosului în raport cu noi. Adică, nu ar trebui să fim, cum se 
spune, colecționari de destine umane, nu trebuie să îi legăm de noi, 
ei trebuie să îşi găsească libertatea în Hristos, în credinţă, în Biserică. 
Dar sunt de acord şi cu faptul că duhovnicul trebuie, totuşi, să expri- 
me voia lui Dumnezeu faţă de acel penitent şi să nu cadă în ispita 
asta psihologizantă, pe care o avem cu toții, să găsim explicaţii la 
tot felul de eşecuri. 

Găsesc importantă, de asemenea, precizarea că spovedania nu 
este doar un interogatoriu, ci este vorba despre o relaţie, adică pa- 
ternitatea aceasta a noastră spirituală se construieşte în cadrul unei 
relaţii mult mai vaste. Cred eu că icoana Sfântului loan Botezătorul 
care arată calea este, practic, imaginea duhovnicului. El nu a arătat 
niciodată spre sine, nici noi nu putem arăta spre noi. Când se întâm- 
plă să arătăm spre noi, apar acele forme de duhovnicie patologică, 
forme care nasc sectele despre care vorbea Părintele, sau acei ucenici 
fanatici... Ceva nu funcţionează cum trebuie. Adică, faptul că se 
creează această dependenţă mult prea mare, excesivă, de preot, cred 
eu că e în dauna adevăratei taine a îmbisericirii omului, pe care noi 
trebuie să o încurajăm şi să o asumăm. Vă mulțumim! 


Mila Domnului! Sperăm că a fost de folos. Sunt încredinţat 
că, pelângă cei care vin să vă înveţe câte ceva, foarte folositor este 
dialogul care se încheagă, în care se împărtăşesc experienţe pe 
care, dacă nu le-am întâlnit, le vom întâlni. E important să ne 
confirmăm în ceea ce gândim și facem. De aceea, găsesc că este 
esenţial să ne întâlnim în cadrul acestor cursuri. Așadar, iniția- 
tiva Mitropolitului Bartolomeu şi consecventa Înaltpreasfinţitului 
Andrei în a vă aduna sunt binevenite şi folositoare. 

